
I. 


ODLAZAK IZ LUKE 

Ranim jutrom dneva 26. rujna godine našega Spasa 
1583. momčad na mletačkoj galiji, »Gloria« dizala je pod 
Rogoznicom sidro, jer je imala da otplovi put Splita. 

Rogoznica je ubavo primorsko selo, po prilici na po 
puta između Šibenika i Trogira. Sagrađena je u sigurnoj 
prirodnoj luci, koju zatvaraju dva rta, neznatno udaljena 
jedan od drugoga. Veći rt narod zove »Beli Rat«. U tu su 
se luku uvijek rado navraćali veći i manji jedrenjaci, bilo 
da prenoće, bilo da pribjegnu pred nevremenom. Ali, kad 
Božje vrijeme već preotme mah, pa je more vrlo uzburkano, 
nije ni danas baš lako brodu da se uvuče u tu luku, jer pred 
njom imade školja, a i opasna jedna plićina. Ti su školji 
zadnji ostrvići uz dalmatinsko kopno prije zloglasnoga rta 
Planke. 

»Gloria« se je dan prije zarana zaklonila u tu luku, pa 
je mogla da mirno prenoći. Usidrila se gdje je dubljina naj¬ 
veća, pa je stoga morsko dno za sidro najpodesnije. 

Gizdavo je ime nosila ta galija, jer gloria znači 
slava, ali su je ipak ubrajali među slabije jedinice u floti 
Republike svetoga Marka, poradi njezine starosti. Nije do¬ 
duše, što no riječ, još sijala čavle po morskom dnu, dapače 
mogla je proteći još koja godinica da ih poćme sijati, ali 
pri koncu šestnaestoga stoljeća pomorci su smatrali starom 
svaku galiju, ako je na svakom veslu imala po jednoga 
veslača, doćim su tadanje »modernije« galije imale doista 
manje vesala, ali su na svakom bila po dva, kasnije i tri, pa i 
više veslača. Ti veslači, bili oni dobrovoljci, dakle »na plaći«, 
ili robijaši, općenito su se zvali »galijoti«. 

Kao svaki stariji brod, tako je i »Gloria« imala svoju 
poštovanu prošlost, pa stoga i svoju malu povijest. Kako i 
ne bi, kad je u svojem dugom vijeku plovila po svim morima 
u koja su se u šestnaestom stoljeću zalijetali ratni mletački 
brodovi, da zaštite probitke podanika prejasne Republike 

svetoga Marka. Tako je jednom ona dospjela i u priliku da 
sudjeluje u jednom okršaju onamo daleko u grčkim vodama, 
u kojima se je više puta pomiješalo mnogo krvi i hrvatskih 
sinova, otkad je ono, oko godine 1420., što milom što silom, 
zagospodovao na istočnoj obali plavoga našega Jadrana i 
na većem dijelu naših otoka krilati Lav. Doista, kruto se je 
osvećivala na potomcima kratkovidnost naših otaca kad su 
zapustili svoju mornaricu, pogotovu kad su divnu našu obalu 
podvrgli vladaru tuđe krvi, koji je stotine milja daleko od 
te obale stolovao, koji nije pravo znao ni da li je more 
slano, kamo li da bi imao ambicije da mu zastava leprša 
na jarbolima ratnih brodova. 

Kako se općenito galije onoga doba, bile one starije ili 
novijega tipa, nisu, sto no riječ, »sigurno« držale na uzbur- 
kanom moru, tako mu je i »Gloria« slabo odolijevala. Stoga 
nije čudo, što se je, ploveći u doba ekvinocijalnih oluja, 
morala da ugiba »debelomu« moru, zaklanjajući se sad u 
jednu, sad u drugu od onih nebrojenih luka, uvala, draga i 
dražica, i koje toj našoj obali osiguravaju za sve vijekove pred¬ 
nost pred njezinom zapadnom sestrom. Da je istočna obala 
našega Jadrana, kakva je njegova zapadna, ne bi ona nikad 
postala Parisovom »jabukom« među narodima! 

»Gloria« se dakle spremala da otplovi iz luke. Tek je 
bilo zadanilo kad je trublja probudila njezinu momčad, pa 
je brzo bilo na njoj sve uređeno: paluba pomno oprana, 
topovi i svaki kovinski predmet osvjetlani, a veslači, mor¬ 
nari i vojnici svaki na svojem mjestu, spremni na zapovijed. 
Bio se dapače već provukao kroz »mačju luknju« u »koš« 
na velikom jarbolu mornar, koji je bio prvi na redu, da 
s one visine pretražuje okom po obzorju, ne bi li ugledao 
koje jedro, bilo prijateljsko ili neprijateljsko. Tada se je 
dalekozor istom rađao, pa je na brodu sve počivalo na 
oštrini vida mornara koji je stražio u košu.^) 

Vrijeme nije bilo povoljno, koliko ni pređašnji dan. 
Nebo je bilo zastrto teškim oblacima što no uvijek obilato 
navuče južni vjetar, koji u Jadranu duva od JI, a u Tiren- 
skom moru od JZ. Nije bogzna kako duvalb, ali se je i u 
samoj luci, po nadimanju vode, moglo primijetiti da vani, 
što no riječ, »ima mora«, to jest većih valova. 

bJa primjerenoj visini »velikog jarbola« bila je stražarnica u 
obliku koša. U taj se koš ulazilo kroz luknju, koju su mornari nazvali 
mačjom, jer su se po njoj šuljali, plazeći poput mačke, kad hoće da u 
uskom prostoru ulovi plijen. 


Na krinenom dijelu galije, odmah do kormila, na kupu 
smotanih užeta, sjedila su dva kršna momka. Bila su dva 
kormilara, na kojima je bio red. Jer je na galiji znalo biti 
i do osam kormilara, pa su se dva po dva izmijenjivala kod 
trudnoga onoga posla. U ono su doba samo čvrste mišice 
mogle da drže kormilo u »pravom« položaju, dočim danas, 
kad para nadomješta snagu ljudskih mišica u mnogočemu 
na brodu, dovoljna je snaga zdrava dječaka, da okreće kor¬ 
milo i da ga podržava u »pravom« položaju, bilo to i na 
velikom parobrodu. Ona su dva kormilara bili vršnjaci. 
Jedan se zvao Marko, a drugi Božo; oba iz drevnoga Omiša 
na uscu rijeke Cetine, zloglasnoga Omiša, dok su se u njem 
gnijezdili gusari, strah i trepet i najbližim susjedima. Marko 
i Božo bili su sami, jer na krmu, izuzevši časnike, nije smio 
nitko bez posla, a i časnici su tada, izuzev »komesa«^), još 
spokojno spavali u kvadratu®). Komes se je međutim zadr¬ 
žavao na provi, gdje je upravljao manovrom, da se uredno 
izvuče sidro, pa su naši kormilari mogli da potiho razgo¬ 
varaju; 

— Je li. Marko, što misliš, hoćemo li se mi danas usi¬ 
driti pod Splitom? 

• Teško, Božo, budemo li plovili kao došle. Vucarimo 
se kao kakva kornjača. 

— Ja mislim, da bi nas i kornjača prestigla! 

— Pravo kažeš. Jučer smo ranim jutrom krenuli iz 
Šibenika, a danas ćemo eto jedva iz Rogoznice. To ti je 
kao i ništa. 

—• Vjeruj mi. Marko, da bi čovjek toliko preplivao, za 
dobru okladu. 

— I to ne bi bilo bogzna kakvo junaštvo — potvrdi 
Marko i pljune preko brodske ograde. A tada zavuče ruku 
u njedra, izvadi komadić baškota, pa stane griskati. Božo 
pak ustane, pogleda prema pramcu, pa će važno: 

— Teško ide s tim sidrom. Marko. Bit će da im je zapelo 
za pećinu. 

— To ne vjerujem. Ovdje nije takvo dno. Ali je znatna 
dubljina, pa je ljudima teško da na onako debelom užetu 
izvuku ono teško sidro. Kako »ima mora«, moguće je da je 
sidro »oralo«, dokle nije zapelo. 

•) Komes: poslije zapovjednika galije, koji je nosio naslov »nad- 
komesa«, prvi časnik. Naslov pomorskog »kapetana« tada nije bio još 
u porabi. ■’ 

®) Kvadrat: prostorija na krmi zajednička brodskim časnicima. 

— A koliko može da bude ovdje dubljine? 

—■ Čuo sam, da je mjestimice ima preko dvadeset se- 
žanja^). 

— To je vraški duboko! 

— Nema luke, što bih ja znao, od Zadra do Omiša, koja 
bi bila toliko duboka. 

— Dobro je zaštićena, pa je ništa ne zamuljuje. 

U to se Božo opet nadigne da pogleda na prednji dio 
galije. 

— Opet ti velju. Marko, da im je zapelo. 

— Neka bude na tvoju. Izvući će već. 

—■ Da imamo na brodu ronilca, išlo bi brže. Ali ronilca 
imade tek gdjekoja galija, i to od najvećih. To ti je vještina 
moj brate. Jedan jedini put sam gledao, kolikom se je brzi¬ 
nom, po užetu dakako, spustio ronilac na morsko dno i 
oslobodio sidro. Bog mi prostio, bio je nalik na vraga pakle¬ 
noga, jer su mu prije namazali i ruke i noge, i čitavo tijelo, 
nekakvim crnilom, da ga u poslu ne smetaju opasne ribe, u 
prvom redu morski pas. Uz to je, prije spuštanja, napunio 
usta uljem, koje je polagano ispuštao. Ulje se je odmah 
javilo na površini, pa se je po tom znalo gdje se ronilac 
nalazi. 

— Duše mi, i na tom kruhu imade sedam koral Ali, 
nema pomoći: živjeti se mora, pa se svaki na svoj način 
borimo za tu bijednu koricu kruha. 

Nakon kratke stanke Božo upita: 

— Sto misliš. Marko, koliko je odavle do Splita? 

— Hm! ne znam pravo. Je i nije tridesetak milja. Kažu 
da je Šibenik na po puta od Zadra do Splita. 

— Držim da su već nestrpljivi u Splitu. 

— Ne bi bilo čudo, ako znadu kada smo imali krenuti 
iz Mletaka. 

— Danas je, moj sokole, već osmi dan, što ne vidimo 
zvonika svetoga Marka. 

— Osmi dan! — iznenađeno će Marko. — Pa da, tako 
je, osmi je dan, pravo veliš. 

— Da je moguće pješice iz Mletaka u naše strane, evo 
moje glave, da bismo obadva bili već u Splitu. 

—■ I da je cesta ravna kao površina mora! — nasmiješi 
se Marko. —■ Nego, reci, da smo već mogli biti u Splitu, da 
naši gospodari nisu, kako jesu, slabići na moru. 

*) Mletački je sežanj imao 5 mletačkih stopa = T887 m. 


— Barem ovi što s nama plove. Svega ti se plaše! 

— Kao zečići! 

—• Je li zaprijeti »nevera«, dakle olujica, poigraju li se 
malo valići osuti srebrnom pjenom, primakne li se večernji 
suton, oni odmah bjež u luku! 

— Nisu takvi naši Senjani! — dometne tiše Marko. — 
Ni stari Omišani ne bi mogli da se s njima takme! 

— Senjani! Ono su ti, brate, sivi sokolovi! Oni u buri 
i oluji istom uživaju. Ne boje se ni crnoga vraga! Divota ih 
je pogledati i kad veslaju i kad jedre! 

— A lukaviji su i od same Sotone! 

— Pa to smo na vlastite oči vidjeli. Sjećaš li se. Marko, 
onoga sukoba s njima? 

— Sto se ne bih sjećao! Još se i danas od srca nasmi¬ 
jem, kad pomislim na dugi nos ondašnjega našega nad- 
komesa. 

— Ali gdje se je ono dogodilo? — zamisli se Božo. 
— O da, sjećam se. To je bilo negdje u blizini Zirja. 

— Da, da, među onim školjima — potvrdi Marko, tre¬ 
sući preko brodske ograde sa svoje mornarske košulje mr¬ 
vice baškota. — Sjećam se, kao da je jučer bilo. Kako se je 
ono zvala naša galija? 

— »Superba«, bolan ne bio! Ti slabo pamtiš. 

— Da, da, »Superba«. Tražila je da uskočki brod po¬ 
zdravi zastavu sv. Marka. 

— Da su bila samo dva uskočka broda, ne bi se »Su¬ 
perba« usudila na Senjane. 

— Bila bi zadovoljna da im se ukloni. 

— Pa kad su Senjani uvidjeli, da nam ne mogu uteći, 
zaletjeli su se na poznatu im pličinu i ostali nasukani! 

— A »Superba« da će za njima; pa se nasukala i ona 
na drugu pličinu! 

— Senjani su »Superbu« tako zaveli. Znali su oni dobro, 
što će biti! Ta oni poznaju svaki pedalj našega mora, sve 
obale i otočiće, pa i sve grebene. 

— Pod vodom i nad vodom! 

— Oni znadu koliko ima palaca dubljine, i gdje brod 
može da se najbrže nasuče. 

—■ Valja da su se od srca smijali, kad su nas gledali 
onako nasađene! 

— Kako i ne bi, bolan ne bio! Nisu prošle ni dvije ure, 
a ono nadošla plima i njihov im brod lijepo nadigla, pa oni 
svoj put! 

—■ A mi ni makac! 

— Pa da je bilo samo ni makac! »Superbi« se probilo 
dno, pa smo se slijedeći dan prekrcali na drugu galiju, što 
je slučajno mimo plovila. 

— Kazivali su, da se je »Superba«, onako nasađena na 
mjestu raspala. 

— Bogu hvala, kad smo se mi spasili! Još i sad me 
trnci prođu, kad pomislim, da smo mogli poginuti od uskoč¬ 
kog mušketa, da je došlo do okršaja. 

— Hvala mu budi i slava! — dometne Marko i dotakne 
se desnom svoje mornarske kape. 

Nasta kratka stanka. Na pramcu su se još uvijek mučili 
sidrom. 

Tad če opet Božo: 

— Ja mislim, da će Senjani uvijek prevariti Mlečane 
na moru. 

— Pa to je i naravski. Senjani su rođeni pomorci. Ljudi 
od zanata. 

— Nisu kod njih plemenitaši prvi na brodu. 

— Može, bolan, i plemenita roda čovjek da postane 
valjan pomorac. Ali ovi naši na brodu, kao da ne znaju, je 
li more slano! 

— Ja se tomu ne čudim. 

— Ne čudim se ni ja. Po Bogu brate, budimo pravedni! 
Ne vidiš li i sam, kako se vježbaju u pomorstvu ovi naši 
plemići od krme!“) 

— Vidim, što ne bi vidio! Je li lijepo vrijeme, a more 
kao ulje, šeću po palubi; zanjiše li se malo brod, a oni bjež 
u kvadrat, pa se valjaju po dušecima. 

— I tako ti se oni vježbaju da postanu, kad na njima 
bude red, komesi pa i nadkomesi! 

— Pa da bježe iz luke u luku kao evo i mi! 

Marko se sad opet izdigne da vidi, je li već sidro vani. 
Mornari su se znojili, ali je išlo teško. U ono naime doba 
nije bilo na brodu stroja, koji bi olakšao ljudima takav trud. 

— Znaš što? — opet će Marko čučnuvši na užeta. — 
Meni se nekako čitava ova plovidba nekud ne sviđa. 

— Ne sviđa se ni meni! —■ izvali Božo. — Komu bi se 
vraga mogao sviđati ovaj ropski život! Mi smo, doduše, na 
pogodbu. Kad mine ugovoreni rok, možemo se iskrcati. A 
šta bismo, molim te, kod kuće radili? 

“) Plemići od krme (tal. nobili di poppa), isto što su danas kadeti 
na brodu. 


— Ne mislim ja to — ispravi Marko. — Ova dva du¬ 
kata što ovdje mjesečno zaradimo, ne bismo kod kuće spra¬ 
vili ni za godinu dana. 

— Plaćaju nas dobro, priznati se mora; ali nas pritištc 
i velika odgovornost, a i napor velik. Samo da nam ne odbi¬ 
jaju polovicu kad smo u luci! 

— To ti je, brate, na svakom brodu. 

— Pa što si onda rekao da ti se ne sviđa? 

— Htio sam da rečem, da me, baš glede ove plovidbe, 
mori nekakva zla slutnja. 

—■ Idi s milim Bogom, dragi Marko. 

— A vidiš, ja nekako kao da slutim, da ne ćemo ovaj 
zadnji komad puta, do Splita, glatko proći. 

— Ja ti do takvih slutnja ne držim baš ništa. 

— A ja ti opet kažem, da me je slutnja rijetko kada 
prevarila. 

— Pa daj. Marko, reci, što to slutiš? 

— Sto slutim? — ponovi Marko. — Ne znam ni sam. 
Više puta čujem svega i svačesa, a ni briga me. Ali ovoga 
puta, par riječi, što sam ulovio, kad smo se otiskivali na 
polazak, usjeklo mi se nekako u uho, pa mi ne mogu nikako 
iz glave. 

— Pa što si to čuo, bolan ne bio? 

— Vidiš. Naš brodski kapelan, koga za kratku plovidbu 
obično ne uzimaju na brod, te je ostao u Veneciji, kad se je s 
kraja pozdravljao s našim časnicima, na koncu im je dobacio, 
šaljivo bez sumnje, nekoliko riječi koje sam ti razumio i za¬ 
pamtio. 

— Sto je to rekao? 

— Hrvatski bi ti to bilo ovako: utorkom i petkom kani 
se putovanja i svatova, jer znade i jedno i drugo svršiti 
naopako. 

— Pravo je rekao — potvrdi Božo. — Ostavili smo 
Mletke u petak, a danas je eto opet petak. Neka nas dragi 
Bog čuva od nesreće! 

— Ne bojim se ja baš previše, — uvjereno će Marko — 
da bi nam se kraj ovolikog opreza mogao razbiti brod. Bože 
sačuvaj! Eto se veremo iz luke u luku, iz dražice u dražicu, 
da je skoro sramota. S te se strane ja ne bojim, samo da nas 
ne snađe koja druga nevolja. Vidiš .... 

— Čini mi se — prekine ga Božo, pogledavši prema 
pramcu, —■ da su sa sidrom gotovi. Treba da ga još privežu. 
Ali znaš, što ću da ti rečem, u kratko. Meni bi bilo posvema 

pravo da se ovako vucarimo do sudnjega dana, samo da nas 
puste na kraj, kad se usidrimo. Ali jok! Eto bili smo pod 
Zadrom, bili smo pod Šibenikom, pa čuči na brodu kao 
pas na lancu! Dokle brod ne stigne, kuda mu je naređeno, 
ne vidiš kraja, da se posvetiš! 

— I mene to boli — doda Marko. 

Ali za to — pobrza Božo — ako Bog da, te se danas 
usidrimo pod Splitom, eto me odmah kod »Tete Mande«. 
Kod nje ti je uvijek izvrsna kapljica! Zadnji put, što sam bio, 
ali tomu je već dugo, pošteno sam ti se nasrkao! 

— Ta bili smo skupa! Kako ne bi čovjek znao za »Tetu 
Mandu«? Kad prođeš plokatu svetoga Lovre, odmah na 
desnu ruku, gdje je. 

Marko ne doreče. Sidro je već bilo privezano na pramcu 
blizu topa pedesetfuntaša, a komes je dolazio hodnikom 
posred veslačkih klupa, da s krme upravlja manovrom. 

II. 

OKRŠAJ S GUSARIMA 

Komes »Glorie« zvao se Beppo Bentivoglio. Čovjek 
onizak, crnomanjast i krupniji nego li bi trebalo. Bio je bliži 
petomu nego li četvrtomu križu. Noge su mu bile sabljaste, 
kao da je služio kod konjice, a kad je hodao, zibao se, da je 
na prvi mah davalo u oko. Inače dobričina, da mu je trebalo 
para naći. U svojoj je struci bio vrstan. Kao komes bio je 
odgovoran za plovidbu, za sve sprave na brodu, pa i za ma- 
novru, jerbo se je nadkomes bavio samo vojničkim poslovima, 
i određivao je kada se ima ploviti, i kad će se u luku i iz 
luke. Komesa je bilo lako prepoznati po srebrnoj fućkalici 
što mu je visjela o vratu. Tom je fućkalicom dapače on izda¬ 
vao i neke zapovijedi i dozivao mornare. Premda je komes 
Bentivoglio bio u službi strog, ipak su ga na brodu štovali svi 
bez iznimke, a bili su mu ljudi i privrženi. Njega su općenito 
zvali šior Beppo.®) 

Kad je komes stupio na krmu, naši su kormilari bili svaki 
na svojem mjestu. Komes najprije ogleda sve naokolo i 
zafućka svojom srebrnom fućkalicom. Nasta grobna tišina. 
Tada dovikne: 


®) šior, od talij. s i g n o r, u mletačkom dijalektu znači gospo¬ 
din. Na moru, kao da je taj naslov posvećen još i danas, ne samo kod 
Talijana, već i kod naših pomoraca. 


— Spremni na kormilu! 

— Spremni, šior! — odvrate skladno Božo i Marko. 

— Lagano naprijed! — doda odmah komes prema gla¬ 
varu veslača. Taj je na kraju hodnika, odakle je mogao 
vidjeti sve veslače, čekao na zapovijed. 

Glavar se veslača zvao Mario Pocaterra. Po svojim 
vrlinama mogao je vršiti službu glavara veslača, sudjelovati 
u razbojničkom četovanju, i obavljati zvanje krvnika. U ono 
se doba mislilo, da glavar veslača, dakle »galijota«, mora da 
bude bez duše i srca, pa su takvi i bili, svi. Takav čovjek nije 
znao što je to lijepa riječ, blaga primjedba ili ukor. Nije 
ispuštao svog biča iz ruke ni kad je spavao; a njegov mač kao 
da se nije snalazio u koricama. Držao ga je gola pod pazu¬ 
hom. Naravski, on sam za stotinu i pedeset veslača ne bi 
dospio, pa je stoga imao i dva pomagača, koji su u časti bili 
znatno niži, ali su mu inače bili usve i posve slika i prilika. 
Oni su bili osvjedočeni, da ne smiju biti manje okrutni od 
svoga »principala« kako su ga zvali. Ta i oni treba da steku 
koju zaslugu, da se popnu na više, da i oni jednom postanu 
principali! Inače, da se je s veslačima postupalo kao s lju¬ 
dima, mogli su se uzobjestiti ti bjednici! A veslači su bili 
sami ratni sužnji i robijaši; jedni i drugi lancem okovani 
svaki za svoju klupu. Oni su najviše strepili pred svojim gla¬ 
varom. Za najmanji propust, za najsitniju netočnost, zviždnuo 
bi njegov bič po njihovim golim leđima. Događalo se da su 
osjetili i mrzlinu njegova mača, kad bi on udarao pljoštimice. 
Glavar je za galijota bio sve na svijetu! Priziva protiv njega 
nije bilo. I on se ubrajao među gospodu, pa su ga zvali »šior 
kapo«. Nije bilo teško raspoznati ga po omašnom rogu, što 
mu je visio o vratu. Tim svojim rogom upozoravao je veslače 
na svoje zapovijedi. 

Veslači su se dijelili u tri odjela. »Gloria« ih je imala u 
svakom po pedeset. Obično je veslao samo jedan odio, a tada 
bi druga dva počivala. Tako su se odjeli izmjenjivali, pa je 
bilo moguće ploviti na vesla neprekidno čitavi dan, a i noć, 
ako se nije noćevalo negdje na sidru. Kad je trebalo, uzveslala 
bi i dva odjela zajedno; a sva tri samo u rijetkim slučaje¬ 
vima, i to za kratko vrijeme. 

Netom je komes zapovjedio »lagano naprijed«, kapov 
je rog odjeknuo u luci. Svi veslači kao da su se ukočili, a 
vladala je tišina, kao da ni jedan od onih bijednika niti ne 
diše. Ta tišina kao da je osobito godila »kapu«. Zadovoljno 
on zaokruži pogledom, ali uvijek mrka lica, pa zagrmi: 

-— Prvi odio na vesla! 

U tili cas, koliko bi okom trenuo, stotina se mišica 
prihvatila vesala. Kad je pak kapo opet, sveudilj mrk, za¬ 
okružio okom, ponovno zagrmi: 

— Pruži veslo! 

U isti trenutak, ali samo za trenutak, odjekne štropot od 
pedeset vesala ispruženih nad morem takom pravilnošću, 
kao da ih sve jedna ruka podržava. Kapo odmah poviče; 

— Veslaj! 

I pedeset se vesala zadere u vodu, da se odmah sva 
zajedno izdignu. Kapo je stajao pred veslačima i rukom im 
davao znakove, u kakvim je razmacima trebalo da spuštaju i 
izdižu vesla iz mora. 

Na prve udarce vesala »Gloria« kao da je ostala nepo¬ 
mična. Ali malo zatim more se počelo pjeniti i pred njezinim 
pramcem i oko bokova. 

Komes, koji nije nikomu zamjerio ako ga je nazvao 
»šior« Beppo, napeto je pazio na svaki kret galije. Nije baš 
bilo teško izvesti je iz luke, ali je ipak trebalo pažnje. Malen, 
neznatan propust, u onako uskom prostoru, mogao je poro¬ 
diti kakvu nezgodu. Stoga kad je krma dospjela do kraja 
rogozničkoga ostrva, koji je donekle trebalo obići, šior Beppo 
zapovjedi: 

— Kormilo, desno! 

— Desno, šior! — odvrate kormilari, a galija je lagano 
ispravljala svoj pravac, jer ju je kormilo sililo da zaokruži 
desno. 

— Alla via’)! ■—• malo za tim će šior Beppo. 

— Alla via, šior! — odvrate mu kod kormila. 

Galija je tako sve po malo dospjela do izlaza iz luke. 
Tada će opet šior Beppo: 

—- Kormilo lijevo! 

— Lijevo, šior! 

Galija se sad ispravljala prema zapadu, kroz izlaz. Kad 
je pak dospjela do sredine izlaza, šior Beppo opet vikne: 

— Alla via! — što su naši kormilari spremno ponovili u 
jedan glas. 

Kapo je davao sad veslačima nešto brže znakove, pa se 
je i galija brže micala. Kad je pak ostavila Beli Rat, komes 
vikne: 


’’) Alla via znači: brod je sad u dobrom pravcu, neka tako ostane. 


— Kormilo malo lijevo! — što su kormilari odmah 
izvršili, pa se je galija stala uvlačiti među spomenute školje. 
Komes je raskolačenih očiju pazio na njezino kretanje, a kad 
je mimoišla opasnu jednu točku, dade on znak rukom i 
zagrmi; 

— Sasvim na lijevo! 

— Sasvim na lijevo, šior! 

— Alla via! — doda odmah šior Beppo. 

—■ Alla via, šior! —■ spremno uzvrate Božo i Marko, a 
jaki se valovi počeli razbijati o pramac i bokove »Glorie«, 
koja je sad zaplovila otvorenim morem. — 

Pomorci bi rekli da je bila prava gnjila jugovina, ona- 
kova, kakva se redovito javlja o ekvinociju, proljetnom i 
jesenskom. More se nadimalo, valovi se kotrljali bez prestan¬ 
ka i razbijali muklo šumeći o galiju, koja ne samo što je 
posrtala, nego se i stresla svaki put kad bi se spustila u 
udubinu između dva vala. Ubogi su se veslači napinjali iz 
petnih žila samo da im vesla bolje zagrabe. Češće se dogodilo, 
da vesla nisu ni zagrabila, kad je galija bila na vršku vala, 
a tad bi se ona čas uznjihala, kao da će izgubiti ravnovjesje, 
pa se survati u ponor. — 

U to se pojavi iz kvadrata nadkomes Zuane Balbi, poto¬ 
mak stare venecijanske porodice. Bio je čovjek od oka: stasit 
i vitak, dugoljastih rumenih obraza. Maleni posve crni brčići 
lijepo su mu se skladali s crnom mušicom ispod donje usne. 
Nije bio pomorac od zanata, ali je u svojstvu nadkomesa 
mnogo plovio. U mlađim se godinama odlikovao vojujući 
protiv Turaka u grčkim vodama. 

Šior Beppo propisno pozdravi nadkomesa, koji mu 
srdačno stisne ruku, pa ga upita: 

— Gdje smo sada, šior Beppo? 

— Blizu Planke, ekcelencijo. 

— Ha, Planka, Planka! — ponovi Balbi kimnuvši gla¬ 
vom. — Tko bi zaboravio Planke! Makar svuda bila tišina, 
kod Planke se uvijek nađe, ako li ništa, barem bibavica. 

— Čestoputa više nego li bi je trebalo. 

Balbi se lijevom držao jednoga stupića, da ne padne kad 
galija posrne, te razgleda naokolo more i obzorje. Lice mu je 
odavalo da mu se ne sviđa ni jedno ni drugo. 

— Ovo je prava ekvinocijalna jugovina, šior Beppo. 

— Nije još ona prava. Mogla bi se još izleći prava, a 
mogla bi i popustiti. Jutros je rogoznička luka bila puna 
galebova; a kad su oni u luci nije baš dobar znak. 

— Slabo napredujemo, kako meni izgleda. 

•—■ More je prejako. Ako zapovijedate, ekcelencijo, može 
uzveslati još jedan odio. 

— Bilo bi bolje. Samo da čim prije minemo Planku. 
Izvolite narediti. 

Sior Beppo dade znak kapu, kapov rog odmah odjekne. 
Tada kapo vikne: 

— I drugi odio na vesla! 

Zapovijed se odmah izvršila. Kapo tada doda: 

— Pruži vesla! 

Kad se je ravna stotina vesala ispružila nad vodom, 
pljesne on rukama i odreza: 

— Prvi i drugi odio, veslaj! 

Galija se pomicala sada nešto brže, ali je zato jače 
posrtala, i valovi su žešće o nju udarali. Kapo je sad držalom 
svoga biča udarao o željezni potporanj velikoga šatora. Taj 
je šator imao da štiti veslače od sunca i kiše, a razapinjao 
se samo kad je vrijeme dozvoljavalo. Danas je šator bio 
savijen. 

— Izvrsni veslači! — primjeti Balbi, nakon što ih je 
neko vrijeme promatrao. Je su li svi sužnji? 

— Sami sužnji i robijaši, ekcelencijo. Ovaki su veslači 
uvijek bolji od onih »na plaći«. 

— Jer su jeftiniji. 

— I jer nemaju prava, već samo dužnosti. 

— Je li ono rt Planka? — pruži ruku Balbi. 

— Da ono je zloglasna Planka. Starinom su taj rt zvali 
Diomedesov, jer priča veli, da je kod njega nastradao Diomed 
ilirski. 

— Planka je dakle i u staro doba bila na zlu glasu? 

— U staro, kao i u naše doba. Bit će Planka uvijek na 
zlu glasu. 

— Kako to? 

— Jer se od Planke za dobru milju proteže niz opasnih 
grebena, kakova pola sežnja pod vodom. 

— A što se ono bijeli nad samim rtom? 

—■ Ono je kapelica svetoga Ivana, trogirskoga biskupa. 
Pripovijeda se naime, da je jednom Svetac plovio iz Trogira 
put Šibenika, pa da mu se kod Planke razbio brod. U toj se 
nevolji on pomolio Bogu, pa su se odmah valovi pretvorili u 
tvrdu cestu, po kojoj da je Svetac s pratnjom nastavio 
svoj put. 

—■ Pa su na uspomenu te bajke podigli kapelicu! 


— Bog zna da li je to baš bajka, ekcelencijo! 

— Do tih čudesa ja baš ništa ne držim, jer su naprosto 
nemoguća. 

— Ja pak vjerujem, — uvjereno će šior Beppo, — da 
Bog može učiniti čudesa. Ima stvari daleko jednostavnijih, 
kojih ne shvaćam, a ipak moram vjerovati da su istinite. 

— Vi pomorci vjerujete u koješta! Sto svega nisam čuo 
od pomoraca! 

— Pomorci doista pripovijedaju mnogo nevjerojatnih 
stvari, ^li se ne može poreći, da se na moru i zbiva mnogo 
toga, što izgleda nevjerojatno. 

—- Valjda ne vjerujete i u »Libera nos«? — nasmiješi 
se Balbi. 

— Sto je pak to? nikad nisam o tom ništa čuo. 

— Čudnovato, da kao pomorac toga ne znate. Meni su 
pripovijedali, da morem luta neprestano nekakav brod, zapo¬ 
vjednik da mu se zove »Requiem«, a momčad na tom brodu 
da su sami kosturi. Jedra da su crna, a na zastavi, dakako 
crnoj, da su naslikane same lubanje i mrtvačke kosti.®) 

— To mi je prva, što čujem. 

— Ali nije to još sve, moj dragi komese. Na kormilu 
toga broda da je sami vrag pakleni, pa da će on upravljati 
brodom, doklegod ne uspije kojemu svećeniku da se popne 
na palubu i da ga križem protjera. Promislite, molim, kolika 
je to glupost! 

— To je bajka, to se vidi na prvi mah. U takve bajke 
ni ja ne vjerujem. Čuo sam i ja svakojakih od pomoraca, 
ali nisu ni svi pomorci jednaki. Ima ih mnogo, kojima se 
može vjerovati, da su doista i doživjeU ono što pripovijedaju. 

—■ I takvima treba da se mnogo odbije na račun ugri- 
jane mašte. Ne zamjerite, dragi šior Beppo, ali uza sve pošto¬ 
vanje, što treba iskazivati pomorcima, dozvolit ćete da ih 
ima mnogo, kojima se ne može vjerovati više nego li lovci¬ 
ma. Sto svega oni ne izmisle! Svaki pojedini bio je toliko 
puta u smrtnoj opasnosti, pa se je po čudu spasio! Koliko 
sam puta čuo pripovijedati s najvećim osvjedočenjem, kako 
ih je u mrkloj olujnoj noći val odnio s broda, kako su se 
dugo borili u vodi da ne potonu, kad ih je iznenada drugi 
val povratio na brod zdrave i čitave! A to je još ništa prema 
drugim svakojakim glupostima, kojih nisam zapamtio, jer ne 

®) Libera nos, to su dvije riječi iz latinskog Očenaša, a znače: 
oslobodi nas; a Requiem: iz molitve za pokojne, znači: pokoj. 

vrijede niti da ih čovjek pamti, premda im se u prvi čas od 
svega srca nasmije. 

— To stoji, ekcelencijo, jer sam i ja čuo krupnih, da no 
mogu biti krupnije. 

— Pa ipak, onaj koji pripovijeda prisiže, da je onako 
kako kaže, i da glavom jamči za istinitost svake riječi! 

— Baš tako! Da čujete samo jednu! 

Šior Beppo upozori kormilare da zakrenu malo na lijevo, 
jer se je galija previše udaljila od kraja, pa prihvati: 

— Prije nego li sam stupio u službu prejasne Republike, 
bio sam, kako vam je poznato, ukrcan na tako zvanoj »Eska- 
dri Indije i Oceana«. Ta se eskadra sastoji od dvanaest du¬ 
brovačkih brodova duge plovidbe, svaki na tri jarbola. Tu 
je eskadru složio dubrovčanin Juraj Ohmučević. On služi eto 
već dvadeset i šestu godinu Filipa II., kralja španjolskoga. 
Polovica tih brodova pravo je vlasništvo Ohmučevićevo, a 
ostalo je njegove rodbine. 

— Koliko ste ono služili pod Ohmučevićem? Više se 
ne sjećam. 

— Ravnih pet godina. Bile su na eskadri kakve tri tisuće 
ljudi. A Ohmučević je doista junak, da mu treba para naći! 
Prodičio se on u mnogo prigoda i dobio od Filipa II. najviša 
odlikovanja. 

— Pa što ste to čuli pripovijedati? 

— Evo. Jednom smo ležali na sidru pred Barcelonom. 
U jednoj smo se gostionici sastali nas nekoliko časnika, pa 
je jedan Španjolac, naravski pri čaši dobra vina, stao pripo¬ 
vijedati, kako je brod, na kojem je bio ukrcan, imao da za¬ 
plovi prema marokanskoj obali i da dobro pretraži neke 
luke, jer se je bilo pročulo, da se onamo nadaju jednomu 
engleskom brodu. Na povratku, straža da je najednom ugle¬ 
dala, kako se iz mora izdiže golema životinja, grdna neman. 
Dva su joj krila bila raširena nad morem, kao dva najveća 
jedra. U prvi mah da su se svi zabezeknuli ne znajući što 
bi počeli. Ali kad su se donekle sabrali, da su prosuli živu 
vatru iz topova. Na prve hice da je neman ostala nepomična, 
koliko da mjesto taneta po njoj orasi skaču! 

—■ Pa što su radili, kad im ni topovi nisu pomagali? 

— Tada su pomislili, da bi tane moglo probiti barem 
krila te nemani. Naperili su dakle topove proti krilima, i 
dok je prvo tane probušilo jedno krilo, nakaza da je pobr- 
zala prema Gibraltaru, proletjela kroz onaj tjesnac, i uz to 
tako zavijala, da su se obje obale tresle. 


— Je li to sve što je onaj časnik pripovijedao? 

— Nipošto! Sad dolazi ono najteže! Ta grozna neman 
da se je nasukala pod Valencijom i tu poginula. U njezinoj 
lubanji — ali da su mu to kasnije kazali, — da se je moglo 
udobno smjestiti sedam krupnih ljudi, a kroz njezin grkljan, 
da je mogao proći čovjek na konju! 

— Šteta, što taj junak nije sve to i vidio, već samo čuo 
od drugih! 

— I ja velju, šteta! — završi šior Beppo. 

Galija je tek lagano odmicala, premda ju je stotina ve- 
sala naprijed tjerala. Balbi se čas zamisli, pa prihvati: 

—■ Sto kažete, šior Beppo, hoćemo li se mi danas s ovom 
prokletom jugovinom usidriti pod Splitom? 

— Držim da hoćemo. More kao da popušta. Uostalom 
teško je nešto ustvrditi. Može more da i ojača. 

— Ja bih, što se mene tiče, plovio i s gorim vremenom. 
Ali naš putnik! Jučer nije bilo bogzna koliko više mora nego 
li ga je danas, pa ipak Marko Barbarigo nije dao mira, dokle 
nismo zakrenuli u luku. 

— Doista je ‘preveć plašiv taj novi knez grada Splita. 

— Sreća što je zatvoren u kvadratu, pa nije ništa čuo 
od pomorskih strahota, što smo netom pripovijedali. On bi 
bio protrnuo, pa bismo na koncu konca i danas morali bje¬ 
žati u koju luku. 

— No toga bi nam još trebalo! — važno će šior Beppo. 
— Ja mislim, da je već doba, da ga iskrcamo u Splitu. Ona¬ 
mo će mu biti tvrdo pod nogama. Meni, ne mogu da zata¬ 
jim, ovaki su mi ljudi mrski na brodu. 

— Ni meni nisu ugodni. Ali, nije kud kamo, galiju mu 
je prejasni dužde dao na raspolaganje. 

— Dobro je sve to; ali je i osmi dan što plovimo! Mo¬ 
ram priznati, da ovakova putnika, kakav je taj Marko Bar¬ 
barigo, nisam vidio otkad sam stvoren! Kako smo izašli iz 
Laguna, zavukao se u kvadrat, pa da se je samo pokazao 
na palubi! Ovakova plašljivca ne pamtim! Mora da je pla- 
šljiviji od zeca! 

— Da, ali samo na moru, — dobaci Balbi. 

—■ Ne znam; moguće da se varam; moguće da je na 
kraju bolji junak. Samo me je strah, da s ovakvim knezom 
grad Split ne će puno dobiti, a ne će baš strepiti pred njim 
ni Turci, kojima može da svaki dan s gradskih bedema na¬ 
zove dobro jutro! — 

Šior Beppo kao da je uživao, što može da se iskali na 
Barbariga. Možda ni Balbi nije trpio takova gosta, jer mu 
nije moglo biti baš svejedno, što se je na svaki Barbarigov 
zahtjev bježalo u luku. 

— Pravo kažete — odvrati on svome komesu. — Marko 
Barbarigo kao da se plaši i svoje sjene. On nije slika ni pri¬ 
lika svojih predaka; u njemu kao da nema ni kapljice nji¬ 
hove junačke krvi. Ali, nadajmo se, da će ipak kao upravitelj 
grada odgovoriti nadama, što je Republika u njega postavila. 

^ kažem, da ne će; moguće, da hoće — nasmiješi 

se šior Beppo , ako se te nade odnose na galantne pusto¬ 
lovine. Ja sam o njemu ćuo ... 

Komes ne svrši, jer u taj par straža iz koša vikne: 

— Dva broda na vidiku! 

Dva broda! — usklikne Balbi. — Kojim smjerom 

plove? 

— Plove s vjetrom — uzvrati straža. 

Dva broda! — ponovi sada i šior Beppo i protare 
dlanom oći. — Ova je nesretna jugovina zamutila čitavo 
obzorje, pa ne vidiš ni na dvije milje! 

Sior Beppo pobrza vrzama”) glavnoga jarbola i dospije 
sve do koša, gdje je bila straža. Ova mu je rukom pokazala 
smjer u kojem je ugledala ona dva broda. 

— Ha, eno ih, eno, sad vidim! — klikne šior Beppo i 
zagleda se u daljinu. 

— Vidite li? — vikne nadkomes s palube. 

— Vidim sasvim dobro — odgovori šior Beppo. — Samo 
teško razabirem kakvi su brodovi. 

— Jesu li ratni? Trgovački? — opet će Balbi. 

— Ako me oći ne varaju, sudeći po jedrima, oba su 
brigantini.^°) 

—• Naši? 

— Teško da su naši. Ne, ne mogu biti naši — odvrati 
komes i pobrza vrzama na palubu. 

— Dakle nisu naši? — zabrinuto će Balbi. 

— Držim da nisu već stoga, što su dva skupa. Naši bri- 
gantini služe najviše za prijenos državnih pisama na bro- 

“) V r z e su ljestvice od užeta, po kojima se mornari penju na 
jarbol. 

“) Brigantin: od brigante, razbojnik, na moru gusar. Bri- 
gantini su bili jedrenjaci na dva jarbola. Imali su dvanaest stalnih i osam 
pomoćnih jedara. Stoga su bili prave brzoplovke, koje su ponajviše upo¬ 
trebljavali i usavršivali gusari. Brigantin je kasnije bio pravi trgovački, 
brod, koji su i oboružavali, da se može obraniti od gusara. 


dovlje, kao i za prijevoz poslanika u bliže gradove. Naši, 
već zato, obično plove sami. 

— Da nisu gusari? 

— Gusari? — ponovi šior Beppo. — To bi moglo biti. 

— Po čemu sudite? 

— Sudim po tom, što je ovo doba godine najpovoljnije 
za gusarenje. Sa jesenskim ekvinocijem Berberski su se gu¬ 
sari često pojavili na Jadranu. 

— Kako to? 

— Vrlo jednostavno. Kad nastanu ekvinocijalna nevre¬ 
mena, naše se galije teško drže na pučini, te obično traže 
zaklona u sigurnim lukama, bilo uz kopno ili uz koji otok. 
Uslijed toga, naši trgovački brodovi, koji plove iz Levanta, 
— a ovako im je vrijeme u Jadranu pogodno, jer imaju vjetar 
u krmu, — ostaju bez zaštite. Gusari to dobro znadu, pa se 
okoriste gdje samo mogu. 

— Dakle, ona bi dva broda mogla doista biti gusarska? 

— Po svoj prilici. U ostalom pokušat ću da vam nešto 
točnije kažem. 

Sior Beppo opet pobrza vrzama do koša, zagleda se u 
daljinu, pa se odmah naglo spusti na palubu. 

_ Gusari su, bez svake sumnje. Ovakih sam brigantina 

višeput vidio, u španjolskim vodama. 

— Dakle, sigurno, gusari? 

— Jamčim svojom glavom. 

— Kršćani ili Saraceni? 

— Saraceni, i to po svoj prilici iz Tunisa. 

— Mislite li, da bi mogli navaliti? 

— Ne znam. Sva je prilika da ne će, jer im je kod nas 
slab plijen, a stavljaju na kocku svoje glave. Ali, nosi ih i 
more i vjetar proti nama, a mi ne smijemo uzmaknuti za 
žive oči. 

— Mi ćemo dakle na njih? 

— Svakako, ako ne iskažu počast stijegu sv. Marka. A. 
može se dogoditi da oni odmah navale na nas, ako primijete 
da im se ugibamo. 

— Dakle? 

— Pripremimo se za borbu! 

— Neka bude! — odrješito će Balbi. 

Sior Beppo zafućka i naznači kapu, neka veslači prekinu 
veslanje. 

Kapov rog zatuli. Veslači kao da su se okamenili. Kapo 
odmah zagrmi: 

— Prvi odio, povuci vesla! 

Veslači povukoše vesla prema zapovijedi, dočim je drugi 
odio držao vesla ispružena za svaki slučaj, te da na razmake 
uzvesla, toliko da galija ne bude, što no riječ, na milost i 
nemilost valovlja. 

Sad zapovjedi nadkomes: 

— Oružje na palubu! 

Mornari i vojnici počeli su smjesta odstranjivati sve što 
je na palubi bilo suvišno, a zatim su donašali strijelivo, pri¬ 
ređivali topove i muškete. Iz oružane su vadili sablje, ma- 
ceve 1 bodeže, da se porazdijele među momčad, koja je već 
navlačila na se i oklope. Iznijeli su na palubu i nekoliko bad- 
njiča, koje su napuriili vodom, da se u njoj rashlade puške i 
mušketi, ako bi okršaj dulje potrajao, a također da bude pri 
ruci voda, ako bi se nesrećom javio požar u samom brodu. 

Dočim je momčad sve to priređivala, šior Beppo dobro 
ogleda sve naokolo, pa reče: 

— smo kod otoka svetoga Arkanđela, a oni su, 
koliko razabirem, na visini Drvenika. S ovakim vjetrom i 
morem s njihove strane, i kad bi samo jedan naš odio uzve- 
slao, mogli bismo se sraziti već za jednu uru, ako li pak ... 

Brodovi, izgleda, viju duge crne zastave! — javi 
straža iz koša. 

No, pogodio sam! Gusari su, i kao da nas se ne boje! 

— Galija neka se ne miče dalje! Veslači neka je podrže 
na mjestu! — ozbiljno će Balbi. — Mi ipak trebamo vreme¬ 
na, da se priredimo. Ja idem čas u kvadrat. Pripazite, dragi 
komese, da bude sve najbrže i najtočnije izvršeno. 

— To če biti moja briga — odvrati komes. 

Sad su se mornari i vojnici požurili da podignu na pa¬ 
lubi tako zvane »traverse«. To je bila neka vrsta barikada, 
kao zaštita protiv neprijateljskih hitaca. Obično su se podi¬ 
zale tri traverse: jedna na pramcu, druga kod velikog jar¬ 
bola, a treća ispred krme. Ti su se, recimo, šancevi, sastojali 
iz dva reda dobrano razmaknutih dasaka. Unutrašnji prazni 
prostor između tih dasaka napunjao se starim užetima, sta¬ 
rim jedrima, viečama i svakojakim predmetima, koji su mogli 
da umrtve, ili barem da oslabe, neprijateljsko zrno. 

Božo i Marko bili su sveudilj na kormilu. Gledali su oni 
sve te pripreme, pa će Marko svome drugu u uho, kad je 
nadkomes bio već u kvadratu: 

■ Božo, što sam ti ono rekao kad su se mučili oko 

sidra? 


— Vidim i sam. Tvoja se slutnja obistinjuje. 

— Pamti dakle: utorkom i petkom ni na put ni u sva¬ 
tove! 

Traverse su bile brzo gotove, a i momčad se je hitro 
priredila. Topnici i mušketiri bili su već svaki na svom mje¬ 
stu, i ogledavali napunjene već topove i muškete. Galija je 
imala svega devet topova, koji su se nazivali po težini taneta 
što su mogli da izbace. Jedan je top bio pedesetfuntaš ), 
dva dvanaestfuntaša i šest trifuntaša. Mušketa je bilo samo 
šest. Od četrdeset pušaka, više ih nije ni bilo, svaki je vojnik 
dobio svoju. Među mornare su razdijelili lukove i strjelice. 
U oružani je bilo toga dosta: oko pedeset lukova sa blizu 
tri tisuće strjelica. K tome svaki je mornar imao na sebi, 
osim oklopa, još i kacigu na glavi, a o pasu mač ili sablju. 

Sve su se te pripreme obavile najvećom žurborn, dokle 
su gusarski brigantini bili još prilično daleko. Komes je tako¬ 
đer bio u oklopu. Nadkomes se u kvadratu isto tako opremao 
za borbu, pa naravski i plemići od krme. Jedini Marko Bar- 
barigo, imenovani knez grada Splita, sjedio je u kvadratu 
prekrštenih ruku. Na sve Balbijevo nagovaranje da se obo¬ 
ruža, ostao je nepomičan na svome mjestu. Bijaše se sprija¬ 
teljio s mišlju, da njegovo sudjelovanje u borbi ne bi itako 
spasilo galije, pa ako ona potone, i on će s njome u dubljine 
mora. 

Kad je nadkomes Balbi izašao iz kvadrata u pratnji ple¬ 
mića od krme, već je na palubi bilo sve priređeno za borbu. 
Tek nesretni veslači, galijoti, bili su bez oružja i zaštite, oko¬ 
vani oni na desnom boku galije za lijevu, a oni na lijevom 
boku za desnu nogu uz svoje klupe. Njihove gole obrijane 
glave stvarale su tužan kontrast s kacigama što su imali svi 
ostali, kao da su osuđene da budu nišanom neprijateljskih 
strjelica i zrnja njihovih pušaka. Ta počme li kojom nesre¬ 
ćom galija tonuti, svi se ostali mogu nadati spasu, ako sretno 
doplivaju do bližnjega ostrva svetoga Arkanđela; samo ne¬ 
sretni galijoti ne mogu da goje nikakove nade u spas! Oni ce 
svojoj tamnici ostati do kraja vjerni: oni će pratiti galiju sa 
svojim okovima na morsko dno .... 

Nadkomes pozorno pregleda »traverse« i sve ostalo na 
palubi. Osokoli topnike i mušketire; a^ svima, to vojnicima 
to mornarima, preporuči da budu odvažni. I kad se je osvje- 


Mletačka funta = 302 grama. 

dočio da je svaka u redu, povrati se na krmu, pa će odanle 
jakim glasom: 

— Plemići od krme! Razvijte bojni stijeg svetoga Marka! 

Iz skupocjenog kovčežića plemići su izvadili veliku iz 
teške svile zastavu svetoga Marka, a u isti čas trubljač za- 
trubi prviput. Kad se je ta grimizna zastava počela izdizati 
na glavnom jarbolu, otkrile su se sve glave. A kad je pak 
ona dospjela do najviše točke na jarbolu, trubljač opet za- 
trubi, a tada su joj časnici, mornari i vojnici iskazali propi¬ 
sanu počast poklikom: »Viva San Marco«^^) 

— A sad neka se svi okrijepe hranom i pičem — izreče 
Balbi. 

Priređena je bila sila baškota na raznim točkama palube, 
a bilo je i omašnih vrčeva punih vina. I nesretni su se gali¬ 
joti mogli okrijepiti kao i svi ostali, to vinom to baškotom 
do mile volje. 

Kad se je momčad okrijepila, trubljač je treći put za- 
trubio, a plemići od krme najprije su stali razvijati pa izdi¬ 
zati na jarbol, ali samo do polovice, stijeg sa slikom raspe¬ 
toga Spasitelja. To bijaše tako zvani »Stijeg Gospodina Na¬ 
šega Isusa Krista«^’), a dočim se je taj sveti simbol izdizao, 
i momčad i časnici su pokleknuli desnim koljenom, a taj isti 
čas, na malenom tornjiću crkvice na ostrvu svetoga Arkan- 
đela pojavio se pustinjak s Propelom u ruci. On je iz svoje 
samoće promatrao što se je to zbivalo na galiji, pa kad se 
je domislio da će se zametnuti borba s nevjernicima, požurio 
se na tornjić, da odanle blagoslovi kršćansko oružje. 

Ostrvo svetoga Arkanđela zove se po kapelici, koja je 
koncem šestnaestoga vijeka bila još čitava, a posvećena sve¬ 
tomu Mihovilu Arkanđelu. Na jedinom njezinom oltaru bila 
je prastara grčka slika svečeva, pa su stoga grčki brodovi, 
kada su mimo plovili, pucnjavom pozdravljali taj maleni 
hram. U srednjem je vijeku uz to svetište postojao i maleni 
samostan redovnika svetoga Benedikta. Na ostrvu je u ovo 
doba boravio cigli jedan pustinjak. 

Kad je na vjetru zalepršala Spasiteljeva slika, Balbi za¬ 
povjedi: 

—• Lagano naprijed, ali da budu spremni svi na veslu! 

Kapov rog odjekne o bliže klisure. Veslači se ukočili 
svaki na svojoj klupi. Tad kapo zagrmi: 

^-) Slava svetom Marku! 

Stendardo di Messer Nostro Gesu Cristo. 


— Svi na vesla! 

Tri stotine se mišica mašilo vesala. 

Opet će kapo: 

— Pruži veslo! 

Sad je galija imala doista veličanstven izgled! Sa sto- 
pedeset svojih ispruženih vesala, nalikovala je na kostur naj- 
ogromnije ribe, što čovjek može da si predoči. Kapo je davao 
znakove za veslanje u rastegnutim razmacima, toliko da se 
je galija, uz protivan vjetar i more, mogla održati u blizini 
ostrva. Sior Beppo je naime upozorio nadkomesa, da je pro¬ 
bitačnije za brod ako se drži toga položaja, nego li da zađe 
u drvenički kanal, gdje bi po svoj prilici našli nepovoljnije 
more. Osim toga, kad bi zašli u taj kanal, moglo bi izgledati 
kao da se galija namjerava ugnuti neprijateljskim briganti- 
nima, koji su se sveđ to više primicali, imajući vjetar u 
krmu. Kad su pak gusari dospjeli na topomet, nadkomes za¬ 
povjedi topniku pedesetfuntaša: 

— Pucaj! 

Top zagrmi, a svi ga na galiji pozdraviše sa: »Viva San 

Marco!« . . 

Bio je u ono doba običaj na moru, da se najprije ispali 
jedan slijepi hitac. To je značilo koliko i poziv neprijatelju, 
neka iskaže dužnu počast stijegu svetoga Marka. Ta se je 
pak počast sastojala u tome, da neprijatelj bezodvlačno spu¬ 
sti sva jedra. Je li se neprijatelj na taj poziv oglušio, značilo 
je da je odlučio ogledati se na junačkom mejdanu. 

Gusarski brigantini nisu spustili jedra. Tada nadkomes 
zapovjedi, da se prospe najžešća vatra protiv njihova jedri- 
Ija, a istodobno su zaveslati svi veslači »Glorie«. Topnici su 
dobro gađali, dočim gusarski hici u prvom početku nisu do 
nje niti dopirali. Kad je Balbi primijetio tu prednost, nasto¬ 
jao je da galija i nadalje podržava istu udaljenost od brigam 
tina, a istodobno se je svom silom vesala napinjao da ih 
obiđe, ne bi li im tako osujetio djelovanje povoljnog vjetra. 
Brigantini su naime imali skoro sva jedra razapeta. Galija 
je stoga ne samo sipala jaku vatru, već je lagano i zaokre- 
tala desno. Kad su se gusari domislili toj osnovi, da uzmognu 
vraćati milo za drago, okretali su se i oni desno, koliko irn 
je vjetar dopuštao. Ali su takvim zaokretanjem oni najedared 
dospjeli svojim desnim bokom preblizu galiji- Tad su jedni 
i drugi prosuli vatru ne samo iz topova i mušketa, vec tako¬ 
đer iz pušaka, pa su i strijelci odapeli svoje lukove. Na galiji 
se je odmah srušilo pod klupe nekoliko veslača, koje su gu- 

san u glavu pogodili. »Gloria« je međutim brzo odmakla i 

is siiirsfi'S; 

pssasšsss i 

ko,. se je velikjnj š,repo,om sruSo i ®peko^rei„T„a 

To je izazvalo kod gusara metež. Vatra je s njihove stra 
ne prestala, i oni su se požurili da razapnu sva jedra ne W 

hitac™ Tonf™"''*'- -a'njima kišu 

visala’štn T- ijP^^žili i ono nekoliko pomoćnih 

vesala sto su imah, samo da čim prije umaknu. 

štimo’ ® naprijed, da ih do kraja uni- 

stimo. — upita sior Beppo nadkomesa. 

odvr^i Balbr “°žemo biti zadovoljni - 

se primijetiti, da možemo bez najmanje 
opasnosti za nas, ili potopiti ili zarobiti oba broda PromV 
siite na slavlje kojim bi vas na povratku iz Splita dočekali 
odlS;’ ^^P-’^^ike da Jadfan\uL čL; 

snos^T r^I’^ez velike opa¬ 
snosti. Galija je jedna, a bngantina su dva. 

bacaju dalje od njihovih. Ne ovisimo 

nrismtnf d^ .izgubili nego pet galijota! Gusari su pak 

S ?k) Ja neTi“ ? a je, kako vidite, znatno 

^ ^ ’ famjerite mi, ne samo što ne vidim opa- 

vec sam osvjedočen da ćemo sjajno uspjeti! 
Ne, ne treba. Mi smo svoju dužnost izvršili, a gusare 

Mi ^mo\-m°č-^’ '^f.'^ajje veru po ovom našem moru. 

Ml smo im činom dokazali, da je ovo more vlasništvo preia- 

nu^ s^mo bism proganjati ih, a oni nam umak¬ 

nu, samo bismo izgubili vremena, a to bi bilo na uštrb ovoga 

našega sjajnoga uspjeha. Naložite kapu da galija stane. 

Kapov rok odjekne, a veslači povukoše vesla, 
bad nekoliko mornara, na komesov nalog, pođe po pile. 
Kad su se njima opskrbili, zašli su među veslačke klupe, gdje 
su pogmuliin galijotima najprije prepilili okove, a tad su 
izvukli u hodnik pet mrtvaca obrijane glave 

5in primijeti, da bi trebalo za onaj komad okova 

sto se je držao noge onih bijednika privezati još komad že¬ 


ljeza, da ne bi mrtva tjelesa nakon par dana isplivala na 
površinu mora. Kad je nadkomes to odobrio, mornari su 
na ostatak okova privezali još svakom mrtvacu komad starih 
veriga. Božo i Marko nijemo su promatrali taj prizor, pa kad 
su mornari na Balbijevu zapovijed, spustili jedno mrtvo tijelo 
za drug im u more, pobožno su se prekrižili i izlanuli »Bog 
im dao pokoj vječni!« 

Po zapovijedi komesovoj jedan mornar donese metlu, 
priveže je na dugu motku, koju pričvrsti na provi. — To je 
u ono doba značilo, da je brod bio u kreševu, i da se vraća 
ovjenčan pobjedom. —- 

Taj se čas pojavi iz kvadrata blijedo lice Marka Barba- 
riga, novoga kneza grada Splita. Nadkomes i komes jedva su 
suspregli smijeh, kad su ga ugledali. 

— Hoćemo li noćiti u Splitu? — upita Barbarigo. 

— Bez svake sumnje, i to kao pobjeditelji! — odvrati 
mu Balbi. — Sjajan je to početak za vaše djelovanje u Splitu! 

Barbarigo kao da nije shvatio tu ironiju. On se opet 
povuče u kvadrat. Sior Beppo dade znak kapu, a dva su 
veslačka odjela odmah skladno uzveslala. 

Kada je »Gloria« unišla u drvenički kanal, galijoti su 
složno zapjevali 

Vozila se po moru galija, 

U njoj sjedi okovan delija! 


III. 

KOD »TETE MANDE« U SPLITU 

Teško da je na bijelom svijetu još koji grad, koji je 
nastao i tijekom se stoljeća razvijao, kako je nastao i razvi¬ 
jao se grad Split. Dosljedno tomu, uzalud ćeš tražiti na 
bijelom svijetu grada, koji bi bio nalik ovome biseru na 
hrvatskoj obali plave Adrije. Kao što je u svojoj osebujnosti 
jedan na svijetu Rim, jedan Carigrad i jedna Venecija, tako 
je i jedan na svijetu Split, i po vanjštini i po žiteljima svojim. 

Jezgru Splita zaokružuju zidovi velebne palače jednoga 
od glasovitijih rimskih careva. Split se ponosi najbolje saču- 

“) U osobitim zgodama, kao eto nakon izvojevane pobj'ede, a tako¬ 
đer i kod vrlo duge plovidbe, kad bi kapu dodijalo da znakovima ruke 
odmjeruje razmake veslanja, bilo je galijotima dozvoljeno da zapjevaju 
koju prikladnu popijevku. 

vamm veličanstvenim spomenikom klasičnoga rimskoga 
graditeljstva, a to je carska palača i u njoj carski mauzolfj. 
bplit, uza sve to pruža dojam izrazitoga hrvatskoga grada 
kao možda ni jedan drugi na našoj obali. ^ 

Nigdje onakovih kontrasta između postanka i razvitka 
između prošlosti i sadašnjosti, kako u Splitu. Pred tim se 
kontrastima jednostavno zapanji svaki stranac, bio on iz 
staroga ih novoga kontinenta. A kako da se ne zapanji, kad 
hrlli u narodnoj osebujnoj nošnji ili Splićanina sa 

rvatskom crven-kapicom, kad se penju veličanstvenim stu¬ 
bištem negdašnjega carskoga mauzoleja, da se Bogu pomole 
^ Gleda ih stranac na veličanstvenom 

Stubištu, nad kojim se izvio klasičan zvonik, djelo domaćih 
majstora iz kasnoga srednjega vijeka, nekoć sagrađen pre¬ 
težno od mramora iz ruševina slavne rimske Salone, a na 
dohvat sada osamljenoj egipatskoj sfingi, što je jednom s 
drugaricom svojom na protivnoj strani bila ukras i nekakva 
straža na toj veličanstvenoj točki, gdje no se je tijekom vije- 
kova složila u veleban sklad rimska, egipatska i hrvatska 
umjetnost! 

j kontrasta divno usklađenih ne nalazi čoviek 

pod Božjim suncem, do li u Splitu! Zametak je Splitu bio 
veličanstven; po svojim drevnim spomenicima Split je veli¬ 
čanstven JOŠ 1 danas; Split svakako čeka i veličanstvena 

budućnost, kad se ispune ideali hrvatskoga naroda! Jer_to 

treba da se osobito naglasi — s okolicom svojom bio je Split 
srce hrvatskoga kraljevstva u doba narodnih naših vladara- 
splitski je nadbiskup bio »primas cijele Hrvatske«, kako je 
kroz tisuću godina glasio njegov naslov; u onom se kraju još 
uvijek vade iz utrobe svete hrvatske zemlje najstariji i naj¬ 
znamenitiji spomenici stare hrvatske kulture; pa bi stoga bilo 
posve prirodno, da i opet nadođe vrijeme, kad će Split 
zauzeti nekadanje svoje časno mjesto u kulturnom političkom 
1 crkvenoni pogledu, u skupu zemalja, u kojima živi Hrvat. 

Kako jejiostao grad Split? 

Kad se je god. 305. car Dioklecijan odrekao carske krune, 
dograđivala se po njemu zamišljena sjajna njegova palača 
pri morskoj obali, nedaleko drugoga Carigrada, kako se je 
neko doba nazivala rimska Salona, od koje su nam bijes ljudi 
1 zub vreiriena ostavili samo ruševine. I Dioklecijan, dotle 
gospodar rimskog svijeta, nije u čitavom poznatom tada 
svijetu našao prikladnijega, svome carskom veličanstvu bolje 
odgovarajućega položaja, da sagradi sebi zadnje zaklonište. 


no što je položaj današnjega Splita. On se je u tom zaklonistu 
i smirio, ostavivši baš nama Hrvatima baštinu, kakvom se 
ne može da pohvali ni jedan narod na bijelom svijetu. 

Dioklecijanova palača imala je oblik pravilne pačetvo- 
rine, kakav je bio oblik utvrđena rimskoga tabora. Taj četve¬ 
rokut što nam se je uza sav neumoljivi razorni zub vremena 
sve do danas dobro sačuvao, bio je opasan jakim utvrdania. 
Na četiri glavna kuta izdizale se četiri jake kule. U palaču 
su vodila četvera vrata, po jedna u sredini svake stranice. 
Sva su ta vrata, izuzev ona na morskoj strani, bila utvrđena 
osmerokutnim kulama s desna i s lijeva. Između tih kula, 
te onih na uglovima, kočila se još po jedna manja kula, tako 
da je tu ogromnu palaču zaštićivalo ni više ni manje od 

šestnaest čvrstih kula. . , v •• 

Eto, u toj utvrđenoj palači, posred najraskošnijega nu¬ 
tarnjega uređenja, u divnoj samoći, provodio je car Diokle¬ 
cijan svoje dneve. Najmilija mu je zabava bila vrtlarstvo, pa 
je možda baš stoga i dao sagraditi veličanstveni vodovod, 
koji još i danas opskrbljuje obilno vodom četrdeset hiljada 
splitskih građana kao i njihova brojna poduzeća. Vrtlarstva 
se Dioklecijan nije htio odreći ni onda, kad su ga prilike u 
carstvu silile, a vjerni podanici molili, da opet zasjedne na 

carsko rimsko prijestolje. , u 

Kad je taj glasoviti car preminuo god. 313., sahranili su 
ga u mauzoleju, što je sebi za života podigao odmah do ve¬ 
lebnih svojih odaja. ^ 

Tijekom čitavoga jednoga stoljeća, posto se car Dio 
rastao s ovim svijetom, njegovu su palaču, po gotovo nje¬ 
govu grobnicu, poštovali i preživjeli njegovi podanici i nji¬ 
hovi unuci. Ali, kad su u petom stoljeću učestale provale, 
pravom ili nepravom nazvanih, barbarskih naro^da, u onom 
sveopćem metežu i potpunom rasulu državnom što se je iza 
toga razvilo, ne ostade pošteđena ni palača ni grobnica veli¬ 
koga cara. Tijekom vremena počeo se lomiti i krov na car¬ 
skim zdanjima. I tako, kad je rimska Salona, u prvoj polovici 
sedmoga stoljeća bila opustošena, da na njezinom tlu nikne 
hrvatski Solin, i u njem dvorci i zadužbine hrvatskih vladara 
i velmoža, Dioklecijanova je palača bila i zapuštena i pusta. 

Jesu li bjegunci iz rimske Salone mogli poželjeti ^zgodni¬ 
jega i sigurnijega zakloništa od te puste carske palače? 
ista, odmah ih se je znatan broj sklonio u to utočište, od 
kojega je tek stanac kamen bio čvršći i otporniji, a u doba, 
kada barutu još ne bilo traga! Između zidina te palače ti su 

bjegunci počeli zidati svoje kućice prislonjene uz nutarnje 
njezine stijene, pa je bila doista sretna, makar i brojnija 
obitelj, kojoj je uspjelo da savije svoje gnijezdo u samoj 
jednoj negdašnjoj carskoj sobi. Ta, na svu sreću, ti baštinici 
solinske nadbiskupije nisu trebali da zidu niti svoje kate- 
dralke, jer su odmah pretvorili carski mauzolej, odstranivši 
iz njega smrtne ostanke zadnjega progonitelja kršćanstva, u 
velebnu kršćansku crkvu, koju su posvetili Blaženoj Djevici. 
Samo takva posveta mogla je da spasi u svojoj cjelini sjajni 
Dioklecijanov mauzolej: samo po toj se posveti može danas 
Split pohvaliti, da je u njemu najbolje sačuvani spomenik 
rimske arhitekture! 

U početku valja da je solinskim bjeguncima bio prevelik 
prostor carske Dioklecijanove palače, jer se je grad Split 
dugi niz godina razvijao samo između njezinih zidina. Istom 
kad su se Hrvati iz okolice počeli nešto brojnije useljavati, 
ti su carski zidovi pučanstvu Splita otijesnili. Tada se je po¬ 
čeo do zapadnoga dijela palače razvijati novi grad, koji se 
u starom splitskom statutu zove »Burgus«. Ali taj novi dio 
gradca valja da se je sporo razvijao, kad su ga opasali zidom 
i zaštitili kulama istom pod konac trinaestoga stoljeća. Na 
zapadnoj strani Burgusa, gdje se je protegao kasnije Veli 
Varoš, tada je bila gradska šuma, i ona zidom opasana. 

Kad je početkom petnaestoga stoljeća kralj Ladislav 
darovao Split velikomu vojvodi bosanskomu Hrvoju, ovaj je 
uzduž istočnoga zida Dioklecijanove palače, blizu jugoistočne 
kule, sagradio kaštel s tamnicama. Taj je kaštel poslije nje¬ 
gove smrti bio srušen. Nije stoga ispravno, kad nekoji na- 
zvaše u Splitu Hrvojinom kulom kameniti toranj pri morskoj 
obali, na kojem se obično vije državna zastava. Taj je toranj 
pripadao kaštelu, što je u mletačko doba sagrađen na obranu 
grada s morske strane. A nešto prije nego li se sagradio taj 
kaštel, Mlečani su podigli na plokati svetoga Lovre, dana¬ 
šnjem »Narodnom Trgu«, zgradu gotskoga sloga, da bude 
palačom mletačkih knezova, koje je. Republika s tim naslo¬ 
vom slala na upravu grada. 

U doba naše pripovijesti grad Split je zapremao ne samo 
prostor između zidova Dioklecijanove palače, nego i novi 
grad na zapadnoj njezinoj strani. Ali na cijelom tom pro¬ 
storu koncem šesnaestoga stoljeća nije bilo više od tri hiljade 
duša. Doista, početkom toga stoljeća Split je brojio kakvih 
šest hiljada, dakle dvostruko, i to u sedam stotina kuća; ali 
ga je kobne god. 1527. opustošila kuga, koja je pokosila ravnu 


polovicu stanovnika. K tomu strašan je požar uništio tada 
više od trećine kuća.. Od toga se udarca nije Split oporavio 
tijekom čitavoga šestnaestoga vijeka, budući da su, uz česte 
kužne pošasti, bile nastupile takve jadne javne prilike, da 
prirasta nije uopće moglo da bude. Da nije bilo nijedne druge 
nevolje bilo je dovoljno ono malne neprekidno ratovanje 

s Turcima. , , 

Gradsku je posadu Republika plaćala iz gradskih pri¬ 
hoda. Ta je posada, obzirom na turske susjede, bila doista 
neznatna, bit će poradi toga, što gradski prihodi ne bi dotekli 
za uzdržavanje većeg broja vojnika; a moguće i stoga, što 
svaki građanin, bio plemić ili pučanin, kad je ustrebalo, bio 
je obvezan, da pograbi oružje. Bilo kako mu drago, posada 
nije brojila više od četrdeset pješaka. Ti su se pješaci po 
redu izmjenjivali u stražarnicama na periferiji gradskoga teri¬ 
torija. Takvih je stražarnica bilo više, ali je svakako bila 
najvažnija ona do Jadra, malene solinske rijeke, poradi pro¬ 
meta s Klisom i ostalim turskim posjedom. Oni pješaci, na 
kojima nije bio red da budu u stražarnicama, danju su čuvali 
gradska vrata, a u noći ih je nekoliko stražilo na plokati 
svetoga Lovre, pred kneževom palačom. Ne smije se pre- 
mučati, da su noćnu službu obavljali i građani po stalnom 

redu. . . ^ TI --t 

Osim pješadije, Split je imao i konjaničku četu. Brojila 

je tridesetak ljudi, u dva odjela, svaki sa svojim kapetanom. 
Ta je četa bila prava narodna, pa se je i zvala »hrvatska 
konjica«, ili što je bio općenitiji naziv »stratijoti«. I ti su 
ljudi bili plaćeni iz gradskih prihoda. 

Stratijoti su obilazili po redu, danju i noću,^ gradsko 
polje, granice i morsku obalu, da zaštite građane i njihovu 
imovinu od nenadanih provala turskih i martoloških s kop¬ 
nene, a gusarskih s morske strane. Dočim su »stratijoti« bili 
domaći sinovi, hrvatska krv, pješadija se sastojala od stranih 
plaćenika, svake narodnosti, ponajviše talijanske. Ali i jedni 
i drugi, kad im je služba dopuštala, bili su revni gosti gradskin 
krčmica, između kojih se isticala ona »Tete Mande«, na ug u 
ulice, do samostana svete Marije, kad si onamo zaokrenuo 
s plokate svetoga Lovre. 

Na večer slijedećega dana, pošto je »Gloria« iskrcala 
novoga kneza grada Splita, Marka Barbariga, sjedila su u 
krčmici »Tete Mande« cigla tri gosta. Dvojica su bila poznati 
nam kormilari Božo i Marko, da ne bi porekli jučerašnjega 
zavjeta; a njihov treći drug bio je mlad, ali stasit i krupan 

čovjek, kojega su već mamuze odavale da pripada strati- 
jotskoj četi. Nosio je odulju modru halju, što mu je sizala 
do koljena, modre uske hlače, a čizme do ispod koljena. 
Jccerma mu bila također modre boje, a zapeti je nije mogao, 
pa mu se je uvijek isticala bijela košulja na prsima. Na glavi 
je imao obični kalpak, a o bedru mu je visjela sablja. Bio je 
opasan širokim vunenim crvenim pašom. 

Taj je stratijot bio rođeni Splićanin, a zvao se Dujam 
Tvrde. Nije mu bilo više od trideset godina. Njegovu su po¬ 
rodicu dobro poznavali u cijelom gradu, jer je u kaptolu 
prvostolne^ crkve sjedio Dujmov stric, kanonik Andrija 
Tvrde, muz učen i velika ugleda. Kod njega je Dujam, još 
kao dječak, naučio pismo, ne samo latinsko, već i glagolsko, 
ili, kako se je u ono doba razložitije nazivalo: hrvatsko. 
Stric se je dapače nadao, da će jednom vidjeti svoga sinovca 
u službi oltara; ali je Dujam volio da paše sablju kao i otac, 
pa je stupio u stratijotsku četu rođenoga mu grada. Dujma 
su poznavali u gradu ne samo kao pismena čovjeka, nego i 
kao junačinu koji nikad ne uzmiče. Bio je vršnjak naših 
kormilara, rođenih Omišana, i već dugo njihov dobar znanac. 

Kako se taj dan nije u Splitu o ičemu govorilo do li o 
okršaju »Glorie« sa berberskim gusarima, nije čudo, što su 
i gosti kod »Tete Mande« o tom raspravljali. Tako je cijeli 
Split zvao i krčmu i krčmaricu, staru udovicu, koja se je 
jedva prigibala, kad je trebalo da gostima natoči vina u 
zeinljane vrčiće. Inače, nad vratima tete Mande bila je pri¬ 
čvršćena dugoljasta dašćica, na kojoj je kiša pomalo isprala 
natpis »K bijeloj lastavici«. 

Kad je teta Mande po drugi put natočila svojim gostima 
i pomnjivo useknula uljenu svjetiljku, što je o komadu žice 
visjela na čavlu jedne grede, povukla se u svoj običajni 
tamni kutić, da malko zadrijema, dokle je nova narudžba 
ili novi gost ne probudi. Naša tri znanca, makar su već oci¬ 
jenila dobrotu kapljice, koja je možda bila bolja nego li je 
danas, ipak su potiho razgovarali, jer kojiput i zidovi čuju, 
a svakomu je mila na ramenu glava. 

•—• I opet vam velju, — nastavi Dujam — galija je mo¬ 
rala u potjeru za gusarima! Bilo je ludo, onako ih' pustiti 
iz šake! 

Da je bilo na našu, — stisne Božo šaku — mi bismo 
ih bili do kraja smlatili! Je li tako. Marko? 

— Bili bismo ih podavili kao miševe! Ne bi vragu jedan 
iznio živu glavu! — srdito potvrdi Marko. 


— Meni nikako to ne može u glavu — opet će Dujam. 
— Neprijatelj je potučen, bježi glavom bez obzira, možeš 
ga uništiti, a ne ćeš! 

— Bio bi komes; ali nadkomes ni da čuje o potjeri — 
prihvati Božo. — A morao je, ako ništa, barem stoga, što je 
znao, da će se oni za jučerašnji poraz već osvetiti na našim 
ljudima... 

— I to još krvavije! — upade u riječ Dujam. 

— Poznam ja, a pozna i Božo, cijeli onaj kraj od 2irja 
pa dalje do Kvarnera. Sami otok do otoka, a sve bez ikakve 
zaštite. Možeš upasti u sela sred bijela dana! 

— Tako je, istina je živa! Vidite, braćo! Kako vjeru¬ 
jem u ovaj sveti znak — i Božo se prekriži, — tako vjerujem, 
da su gusari još noćas iznenadili koji naš bijedni otok, ili 
barem koje selo. 

— Pa su, kako već običavaju, — doda Dujam — dije¬ 
lom poklali a dijelom zarobili sve živo! 

— Uz to oplijenili, ako nisu i spalili kukavne kolibe 
naših seljaka! 

— I tako oni su — pridoda Božo — odmah zamijenili 
jučer izgubljene svoje ljude s našima, što su noćas zarobili, 
pa ih okovali na dnu broda... 

— A naši nesretni galijoti, — bolno će Marko, — što 
su jučer poginuli ostat će neosvećeni u morskom ponoru .. . 

— Srce mi se cijepalo, — prihvati Božo — kad su im 
ono privezivali za okove na nogama po komad starih ve¬ 
riga ... 

— A zašto? — upita Dujam. 

— Da laglje potonu! 

—■ Da brže potonu! — ispravi Marko. 

— Zar su ti galijoti bili naši ljudi? — opet će Dujam. 

— Naši, naši, sva petorica — odvrati Božo. ^— Ja sam 
se zanimao za njih. 

— Zločinci? 

— Da, tobože zločinci! — nastavi Božo. — Jedan je u 
svojoj šumici posjekao nekoliko stabala, da ne pogine od 
leda, a stabla bila žigom označena^"); s njim na galiju! 

Povjerenici Republike obilazili su sve šume, i privatne, pa su 
žigom označivali stabla, koja seljak nije smio da posječe prije nego li 
mu oblast to naloži. A kada bi primio taj nalog, bio je dužan posjeći 
i dopremiti drvo u bližnju luku, gdje su procjenitelji plaćali tako ne¬ 
znatnu otštetu, da seljacima nije bio nagrađen ni trud^ kamo li vrijednost 
drva. To je bio glavni razlog, zašto su seljaci uništavali posječenomu 
stabalju i žile, pa su tako u mnogim krajevima nestale šume, jer su kiše 

— Drugi, — dometne Marko — htio da osveti poštenje 
svoje sestre; s njim na galiju! 

Treći je — opet će Božo —- braneći stoku pred Tur¬ 
cima, nehotice jednoga ubio; i s njim na galiju! Za druga 
dva, — znadeš li ti. Marko, što su oni skrivili? 

— Ne sjećam se; ali, bit će, da su i oni počinili nekakve 
slične zločine! 

Na Dujmu se opažao silan dojam tih riječi. Nakon 
kratke stanke on će ogorčeno: 

— Braćo moja, eto vidim, da kako naši stariji, tako etO' 
ni mi, ne nađosmo mira ni pokoja, nego tek onda kada nas 
ledina pokrije! 

— Ako nas pokrije! — upade Božo. 

— Ili, kad nas razderu zemaljske zvijeri! — dometne 
Dujam. 

— Ili morske nemani! — upotpuni Marko. 

^ —.Tako je, pravo ste rekli! Promislimo, braćo, koliko 
naših ljudi, hrvatskoga roda i govora, umire na svome kre¬ 
vetu, koliko li ih zakapaju u našim crkvama? 

— Rijetki su ti — uzvrati Božo. — Crkve su nam pre¬ 
široke i za žive i za mrtve! 

— Braćo moja, kao da nad nama lebdi nekakvo proklet¬ 
stvo! Zamjeramo se cijelomu svijetu, bijemo se sa svakim, a 
za koga? Zar za sebe, da nam bude bolje? 

— Za naše gospodare — tiho će Marko. 

— Dobro si rekao: za naše gospodare, da učvrstimo jače 
njihovu silu nad nama! Nakon svakog uspjeha, što izvoju- 
jemo nad njihovim neprijateljima, oni nas jače pritisnu. 

— Prokleta naša kob! Tri puta prokleta! A zašto? Jer 
mislimo, a čuo sam od pametnih ljudi, da su i naši stariji 
ludo mislili, —■ da nam bez tuđinca nema spasa! 

— A taj tudinac nas samo guli i muze! — upadne Božo. 

—■ A nas uvjerava, i mi vjerujemo, da nas uzdržava! — 
doda Marko. 

— I da smo samo po njegovoj milosti živi! A mi? .... 

— Na to prisižemo! —• lupne Marko šakom po stolu, da 
se je teta Mande prenula. 

— Bože, Bože! — bolno zavapi Dujam. — Hoće li naši 
ljudi ikad progledati! 


otplavile h^umus i iako je nastao goli pusti krš. Šume dalmatinske je za¬ 
pravo uništila zdvojnost našega čovjeka, kao posljedica tuđinskoga na¬ 
silja. 


Nasta časovita šutnja. Božo gucne iz vrča, obriše des¬ 
nim dlanom usta i brkove, pa prihvati: 

— Eto sam. Bogu hvala, desetak godina na moru. Vidm 
sam dosta svijeta. Ali nevolje kakva je naša nisam vidio 

nigdje! . .. , , • 

— To ti vjerujem, Božo. Slušam ja kojiput kod strica 
kanonika razgovore pametnih ljudi. Cuo sam od njih, da se 
svaki Božji narod nečemu nada, da za nečim teži, da nastoji 
kako će mu biti bolje. A mi? Čemu se mi nadamo? Niti se 
čemu nadamo, niti za čim težimo. Koja li je jedina naša mi¬ 
sao i čežnja? . • , 

— Kako da bolje ugodimo našim gospodarima! — do¬ 
metne Božo. 

— Kojima se naši koljenovići najviše ulagivaju, a ne 

bi trebali! . , , 

_ Tako je — potvrdi Marko. — Pošten čovjek ne ula- 

giva se nikomu. Ide svojim putem. 

_ Nije samo to, braćo. Mi si razbijamo glave najviše 

time, da li su i s kim su naši gospodari u miru ili u zavadi. 
Jesu li u miru, taj mir mora da i nama bude svetinja; zavade 
li se s kime, moramo da po njihovoj zapovijedi prolijevamo 
svoju i tuđu krv. Eto, to vam je sve na što mi imamo prava! 

_ Da su bar ti naši gospodari junaci bolji od nas! — 

stisne šaku Božo. 

_ Vidjelo se jučer! — upadne Marko. — Nikad više 

onake prigode! 

— Valaj bismo se veselili danas, da smo zapli]enili ona 
dva gusarska broda! 

— I bradu bismo pošteno omastili! 

— Dabome! ima ti kod gusara svakog Božjeg dara. 

— Pa što bi od toga zapalo vas dvojicu? — upita 


Dujam. 


Sto bi nas zapalo? — začudi se Marko. — Naš dio 


_ Tako? Zar se plijen na moru dijeli? Na kraju toga 

nema. Na kraju, ako si što ugrabio, to je tvoje, dokle ti za- 
povijednik ne otme. 

— Na moru nije tako, — razjasni Božo. — To mi je 
dobro poznato, jer sam bio i ja u takvom dijelu. 

— Zar ste bili zarobili gusarski brod? 

—■ Da, bio je baš gusarski brod. Ulovili smo ga onamo 
dolje kod Krfa. 

Pa kako se je ono dijelilo, Božo? Ja sam već zabo¬ 
ravio. 

- ~ dobro pamtim. Najprije smo probrali 

suznje. Plemenitije, za koje se je bilo nadati masnoj otkup- 
ff^ttalo je brižno čuvati. Od onih drugih, odabrali su 
snažnije za galijote na našoj galiji. Plaćene veslače je zapo¬ 
vjednik otpustio, a nove, te sužnje, dao je okovati svakoga 
za veslačku klupu. Eto, tako su kukavci postali »okovani 
delije«! 

— A ostale? 

Iskrcali smo ih na Krfu. Nekoliko su ih prodali, a 
što se nije prodalo, te su poubijali i bacili u more! 

• Užasno je to! strese Dujam ramenima. 

Moj dragi Dujme, užasno je doista, ali to ti je po 
onoj. zub za zub! Tako i drugi postupaju s našima; i to ne 
samo Turci, nego i kršćani! 

— Je li moguće? — začudi se Dujam. 

Moguće! I te kako! Mržnja pretvara ljude u zvijeri, i 
gore od zvjeradi! Cuo sam jednom od ljudi učenih, da su ne- 
koč Mlečani sasjekli sve genoveške, a Genovežani opet sve; 
mletačke sužnje. 

— A ja sam dapače čuo, — umiješa se Marko — da su 
jednom prepilili nesretne sužnje, onako kako pilimo gredu!’ 

To rade samo gusari, — razjasni Božo — i to ne svi 
vrlo rijetki. 

— Pa kada ste probrali sužnje, što je bilo dalje? 

smo probrali sužnje, sabrali smo na kup sve- 
oružje, što smo našli na gusarskom brodu. 

— Kako ste pak to podijelili? 

To se ne dijeli; to je »principovo«;*“ to se već zna. 

— A je li bilo na brodu što novaca? 

— Bilo je, bilo! Ne znam koliko, ali je novca bilo dosta. 
Najprije se je prebrojio taj novac, a onda se je procijenila 
ostala roba. Tad su razdijelili sve na deset jednakih dijelova. 
Desetinu svega dobio je nadkomes. 

— Lijepo njemu! to je sjajan dio! 

Od preostalih devet dijelova, opet je »principa« za¬ 
pala polovica, a sto je preostalo, razdijelili su po glavama, 
koliko nas je bilo na galiji. 

— Svakomu jednako? 

. —-To ne. Komes i viši časnici dobili su po tri, niži čas¬ 

nici po dva, a mi, mornari i vojnici, po jedan dio. Eto, kako 

Državno. 


vam se to dijeli — završi Božo i gucne opet iz svoga vrčića. 

— Kad je tomu tako, — prihvati Dujam — ne biste ni 
vi slabo prošli, da je bilo manje straha u vašega nadkomesa. 

— Joj, joj, propustiti onakovu prigodu! 

— Pa još kad smo ulovili pod krmu i more i vjetar! — 
dometne Marko. 

— Šta more! i šta vjetar! — Ijutito će Božo. — Kad 
imaš na palubi stotinu i pedeset veslača od zanata, dakle tri 
stotine čvrstih mišica, tad te je mala briga, da li duva, ili ne 
duva, i kako duva vjetar! Ta ne bi se veslalo do sudnjega 
dana! Za jednu, dvije ure, bilo bi sve gotovo! 

— Uz to, vjetar je bio popustio, a gusari su mogli raču¬ 
nati samo na vjetar. Bilo je, kako ono mi kažemo, više »mrtvo 
more«, kad je svršio okršaj. To mrtvo more, kraj toliko ve¬ 
slača nas nije moglo smetati, a gusarsku bi momčad bilo 
pomoglo pretvoriti u mrtvace. 

— Da smo mi srećom udarili za njima, makar oni raza¬ 
peli sva svoja jedra, pa da smo onako pošteno sipali vatru 
iz naših topova, evo moje glave da bismo se danas gostili! 

— I po svoj prilici oslobodili više kršćanskih sužanja, 
jer tih imade na svakom gusarskom brodu. 

— Ali, kad onakovi junaci zapovijedaju.. 

— A ljudi ih i drže za junake! Slave ih dapače, a ne 
znam za što! 

— Zašto? — važno će Dujam. — Jer što junačkoga iz¬ 
vedu, pod zastavom svetoga Marka, naši ljudi, sve se to pri¬ 
pisuje plemenitoj gospodi, sve ide u njihovu vreću! 

— Dobro si rekao, Dujme, uvjereno će Marko — sad 
mi je sve jasno! 

— U ostalom, — nastavi Dujam — ja se svemu tomu ni 
malo ne čudim. Poznam ja dobro te ljude. "Vjerujte mi: bio 
sam, Bogu hvala, u više kreševa i sjekao sam nemilo duš- 
manske glave. Što ćete? Kad dođe do gusta, čovjek se Pro¬ 
metne u divlju zvijer. Bože mi moj prosti, pa mlati i kolji s 
reda. Ali, kolikogod smo puta prevladali, nikad iz pobjede ne 
izvukosmo svu korist, koja nam se sama namitala. 

— Da, da, izgleda mi —■ doda Božo, — da imade ljudi, 
koji se više boje ranjenoga nego li čiloga lava. 

— Baš tako! — nasmije se Marko. 

— Ne znam kako će biti pod ovim novim knezom, što 
ga je sinoć »Gloria« iskrcala; to Bog znade. Ali došle, nisu 
se baš podičili pred našim turskim susjedima. Za Julija Braga- 
dina, koji eto nije sjedio na kneževskoj stolici ni četiri mje- 

seca, ne znam šta da kažem. Nije bilo prilike. Bit će da je 
doista čestit čovjek. Ali njegovi predšasnici! Za pet rana 
božjih! Turci su mogli, u mirno doba, da rade od nas što im 
drago; mi, dušu u se! a zašto? 

—• Da se ne pomuti mir. 

Kakav mir! — upade Božo. — Na granici se mira 
ne pozna! Na granici ne prođe dan bez kakve razmirice. 

— U ostalom, braćo — nastavi Dujam nešto tiše —; ja 
mislim, da Turci ne napadaju nas poradi nas, nego poradi 
naših gospodara. 

—■ Da, da, poradi naših gospodara! — naglasi Božo. 

Dapače, — još tiše će Dujam — ja držim, da bismo 
se mi i Turci lako nagodili. 

Kako to? — začudila se oba kormilara. 

— Kako?.Recite mi kako govore Turci? 

•— Ovi naši? Hrvatski, — odgovori Božo. 

— A naši gospodari? Govore li oni hrvatski? Nije to baš 
mala stvar, što mi i Turci hrvatski govorimo, jer to znači da 
nas jezik nekud blizu veže, da smo si blizu, ne samo kao ljudi. 
Znate li, što sam jednoć kod strica kanonika čuo, da se hr¬ 
vatski divani i kod cara u Stambulu! 

— U Stambulu! da se hrvatski divani? 

— Pa ŠIO mislite, da ima malo naroda pod carem u 
Stambulu, koji hrvatski zbore? I bečki car šalje u Stambul 
na dogovore samo naše ljude. Hrvate. Druge kakve ne bi u 
Carigradu razumjeli! Pa što mislite, da je nama bolje, nego li 
našoj braći pod Sultanom? 

— Kakvo bolje! — upadne Marko. — Cuo sam od naših 
Poljičana, da su odahnuli, otkad su Turci primakli svoju gra¬ 
nicu do u spJ'tsko polje. 

— I ja sam čuo nešto takva —• potvrdi Božo. 

Slobodno ti, rekli su mi Poljičani, da se moliš Bogu, 
kao i prije; znadeš koliko imaš da platiš; a sirotinji je Tur¬ 
čin milostiv. 

— Nema glada, ne, u carevoj zemlji! — upade Božo. — 
A kod nas pod principom, taj je bič redovit gost! Pa je 
Turčin junak, nije kukavica! 

• To je sveta istina — prihvati Dujam. — Nama gore 
ne može da bude! A svemu su krivi oni u Lagunama! Zar bi 
nas Turci ovako napastovali, zar bi po miloj volji upadali 
preko granice, da ne znaju kakvi su nam gospodari? 

Ja u to vjerujem kao u sveto Evanđelje! — važno će 

Božo. 


— A ja prisižem! — dometne Marko. 

— Nikad, nikad, moja braćo, ne mogu da zaboravim, 
da bi moj ubogi otac bio možda i danas živ, da nisu oni ona¬ 
mo kakovi su. A njegove su bijedne kosti istrunule već 
dugo, daleko daleko, u tuđoj zemlji, ako ga je uopće i po¬ 
krila crna zemlja. 

— Kako to? — upitaju kormilari. 

— Evo. Slušajte. Treba da znate, da je Princip imao 
daleko daleko, kako ono kažu, u Levantu, veliki jedan otok, 
kao kraljevinu. Taj se otok zove Cipar, a na njemu ima 
više lijepih gradova. Jedan se zove Famagosta. Moj otac. 
Bog mu dao sveti mir, bio je u mletačkoj vojsci, pa se, na 
svoju nesreću, našao u Famagosti, kad su na nju Turci 
udarili. 

— Kad je to bilo? — upita Božo. 

— Meni su tada nicali brčići. Ja mislim, da je već pro¬ 
teklo kakvih trinaest godina. 

— Teško je izgubiti oca u prvoj mladosti! 

— Pa zbog koga, i zbog čega! — doda Marko. 

— Ali, čujte žalosti. Kažu da je u ono doba Turčin pre¬ 
bacio na onaj otok kakvih dvjesta hiljada ljudi. 

— To nije bio sami turski vojnik — primijeti Božo. 

— To se razumije po sebi — uzvrati Dujam. 

— Bit će stoga da je prave vojske bio jedva četvrti dio. 

— Ta znamo svi — nadoveže Dujam —, da tursku voj¬ 
sku uvijek i svuda prate gomile martoloških razbojnika. A 
martolozi su od vajkada strah i trepet kršćanskoj sirotinji. 
Ti martolozi. 

— To je i kod nas bič božji! — opet će Marko — • • • ; 

— Dok nanjuše da će Turci kuda na vojnu — nastavi 
Dujam — saberu se u nepregledne čopore, pa se razlijeću 
svuda pred turskom vojskom, te kolju, pale, otimlju, kradri 
i donose turskoj vojsci glasove o kretanju i osnovama krš¬ 
ćanskih četa. 

—■ Svuda su martolozi pravi bič božji! — opet će Marko. 

— Teško zemlji, gdje se oni udome! 

— Imat će i Turci s njima okapanja, dok jednom pre¬ 
stane njihovo vojevanje. 

Međutim, sada, — važno će Dujam — sve što te razboj¬ 
ničke čete izvedu pripisuju Turčinu na teret, jer ih Turčin 
trpi, a u ratu mu dobro dođu. 

— Dakle, koliko je moglo biti prave turske vojske pod 
tim gradom? — upita Božo. 

— Kakvih pedeset tisuća — odgovori Dujam. 

— A u gradu? 

Sto je moglo biti u gradu, po Bogu braćo! Ako se 
dobro sjećam, što mi je stric pripovijedao, kad smo ono do¬ 
bili smrtovnicu pokojnoga oca, a ta je došla nakon više 
godina, u gradu Famagosti nije bilo više od sedam hiljada 
ljudi pod oružjem. 

— Premalo! — uzdahne Božo. 

— Pa što mislite, kakova je bila opsada? Naš se Split 
ne bi održao ni tri dana, a Famagosta je odbijala juriše ka¬ 
kova četiri tjedna! 

— To su bili junaci! — klikne Marko. 

— Kao oni naši Zrinovića bana! — doda Božo. 

■ Ne, tako, braćo! Zrinović je bio jedan na svijetu! 
Njega eto slavi i malo i veliko, a ime mu se pronosi svuda, 
gdje se hrvatski pjeva. Bio sam momčić, kad je ono Zrinović 
poginuo, pa ga eto već u pjesmi pjevaju, a i sarrii Turci 
s poštovanjem njegovo ime spominju. 

— To je istina! — potvrdi Božo. — Samo ne znam je 
li istina da ga je izdao car Maksimilijan, koji je mogao, jer 
je imao na okupu silnu vojsku, da mu u pomoć priteče, a nije 
htio, već je žrtvovao najvećega kršćanskoga junaka. A zašto? 
Neka dragi Bog znade, ali Zrinović je najveća dika od Flr- 
vata! Ali, bilo je junaka i u Famagosti! Promislite, stric ka¬ 
nonik mi je kazivao, da su Turci sasuli u taj nesretni grad 
preko stopedeset hiljada taneta! 

— Strašan broj! 

— A ona je šaka ljudi ipak odolijevala! 

— Odolijevali su jadnici, doklegod nije počeo harati 
glad, i dokle im nije ponestalo praha i olova. Tad su istom 
počeli pomišljati na predaju. 

— A Turci? 

— Turci su im dozvolili, da pod oružjem ostave grad. 

— Bogme su i zaslužili! 

— Je li otac tad već bio poginuo? 

— Nije. Ali kad je trebalo izručiti Turcima ključeve 
od grada, nastade nesporazumak. 

— Zbog čega? 

— Toga vam ja ne znam. Samo znadem, da su tu priliku 
ulovili i izrabili martolozi, pa su zametnuli kavgu s našima. 
Iz kavge se porodila tučnjava, a ova se izvrgla u pravu 
bitku; a tad su ti razbojnici sasjekli veći dio kršćana. Eto, 
tada je zaglavio i mbj ubogi otac. 


Nastade kratka stanka. Kormilari ponikli glavama, a 
Dujmu se oborila niz garavo lice krupna suza. On je otare 
dlanom, pa nastavi: 

— Još nisam svršio. Sto ću da vam sada kažem, to je 
glavno. Kakovi su naši gospodari kod nas, takovi su oni 
svuda. Dočim se je Famagosta junački branila, odrezana od 
svijeta, pod Kandijom je ležalo silno mletačko brodovlje. 

— Bio sam jednom u Kandiji — primijeti Božo. 

— Bili smo skupa — upotpuni Marko. 

— Pa zašto nije to brodovlje krenulo u pomoć? 

— Zašto? Tko bi to znao! Stric mi je samo to kazivao, 
da su mletački vojvode pod Kandijom Bogu dane krali i 
raspravljali, bi li ne bi li u pomoć Famagosti krenuli, te hoće 
li ne će li Cipar i sam odoljeti. A međutim? 

— Famagosta je pala! 

— Kao ono Siget Zrinovića bana! 

— I Princip je tako sramotno izgubio čitavi onaj otok 
— završi Dujam. 

— Žalosno, stoput žalosno! 

— Eto, braćo. Takovi su nam naši gospodari! Oni puno 
mudruju, i uvijek samo mudruju, kao da ratna sreća o mu¬ 
drovanju ovisi. U ratu treba raditi brzo, oduševljeno, junački! 
Pravo imaju Turci, što ih preziru, kada vide, da previše 
mudruju a malo djeluju. 

— A kraj toga, mi plaćamo račun. 

— Jer tako mora da bude — dometne Božo. — To ti 
je po onoj našoj: teško magaretu .. . 

— Preko koga se dva biju ... 

— Jer svi udarci padaju na magarca — zaključi Dujam. 

— Zar bi nam pod Turčinom bilo gore? 

— Ja mislim — prihvati Dujam — da bi nam pod 
svakim bolje bilo. 

—• I ja tako mislim. Kroz to sam kojikrat s Božom 
razgovarao. 

— Pa to je i naravno, braćo moja. Jer, imali mi koga 
mu drago za gospodara, taj nam ne bi mogao oteti više nego 
nam je oteto. Sto mi zapravo uživamo? 

— Niti ne znamo, što je uživanje! — dobaci Božo. 

— Jesmo li u ičem slobodni? 

—■ Eto, da slobodno dišemo božji zrak! — ogorčeno 
će Marko. 

— To i ništa više! U svemu ostalomu mi smo tužno 
roblje! Ali, što ćemo? Dušu u se! Ne znam, kako je po osta- 

lim našim gradovima. Vidim samo, kako je u Splitu. Možda 
bi nam bolje bilo, da smo svi u gradu jedne misli. Ali na 
žalost, toga nema! Mnogi naš gradski plemić iskrivio je sam 
^voje staro hrvatsko ime da se ulaska tuđinu; mnogi se stidi 
naše stare hrvatske nošnje, pa je zamijenjuje tuđom, kao 
da je ta otmjenija! A kada to gledam srce mi krvari. 

— Sramota je to! 

— Sramota i grehota! 

— Vidite; ja sam siromah, stratijot, u službi Principovoj; 
ali, imena mi moga, da stratijoti ne nose našu narodnu 
nošnju, smjesta bih otišao! Po gotovu su mi smiješne neke 
naše plemenitašice! Te su se također počele nositi po tu¬ 
đinsku, cL ne znaju ni beknuti, osim hrvatski. 

— Što će biti, ako se to zlo proširi? —■ upita Marko. 

— Sto će biti? — kimne važno Dujam. — Malo po malo 
nas će nestati! Pretvorit ćemo se u tuđince. Tada s Bogom 
naš jezik, naša nošnja, naši običaji! 

— Ja bih, prije toga umaknuo u Turke! — živo će Božo. 
— Ni u grob ne bi s onima koji se stide naših svetinja! 

— Nemoj tako glasno — ukori ga Marko. — Ne znaš, 
brate, kako ono guslar pjeva, da su riječi letilice! 

— A ni zidovi nisu uvijek gluhi! Znam ja sve to; ne 
boj se. Ali kada u čovjeku prekipi.. . 

— Naše Turke i ja volim. Oni su nam, kažu, po krvi 
najbliži. Uživam kako oni lijepo zbore. Da znadem, da će 
ih sutra biti pred gradom, na sajmištu, valaj bi se do njih 
prošetao, da s kojim onako malo prodivanim. Dolaze li oni 
svaki dan na pazar? 

— Bude ih svaki dan po koji — odvrati Dujam. — Ali 
ih je najviše ponedjeljkom i četvrtkom, kad su pravi saj- 
movni dani. Međutim, zadrži li se vaša galija još koji dan, 
sva je prilika da vidite čitavu četu Turaka, pa i samoga 
kliskoga sandžaka. 

—■ Je li to, što se inače kaže, dizdar? — upita Božo. 

— Da, dizdar. To je pravi naslov turskoga zapovjednika 
tvrđave. Ali mi ga običavamo nazivati sandžakom. 

— Pa što, zar i on dolazi kada u grad? — opet će Božo. 

—- Ne dolazi inače nikad. Ali sada bi mogao doći. Da 
ga samo vidite u njegovoj bogatoj nošnji! Pa onu njegovu 
četu što ga prati! Divota! 

— A čemu on pridolazi u grad? — upita Marko. 

— Ta znate: po starom običaju. On, ja držim, jedva 
dočeka, kad će se izmijeniti knez u gradu. Tada on dolazi 
po običajne darove. 


— Zar se je to darivanje održalo i poslije zadnjega, 
rata? — opet će Marko. 

— Dakako. Mlečani bi se rado odrekli toga običaja, ali 
ne će dizdar. 

— Polazi li dizdar i trogirskom knezu u pohode? 

— Pobire on darove i od trogirskoga kneza; ali sam u 
Trogir više ne ide. Išao je sve do otrag malo vremena. Ali ti 
posjeti kao da se nisu baš sviđali trogirskoj vlasteli, što su 
uzduž obale podigli svoje kaštele, jer se je kod njih dizdar 
rado odmarao! 

— Da, da, kod njih se je odmarao— dobaci Božo, ■— 
ali bit će da je to njegovo odmaranje onoj maloj vlasteli bilo 
preskupo. 

— I te kako preskupo. Stoga dizdar više ne polazi u 
Trogir, jer da mu je predaleko! Ta od Klisa do Trogira ima- 
de obilatih dvanaest milja! On se sada spusti s Klisa u Solin, 
i tu dolaze na dogovoreni dan poslanici trogirskoga kneza 
s darovima. 

— I to, kažu jedni i drugi, da je darivanje! — nasmije 
se Marko. 

— Kažu, a na oko i izgleda tako. U istinu vam to dari¬ 
vanje biva posve nalik na ono uboga dužnika prema bez- 
dušnu vjerovniku, ili kmeta prema zločestu gospodaru. Prvi 
dariva, da mu vjerovnik ne otkaže duga; a drugi, da ga go¬ 
spodar ne otjera sa zemlje. 

— Boje se, — dometne Božo; — pa darivaju oba! 

— To ti je već u ljudskoj slabosti, — doda Marko. 

— Koliko je u tom iskrenosti, lako se je domisliti. 

— A ja bih ipak rado vidio to darivanje — opet će 
Marko. 

— Je li dizdar bio u gradu i prošloga svibnja, kad je 
ono preuzeo upravu grada knez Bragadin? 

— Dakako, da je bio. To vam je, ljudi moji, bilo nešto 
za oko! Slušajte. Dizdar odabrao krasnu četu, tridesetak naj- 
stasitijih i najokatijih svojih ljudi. Milota je bila pogledati. 
Na njima i ruho i oružje bogato. A istom dizdar! da ste ga 
vidjeli! Ma rekao bi čovjek, to ti je paša ili vezir! Čizme 
onako po našu sa srebrnim mamuzama; crvene čakšire, kako 
ono Turci zovu hlače; pa ječerma^') i ćurak^®) srebrom ukra- 

Ječerma — prsluk. Taj se naziv još i danas čuje u mnogim kra¬ 
jevima Dalmacije. 

1®) Curak; haljinac obično opšiven bijelom kunovinom. 

šeni; a đeba“) mu pod vratom pozlaćena. Na glavi mu zer- 
danlija^'’) opšivena bijelom kunovinom, a na njoj od zlata 
čelenka. K tomu pak svilena poša ili povijač oko glave i oko 
pasa. Tkanica od ćorde fino pozlaćena. Kažem vam divota! 

— Kakova je pak konja jašio? — upita Marko. 

Dorata, braćo, kakova dotle ni vidio nisam! Na do¬ 
ratu pozlaćena haša, kako oni zovu konjski pokrivač, a na 
haši sedlo prebogato. U kuburluku, to se već zna, pozlaćene 
kubure; a kolankinja ćorda, što no visi za pričuvu, sva se 
sjala od zlata i dragog kamenja. 

— Bit če se sletio cijeli grad, — primijeti Marko — 
da se nagleda toga sjaja i bogatstva. 

— Kako ne bi! I malo i veliko, i staro i bolesno, sve je 
bilo na okupu pred gradskim vratima. Kažem vam: i sve živo 
u gradu! Da si prosa prosuo, ne bi ga zrno palo na zemlju! 
Sve glava do glave! Dizdar je jašio ispred svoje čete. 

— A gradski knez? — upita Božo. 

— Knezu je dizdar pohod najavio, pa ga je on i priče¬ 
kao kako je bolje mogao. Svi smo bili na okupu u svečanim 
odorama: i mi stratijoti i talijanski pješaci. Na bedemu su 
bili nabiti topovi, pa kad se je dizdar pojavio, a ono zagrmili 
na pozdrav topovi, a četa nam turska iz kubura uzvratila. 
Kada su se pak sastali, dizdar je sjašio pa se s knezom ru¬ 
kovao, kao da su prijatelji od starine! Malo za tim izmi¬ 
jenili darove. Knez dizdaru sve žute dukate, a on njemu 
vranca i sablju demeškinju. 

— Krasno, zbilja, samo kad bi bilo i iskreno, — primi¬ 
jeti Božo. 

— I kad bi se u vrijednosti darovi izjednačili! — doda 
Dujam. 

— Kako to? — upitat će Marko. 

— Tko je slabiji, — važno će Dujam •— taj mora da 
obilatije dariva. To je tako svuda u svijetu. Prosudite sami: 
knez dizdaru trista dukata; a on za uzvrat vranca i običnu 
demeškinju! 

— Je li pak s time sve svršilo? —: upita Božo. 

— Sve, — završi Dujam. —• Mi stratijoti odpratili smo 
goste do naše granice, do mosta solinske rijeke. S nama su 
bila oba naša kapetana; i to s prvom četom kapetan Petar 
Tomić, a s drugom kapetan Ivan Celić. Ja sam u prvoj četi. 

Đeba: izgleda kao toka. Masivno srebro nalik oklopu pod vratom. 

-") Zerdanlija: visoka kapa nalik kalpaku. 


— Kako ste se na granici s dizdarom alalili? — opet 
če Božo. 

— Ispalili smo kubure mi i Turci, u znak pozdrava i 
oproštaja. 

—■ Kakvu nošnju imaju vaši kapetani? — upitat će 
Marko. 

— Našu, hrvatsku, vitešku. A bili su, duše mi, jedan 
ljepši od drugoga. 

—• Šteta samo, što ćemo po svoj prilici jednoga o'd njih 
izgubiti. 

— Kako to? 

— Kapetan Ivan Celić hoće da se ženi. I to skoro. 

— Pa prosto mu! Može valjda i oženjen da služi. 

— Može, ako oženi Mlečanku, t. j. ženu koja je mle¬ 
tački potomak. 

— A on će uzeti? 

— Našu djevojku, krasoticu kojoj para na daleko nema. 
A to je sestra njegova pobratima, kapetana Petra Tomića. 

— Pa što? Zar kao oženjen s našom djevojkama ne 
smije da služi? 

— Podnipošto. Mletački zakon izričito veli, da tko je 
na plaći principovoj, taj smije uzeti samo mlečanku. 

— Ako ipak uzme našu djevojku? 

— Mora da se odreče službe. 

— A Mlečanin? — upita Marko — da li on smije, ako 
ovdje služi, uzeti našu djevojku? 

— Ne smije ni on! 

U to se oglasilo zvono s tornja prvostolne crkve, znak, 
da treba zakračunati kućna vrata, dobro zapretati vatru i 
ugasiti svijeće, jer će sada noćobdije obilaziti svakom ulicom. 
Krčme je pogotovu trebalo zatvarati, pa su se stoga i naši 
gosti požurili, da izravnaju svoj račun s tetom Mandom, 
koju je također glas zvona bio probudio. Tada je svaki upalio 
svoj fenjerić, da se snađe u tamnom labirintu gradskih ulica 
i uličica. 

Na izlazu su sva tri nazvali laku noć teti Mandi, na što 
im je ona uzvratila: 

— Laku noć, djeco, i do viđenja! 

— Ako Bog da! — odvrate joj skladno. 

Odmah zatim kormilari se izgubili u tami prema obali, 
a Dujam zakrenuo preko plokate svetoga Lovre u onu mrežu 
gradskih uličica do sjeveroistočne kule, gdje su noćevali stra¬ 
tijoti, na kojima nije bio red da straže. 

IV. 

u POLJUDU 

Zgodnom cestom, što no se sjevero-zapadnim smjerom 
izvija iz Splita preko jednoga brežuljčića, nakon ugodne 
šetnje, dospijevaš u Poljud. Tako se zove niska, krasna udo- 
lica, koja je uvijek obilovala vrtovima i plodnim vinogra¬ 
dima. Pred tom se udolicom prostire lijepa, protiv bure do¬ 
bro zaštićena luka, otvorena prema zapadu. 

Gdje je poljudska udolica najprisojnija i od vjetra naj¬ 
bolje zaštićena, podiže se stari sumorni samostan časnih 
otaca Franjevaca. Uz samostan se prislonila crkva, a do nje 
se izvio zvonik. Crkva je građena u doba hrvatsko, a posve¬ 
ćena je Blaženoj Djevici od Milosti. 

Poljudski samostan nije bio uvijek franjevački. Nije ni 
mogao da bude, jer je davniji od osnovanja Reda sv. Franje. 
U njemu su najprije bili benediktinski redovnici, sve do pet¬ 
naestoga stoljeća, kad su benediktince zamijenili franjevci. 
Ovima su Splićani oko godine 1450. utvrdili samostan za 
obranu od Turaka, koji su poslije pada Klisa redovito pro¬ 
valjivali u solinsko pa i u splitsko polje. Tada su pobožni 
Splićani proširili i crkvu u Poljudu. Oni su po svoj prilici 
tada sagradili onu kulu sa kruništem, čvrstu još i danas, što 
no se izvila odmah do niskoga ulaza u samostansku dvo¬ 
rište. Međutim, izgleda, kao da je ta kula bila suvišna. Oko 
nje, kako predaja hoće, nije nikad ni došlo do sukoba s Tur¬ 
cima, jer su proti njima imali poljudski redovnici daleko 
moćniju zaštitu, nego li je mogla biti ta kula s kruništem. 

Poljudska crkva imade sijaset svetih slika, od kojih ne¬ 
koje predstavljaju veliku vrijednost. Posjetniku crkve na prvi 
mah upada u oko lijepi oltar sa slikom Neporočnoga Začeća. 
Teško je odrediti doba, kad su pobožni ljudi podigli taj oltar. 
Slika na tom oltaru predstavlja Blaženu Djevicu i glavnije 
pisce, što su ikad o njezinom neporočnom začeću pisali. 
Svaki od tih pisaca drži u ruci svitak, a na njemu po jednu 
od značajnih svojih rečenica. Između ostalih nalazi se tu i 
Muhamedova slika s jednom od njegovih rečenica iz Ko¬ 
rana. Predaja pak hoće, da, kada su Turci prviput provalili 
do pod grad Split, a to je bilo odmah poslije prvog pada 
Klisa u njihove ruke, mogli su oni lako uništiti i poljudski 
samostan s crkvom. Niti kula sa kruništem, niti šačica bra¬ 
nitelja, ne obraniše tada poljudskoga samostana, nego ga je 
obranila ta Muhamedova slika na spomenutom oltaru. Kad 


su se naime Turci osvjedočili da u toj crkvi doista postoji 
Prorokova slika, smjesta su se povukli. Eto tako su poljudski 
redovnici mogli da bezbrižno spavaju i onda kad bi se raspa¬ 
lio rat između Republike i Turaka. 

Sunce je bilo još visoko na zapadnom dijelu obzorja, 
kad su poljudski fratri, na zadnji dan mjeseca svibnja 1584. 
svršili večernjicu. Tada su se nekoji razišli po samostanu, a 
nekoji po prostranoj bašći, što no se proteže na istok i jug 
samostanske crkve. Tek je jedan stari fratar ostao zadnji u 
koru iza glavnoga oltara. Neko je vrijeme klečao u žarkoj 
molitvi, podbočivši sijedu, napola ćelavu glavu, na obje ruke. 

Kad se je starac pridigao, oprezno je sišao iz kora, upi¬ 
rući se o omašnu priprostu palicu. Teškim je korakom došao 
pred glavni oltar i zaustavio se do grobnice trogirskoga bi¬ 
skupa Tome Nigra, negdašnjega vikara bana hrvatskoga bi¬ 
skupa Petra Berislavića. Nad tom je grobnicom prignuo 
glavu kao da moli kratku molitvicu, a tada se je okrenuo i 
upravio svoje korake prema glavnim crkvenim vratima. Tu 
se je opet okrenuo i pokleknuo, prekrižio se te izašao u pro¬ 
strano samostansko predvorje, što no se pruža sve do puta, 
koji vodi u grad Split. On je, svaki dan, pod večer šetao tim 
predvorjem. I na toj je šetnji on molio, te dočim se je desni¬ 
com upirao o priprostu svoju palicu, ljevicom je pobožno 
prebirao krupna zrna dugačke svoje krunice. 

Kad se je stari redovnik našetao i prestao prebiranjem 
zrnja svoje krunice, spustio se je na kameno sjedalo, što se 
sa kamenim stolom još i danas nalazi odmah do skalina, po 
kojima se može iz predvorja spustiti na onaj put, što no 
vodi u grad. 

Na tom se je sjedalu starac često u to doba dana odma¬ 
rao, uživajući pri lijepom vremenu veličanstveni prizor, što 
no pruža kaštelanski zaliv, kada se Božje sunce sprema na 
počinak, onamo daleko iza grada Trogira. Starac je tada 
često zaronio mišlju u prošle daleke dane i događaje. 

Otac Mikula, kako ga je u gradu zvalo malo i veliko, 
imao je doista o čemu da razmišlja. Tek su minule dvije 
godine otkad je prevalio sedmi križ. Svi su ga zvali otac Mi¬ 
kula, ali u matici krštenih njegove župe, kod njegova je kr¬ 
štenja bilo zabilježeno ovako: Ivan, zakoniti sin Petra i Ma¬ 
rije Barić. 

Ali, kad je to bilo, što se je on zvao Ivan? Davrio, vrlo 
davno. To je bilo još u ono doba, kad se je nad tvrdim Kli¬ 
som, tim stoljetnim čuvarom i predstražom grada Splita, 

vijala zastava hrvatskoga bana; dočim je sad već bilo pro¬ 
teklo blizu pola stoljeća, što je bansku zastavu zamijenila 
turska, i što je sva zagorska Dalmacija, koju su onda Hrvat¬ 
skom nazivali, potpala pod cara u Stambulu, pa se je mjesto 
vojvode hrvatskoga kraljevstva banio u tvrdom Klisu turski 
dizdar. 

Otac Mikula sjetio se i sada svega toga, pa su se za ovom 
počele u njegovoj glavi nizati davne, vrlo davne uspomene. 

A sjeća se otac Mikula svega potanko. Ta bio je u cvi¬ 
jetu mladosti kad je obnašao čast pobočnika kapetana Petra 
Kružića, do danas žalibože zadnjega zapovjednika hrvatsko¬ 
ga u kliškoj tvrđavi. Sjeća se on dobro, kako su već prve 
godine carevanja silnoga Sulejmana, padali jedan za drugim 
hrvatski gradovi i tvrđave u turske ruke. Kakav se je krasan 
niz hrvatskih gradova izvijao prije toga uz Savu i Unu, pa 
preko Une do tvrdoga Klisa! Bilo ih je pedesetak, a sve su 
redom onda Turci osvojili, ili su ih sami branitelji zapalili 
ili razorili, kad nisu mogli da ih obrane, samo da se u njima 
Turci ne ugnijezde! Tada su se proslavili nebrojeni junaci, 
ali su nebrojeni i pali na polju slave. Kružićevi su junaci 
ipak najdulje odolijevali, i samim tim otporom zadavali su 
Turcima trista jada. Uz to su oni više puta nenadano nava¬ 
lili na Turke i odnašali silan plijen! Ali, koliko je mogla da 
odolijeva ta šačica ljudi pobjedonosnom polumjesecu, koji 
je već bio zatjerao strah u kosti čitavom kršćanskom Za¬ 
padu? Sulejmanove su vojske obarale prijestolja i države, 
pa kako da im se dugo opre Kružićeva četa? Turci su se 
najzad primakli i tvrdomu Klisu. Junački Kružić i vjerni 
njegov pobočnik Ivan Barić odbijali su nebrojene turske 
juriše, a kadagođ su provalili iz tvrdoga svoga grada uvijek 
su se sretno natrag povratili, sve do onoga kobnoga dana, 
kad se je na solinskom polju zametnula odlučna bitka. 

Kod ove zadnje uspomene namrštilo se čelo sijedomu 
redovniku. Da, koban je bio onaj dan i Klisu i njegovim 
braniteljima! Bilo je, doduše, prispjelo nešto carskih i papin¬ 
skih četa, ali mjesto da budu od pomoći, one su možda po¬ 
spješile propast Klisa. Ljut se tada zametnuo boj na solin¬ 
skom polju, a Kružić je s Hrvatima svojim zadivio i same 
Turke. Kad najedared, nečijom spletkom, kod carevih i pa¬ 
pinskih vojnika zavladao bezumni strah, te su nagnuli u 
bijeg glavom bez obzira! Badava se trudio Kružić da ih za¬ 
ustavi! Ostala je na bojištu četa Hrvata, ali kad su se ko¬ 
načno i oni smeli i nagnuli u divlji bijeg, našao se junačina 


osamljen! Uz njega se je borio kao lav još 
jedmi Ivan Barić, dokle pod njim ne pogibe konj. Nesretni 
se Ivan strovalio pod konja, pa su ga Turci lako zarobili! 
lad je istom i sam Kružić nagnuo u bijeg, ne bi li stigao do 
solinske rijeke, da se spasi na kakvoj brodici. Ali su i Turci 
srnuli za njim u potjeru, pa su ga dostigli baš u času kad je 
htio da skoči u lađu, koja, jer prekrcala, slabo je niz rijeku 
plovila. Tako pade slavni taj Hrvat, kojemu su Turci na 
mjestu glavu odsjekli i poslali je na dar Amuratu, paši bo¬ 
sanskomu. Istom kad su Turci pokazali preostaloj četici u 
gradu Kružićevu glavu, Klis se je predao. Predao se doista 
pod časnim uvjetima, ali Klis je bio izgubljen! 

Tužni je Ivan čamio sada u teškim okovima u izgublje- 
nom Klisu. Nisu Turci poštovali u njemu junaka, a nisu 
htjeli ni da ga smaknu, jer su se nadali dobroj otkupnini. 
AH, tko da za njega otkupninu plati? Turci su tražili, ni 
više ni manje, pet stotina zlatnih dukata, a Ivanov je rod 
bio siromašan, pa kako da pošalje toliku otkupninu? U toj 
ljutoj svojoj nevolji Ivan se zavjetovao, da će Bogu svoj 
život posvetiti, da će poći u redovnike, ako ga Bog oslobodi 
sramotnog sužanjstva. 

U ono se doba običavalo, ako rod nije mogao da otkupi 
sužnja, da za jamca pošalje člana obitelji, a Turci su 
sužnju dopuštali, da sa halkom oko vrata obilazi milostive 
ljude, dok sabere cijelu otkupninu, ili, kako se onda govo¬ 
rilo, »glavno dugovanje«. Nije li sužnju uspjelo da naprosi 
koliko je trebalo, na određeni se dan morao vratiti u sužanj- 
stvo, ili pak dovesti još jednoga jamca. Ne bi li se do roka 
sužanj povratio, njegov je jamac već slijedeći dan na kocu 
dušu ispustio. 

Kad je tužni Ivan o spasu svome već zdvajao, osvane u 
Klisu mlađi mu brat Nikola. Taj se Turcima ponudio za 
jamca, dokle Ivan ne naprosi glavno dugovanje. Turci su 
jamstvo veselo prihvatili, pa Ivanu dozvolili, da sa halkom 
o vratu krene u bijeli svijet i do tri mjeseca donese glavno 
dugovanje, ni više ni manje od pet stotina žutih dukata. 

Teška je srca Ivan u Klisu ostavio rođenoga brata, pa 
se^zaputio u bijeli svijet, da pokuca na svačija vrata, ne samo 
kršćanska, nego i turska. Ovakim su sužnjima ljudi tada 
milostivi bili, pa im darka nitko uskratio nije. 

Obilazio je Ivan milostive ljude puna dva mjeseca, za¬ 
ogrnut sinjom kabanicom, koju bi prostro na zemlju, prije 
nego li bi darak zamolio. I nije bio loše sreće dotle, jer je 

bio dvije trećine glavnoga dugovanja naprosio. Ali, kad se 
je tužan nalazio baš u tvrdom Šibeniku, gdje bi lako pre¬ 
ostalo naprosio, ošinula ga kao grom iz vedra neba vijest, 
da je mlađani Nikola naglo u Klisu obolio i još pred dva 
tjedna preminuo. 

Bratova je smrt riješila Ivana obveze da se vrati u tursko 
sužanjstvo, ali ga je i ljuto potresla. Više dana je za njim 
gorke suze prolijevao; pa da ga i nije vezao sveti zavjet, on 
bi sada i naprošeno glavno dugovanje i svoj život bio Bogu 
posvetio. Bez duga razmišljanja stupi u Red časnih Franje¬ 
vaca, i tom zgodom zamijeni svoje krsno ime s bratovim, 
postade časni otac Nikola, po pučku: Mikula. 

Eto, takve su se tužne uspomene iz mladih dana nizale 
u glavi časnoga redovnika, a međutim je sunce zapadalo' 
onamo daleko iza grada Trogira, oblivši čitavu onu stranu 
neba žarkim rumenilom. 

Starac se zagledao u taj prizor. Bio bi on možda i opet 
zaronio u davne uspomene, da ga iz snatrenja nije probudio 
konjski topot. Starac naćuli uši, kao da je po topotu konjskih 
kopita mogao da se domisli nenadanu gostu. Ali prije nego 
li bi dlanom o dlan, stvorio se pred ulazom u samostansko 
predvorje kršan mlad vitez, visoka stasa, plećat, crna oka 
i kovrčaste vrane kose. Vitez je pred ulazom skočio iz sedla 
i privezao konju uzde za najbliže stablo. U dva skoka našao 
se do sijedoga redovnika, pa mu nazva: 

— Hvaljen Isus! i dobar večer, dragi ujače! 

— Na sve vijeke, moj Petre, — odvrati starac pružajući 
došljaku ruku, koju ovaj velikim poštovanjem primi i po¬ 
ljubi. — Koja mi te dobra sreća nosi u ovo doba među ove 
svete zidove? 

— Da ti je dobra, ili nije, sreća, toga, dragi ujače, sada 
još ne znam. Bog dao, te bila dobra. 

•—■ Uhvajmo uvijek u dragoga Boga, moj Petra. Tko' 
u Boga uhva, ne kaje se. Kako vidim, ti bi rado sa mnom 
govorio. 

— Domislili ste se, dragi ujače, samo da nas tko ne 
zateče. Radi se o vrlo važnoj stvari, za me, to se zna. 

— Dobro, sinko. Pođimo u samostansku knjižnicu. Ona¬ 
mo u ovo doba ne zalazi nitko. 

Starac teško ustane s one kamene klupe, pa se s gostom 
uputi predvorjem prema dvorištu. To je dvorište posve nalik 
običnim sredovječnim dvorištima samostanskim pri Jadranu. 
Sredina mu je malo izdignuta i obrubljena niskim zidom, na 


kojem počiva nekoliko kamenih četverouglastih stupova. Ti 
stupovi podržavaju krov, kojim je u ono doba bio natkrit 
istočni i južni dio dvorišta, pa si mogao pod natkritim tri¬ 
jemom poći najprije do pobočnoga ulaza u crkvu, onda u 
riznicu, pa u knjižnicu, i konačno u sami samostan. U sre¬ 
dini dvorišta bila su dva zdenca s lijepo izrađenim krunama. 

Otac Mikula otvori knjižnicu i uvede svoga gosta. 

— Dakle, o čemu se radi? Izgledaš mi nešto uzrujan 
i blijed. Zamišljen sam već od prvog časa kad si sjašio. 

— Dragi ujače, moje će vas riječi, to znam, neugodno 
iznenaditi, ali se i tješim da nisam tome ni malo kriv. 

— Hvala dragom Bogu, sinko. Otvori mi svoje srce, ne 
bismo li. Božjom pomoću, doskočili svemu zlu. Dakle, o 
čemu se radi? 

— Evo, kazat ću vam sve potanko. Kliški Mehmet-aga, 
poznat na daleko sa svojega jugunluka, izazvao me na mej- 
dah junački, i već sutra mi je s njime mejdan dijeliti kraj 
solinske rijeke, na livadi koja nije ni naša ni turska. Stoga 
sam, dragi ujače, evo došao k vama, da me blagoslovite i 
da vam preporučim svoju siroticu, milu moju sestru Jelku, 
kojoj, poginem li, vi ostajete i otac i majka. 

Dobri se starac možda prije smrti nadao, nego li ovakvoj 
■vijesti. Lice mu je odavalo i golemo iznenađenje i užasnu 
tjeskobu. U prvi čas nije smogao riječi, već je nijemo buljio 
u nećaka. Kad se je pak donekle sabrao progovori mu 
ozbiljno: 

— Mejdan, sinko, sveta naša vjera zabranjuje, bilo s ki¬ 
me, pa i s nevjernicima. Vojnik paše sablju, da mu bude za 
obranu, navali li tko na njega ili mu ugrozi rođenu grudu. 
Zlo si, sinko, uradio, što si dopustio da do toga dođe. 

— Tomu ja nisam, dragi ujače, nimalo krivac. 

— Dobro. Vjerujem, da ti nisi krivac. Ali ipak ne shva¬ 
ćam, kako je moglo doći do toga, da te ni kriva ni dužna 
Mehmet-aga izazove? 

— Kako je moglo doći? Ni sam ne znam. Ja o agi nikad 
ni sanjao nisam. Vi znate, a znadu i svi kod nas, da je aga 
poznat na daleko kao smutljivac i kavgađija. 

— Neka bude. Ali, kad te je izazvao ili ti izazov po¬ 
ručio, sigurno je nešto tomu i dodao. Nečim ti je on svoj 
postupak sigurno i opravdao. 

— Ničim, dragi ujače. Moji su ljudi jučer rano bili kraj 
•solinske rijeke, gdje je ono naša stražarnica. Bili su petero 
na konjima. Najedared eto na mostu Mehmet-age, pa do- 

vikne prvoga od njih, i to baš Dujma Tvrdu, koga i sami 
poznajete kao momka čestitoga. 

Poznam Dujma. Tko njega ne pozna? Poznaje ga 
malo i veliko! 

— Mehmet tad izvuče sablju iz korica, pa mu vikne,, 
posprdno dakako, jesi 1’ bolan od čete junačine Petra To- 
mića? 

— Što je njemu, naravski, Dujam potvrdio — doda 
stari redovnik. 

—— Tad će njemu istim glasom aga: Deder kaži svome 
kapetanu, junačini Petru Tomiću, ako ga je porodila majka,, 
neka meni na mejdan izađe. Ako ne će na mejdan izaći, nek 
mi za se posije mejdanđiju; ako pak ne može mejdanđije 
naći, tad mu reci da mi pošalje sestricu Jelicu, a ja ću njemu 
za uzvrat preslicu! 

— Tako ti je aga poručio? 

— Tako, dragi ujače. I još mu je aga dodao, da će čekat 
do trećega dana, dokle sunce do tri koplja poskočilo bude. 

— A što mu je Dujam uzvratio? 

;— Ništa, ujače dragi. Ta što bi on uzvratit mogao! 
Mislio je da ja s agom imam razmiricu. Stoga on je hitro 
konja okrenuo, da mi donese tu Mehmetovu poruku. 

— A ti, Petre, što si ti na to? 

— Mene je, moj ujače, ta poruka više iznenadila nego li 
su ovaj čas moje riječi iznenadile vas. 

Staromu se redovniku čelo namrštilo. Prigne glavu i 
časak zaroni u misli. A kad je glavu opet uspravio, zagleda 
se u Petrovo lice, pa prihvati: 

— Sinko Petre, očito je samo jedno. Mehmet-aga se je 
razljutio na te. 

—■ Ali ja mu povoda nisam dao! Nikad na njega ni 
mislio nisam! 

— Onda te je pred njim netko ocrnio! 

~ To je, i ništa drugo, po srijedi. Na tu sam misao i 
ja došao. Ali, bilo kako mu drago, meni premišljanja nije 
bilo. 

— Valjda nisi odmah prihvatio agin izazov? 

— Ja sam njemu, moj ujače, po istom poslaniku odvra¬ 
tio, da njegova izazova ne shvaćam, jer ne znam da sam 
ga bilo kako skrivio. Ali, ako on dvoji, da u meni junačko 
srce bije, pa me posprdno junačinom nazivlje, neka me čeka,, 
kako je poručio. 

— Možda si se prenaglio, sinko. Možda bi se s dobra 
stvar izravnala, pa do mejdana ne bi niti došlo. 

— Ne mislim tako, dragi ujače. Ja što dulje o stvari 
razmišljam, uvijek do istoga zaključka dolazim. 

— A taj bi bio? 

— Da je netko spleo paklenu spletku, a meni ne pre- 
ostaje već da biram: ili mejdan, ili pak sramotu! 

— A tko je mogao da se dade na takav odurni, pakleni 
posao? 

—■ Tko? To još sada samo dragi Bog znade! Moguće je, 
da sam kada koju nepovoljnu izustio p Mehmet-agi, pa se 
našao doušnik, kojemu sam možda ja na putu, pa se je po¬ 
žurio, ili čekao na zgodu, da to agi priopći, u nadi da će me 
se tako najlaglje i najbrže riješiti. 

— A ne sumnjaš baš na nikoga? 

— Na nikoga, ujače moj dragi. 

Stari se redovnik opet zamislio i nijemo se u pod zagle¬ 
dao. A kada je glavu pridigao, zagledao se u nećaka, pa će 
mu važno: 

— Moj dragi Petre, kraj svega toga ti nisi smio zabora¬ 
viti, da si kapetan stratijota, i da si u službi principovoj. 

— Nisam, dragi ujače, toga zaboravio. Ta ja to znadem, 
žalibože, vrlo dobro! A to je znala i ona crna duša, koja je 
sve to splela. 

— A ne znaš li, moj Petre, da se Mlečani ugibaju sve¬ 
mu, što bi moglo da pomuti tobožnji mir s našim vajnim 
susjedima, s nevjernim Turcima? 

— Znadem i to, moj ujače. Ako pravedno prosudimo, 
moramo priznati, da su Mlečani na to prisiljeni, jer su nas 
Turci stisnuli oda svih strana, kao željeznim obručem! 

— Pravo si rekao, sinko. Stisnuli su nas kao željeznini 
obručem! Eh, nema više Klisa, naše uzdanice, da brani ovaj 
kraj. Sada Klis, jer turski, prometnuo se u našu ljutu ranu! 
Solin, Mravinci, Kamen, sve je to tursko! Naše straže, ti 
znadeš najbolje, kako su porazmještene. 

— Možemo reći, da su pred vratima samoga grada! 

— Naši težaci, uz poljski alat, nose uvijek i oružje so¬ 
bom, jer nikada sigurni nisu, ne će li Turci nenadano prova¬ 
liti, njih pobiti i sve im oteti. 

— Živa je istina, dragi ujače. 

— Vidiš: što ja znadem, ni Zadar, ni Šibenik, pa iri 
Trogir, nijedan naš primorski grad, nad kojim se vije stijhg 
svetoga Marka, nije tako grdno stisnut od Turaka, kao tužni 

naš Split. Stoga nije kudkamo: opravdan je strah Mlečana, 
da im njega Turci ne osvoje. 

— A to im baš ne bi bilo teško. 

— Dapače i u ovom divnom zalivu, u kojem se ogleda 
zvonik našega samostana, Turci imadu komad primorja, ali 
na sreću, koliko dosiže solinsko polje. Mi smo dakle prava 
oaza u turskoj pustoši. Nije stoga za zamjeriti Mlečanima, 
što se oni ljuto boje, da ne bi koja sitnica pomutila mira 
s tako opasnim susjedima. 

—■ Sve to ja priznajem, dragi moj ujače. 

—■ A kada se sve to dobro promisli, zar se ne mogu 
potpuno shvatiti njihove oštre zabrane protiv izazivanja 
turskih podanika na mejdan ... 

— Ali, ja, dragi ujače, nisam izazvao, niti kanio iza¬ 
zvati! 

— Znadem i vjerujem da nisi. Ali te se zabrane protežu 
i na prihvaćanje izaziva s njihove strane. 

— Toga ja nisam znao. To je prestrogo! To nas, ujače, 
osramoćuje! 

— Osramoćuje! Neka bude na tvoju. Ali te zabrane, 
moj Petre, nisu od jučer. Ima tomu četrdeset godina što je 
dužde Lando izdao oštru zapovijed, kojom ..zabranjuje, u 
svim mletačkim posjedima, svaku zadjevicu sa susjednim 
Turcima. Tu zapovijed proglasuju redovito u svim našim 
gradovima još i sada gradski knezovi i poglavari, što nam 
šalju iz Mletaka, kada preuzimaju upravu gradova i tvrđava. 

— Tu je zabranu prošle jeseni proglasio i Marko Barba- 
rigo, sjećam se vrlo dobro. Dapače, i toga se sjećam, popra¬ 
tio ju je posebnim vrlo oštrim odredbama. Ali, ja sam uvijek 
to shvaćao, da se zabrana proteže na zadjevice s naše strane. 
Inače, mi ćemo biti uvijek osramoćeni, grdno osramoćeni, 
ako koji Turčin, bez naše krivnje, nas izazove. 

— Ipak je tako, moj Petre. Zabrana se mletačka proteže 
na svaki mejdan s Turcima, skrivili ga oni, ili naši ljudi. 

—■ Dobro. Neka bude! Ja, dragi ujače, vjerujem, da je 
sveta istina svaka vaša riječ. Ali, treba uvažiti i to, da je 
vojniku čast nada sve! Da sam odbio agiria izaziva, ne bi 
živa duša rekla, da sam dobro uradio, jer sam se pokorio 
mletačkim zakonima. Svi bi rekli, naprotiv, da sam kukavica, 
i da sam se sakrio iza principovih i kneževih zabrana! 

— Našlo bi se i takvih zlobnika, to priznajem. Ali .... 

— Sad, molim vas, ujače moj dragi, da li bi ja, kapetan 
Barić, smio i dalje da pašem sablju junačku i da se postav¬ 


ljam na čelo svojoj četi! A prije nego li žrtvujem svoju čast, 
ja ću vrlo rado, bez premišljanja, staviti na kocku svoj život. 
Ne, dragi ujače, makar me života stalo, ja dopustiti ne mogu, 
da se o meni ni časak pomisli, da sam kukavica! 

— To je sve lijepo i dobro, moj Petre. Ja se dapače samo 
ponositi mogu, što u tebi junačko srce bije. Ali, streseni se na 
pomisao samu, što bi moglo da bude od tebe, pogubiš li sutra 
Mehmet-agu! 

— Vidim i sam, da dobro biti ne će. Ali ne vidim dru¬ 
goga izlaza! Tu izbora za me nema! Ta kako bih ja mogao da 
pogrdim uspomenu oca svoga! Otac mi je poginuo u obrani 
ove svete grude, a majka mi je malo zatim u grob pala. Ostali 
smo na životu dvije sinje sirote: ja još dječak; a sestra Jelka, 
čedo u kolijevci. Tada nas je vaša ljubav, dragi naš ujače, 
ogrijala. Tom ljubavi ograjani odrasli smo; ja do konja i 
sablje junačke, a Jelka je od oka djevojka, da joj para na da¬ 
leko nema. Kako pak, dragi ujače, da vam se odužim na lju¬ 
bavi, osim da slijedim vaše stope, dokle ste ono pasali britku 
sablju na obranu svete zemlje naših pradjedova? Ne, od mej- 
dana odustati ne mogu, pogotovo kad je već cijeli grad za to 
doznao! Sve ću žrtvovati za obraz, ali obraz ni zašto! 

— Stvar je dakle već javna? — iznenadi se otac Nikola. 

— Za to znade malo i veliko, kako mi je jutros Dujam 
kazivao. 

— Nisu li možda tvoji ljudi nesmotreno o tom glas 
prosuli? 

— Meni su moji ljudi i preveć odani, da bi koji od njih 
niti riječi o tom proslovio. Dujam me je baš i upozorio na 
to, da se nekomu prohtjelo da o tom prospe glas u gradu. 

_ To mi je zagonetno! Da se o tom već javno u gradu 

govori? . j- j 

— Posve javno. Dapače se već i to znade, da ce dizda- 
reva posada s Klisa saći, da se momci nagledaju mejdana. 

— A od naših? Hoće li tko od naših poći? 

— Ja ću svoje ljude svakako odvesti, a tako će i kapetan 
Celić svoje, da ne bi Turci kakvu silu na narodu učinili, otpa- 
ne li agi sa ramena glava. A naroda će se zgrnuti mnoštvo 
ne samo iz grada već i okolice. 

— Zar se i to već unaprijed znade, da će se kod solin¬ 
ske rijeke zgrnuti mnoštvo naroda oda svih strana! • • ■ • Sad 
se ja još manje snalazim .... Čitava mi stvar postaje daleko 
sumnjivija. 

I starac nasloni obje ruke, jednu povrh druge, na držak 
svoje palice, pa se zamišljeno zagleda u zemlju. Petar je ta¬ 
kođer zamišljeno buljio preda se. Nije niti najsitnijom kret¬ 
njom htio da smeta ujaka u razmišljanju. Tako je prošlo 
nekoliko časova. Najedared starac prihvati: 

A što veli na sve to gradski knez? Nisi li ti izvijestio 
o stvari svoga starješinu. Marka Barbariga? 

Nisam jošte ni mislio na to. Toliko sam smeten . . . . 

— Nije li ti se i sama namitala misao, da je tvoja duž¬ 
nost da kneza izvijestiš? 

— Nije mi došlo ni na kraj pameti. Promislite, molim . . 

— Dakle, knez po svoj prilici nema još ni pojma o do¬ 
gađaju što se sprema? 

On to znade, svakako već znade! Sto je već svakomu 
u gradu poznato, kako da on ne bi za to doznao! Doznao je, 
možda još prije nego itko! Ta on po svojim doušnicima do¬ 
zna i za ono što se nikad zbilo nije, kamo li ne bi doznao što 
već svako dijete u gradu znade. 

Pa ipak, premda ne dvojiš da Marko Barbarigo znade 
za tvoj sutrašnji mejdan, on te nije ni prizvao, niti ti je išto 
poručio? 

— Ni jedno ni drugo, dragi ujače. U ostalom, ja se do 
ovoga časa nisam mogao ni nadati takvom pozivu ili opome¬ 
ni od njegove strane, jer sam tvrdo vjerovao da ne kršim ni¬ 
kakvih zakona, kad nisam pružio Mehmet-agi nikakova po¬ 
voda da me izazove. 

— Taj knežev muk meni je pogotovo sumnjiv. A postaje 
mi još sumnjiviji, kad se sjetim, da je Barbarigo poznat kao 
oštar čovjek, kao guja, kao krvnik, koji bi uživao kad bi mo¬ 
gao prebaciti komu konopac oko vrata. Po onom što čujem. 
Marko Barbarigo ne pozna većega uživanja do onoga, kad 
mu se pruži prilika, da nekoga uništi. 

— Cuo sam, dragi ujače, i ja koješta o njemu, ali . . . 

— Zapamtio sam, dragi Petre, više tih pijavica, što nam 
iz Laguna šalju kao gradske knezove, te bajne naše usrećite¬ 
lje i skrbnike; ali, po onom što čujem o Barbarigu, moram 
priznati, da takav nije bio ni Ivan Falier, ni Marko Korner, 
niti ijedan od njegovih predšasnika. 

— Sve je to sveta istina, dragi ujače, ali. 

—■ Reci ti meni, Petre, na kakvoj si ti nozi s Barbari- 
gom? Bit će bilo prilike da se i prema tebi iskaže ta guja, 
kao što se je i prema drugima kojiput dovoljno iskazao. 


— Nemojte se začuditi, dragi ujače, ali čast mi nalaže, 
da, što se mene tiče .... 

— Zar je s tobom Barbarigo prijazan? 

—• On je dugo bio prema meni ravnodušan. Ali, ne smi¬ 
jem premučati, da je on od neko doba sa mnom osobito 
Ijubezan. 

— Sto? Je li moguće! Zar samo s tobom? 

—■ Sa mnom, a također i sa kapetanom Celićem. Izgleda, 
da smo mi, stratijotski kapetani, Barbarigu osobito srcu 
prirasli. 

— Tako? Barbarigo je prema tebi Ijubezan! Kako ti to 
tumačiš? Je si li ti kada razmišljao, da se domisliš otkuda ta 
njegova Ijubeznost? 

—■ Razmišljao sam. Dapače sam i s pobratimom Celićem 
kojiput o tom razgovarao. 

— Pa ste došli do zaključka? 

— Nikakova. Stvar nam nikako nije išla u glavu. Sada 
pogotovu ne mogu da se snađem. Ne mogu nikako! 

— Tu doista staje ljudski mozak, moj Petre! Barbarigo 
je s tobom prijazan, a pušta da se zapleteš u stvar, koja ti u 
svakom slučaju može da postane kobnom! Po mojem sudu, 
baš ta njegova prijaznost morala ga je sklonuti, da ti zabrani 
izlaziti na mejdan protiv Mehmet-age. 

— Da se vi, dragi ujače, možda ipak ne varate glede 
strogosti mletačkih zakona? 

— Ne varam se, Petre! Makar da bi tako bilo! Bili bismo 
. oba sretni da se varam! Ali, žalibože, predobro mi je poznato 
što u tom pogledu zakon zabranjuje. Ja ti kažem, izneseš li 
živu glavu, da će te Barbarigo sigurno pozvati na odgovor¬ 
nost, ako ne želi da sam odgovara za te. 

— Ali Barbarigo znade i to, da nisam dao povoda 
mejdanu. 

— Znao on to, ili ne znao, on ne će odgovarati za te. 

— A komu, dragi ujače? 

— Senatu mletačkomu. 

— Senatu? Kako? 

— Jer, pogine li sutra Mehmet-aga, Turci će se pritužiti' 
ravno u Mlecima; a Republika će žrtvovati bilo koga da im 
pruži zadovoljštinu i da ne nastane kakav veći spor. 

— Zar tako? 

— Tako i drugčije nikako, moj Petre. Barbarigo znade 
sve to bolje od mene. Eto, sad i sam uviđaš, da taj muk, i ta 

ravnodušnost njegova za sutrašnji događaj, nikako ne može 
da bude čist posao. 

— Pa što da uradimo, dragi u jače? 

—■ Sto da se uradi? Ni sam ne znam, kako bih ti odgo¬ 
vorio. Hm! Barbarigova mi je prijaznost prema tebi čudna, 
neshvatljiva! On te nije ni prizvao, niti ti je poručio, da se 
kaniš mejdana . . . Znaš kakva mi se misao mota u mozgu? 

—• Da čujem, ujače! 

— Da u tom poslu imade svoje prste, makar kroz devetu 
ruku, baš on, knez Marko Barbarigo! 

— Barbarigo da ima tu svoje prste! — usklikne Petar. 

—• Da, da, on, Barbarigo! To mi moj zdravi razum kaže. 
Jer, reci mi, molim te, da nisu po srijedi njegovi prsti, zašto 
ti on ne bi zabranio nešto, poradi čega bi baš njega mogli iz 
Mletaka pozvati na odgovornost? 

— Moguće je, da se on nada, da ću ja sutra podleći. 

— On se doduše može nadati, ali samo dragi Bog može 
znati tko će sutra podleći. Pa i u tom užasnom slučaju, da 
baš ti podlegneš, opet nije isključeno, da ga iz Mletaka na 
odgovornost pozovu, ako se onamo dozna za taj dvoboj. 
Shvaćaš li sada, zašto mi je crna sumnja pritisla razbor i 
pamet, i da ta crna sumnja nije bez svakoga temelja. 

— Priznajem, ujače. 

—• Ta napokon, zar može biti teško knezu Marku Barba- 
rigu da zapovjedi kapetanu Petru Tomiću, da sutra ne smije 
uopće iz grada izaći? Zašto pak on to propušta? 

— Za dobro moje, nikako! 

— Eto, vidiš, sad se slažemo. Samo što ću ja da ti to 
još malo razjasnim. Barbarigova ti je prijaznost, moj Petre, 
hinjena, licemjerska. On, ja tako sudim, moj dragi Petre, 
čezne. Bog znade zašto, da te uništi! Vjeruj ti meni! Ispao 
sutra mejdan kako mu drago, za tebe će ispasti naopako! 
Bilo da raniš, bilo da pogubiš Mehmet-agu, Turci će se pri- 
tužiti ravno u Mlecima, a ti ćeš biti žrtvom njihova izrav- 
nanja. Pogineš li, ne dao Bog, moj Petre. 

Dobri starac ne doreće, jer ga nešto u grlu sapelo, a niz 
nabrano mu se lice skotrljala krupna suza. Petar se također 
snuždio i desnicom podbočio lijepu glavu na naslon stolca, 
doćim mu je lijeva na balčaku sablje počivala. Starac izvadi 
iz širokog rukava veliki modri rubac, obriše suzu, pa nastavi: 

— Žalibože, naše nam osvjedočenje ništa ne pomaže, 
Icad ne smažemo dokaza, da je po srijedi Barbarigov prst; 


ali je ipak dobro, što smo uopće došli do takova osvjedo¬ 
čenja. Bogatiji smo za jedno iskustvo! 

_ Ako li smo se ipak prevarili u našem umovanju? 

— Nismo, žalibože nismo, moj dragi Petre! Poslovica, 
jedna kaže: »Tko te mazi više nego li treba, ili te je prevario,, 
ili prevariti vreba«. Stara je to poslovica, koja ne vara! Sam 
si priznao, da je Barbarigo prema tebi prijazan! 

—■ To stoji. Dapače napadno prijazan. 

— Dobro. Sada, molim te, složi tu prijaznost s njegovim 
licem, s njegovim pogledom, s njegovim najsitnijim migom! 
Nije li sve u njemu odvratno ?Ne odaje li sve u njemu opasna 
čovjeka? Oni blijedi iscijeđeni obrazi; one upale skoro ugasle: 
oči; one plavkaste brazde po glavi; njegova crvenkasta brada 
i kosa; pa njegovo općenito postupanje s ljudima, ne odaje li 
sve to opaku dušu u nakaznom tijelu? 

— Ne poričem, dragi ujače. 

— Ja sam Marka Barbariga vidio samo par puta, ah od 
prvoga mi se časa usjekla u glavu i srce nekakva odvratnost 
prema njemu. Čudnovato, doista! Cigli jedanput sam bio kod 
njega u poslu našega samostana, pa dok sam ga ugledao, po¬ 
java je njegova proizvela na me grozan dojam, i onaj čas mi 
je sjeknula glavom misao poput munje: to je stvor kadar sva- 
česa! I koliko sam se trudio kasnije, da taj dojam izbnsem, 
bojeći se da bih mogao u svojoj duši biti prema njemu nepra¬ 
vedan, nije mi uspjelo. Dapače, nerazdruživo od onoga^ doj¬ 
ma, svakiput sam se sjetio tebe, i u duši sam svojoj pozaJio, 
što moraš pod njim da služiš. Ne misli da govorim pod doj¬ 
mom sutrašnjega događaja; ne, nipošto! Ja ti samo ispovije¬ 
dam svoje utiske o tom čovjeku, jer će sutra biti svemu kraj, 
i ne dao Bog da on bude zatornikom našim i našega doma! 

I starac udari palicom o pod. Petar je zobao svaku nje¬ 
govu riječ, i čim mu je vrijedni redovnik dalje dokazivao,, 
on je sveđ to više rastvarao oči, koje je najzad čvrsto upiljio 
u starčevo lice, te poslije kratke stanke prihvati. 

_ Meni, ujače, sve to više puca pred očima opravdanost 

vašega suda. Barbarigo bi doista mogao imati po srijedi svoje 
prste. Ali kako i zašto? Ne mogu da nađem odpvora. 

__ Po srijedi je paklena nekakva spletka, i gore nego 

paklena! To stoji, sinko. . . 

_ Ali ja se Barbarigu nikad i ničim nisam zamjeno, uo 

ovoga časa ja sam držao, da on svojom prijaznošću hoće U: 
u neku ruku da nagradi moju doista besprikornu službu. 

— Da mu nisi u bilo čemu na putu? 

+ putu? Kako da ja, neznatni kapetan 

stratijota, budem na putu tolikom i toli moćnom gospodinu”? 
Ja, njemu na putu! 

■ namjerava podijeliti tvoju kapetaniju komu 

drugomu? 

može, a da nikoga ne pita. To je njegovoj vla¬ 
sti, a da se ne treba bojati prigovora odnikale. I same se ge- 
nerale može skidati od danas do sutra! Tako je to u vojsci i 
vojničkoj službi. Kako da ja njemu budem na putu! Tu valja 
da je po srijedi grdna spletka, za koju mi ne doznasmo, kako 
]e spletena, nikad ili posve kasno. A mene ta spletka može da 
glave stoji! Pravo ste rekli, ujače: Ispalo sutra kako mu dra¬ 
go, ja sam upropašten! Oh te opake spletke. 

~ Uvijek su sinko, bile strašne; a čim se bile tajnije, tim 
su bile strašnije! Ja sam ti bez sumnje već kazivao, ali se 
valjda ti ne sjećaš, pa hoću da ti opet pripovijedim, kako 
su se u mojoj mladosti Mlečani himbeno ponijeli prema zad¬ 
njemu zapovjedniku naše krvi u Klisu, prema slavnomu 
Petru Kružiću. 

— Nešto se sjećam ali kao u magli. 

— Dobro: poslušaj. Mlečanima su dugo vremena rasle 
zazubice za Klisom pa su pokušali sve moguće načine, da ga 
dobiju u svoje ruke. Nisu se zgražali pred nijednim sred¬ 
stvom, da privuku Kružića na svoju stranu, da izda svoga 
kralja i da im preda tvrđavu. Kad im pak to nije uspjelo mi¬ 
lom, oni su posegnuli za silom. Stali su otimati na moru nje¬ 
gove brodove, a na kopnu imanje, samo da mu dodiju, da ga 
sasvim ozlovolje, pa da im se u naručaj baci, i Klis izda 
Sve su to oni lukavo obavljali, da Republika, kao takva nije 
mšta znala^ dapače, u javnosti je ona osuđivala svako zlodjelo 
protiv Kružića i obećivala da će krivce, pronađu li se, strogo 
kazniti. Pa kad im se je izjalovila i zadnja nada, Mlečani su 
pripomogli, da u odsudnoj bitci mi budemo potučeni i da 
Khs padne u turske ruke. Bilo im je daleko milije, da nad 
Klisom leprša turska, nego li zastava našega hrvatskoga bana. 
Sad eto čuju svaki dan kukurikati turskoga pijevca i pijetli- 
ća, pa im može biti pravo! 

■ Tako je, dragi ujače. Ali ti turski pijetlići ne kukuriču 
samo njima već i nama! 

— Na žalost i nama skupa snjima. Samo što to kukuri- 
kanje njima može malo da škodi. Oni su preko mora. Ali dok 
ga slušamo mi i oni zajedno, dotle nas bijedne sve to jače 
stišće svojim šapama krilati Lav svetoga Marka. 


— A taj je stisak meni, dragi ujače, dozlogrdio, te sam 
već razmišljao ne bi li stresao na koji način te okove i postao 
slobodan čovjek. 

— Ti si o tom već razmišljao? 

— Jesam, više puta. Ali konačno se odlučiti nisam mo¬ 
gao, jer imam obveza, koje zahtijevaju od mene, da se i 
nadalje žrtvujem u mrskoj službi naših gospodara. Tu je 
moja sestra Jelka; ja ne mogu da je zapustim, akoprem i 
glede nje same ne vidim na koncu konca čestita izgleda. 

— Kako to? 

— Znate, da je već dugo vjerena za moga pobratima 
kapetana Ivana Celića. 

— Poznam ga. Momak od oka, i kažu mi, vrlo čestit! 

— Ali, dok je Ivan na plaći principovoj, ne smije da je 
vjenča! 

— Znadem, vrlo dobro znadem, jer Mlečani taj zakon 
strogo provađaju. 

— Da je Jelka opskrbljena, ne bih časa počasio, da im se 
na kapetaniji zahvalim i ostavim svoj dom i grad. 

— Pa kuda bi onda? 

— Onamo, kamo me već dugo srce vuče! Išao bih k bra¬ 
ći, k našim junačkim senjskim Uskocima. Da mi je osigurati 
Jelku, ne bih časa počasio! 

Na te se je riječi staromu redovniku počelo vedriti dotle 
tmurno lice.Usnama mu je strelimice preletio sitan smiješak 
radosti. Zadovoljno ponovi on zadnje Petrove riječi: 

— Ti ne bi časa počasio? 

— Ne bih, ujače, tako mi Bog pomogao! Vi ste se u svo¬ 
joj mladosti mačem u ruci borili uz oca naših uskočkih so¬ 
kolova, slavnoga Petra Kružića, a ja ću, ako Bog da, uz bok 
njegovim osvetnicima! Samo da mi je sretno umaći! Ne treba 
mi odore mijenjati! Ovaj kalpak s perom, ova modra dolama, 
ječerma s tokama, ovaj svileni pojas, pa teška zavinuta 
sablja, koju paše i duždeva straža, to je sve naše, hrvatsko. 
Tako se nose i uskočki poglavice. Mlečani se pak puno ne 
brinu kako se tko nosi, samo ako se lavski bori za slavu nji¬ 
hova svetoga Marka! 

— A štit? primijeti smiješeći se otac Mikula. — Što ćeš 
sa štitom? 

— Sa štitom, što ću? Da, istina je, ne bih ga rnogao 
upotrebljavati, jer je na štitu lik svetoga Marka, pa bih ga 
rado ostavio za uspomenu makar i knezu Marku Barbarigu! 
— završi Petar iskrenim zadovoljnim smiješkom. 

—■ Te su tvoje osnove lijepe i plemenite — preuze otac 
Mikula opet ozbiljnim glasom. — Međutim još nismo ništa 
odlučili, a treba da ipak, obzirom na sutrašnji dan i zlosretni 
mejdan, nešto odlučimo. Vidim sada i sam da odustati nisi 
mogao. 

— Radujem se tim vašim riječima, dragi ujače. 

— Uzmimo sada, ne misleči na gore, da Bog dade te su¬ 
tra pobjediš Mehmet-agu. Što tada? 

— Barbarigo če me pozvati na odgovornost. 

— To stoji. O tom ne smijemo ni časa da podvojimo. U 
njegovoj je vlasti, koju će ti kaznu odmjeriti. Kazna će biti 
blaža ili stroža, prema tome da li aga bude ranjen ili pogine. 

— Uzmimo, da ga samo ranim. 

— U tom će te slučaju Barbarigo koju godinicu u pro¬ 
gonstvo, a možda i u dno kule. 

— To bi bilo najgore. Volio bih u progonstvo. 

— Sto da odlučimo za taj slučaj? 

Otac Mikula prigne glavu, a čelo mu se opet namrštilo. 
Sve pomalo zaklopi oči, a kažiprstom desne ruke ovije krupni 
nos. Petar je nijemo buljio u zemlju i sustezao dah. On je 
shvaćao golemu važnost ovoga časa, pa nije htio da niti naj¬ 
sitnijom kretnjom pomuti svečane tišine i razmišljanja časno¬ 
ga redovnika. 

Otac Mikula razmišljao je prilično dugo. Najedared se 
pak trgne, podigne glavu, desnom rukom poklopi lijevu, 
što je počivala na dršku palice, pa uzdigne oči k nebu i važ¬ 
nim če naglasom svome nećaku: 

— Putevi, sinko. Božje providnosti otvoreni su i doku¬ 
čivi svakomu, koji je s Bogom. Razveselila me, iskreno ti 
kažem, tvoja odluka, da stupiš među naše junačke senjske 
Uskoke, ako sutra izneseš živu glavu. Netom si mi tu svoju 
nakanu otkrio, skoro sam se u isti mah domislio, kako bi ti tu 
nakanu mogao i ostvariti, i tako umaknuti opakim namjerama 
Marka Barbariga. Ne ću da ti sad otkrivam čitave svoje os¬ 
nove, koja bi se, prema okolnostima, mogla i preinačiti. Sto 
ti kažem, to je: pouzdaj se u Boga i u ljubav svoga ujaka. A 
sada dobro zapamti, a nikomu ne povjeravaj što ću da ti 
kažem. 

— Slušam, dragi ujače. 

—• Dade li Bog, kao što se od Njegove milosti pouzdano 
nadam, te sutra izneseš živu glavu, treba da i ja to čim prije 
doznam. Stoga, kad se sve svrši kraj solinske rijeke, otpr.emi 
dio svojih ljudi prema istočnoj granici, a s ostalima se zaputi 

solinskom cestom prema gradu. Svakako nastoj da zaostaneš 
za svjetinom, što će se poslije mejdana vraćati u grad. Kad 
izgubiš s vida svjetinu, ostavi glavnu cestu, pa s ljudima 
svojim zakreni desno, projašite skupa poljskim puteljcima 
sve do one veće drage, koju zovemo Luka. Tu se zaustavi i 
ljudima naloži, neka nastave svoj put dalje zapadnim smje¬ 
rom, neka presjeku put koji vodi na sućurašku brodaricu i 
zađu u oputinu, koja vodi našemu samostanu. Kod samo¬ 
stana se oni ne smiju zaustaviti, već proslijediti putem, kojim 
si ti večeras k meni došao, dalje, prema gradu. Kad ih ja 
ugledam, to če za mene biti znak, da si na mejdanu iznio 
živu glavu. 

— Bit će sve na vlas izvršeno. Ja ću im tako sve po¬ 
drobno naložiti. 

— Kad ti vidiš, da su tvoji ljudi zašli u oputinu, koja 
vodi našem samostanu, obrni konja prema pustoj crkvici 
presvetoga Trojstva. Ključ je te crkvice pohranjen kod nas 
u samostanu. Pred crkvicom ćeš naći čovjeka, koji će ti pri¬ 
hvatiti konja i otvoriti na crkvici vrata. Sjaši žurno, ogledaj 
sve naokolo, i stupi unutra. Neznanac će hitro za tobom 
zatvoriti vrata i odvesti tvoga konja. Tebi je poznato, što 
se o toj crkvici pripovijeda. 

— Znadem, ujače, ali ja se toga ne plašim. 

— U tom svetom zatvoru budi miran i moli se Bogu da 
moja osnova uspije. 

— Hoću, dragi ujače. 

— Onamo te Marko Barbarigo potražiti ne će, jer mu 
to zabranjuje povlastica svetih mjesta. A ni njegova njuškala 
ne će slutiti, da si skriven baš na mjestu gdje se u noći to¬ 
bože dusi i sablasti javljaju. 

— Tamo ću biti najsigurniji. Sigurnijega zakloništa 
nema mi u cijelom splitskom polju. 

— Pred oltarom ćeš naći hrane za više dana; premda 
ja se nadam, da to tvoje neobično tamnovanje ne će dugo 
potrajati. Kad pak čuješ, a to će biti svakako u noći, tri 
udarca na vratima, znaj, da su to prijatelji koji će te odvesti, 
kuda ne dosiže ni vlast ni zloba Marka Barbariga. Drži dobro 
u pameti što sam ti eto rekao, i prepusti se volji Božjoj. 

— Svaka vaša riječ, moj predobri ujače, usjekla nii se 
sve do srca — odgovori krasni momak i prihvati starčevu 
desnicu. Zatim klekne i prinese onu suhu navoranu ruku 
k svojim usnama. Otac Mikula teškim naporom ustane, pri¬ 
sloni palicu uz stolac, lijevu položi na prsa, pa će, zagle- 




davši se u veliko Raspelo, što je na protivnom zidu visjelo, 
svečanim glasom: 

— Bog vojska, neka te, sinko moj, prati! Kad već mora 
da bude, neka se Božja vrši! Idi, i ogledaj se s Turčinom! 
Pratit ćete molitva tvoga ujaka. Možda je ovo zadnji put, 
što me, sinko, vidiš. Pritisle me godine, pa ne može biti 
daleko čas, kad ću leći, uz ostalu redovničku braću, na vječni 
počinak ovdje u miloj mi samostanskoj crkvi. Ali, pamti 
sinko, da će se i na drugom svijetu, pred prijestoljem Sve¬ 
mogućega Boga moliti za tebe tvoj ujak. Ustani, sinko, da 
te još jednom, možda za zadnji put, zagrlim! To mi je ipak 
velika milost Božja! Bog Svemogući bio ti uvijek u pomoći, 
a ne zaboravi nikad u životu lozinke, koje se je tvoj ujak 
uvijek držao: Sve za obraz, a obraz ni za što! 

Ujak i nećak živo su se zagrlili, a obojici se orosilo lice 
toplim suzama. U to se sa poljudskog zvonika oglasila 
»Zdrava Marija«, pa se je kapetan stratijota požurio iz samo¬ 
stana prije nego li će se zatvoriti na dvorištu vrata. 

Odmah za tim, konjski topot oglasi, da se gost poljud- 
skoga samostana vraća u grad. 

V. 

JELKINA TAJNA 

Blizu sjeverozapadnoga kuta bedema novoga dijela grada 
Splita na osami se podizala čedna jednokatnica, kojoj se 
danas, naravski, ne vidi traga. Pred njom se prostirao još 
čedniji vrtić, ali ukusan i uredan, u kojem su bile tri četiri 
voćke, dvije tri lije za povrće i više grmova krasnih ružica. 
Čistoća i red u tom vrtiću odavali su na prvi pogled, da mu 
brižna ženska ruka posvećuje ustrajnu pažnju. Sve naokolo 
vrtića bio je nizak zidić, a na njem također niska drvena 
ograda na rešetke. 

Vrtić je imao i svoja vratašca s bravom, a od njih je 
pijeskom posuta stazica vodila u kućicu. Prozorčići su gle¬ 
dali u vrt, prema podnevu. Premda vrlo jednostavna, kućica 
se također doimala svojom urednošću. Prizemlje se dijelilo 
u dvoje. Na jednoj su strani priproste drvene stepenice s pri- 
ručem vodile na sprat, a na drugoj je bila kuhinja s drvar¬ 
nicom. U kuhinji je bilo dosti prostrano ognjište, a do njega, 
desno i lijevo, dvije poviše klupe, na kojima se zimi ugodno 


sjedilo i grijalo. Da čovjek zasjedne na te klupe, trebao je 
da se popne na rubove ognjišta. Kuhinja, naravski, bila je 
ujedno i blagovaonica preko cijele godine. Istom kad bi 
nastali pasji dani, blagovalo se u vrtiću, na stolu, kojemu 
su noge bile zabite u zemlju. Premda je taj stol bio u sjeni, 
ipak se je u vrtiću samo večeralo. Drvarnica je bila u tamnom 
dijelu kuhinje. Pod stepenicama, ograđena s nekoliko dasaka, 
bila je čedna pivnica. Na jedinom spratu bile su dvije malene 
sobe i veća jedna prostorija, a u njoj dvije omašne škrinje: 
u kojima se je čuvala rubenina, odjeća i zimska pokrivala. 
U većoj prostoriji visjelo je po zidovima više svetih slika u 
jednostavnim crno oličenim drvenim okvirima. U svakoj je 
sobici bio po jedan uredan krevet, nad kojim je također 
visjela sveta slika, a do nje posudica za blagoslovljenu vodu 
i već osušena grančica masline. Ta je grančica donešena iz 
crkve na Cvjetnicu, poslije službe božje. Na grančici je bilo 
još malo lišća, jer kadagod se je onoga proljeća javila »ne¬ 
vera«, otrgnulo se po koji listić s blagoslovljene grančice, 
zapretalo ga se na ognjištu, da blagoslovljeni dim, što se iz 
toga lišća izvijao kroz dimnjak, zaštiti kućicu od strijele i 
groma. U većoj prostoriji, među onim brojnim svetim sli¬ 
kama, isticala se poveća slika Bogorodice, malko nagnuta 
nad dugom daščicom pričvršćenom za zid. Na jednom kraju 
te daščice gorio je žižak, a na drugom je bila staklena posuda 
s raznolikim cvijećem, najviše ružama. Bio je svibanj, mjesec 
posvećen Nebeskoj Kraljici, pa je žižak pred slikom Bogo¬ 
rodice gorio cijeli taj mjesec, a cvijeće se u posudi svaki 
Božji dan izmijenjivalo svježim. 

Ono isto popodne, kad je kapetan Petar Tomić odjašio 
do poljudskoga samostana, pred tom svetom slikom klečala 
je ljepota djevojka, mlada kao kaplja. Svoje prebijele ruke 
imala je podbočene na niskom orahovom sanduku, što no 
još uvijek u Splitu škrinjom nazivlju, kakvih se još i danas 
viđa ne samo po seoskim već i po varoškim kućama u dalma¬ 
tinskom primorju. 

Djevojka je bila goloruka s visoko zavrnutim rukavima 
bijele košulje. Uski, sve naokolo dosta otvoreni prsluk stezao 
joj je tanki struk, ističući još bolje prirođenu vitkost stasa, 
kao i sniježnu bjelinu vrata i grudiju. Prsluk je bio skrletan, 
zarubljen šarenom vrpcom, a zakopčan omašnim srebrnim 
pucetima, što je djevojka od svoje pokojne majke naslije¬ 
dila. Inače odjeća je na njoj bila jednostavna, narodna, kako 
su u ono doba nosile u Splitu i »plemenite« i »neplemenite« 

žene: prve, uz rijetke iznimke, a druge, t. j. pučanke, sve bez; 
razlike. Suknja je bila tamno-modre boje, od domaće čvrste 
tkanine, namrskana onako, kako to još danas svi jesne varo- 
šanke običavaju. Pregača je sizala do ispod koljena. Halji- 
nac, koji se ljeti u kući nije nosio, jedva je sizao do pasa, 
a usko je pristajao uz struk. Sprijeda se nije mogao zakop- 
čiti, pa se je stoga uvijek isticao skrletni prsluk. 

Na licu ljepote djevojke odrazivala se golema tuga. 
Svojim velikim sjajnim crnim očima zagledala se u lik Bogo¬ 
rodice; i dočim joj se niz savršeno lijepo punano pravilno 
lice ronila suza za suzom, usne su joj se tek zamjetljivo mi¬ 
cale, izgovarajući svete riječi žarke molitve. Krasna bujna 
vrana kosa najedared joj se oborila u dva jaka prama niz 
ramena na djevičanske grudi, zaokružujući krasno njezino 
lice i podajući mu time čaran sanjarski izražaj. 

Svoju je molitvicu krasna djevojka dugo vremena šap- 
tala, neprestano roneći biserne suzice. Na razmake bi često 
i duboko uzdahnula. Ali, najedared, kao da je nutarnja bol 
u njoj nešto prelomila, usne su joj se časkom najprije uko¬ 
čile, pa su grozničavo zadrhtale i suze presahnule, te svla¬ 
dana provalom čuvstva, sirota je zalomila rukama i glasno 
zaridala: 

— Presveta Bogorodice! Majko sirota! Smiluj mi se ne¬ 
sretnoj! Spasi mi, spasi mi jedinoga brata, svu moju nadu i 
jedino moje uporište na bijelome svijetu! Nedaj, Majko Ma¬ 
rijo, da mi on sutra pogine na krvavom mejdanu! Evo moga 
života, ali njega, Petra, brata moga, spasi! Smiluj se! 

Kad je te riječi izrekla, nesretna je djevojka klonula 
tako, da joj je lijepa glava počivala na rukama što su se 
grčevito upirale o pokrovac sanduka, da se sasvim ne sruši 
na pod. U tom položaju nije mogla da dugo ostane, pa je 
gornje tijelo lagano spustila na pete i naslonila lijepu glavu 
na lijevu ruku, što no se upirala na vanjskom bridu pokrovca. 

Tu je sad zaronila u misli, pa se u njoj javio onaj ne¬ 
odoljivi nagon, koji u nepogodama života sili ljude na razmi¬ 
šljanje, na nekakvo ispitivanje vlastite savjesti, ne bi li ta¬ 
kvim ispitivanjem pronašli uzročnu vezu između svoga ži¬ 
vota i nevolja, što nas salijeću. Takvo razmišljanje donosi 
često puta melema ožalošćenoj duši, jer teško da ima čo¬ 
vjeka, koji ne bi, razmišljajući o svojoj prošlosti, naišao 
makar na sitnicu, koja ga tišti i prekorava, pa se ipak utješi, 
kad se osvjedoči, da je Providnost imala za što da ga iskuša. 

Pokoravajući se tome neodoljivom nagonu, tužna je dje¬ 


vojka sada zaronila mišlju u prošlost, hitro prebirući po njoj 
svojim duhovnim okom. Ali, njezin prošli život, otkad je 
odrasla, tekao je bistar, kao najbistriji gorski potočić. Nje¬ 
zina duša, čitavo njezino biće tijekom godina nalikovalo je 
više biću anđela, nego li ljudskoga stvora. Njezino je nebo 
bilo uvijek bez oblačka, jer je živjela za svoga brata i za 
svoga vjerenika, koji joj je opet bio više brat, nego li vje- 
renik. Između brata i vjerenika bilo je podijeljeno njezino 
srce. Pa kako i ne bi, kad su joj oba, brat i vjerenik bili ve¬ 
zani svetom pobratimskom vezom, što je imala da se učvrsti 
i posveti njezinim vjenčanjem? Brat i vjerenik bili su njezin 
čitavi svijet; ona je živila za njih, kao što je vjerovala da 
oni oba žive za nju. 

Ali, na kristalnu vedrinu njezine duše kao da se bijaše 
slegao nekakov dašak koji ju je djelomice zastirao. Na nje¬ 
zino nebo kao da se je izvio doduše sitan, ali ipak takav 
oblačak, koji joj je časovito poremetio blaženi duševni mir. 
I kad se je sjetila sada toga oblačka, njezina se misao kod 
njega zaustavila, pa ju je spopao nekakav strah, te joj se 
pričinjalo kao da čuje nekakav nutarnji glas, koji je preko¬ 
rava: — Ne čudi se što su te snašle kušnje! Ti si to izazvala, 
kada si nastojala da ušutkaš svoju savjest! Uzaludno si se 
naprezala! Tvoja duša nije više onako čista i vedra kao što 
je prije bila! — 

Na tu se je pomisao nesretna djevojka na prvi mah kao 
■osupnula. Nije mogla da shvati, kako je njezina duša mogla 
da izgubi svoju običajnu vedrinu i čistoću, pa je stala pre¬ 
kapati po uspomenama zadnjih dana, koji su joj doista više 
od jednoga puta očemerili dušu. I tako joj je iskrslo pred 
očima zadnje Dujmovo. Taj je blagdan bio pred cigla tri 
tjedna. Tada je Split slavio uspomenu svoga nebeskoga za¬ 
štitnika, mučenika za kršćansku stvar. Taj joj je dan doista 
hio svanuo zlosretan i koban! 

Evo čega se je ona taj čas sjetila. 

Kad je ono poslije podne svršila večernjica u prvostol¬ 
noj crkvi, s ostalim je vjernicima izašla i ona iz Božjega 
hrama. Bila je u društvu kume Ivke Celićeve, majke svoga 
vjerenika. Najprije su prošle sajmištem, gdje je još sve vr- 
vjelo od naroda iz okolice, a tad su obje krenule obalom, 
dok su konačno zakrenule na plokatu svetoga Lovre. Tu su, 
po starom običaju, na taj dan, u to doba, pred kneževom 
palačom varoške djevojke kolo igrale. Na plokati se zgrnulo 
mnogo naroda: netko da u kolu poskoči, a netko opet da se 



gledanjem naslađuje. U blizini kola zaustavile se i one dvije, 
da pogledaju malo iz prikrajka. A kolo je sve veselije igralo, 
da su se zažarili momci i djevojke. Bila bi se i ona uhvatila 
s vršnjakinjama, ali kao da joj srce nije dopuštalo. Nekakva 
slutnja, što li, kao da ju je odvraćala da se odazove nago¬ 
varanju svojih drugarica. Ali, kako njihovo nagovaranje nije 
prestajalo, konačno joj je i sama kuma Ivka rekla: 

— Zašto se ne bi i ti uhvatila s njima! U tom nema zla 
nikakova. 

Nagovoru kume Ivke, koju je poštivala kao drugu majku, 
nije mogla da odoli, pa se je, sve preko volje, i ona uhvatila, 
a u isti čas je kolo zaorilo: 

Igra kolo, igra kolo na dvadeset i dva! 

Igra kolo, igra kolo na dvadeset i dva! 

Sad je istom nastala na plokati ona prava stiska, a pro¬ 
zori okolnih zgrada, pa i oni kneževske palače, krcati znati¬ 
željnoga svijeta. Svak je htio da se nagleda te narodne igre, 
pa je najzad i sami gradski knez, u pratnji dvojice gradskih 
sudaca, izašao iz palače, da na plokati, iz bližega, pogleda 
taj prizor. Tad je baš kolo zaorilo: 

U tom kolu, u tom kolu lijepa Jelka igra! 

U tom kolu, u tom kolu lijepa Jelka igra! 

Kakve Jelka, kakve Jelka lijepe oči ima! 

Da me hoće, da me hoće pogledati njima! 

Kolaši su htjeli da tim umetkom pozdrave djevojku, da 
joj izraze svoje veselje što je pristupila k njima; ali ona, 
sirota, što od kola, što od toga pozdrava, kojim se je opća 
pozornost na nju svraćala, bila porumenila kao živa vatra, 
pa je taj čas bila ljepša od najljepše ruže. 

Kad su se kolaši odmarali, slučajno se ona našla u naj¬ 
bližoj blizini gradskoga kneza, koji zaustavi na njoj svoj 
pogled, pa će pod glas jednomu od svojih pratilaca: 

— Poznate li možda tu krasnu pučanku? 

— To je na glasu ljepotica, ekcelencijo, — odvrati mu 
jedan nešto glasnije. 

— Ne znate li, kako se zove? 

— Jelka Tomićeva, ekcelencijo. 

— Naša sugrađanka? 

— Rođena sestra kapetana Petra Tomića. Inače, sirota 
bez oca i majke. 

— Sestra kapetana stratijotske čete? 

— Na službu, ekcelencijo. 


— Doista je krasna! I Mleci bi se njome ponosili! ■— 
završi Marko Barbarigo i ode dalje sa svoja dva pratioca. 

Sirotica je bila u takvoj blizini da joj nije izmakla ni 
jedna kneževa riječ. Razumjela je ona i mletački govor. 
Knez je pak zadnje riječi tako naglasio, kao da je baš želio, 
da ni jedna ne izbjegne njezinu uhu. Susjedi nisu ništa pri¬ 
mijetili, jer je u ono doba talijanski bio sasvim tuđi jezik 
nižim slojevima pučanstva po našim gradovima. Jelka je 
bila u tom pogledu rijetka iznimka, jer je zauzimanjem ujaka 
redovnika nešto bila naučila, ne bi li joj u životu moglo 
poznavanje tuđega jezika koristiti! 

Ubogu je Jelku oblio sada pravi plamen po čitavom 
tijelu; zatim se je stresla, kao da su je srsi prošli; a najzad 
je naglo problijedila. Htjela je, da se odmah trgne iz kola, 
da potraži kumu Ivku, pa da se požuri kući, ali od toga ju 
je odvratio nekakav osjećaj, kojega zapravo ni sama shva¬ 
ćala nije. 

Sto se je to najedared desilo u njezinoj duši? Jesu li 
joj godile one laskave riječi Marka Barbariga? Na takav upit 
ona ne bi znala što da odgovori. Makar su joj Barbarigove 
riječi bile u prvi čas dosta neugodne, osvojilo ju je kasnije 
protivno čuvstvo, pa je u neku ruku bila zadovoljna, što je 
svratila na se pozornost toli moćnoga gospodina, koji zapo¬ 
vijeda cijelomu gradu, te pod kojim služe i brat i vjerenik 
njezin. Ali se to čuvstvo ugodnosti brzo rasplinulo, kad se 
je nehotice ogledala, da vidi, kuda je knez zakrenuo. Nesreća 
je htjela, da su se u tom trenutku sastali njihovi pogledi, a 
Barbarigov je bio takav, da se je sirotica sva stresla. Priči¬ 
nilo joj se, kao da joj je onaj pogled prosvirio srce! Počela 
je isti čas osjećati nekakav čudni strah i slutiti nekakovu 
nesreću... 

Jedva je dočekala da se kolo raziđe, pa je odmah kre¬ 
nula s kumom Ivkom kući. Putem je bila sjetna, što kumi 
Ivki nije izbjeglo, pa će joj onako Ijubezno: 

— Sto ti je, dušice, da si najedared nujna. Kao da ti se 
je u kolu nešto desilo. A i blijeda si mi, dušice. 

■—■ Nije mi ništa, draga kumo. Izmorena sam, a znate i 
sami da se nisam baš rado uhvatila. Ne osjećam se cijeli 
dan dobro. 

— Večeras legni ranije, dušice, pa će ti sve proći. 

— Hoću, draga kumo, netom Petar dovečera. 

— Ako ne dođe s njim moj Ivo! 

— Da, ako ne dođe Ivo s njime. 


—■ Tako, tako, dušice. Ostaj mi s Bogom. Moram se i 
sama žuriti. Eto te na, kod tvoga vrtića. Zadržala bih se 
još s tobom, ali kod kuće čeka posao. Teško je, teško, kad 
pod krovom nemaš zamjene. Ali, bit će i to, kada Bog da! 
Zar ne dušice! 

— Kada Bog da, kuma Ivko. 

— Dakle s Bogom, Jelko! 

— Bog bio s vama, i laka vam noć, draga kumo! 

Kuma Ivka pobrza kući, a Jelka žurno prođe preko 
vrtića, zatvori za sobom kućna vrata i popne se u svoju 
sobicu. Bilo joj je ugodno, što je napokon sama. Sjela je na 
niski tronožni stočić, prekrižila na krilu ruke, oborila glavu 
i zaronila u misli. 

— Bože dragi, što se to zbiva sa mnom sirotom? — 
nesvijesno je prošapnula nakon kratka razmišljanja. — Zašto 
sam kumi Ivki zatajila pravu istinu? Ne, nisam lijepo ura¬ 
dila! Morala sam joj kazati sve! Ona nije čula ništa, a da 
je i čula, ne bi razumjela ... Sada ... je prekasno ... 

Njezina se duša snuždila. Nutarnji neki glas kao da joj 
je neprestano predbacivao: zašto si kumi zatajila istinu? 
Eto, to nije čist posao! — 

Neko je vrijeme nijemo buljila u pod. Ono prijašnje 
čuvstvo kao da je tad otupljivalo, dok nije onaj nutarnji 
glas konačno umuknuo. Tad je ona, već po nagonu ljudskom, 
počela da u svojoj duši opravdava svoje postupanje. Ko¬ 
načno je uvjerila samu sebe, da nije baš nikakvo zlo, što je 
kumi Ivki zatajila stvar, dapače, da je to pametno uradila. 
Bog zna, kako bi kuma Ivka sve to shvatila? Pa napokon . .. 
što je ono rekao knez? Par riječi, koje su doduše laskave, 
ali mogu biti i nedužne. Dapače... jesu nedužne, svakako 
su nedužne!... Ali onaj pogled?... Da, onaj njegov pogled 
bio je neobičan; to jest, njoj se je pričinio neobičan, a možda 
i nije... Pa napokon, bio kakav mu drago, bio je sluča¬ 
jan ... Barbarigo je sigurno sve već zaboravio . .. On sada 
ni ne misli na nju ... Ludo je uopće što i sama nije već 
sve zaboravila .. . Da, da, nije nikakvo zlo, što je ona kumi 
Ivki stvar zatajila, već je zlo, što je takvoj sitnici podala 
toliku važnost. .. To nije čedno ... Ali, ona će zaboraviti 
sve, odmah, netom dode njezin Ivo .. . Oh, kako joj je on 
dobar! Kako je njezin Ivo obziran, kako je s njom Ijubezan! 
Svaki je Božji dan iznenađuje novim dokazima svoje žarke, 
bezgranične, neodoljive ljubavi! Pa će i ona, da se u tom 
s njime natječe! Da, tako će ona odsele postupati, pa će se 

nemili današnji slučaj sasvim izbrisati iz njezine pameti... 
Jer, ona svoga Ivu ljubi!... Ona ga ljubi svim žarom svoga 
djevičanskoga srca, svom vatrom prve ljubavi!... Ljubi ga 
ona kao svoga rođenoga brata, kao svetu uspomenu svoje 
majke! I ona će ga uvijek tako, baš tako ljubiti!... Ona će 
ga, ako je moguće, ljubiti još zanosnije, još vatrenije, nego 
li došle! Ona će podvostručiti svoje osjećaje, svoju nježnost 
prema njemu, jer on to sve u najobilnijoj mjeri i zaslužuje. 
Posve je moguće, da on i večeras dođe s Petrom. Ta oni 
često, vrlo često skupa dođu, pa zašto ne bi on došao baš 
večeras? Doći će, doći, i skupa će večerati.. . Ona ide da 
sve priredi. 

I doista je te večeri došao s Petrom i njezin Ivo. Netom 
ga je ugledala, srce joj je stalo da naglije kuca, a u prsima 
kao da ju je nešto stezalo. Osjećala je u duši, kao da je nešto 
skrivila. Tu će joj krivnju i sam Ivo pročitati na čelu, pa 
će joj suditi! Trebala je ona stoga velika napora da skrije 
taj svoj nutarnji nemir. Kolikogod se je za to napinjala, 
ipak ju je morila misao, ne će li njezin Ivo opaziti na njoj 
nešto neobična, ne će li joj staviti kakav upit da joj se 
uzburka sva duša. Te se je večeri razgovaralo o svačem, pa 
naravski, i o kolu na plokati svetoga Lovre. Ona je pripo¬ 
vijedala o svečanosti, opisala je sve, pa i to, kako se je, na 
nagovor kume Ivke, i sama u kolo uhvatila. Ali samo dotle, 
i dalje ništa. .. Kad je svršila svoje pripovijedanje nastala 
je stanka. Bila bi se čula i mušica kako leti. A njoj se je ta 
tišina pričinila sumnjiva. Bojala se, ne će li sad na, ili jedan 
ili drugi, primijetiti nešto, na što ona ne će znati, ili ne će 
moći da odgovori. Na svu sreću nitko nije ništa primijetio, 
a malo zatim pobratimi su se oprostili. Čudnovato! kad je 
njezin Ivo otišao, ona kao da se je poveselila njegovu odla¬ 
sku, kao da je to jedva dočekala! Takva šta nije još nikad 
osjetila! Sto se je to desilo u njezinoj duši? 

Kako joj je bilo teško one noći! Dugo nije mogla da 
zažme očiju; a kad je konačno usnula, kakve sanje, kakav 
li nemir, koliko li se je puta trgnula i probudila! A tada? 
Samo se je javljao onaj nutarnji glas, koji ju je prekoravao 
sad i za to, što je zatajila čak i vjereniku svome one riječi 
Marka Barbariga, koje su mogle biti nedužne, kako je ona i 
mislila, dok je pogled njegov eto mogao biti i slučajan, pa 
je mogla tim laglje da očituje sve! Nedužnih i slučajnih 
stvari čovjek ne treba ni da se stidi, ni da ih se boji! Zašto 
je dakle zatajila istinu? Zašto se je ona sinoć prviput u ži- 

vetu bojala svoga vjerenika? Zašto je jedva dočekala da 
sinoć ode, a inače ga je uvijek zadržavala, da otide kasnije? 

Slijedeći joj je dan bilo već laglje. Vrijeme, kaže se, da 
je najbolji liječnik, pa i ono nekoliko sati što je noću pro- 
teklo bilo je dovoljno, da donese melema njezinoj ranjenoj 
duši. Sto je bilo, to je prošlo, — rekla je sirotica, — a pono¬ 
vit se ne će, jer ne može ... Knez, sva je prilika ne će je 
nikad više ni vidjeti... Ona će se vješto uklanjati svakoj 
prigodi, ne će izlaziti iz svoga vrtića, a tu, pogotovo u nje¬ 
zinoj kućici, ne će je doista potražiti. Sad ipak može da bude 
mirna, pa joj ne će biti više tjeskobna prisutnost njezina Ive; 
ona će ga sad opet nježno zaustavljati, kada se digne na 
polazak. Doista, nije lijepo što je istinu zatajila; ali, napo¬ 
kon, nije li možda bolje, što nije sve kazala, jer, samo dobri 
Bog zna, kako bi to bio shvatio i brat i vjerenik... Na 
stvari, konačno, nije bilo ništa. Ona će i one Barbarigove 
riječi i onaj njegov pogled duboko zakopati u zaboravi, pa 
će time biti svemu kraj, a njezina će duša uživati najljepši 
mir ... 

Tako je prošlo par dana. Nije nikamo izlazila, nije ni¬ 
koga do li svoje viđala, pa se je bila sasvim primirila. 

Ali, podvečer jednoga dana u tom istom tjednu, baš kad 
je poslije sparnog dana zalijevala svoje mile ružice, da joj 
budu ljepše pred slikom Bogorodice, iznenada se pojavio 
pred njezinim vrtićem Marko Barbarigo, na povratku sa 
šetnje u gradskoj šumici podno brda Marjana. Prolazeći 
mimo, Babarigo je pogledao u vrtić upravo u čas, kad se 
ona ispravila, da zalije drugi ružin grm. Njihovi su se pogledi 
i ovoga puta sastali za trenutak. Barbarigo kao da se je htio 
zaustaviti, ali je ipak proslijedio svoj put. Njoj je bilo pri 
srcu, kao da ju je munja ošinula. Ona je ostala kao ukočena 
i onda kad je knez zamaknuo drugom ulicom. Sva joj je krv 
stinula. Činilo joj se, kao da će se na otvoriti zjalo, koje će 
je živu progutati! A onaj stari dušmanin, onaj unutarnji glas 
bržebolje opet se javio, opet ju je stao prekoravati, opet joj 
je donio pred oči vjerenika, te joj je opet predbacio, kako 
ne će smjeti da mu kaže, da je mimo njezina vrtića prošao 
gradski knez, jer bi joj on odmah na licu sve pročitao. Da, 
on bi je mogao upitati, kako joj je to moglo da zapne u oko, 
što je mimo vrtića njezina prošao gradski knez?! Ne smije 
li zar da svaki građanin mimo prolazi? A što bi mu ona na 
to odgovorila? Morala bi mu i opet zatajiti istinu, ili priznati 
sve! Bila je ona, i osjećala se je nedužna, ali Bog zna kako bi 

sve to njezin Ivo shvatio. Sad je sirotica bila još više uzru¬ 
jana nego li ono na Dujmovo. Zaklonila se žurno u svoju 
sobicu, da se u samoći isplače. 

— Bože moj dragi, što je to? Sto se to dešava sa mnom? 
— pitala je samu sebe roneći gorke suze. — Kakva je to 
obmana? Zašto u svemu tomu ne vidim nego zlo, nesreću? 
Zašto nisam ravnodušna za sve to? Rekao je onda na plo- 
kati par laskavih riječi: pa neka je rekao! Sto bi se pak 
Mleci ponosili sa mnom! Tko božji u Mlecima znade da sam 
ja sirota uopće živa? Sreće ti moje, da nisam razumjela ono 
nekoliko tuđih riječi!... Pa onda me je pogledao; a pogledao 
je i malo prije! Pa neka gleda; ta gledaju me toliki!... Zašto 
me takve gluposti uzrujavaju? Za Boga miloga, ta ja ne 
ljubim Barbariga, niti sam se ničim, ni mišlju samom, izne¬ 
vjerila svome vjereniku! Ako bi me moglo nešto da obveže 
prema knezu, to bi mogla biti vrlo sitna zahvalnost za one 
lijepe riječi, koje on meni niti nije izravno upravio ... — 
Ali ja ni toga osjećaja ne primjećujem u sebi. — 

Na svu sreću toga se dana Ivo nije navratio k njoj, pa 
se je već slijedeći dan opet primirila. Na večer je došao nje¬ 
zin Ivo s Petrom. Ona ih je dočekala vesela kao uvijek^ 
Razgovarali su mnogo i o svačemu. Konačno su navrnuli 
govor i na gradskoga kneza. Taj čas kao da joj se je zama¬ 
glilo pred očima. Sjeća se ona dobro, kako se je razgovor 
razvijao. Počeo je Petar: 

— Ja ti ne shvaćam našega kneza. Meni je on čudan 
čovjek. Otkad je preuzeo upravu grada nije se nikad sjetio 
da imade na svijetu stratijota, već me je jednostavno dao 
dozvati k sebi, te mi je suhoparno nalagao, što je imao da 
naloži. A danas, molim te, promisli: došao je u moju vojarnu. 

—■ Bio je i kod mene, baš jučer — javi se Ivo. — Nisam 
imao zgode da ti rečem. 

— Je li ti sve pregledao? 

— Sve potanko, i tražio je da ga u sve uputim i o svemu 
izvijestim. 

— Tako je bilo i kod mene. 

— Našao je, to se zna, sve u najboljem redu, pa je izra¬ 
zio svoje zadovoljstvo. 

— Kod mene također. Pohvalio je red i čistoću, pa i 
moje ljude, a meni je naglasio da je vrlo zadovoljan. 

—■ Ali da znadeš Ivo kako je bio Ijubezan sa mnom! 
Čovjek ne bi rekao, da je to on, onaj strašni, nemilosrdni 
Marko Barbarigo, pred kojim svi dršću! 

Ja nikako ne shvaćam zašto toga čovjeka nitko ne 
trpi! Svi ga opisuju najcrnije što se zamisliti može. 

— Dapače ga mnogi nazivlju zlotvorom! Prisižu da go¬ 
rega kneza nije bilo u palači na plokati svetoga Lovrel Sto 
kažeš na to. Ivo? 

■ Što ćeš da kažem? Poslovica naša veli, da se još nije 
rodio, tko je svemu svijetu ugodio! 

— Meni je preporučio, neka pripazim, da se služba 
obavlja uvijek točno. Dodao je, da su stratijoti bili uvijek 
ponos Republike, pa se on nada, da će moji ljudi znati odr¬ 
žati taj lijepi glas. Konačno je i meni polaskao, da se ne čudi 
što je sve tako lijepo i uredno, jer da o meni nije čuo do li 
same pohvale. 

— Tako se je nekako izrazio i meni, prije nego li je 
ostavio vojarnu. 

Sad, molim te, reci mi, da li može biti istina sve što 
se o njemu pripovijeda? 

— Eto to je ono, glede čega ne mogu da se snađem ni 
ja! Kako je to, da smo mi dva iznimke kod Marka Barba- 
riga? I to baš ini, kapetani stratijota! Zašto bi mi bili iznim¬ 
ke? Bit će da ljudi brbljaju više nego li bi smjeli. 

— Pravo kažeš: ljudi pretjerivaju, kako u svemu, tako i 
u tomu. 

— U ostalom; mala nas briga! Meni nije neugodno što 
je nama dobar i prijazan. 

— Nije niti meni! — završi Petar. 

Jelka je pozorno slušala čitavi taj razgovor. Zarežala 
joj se u pameti svaka izuštena riječ. Ona je kasnije htjela, 
naprezala se da sve zaboravi, ali nije uspjela. Dapače, po¬ 
slije toga razgovora, u njezinoj su duši i one Barbarigove 
riječi kod kola na Dujmovo, i oni njegovi pogledi, sve joj 
se to javljalo u posve novom značenju. A to joj se značenje 
na prvi mah prikazalo strašnim! Ta iznimna kneževa pri- 
jaznost prema njezinu bratu i njezinu vjereniku! Zašto? 
Kako? Čemu? Pa one njegove riječi, da bi se i Mleci pono¬ 
sili s njom sirotom! Svega toga nije pravo shvatiti mogla 
ni onda, pa ni sada. Bože sačuvaj, ako se ta dobrota i pri- 
jaznost Marka Barbariga ima pripisati samo tomu, što mu 
se ona pričinila lijepom... Bože! to bi bilo strašno!... Ne, 
nije moguće!.. . Bit će nešto drugo po srijedi.. . 

Koliko se ona više naprezala, da onu misao otjera, ona 
joj se sve jače namitala. 

— Bože! Bože moj! — nehotice je kliknula sirotica, kad 
je iste večeri legla na počinak. — Kako bi sve to moglo biti 
u nekakvom savezu sa mnom? Ne, nije moguće; što si ja to- 
utvaram! Možda je sve to bio puki slučaj! Knez je s Petrom 
i s Ivom dobar i prijazan, jer su i oni oba dobri i vrijedni, 
pa je s njima zadovoljan. Drugi mu valjda ne znaju ugoditi 
kao oni. Barbarigo je strog, to svi u gradu kažu, ali bit će 
da je i pravedan, pa se osjeća dužnim da im izrazi svoje za¬ 
dovoljstvo. Barbariga psuju: bit će stoga što je strog, ali nije 
od nikoga čula, da bi bio i nepravedan. Da, da, tako stoji ta 
stvar: on nagrađuje svojom prijaznošću samo vrijedne ljude,, 
a takvi su baš njezin brat i zaručnik. 

Slijedeći je dan, sjeća se ona točno, opet pod večer zali¬ 
jevala svoje ruže, kad eto kneza nenadano, sa šetnje, pred 
njezinim vrtićem! Dolazio je, kao i prvi put, iz gradske šu¬ 
mice. Za čudo, nije bilo blizu žive duše. Knez se je zaustavio, 
pogledao je u oči, pa joj rekao: 

— Vi ste vrijedna vrtlarica! Vaše su ruže — doista kra¬ 
sne! Prekrasne! 

Ona se ukočila kao okamenjena. Niti je disala, niti je 
smogla cigle riječi da izusti. Njezina zabuna nije izmakla 
Barbarigu, pa da je riješi neprilike, brže doda: 

— Zar mi ne ćete pokloniti jednu? 

Premda su je te riječi do kraja smele, bila je sretna što 
su je riješavale ukočenosti, pa se je stoga žurno prignula, 
ubrala najljepšu ružu i pružila mu je kroz rešetku na ogradi. 
On, primajući cvijet, nježno joj stisne prstić, učtivo zahvali 
i nastavi svoj put. 

Sirotica je bila do kraja smetena. Stresla se kao u gro¬ 
znici. Ali na svu sreću, odmah je promislila, da eto živa duša 
nije vidjela, kako ona odurnomu i omraženomu Barbarigu 
ružu pruža. A onaj stisak prsta: što bi to imalo da znači? 
Možda je to kod gospode običaj, kad nekome oni hoće da 
izraze kakvo priznanje ... A ona mu je ubrala doista naj¬ 
ljepšu ružu! — Tako se je sirota tješila. 

Na večer su opet došli zajedno: Ivo i Petar. Ali, da je 
vidjela kneza, pogotovo da mu je na zahtjev ružu darovala, 
nije ni natuknula. Ona je tako umovala: Kad sam u prvom 
početku sve zatajila, ne preostaje mi već da tajim i dalje 
sve što se kneza tiče. Nečega se je bojala; ali čega, toga nije 
ni sama znala. Bila je odlučila, da ne će o knezu nikad niko-- 
mu ni slova povjeriti, pa je eto tu svoju odluku dosljedno i 
provađala. Sad joj je bilo jasno zašto je knez prijazan s nje- 

zinim bratom, pa i sa zaručnikom; ali — ovako je mirila 
svoju savjest — još u tome nema nikakova zla, ako im je 
dobar, što nju smatra lijepom i što je rado pogleda. Pa bude 
li on njima prijazan jedino stoga, što mu je ružu poklonila. 
Bože dragi, ako baš u tome nema ništa dobra, nema niti zla! 
Ta čula je na svoje uši, kako je i Petru i Ivi ugodno, što on 
s njima prijazno postupa,; pa kad oni u tom uživaju, i kad 
se je Barbarigo zadovoljio s ciglim jednim cvijetom i s ne¬ 
dužnim jednim pogledom, zašto da tako i dalje ne ostane? 

Takvim je umovanjem Jelka nastojala da primiri, kad 
ne može da uspava, svoju savjest. Na koncu konca, osobito 
kad je proteklo više dana, a da nije ni vidjela gradskoga 
kneza, nije više niti žalila, što se je ono na Dujmovo u kolo 
uhvatila, niti što je kasnije dvakrat knez mimo vrtića prošao, 
pa ni što mu je ružu poklonila. U tom se je duševnom raspo¬ 
loženju bila ona tako ustalila, da joj je konačno bilo milo, 
što se je sve ono slučilo, te što će Petar i Ivo uživati i na¬ 
dalje kneževu zaštitu i prijazno postupanje. Ona će dapače 
biti zadovoljna što je sve to samo njezina zasluga: ali, ipak, 
ni za žive oči, ne će odati slova ni jednomu ni drugomu. 

Tako se je eto razvijalo njezino duševno raspoloženje 
do onoga časa, kad je doznala da će se Petar ogledati na 
mejdanu s kliškim Mehmet-agom. Sad su se sve te uspomene 
počele nizati pred njezinim duševnim očima u nasitnijim po¬ 
tankostima. Ali zato, svaka joj se ta potankost sad pričinila 
težom i težom. Sad je ona bila prignuta i poništena pred 
-slikom Bogorodice. Obračunavala je sa svojom nježnom sa¬ 
vjesti. Uviđala je da je onaj njezin duševni mir bio samo 
prividan. Ona je sad sebe uvjeravala, da je sve, počamši od 
kola na plokati svetoga Lovre, pa do one ruže što ju je pru¬ 
žila knezu, bilo grješno, i da Bog hoće da taj grijeh kazni, 
pa je stoga dozvolio mejdan kraj solinske rijeke. Nije joj 
-sada parala srce samo ljubav za rođenoga brata, već i svijest 
vlastite krivnje, ako on sutra... 

Sirotica se u taj par stresla. I tko zna koliko bi još vre¬ 
mena ona ostala onako skršena, pred slikom Bogorodice, da 
nije čula po vrtiću poznate joj Ivine korake. Hitro je tada 
ustala, obrisala suze i naravnala kosu, kako se je bolje dalo. 

Kapetan stratijota Ivan Celić bio je potomak stare 
splitske porodice, koja je u zadnje doba, uslijed raznih nepo¬ 
goda, bila skoro u nevolju pala. U toj tjeskobi, i na nagovor 
svoga pobratima i vršnjaka Petra Tomića, stupio je on u 
službu Republike i postao također kapetanom stratijota. Bio 

se zagledao još kao golobrado momče u Jelku Tomićevu, pa 
ju je nedavno i isprosio. Ali, na putu njihovoj sreći bio je 
poznati mletački zakon, te je, po naputku kanonika Andrije 
Tvrde, bio podastro svijetlomu duždu od Mletaka poniznu 
prošnju za iznimnu dozvolu vjenčanja. Odgovora na tu pro¬ 
šnju nije još bilo. 

Ivo Celić bio je visok, stasit mlad čovjek, plave rudaste 
kose i brčića. U njegovim se modrim očima odrazivala sva 
plemenština njegove duše. Općenito je bio cijenjen i ljubljen, 
koliko i njegov pobratim. Obadva su nosili jednaku vitešku 
odoru hrvatsku. Danas je Ivo stupao lagano, a u vrtiću je 
dvaput popostao. Na kućnim se je vratima okrenuo, opet 
popostao, pa se onda lagano penjao stepenicama. 

— Dobar večer, Jelkice! — nazove on djevojci još na 
vrhu stepenica. 

— Bog dao dobro. Ivo! Ljubljeni, mili, moj jedini Ivo! 

— i živo ga ogrli netom je koraknuo sa zadnje stepenice. 
Usne im se odmah spojile u vrući dugi cjelov, a zatim je dje¬ 
vojka spustila svoju lijepu glavu na njegovo rame i briznula 
u plač. 

— Bog s tobom, draga Jelkice! Kakve su to suzice? Sto 
bi to imalo da znači? — reče Ivo i primi joj nježno lijepu 
glavu, koju prinese pred svoje lice, pa se živo zagleda u 
njezine divne crte. 

— Reci mi, dušo draga, što bi imale da znače te suzice? 

— opet će Ivo, i utisne joj na čelo žarki cjelov. 

— Oh, dragi moj Ivo! Ne znače ništa. Ta sve je u Bo¬ 
žjim rukama! Bog dragi neka sa svima nama upravi! 

— Da tko će, ako ne će Bog, dušo moja draga! — 

Ivo se sad spusti na najbliži stolac, a nju posadi na svoje 
koljeno. Lijevom joj obavije vitki struk, a desnicom joj stade 
gladiti kosu i lice. Ona je časkom bila zamišljena i nijemo 
buljila u pod. Konačno počme: 

— Nadala sam ti se s Petrom. 

— Nisam ga vidio, golubice moja, čitavo poslije podne. 
Znaš i sama: služba je služba. Ti si se nadala, da ću doći 
s njime, a ja sam pak držao, da ću ga naći kod tebe. 

— Izašao je odmah poslije objeda. Rekao mi je, da ima 
štošta da uredi, a onda, da će odjašiti u Poljud, do ujaka. 
Znaš, moj Ivo, on želi da ga ujak bla-go-slo-vi — jedva 
izreče sirotica i brižne u grčevit plač. 

— Nemoj, dušo, tako! — nježno će joj Ivo, naslanjajući 
njezinu lijepu glavu na svoje lijevo rame. — Dragi Bog će 

dati, da će sutra sve dobro ispasti. Petar je poznat kao 
junak; on će se sutra proslaviti na mejdanu. 

— Na mejdanu. Ivo, ne odlučuje samo junaštvo, nego 
i sreća. Promisli, dragi moj Ivo, da se sutra Petru što do¬ 
godi! Bože! Bože! ne smijem ni pomisliti na to! 

— To je najbolje, kad je čovjeku moguće, Jelkice moja. 
Treba da i ti i ja upremo iz svih sila, da sačuvamo vedrinu 
duha. Večeras je naša jedina zadaća da sokolimo Petra. On 
treba da pođe na mejdan vedar, a ne zamišljen. Dobro du¬ 
ševno raspoloženje njemu će pomoći do pobjede. — A za 
takvo njegovo raspoloženje mi možemo doprinijeti mnogo, 
premnogo. 

— To stoji. Pravo veliš. Ivo. 

— Promisli samo, kakvo će to veselje biti, kad on sutra 
svlada Mehmet-agu! 

— Ali bi mnogo bolje bilo, da do toga mejdana nije 
oupće došlo. Mene, dragi moj Ivo, mori glede toga grdna 
slutnja. 

— Mani se toga, dušo. Tko ne bi volio da nije došlo do 
ovakova šta? Ali, kad već mora da bude, neka se Božja vrši! 

— Mora da bude! Zašto mora da bude? Nije li mogao 
Petar jednostavno odbiti izazov? Zar čovjek mora da stavlja 
na kocku svoj život, kad se kojemu smutljivcu to prohtije? 

— Nije, draga moja dušice, nije mogao; podnipošto nije 
mogao. 

— Ali, ako nije dao povoda tome zlosretnome Mehmet- 

agi? 

— Kažem ti, da nije mogao, premda nije dao agi nika- 
kova povoda. Petar je vojnik, a vojniku je čast nada sve! 
Toga ti ne smiješ zaboraviti. 

— No, to ja znam. Ali, ipak ne shvaćam, kako bi vojnik 
morao da se bije, kad se komu snije! 

— To stoji; ali u ovom je slučaju izazov bio takav, da 
ga je morao Petar prihvatiti. 

— Morao! zašto bi morao? Taj mi tvoj morao nikako 
ne ide u glavu. 

— A ja ti, dušo, i opet kažem, da je morao. Morao je 
ne samo poradi sebe, već i... 

Ivo ne svrši. Očito: bio se zaletio. Ali Jelka, koja je 
drhćući slušala svaku njegovu riječ, to je odmah primijetila, 
pa je skočila s njegova koljena, pala mu oko vrata, obasula 
ga cjelovima, i kliknula: 

— Svrši, svrši. Ivo! Ako Boga znadeš! 


— Ne, ne mogu! Ne znam! Zaletio sam se! 

— Svrši! — živo će opet djevojka, tresući se grozničavo. 
— Reci, zaklinjem te, zašto je još Petar morao da prihvati 
izazova!? Ti mi nešto tajiš, a to, što mi tajiš, možda je naj¬ 
strašnije! 

— Ne misli na zlo, dušo moja mila! Umiri se! Sjedni 
opet lijepo, evo ovdje na moje koljeno, pa ću ti kazati sve! 

Djevojka mahom posluša. Ivo je opet obujmi ljevicom, 
pa nastavi: 

— Rekao sam ti, da ne misliš ništa zla, jer na stvari 
nije baš ništa. Petar je, kako sam ti već rekao, morao da 
prihvati izazov ... 

— To si rekao i dodao si: ne samo zbog sebe, već i... 

— Zbog tebe, dušo! 

— Zbog mene! — prestraši se sirotica. — Zbog mene! 
— Govori, dalje. Ivo! Govori!... Zaklinjem te našom lju¬ 
bavi!. .. Govori, Ivo, reci mi sve! 

— Eto sam ti rekao: zbog sebe i zbog tebe. To ti je 
jasno rečeno! 

— Jasno! Kako bi to bilo jasno? Zbog mene?... Kako 
zbog mene?. . . Govori, Ivo, jer će me bol ubiti! 

— To je jednostavno, a ipak ne možeš da shvatiš! Reci 
mi, molim te: nisi li ti, dušo, jedina rođena Petrova sestra? 

— Bože moj! Pa onda? 

— A Petar ne će i ne može, da bilo komu pruži povoda, 
da ti se naruga, da ti predbaci, kako ti je brat kukavica! Eto, 
zašto mora da dijeli mejdan i zbog tebe. 

— Ne, nije, to ne može biti pravi razlog! Ivo! Ne go¬ 
voriš mi iskreno! 

Djevojka mu se sad živo zagleda u oči, pa nastavi: 

— Ne, Ivo! U očima ti čitam: nisi iskren! Molim te, 

I zaklinjem te, reci mi golu istinu, jer sam zdvojna. Srce hoće 

j da mi pukne! Reci, Ivo, sve mi reci! 

j — Zdvojna! —■ ponovi Ivo i zamisli se. — Sada pak 

i ja ne mogu da shvatim tvojih riječi! Zdvojna! Zašto bi bila 

i zdvojna? Ako sam rekao, da će se Petar ogledati s Mehmet- 

' agom i zbog tebe, to još ne znači, da si ti uzrokom njihovu 

I mejdanu. 

! — Bog zna! Možda i jesam! Zaludu se prenavljaš, dragi 

Ivo, kad ti u očima čitam, da mi nešto tajiš! Ti mi tajiš 
nešto strašna! Reci mi. Ivo; ljubljeni moj Ivo, reci mi sve, 
ako želiš, da tvoja Jelka dočeka sutrašnju zoru! Govori, Ivo! 

Nesretna mu se djevojka sad ovila oko vrata tolikom 
snagom, da je i sam počeo drhtati. Neko je vrijeme kolebao, 
a međutim ga je ona obasipala žarkim, divljim cjelovima u 
potoku suza, da je konačno ipak odlučio, da joj točno na¬ 
vede, riječ po riječ, Mehmet-aginu poruku, samo da je umiri. 

— Mila moja Jelkice, zaklinjem te, umiri se! Nije po 
srijedi ništa baš tako strašna; a prisižem ti, da ti ni slova 
zatajiti ne ću. Aga je Petru poručio, neka mu izađe na 
mejdan junački, ako ga je porodila majka. Ako pak ne smije 
na mejdan izaći, neka mu za se pošalje mejdandžiju; ako 
li pak ne može mejdandžije naći... 

Ivo opet zapne i pogleda Jelku u oči. 

— Svrši, Ivo! Obećao si! Prisegao si! Ne muči me tako 
okrutno. Ivo! Ne kidaj mi srca, mili moj Ivo! 

— A što sam ono rekao? 

— Ako li ne može mejdandžije naći... 

— Da, da; sad se sjećam. Ah, ludov, besramni ludov ... 

— Dakle? 

— Ako li ne može mejdandžije naći, neka mu pošalje 
tebe, dušo! Promisli, molim te, koliko je glup taj aga! 

— Mene?! Kako je to poručio? — upita djevojka uko¬ 
čivši na Ivi svoj pogled. 

— Tebe, da, tebe! Poručio je ovako: ako li ne može 
mejdandžije naći, neka mi pošalje sestricu Jelicu, a ja ću 
njemu, po zasluzi, preslicu! — Eto, to ti je gola golcata 
istina — zaključi Ivo s dubokim uzdahom. 

Jelka je na te riječi protrnula. Mrtvačko joj se blijedilo 
prosulo po licu, i bila bi se srušila na pod, da je nije Ivo 
snažno pridržao. Ivo se u prvi mah prestrašio; ali se je brzo 
i sabrao, podigao djevojku u naručaj i prenio je u sobicu 
na krevet. Tada je skočio po vodu, da joj poškropi i protare 
čelo. 

Djevojka se pomalo vraćala k sebi. Ivo je stojao nad 
njom, ukočen, kao da je u njem krv stinula. Istom kad je 
ona lagano počela otvarati svoje divne oči i obratila svoj 
pogled k njemu, povratio mu se život. On je primi za ruku 
i utisne na nju žarki cjelov. Tad će mu ona bolnim glasom: 

— Ivo! 

— Dušo! 

— Vjeruješ li. Ivo, da mene slutnja ne vara? 

— To se tebi, dušo, tako samo pričinja. 

— Ne pričinja mi se. Ivo. Vidiš: ja sam slutila, da sam 
uzrok sutrašnjem mejdanu. 


— Ti da si uzrok! Ti se varaš, moje milo srce! Kažem 
ti: ljuto se varaš. Ti misliš, što te je aga spomenuo u svojoj 
poruci, da si ti uzrokom mejdanu. Nipošto, dušo! Ja ću da 
ti to odmah razjasnim. 

— Kako? Da čujem! 

— Ako junak, koji na mejdan izaziva, dvoji, da li će 
mu se protivnik odazvati, tada naumice uplete u izazov ime 
osobe protivniku najmilije, znajući da će ga time u živac 
ubosti, pa će mu se sigurno odazvati. Eto, po tom vidiš, da 
ti nikako ne možeš da budeš uzrokom mejdanu. Ti si spo¬ 
menuta onako usput, a Petar bi se i bez toga sutra ogledao 
:s Mehmet-agom. 

—■ Dobro bi bilo, kad bi tako bilo, moj mili Ivo! Ali, 
ja se bojim, da tako nije! 

— Nego, kako? Reci, dušo! 

— Ja vjerujem, da je sve to po Božjem dopuštenju. 

— Sve biva, dušo, po volji dragoga Boga. 

— Znaš li ti, zašto je Bog dozvolio sutrašnji mejdan? 

— Zašto? Da čujem. 

— Da mene kazni. 

— Da kazni tebe?! 

— Da, da, da mene kazni! Oh, moj Ivo, ti ne pojmiš 
koliko sam ti nesretna! 

— Tvoja te mašta ljuto vara. Jelko! Tvoja je mašta 
bolesna. Stvar je onako, kako sam ti ja naveo, i nikako dru¬ 
gačije! 

— Varaš se. Ivo; kruto se varaš! Tvoj je brat, dapače, 
sav sretan, što će sutra, uz Božju pomoć, kazniti agu, što 
je u izazov onako nedostojno upleo tvoje ime. On je dapače 
sretan, kažem ti, sretan i veseo, što mu knez nije zabranio 
mejdan. 

Kad je Ivo spomenuo kneza, djevojka je raskolačila 
oči, i kao da je sva protrnula. Spustila se s kreveta i nijemo 
se zagledala u vjerenika, kao da želi pročitati u njegovim 
očima, ne krije li se možda u njegovim riječima koji drugi 
amisao. Nekoliko je časaka ostala u tom položaju, ne zna¬ 
jući, od uzbuđenosti, što da misli. Izgledala je koji čas, kao 
da će joj um potamnjeti, jer će Ivo, ako je već ne zna, eto 
sad doznati njenu tajnu. Ivo ju je stoga začuđeno proma¬ 
trao, kad ona odjednom počme kao nesvijesno: 

— Ivo, što si ono čas prije rekao? Petar da je sretan! 
Zašto bi bio on sretan? 

— Već sam ti rekao. On je sretan, što mu knez nije 
zabranio mej dana. 

— Veliš ... da mu knez nije zabranio da se pobije... 
Dakle mu je dozvolio? 

— Nisam rekao, da je dozvolio, nego da mu nije sve 
do ovoga časa zabranio. 

— Do ovog časa?... Rekao si... Dakle je moguće, da 
mu knez još ipak zabrani... 

— Nije nemoguće; ali ja ne vjerujem... 

— Zašto ne vjeruješ? 

— Tako. Meni se čini, kad mu do ovoga časa nije za¬ 
branio, da mu više i ne će. 

— A da mu ipak zabrani? 

— Opet ti kažem, da mi je to teško vjerovati. 

— A zašto, molim te? 

— Jer bi time obružio Petra za uvijek. 

— Kako to? On bi obružio Petra za uvijek? Dokle 
je živ! 

— Da, tako je. Da Petar sad, u zadnji čas uzmakne, svi 
bi ga smatrali kukavicom. Nikako on ne bi više smio da 
paše sablje junačke. 

Djevojka se zamisli. U njezinoj glavi i u njezinom srcu 
sad su se izmijenjivale čudne misli i čuvstva. Uz to su joj 
strašne dvojbe cijepale dušu. Kako je već bilo polutamno 
u sobi, ona primi Ivu za ruku i odvede ga do prozora. Tu 
svaki zasjedne na svoj stočić. Ona ga primi sad i za drugu 
ruku, živo mu se zagleda u oči, pa mu reče: 

— Dragi moj Ivo, hoćeš li biti sa mnom iskren? 

— Bog s tobom, Jelkice! Uvijek sam ja s tobom iskren! 
Moram ti primijetiti, da ja tih tvojih riječi uopće ne shva¬ 
ćam!. .. Da li ću biti iskren! 

— Oprosti, dragi Ivo! Istina je, ti si došle bio uvijek 
sa mnom iskren. Molim te, reci mi, a nemoj se uvrijediti,, 
da li ćeš i ostati takav sa mnom? 

—■ Ponavljam ti, Jelkice, da tih tvojih riječi ne mogu 
da shvatim. Ja uopće ne mogu da pojmim, zašto da ti i 
nadalje ne ostanem iskren ... 

— Dakle ćeš mi iskreno odgovoriti na ono što te budem 
pitala? 

— Čudno mi zvuče, draga dušo, takve tvoje riječi. Zar 
sam ja ... 

—■ Ne ljuti se. Ivo! Dozvoli mi, da te nešto upitam.. 

— Dobro! da čujem. 


Djevojka se na stočiću nekako bolje namjesti, pritegne 
zaručnika k sebi bliže, pa mu se živo zagleda u oči, i počme: 

— Sto ti misliš. Ivo, kako li ti tumačiš to što Barba- 
rigo nije Petru mejdan zabranio? 

— Sto ja mislim! kako li ja tumačim! 

— Da, molim te, zaklinjem te. Ivo, što misliš, zašto 
Barbarigo nije zabranio? 

— Prisižem ti, da o tom nisam jošte ni razmišljao ... 

— Ali, ipak, nešto o tom misliš! Nije moguće da ti se 
ne nameće nijedna misao! 

— Ja ne znam! Ne mogu da si glede toga stvorim ni¬ 
kakvo mišljenje. 

— Dobro. Vjerujem ti. Ali sad bih rado da te nešto 
drugo upitam. 

— Da nije i opet mišljenje? 

— Jest, pogodio si. Reci mi, molim te, što misliš, da li 
bi Barbarigo i drugima dopustio, da se ogledaju na mejdanu 
s Turčinom? 

— Ne vjerujem. 

— Ne vjeruješ? 

— Teško da bi privolio na to ... Ne ... ne bi; sigurno 
ne bi! 

— Dakle ti misliš da bi drugima zabranio? 

— Ja tako mislim. 

— Sad, molim te, promisli malo, pa mi reci svoje mi¬ 
šljenje. Zašto je Barbarigo propustio da sada to Petru za¬ 
brani? Promisli, zaklinjem te, pa mi reci. 

— Ja uopće ne znam što da mislim! — nestrpljivo će 
Ivo. — Ne znam ... 

— Ne znaš, što da misliš! Reci mi, molim te, da li zakon 
zabranjuje mejdan s Turcima? 

— Da, zabranjuje — suhoparno će Ivo. 

— Dakle, zakon zabranjuje. Sad mi reci, kako je to, 
da knez Barbarigo dopušta, to jest propušta Petru nešto, što 
zakon zabranjuje? Kako ti to tumačiš? 

Ivo je šutio kao zaliven. Ona mu se još bliže primakne, 
tako da su im se glave skoro doticale, pa nastavi: 

— Ivo dragi, glede toga propusta ti ipak nešto misliš! 
Nije to sitna stvarčica, da ne bi ništa mislio. Eto, sad kad 
ja na tebi primjećujem, da nešto misliš, reci mi to što misliš? 

— Valaj si čudna, Jelkice! Sto bih mislio? Barbarigo 
ne će da kvari Petru veselja! I sama se sjećaš, kako smo 


jednom razgovarali, da Barbarigo i s Petrom i sa mnom ne 
samo što nije strog, već je dapače blag i prijazan. 

— To znači, da Petar ne bi mogao dijeliti s agom 
mejdan, da nije knez kakav je? 

— Držim, da ne bi! 

— Oh, jadna li sam ti i nesretna! — zarida gorko Jelka 
i zdvojno zalomi rukama, dočim su joj se iz očiju prosula 
dva potočića suza. — Jadna li sam ti i nesretna ja sirota! 
Bože!... Ipak je to strašno! Užasno je to!... Zašto sam na 
svijetu, nemila sirota! Zašto me nije smrt pokosila netom 
sam Božje sunce ugledala!... Nesreća se je sa mnom ro¬ 
dila! Time, što sam na svijet došla, zadala sam smrt ubogoj 
majci našoj!... Sad ću, nesretnica, zadati smrt jedinomu 
bratu svomu!... Ivo moj, bježi!... Bježi, Ivo, od nesretne 
Jelke tvoje!... Bježi, Ivo moj,... dobri, plemeniti Ivo! 

Ni munja ne bi bila Ivu ošinula silnije od tih riječi. 
Pričinilo mu se kao da ga bijedna pamet ostavlja, jer nije 
shvaćao razloga takvim riječima svoje Jelke. On je držao, 
da Jelka ipak cilja na agin izazov, pa joj obujmi glavu, na¬ 
sloni je na svoja prsa, pa će je tješiti; 

— Dušo, Jelko, primiri se! Silno si uzrujana. Tvoja je 
mašta raspaljena, i ne možeš pravo da prosudiš stvari. Pri¬ 
miri se, a hladno razmisli što sam ti netom kazao. Osvje- 
dočit ćeš se odmah, da tu po srijedi, nema, i ne može da 
bude ni sjenke kakve tvoje krivnje... 

— Kriva sam, kriva sam. Ivo moj! — zarida opet dje-: 
vojka. — Ja sam svemu kriva! 

— Molim te. Jelko, što bi ti kriva bila, da te je Mehmet- 
aga upleo u svoju poruku! Ti si tomu kriva baš toliko, ko¬ 
liko sam i ja! Već sam ti razjasnio, a sad ti ponavljam, da 
nekoji tako običavaju, jer kada protivnika u živac ubodeš, 
neboj se, da će ti ni mejdana ni bilo česa odbiti! Eto zašto 
je, i samo za to je aga upleo tebe u svoju poruku. Ti znaš, 
koliko te Petar ljubi! On bi za te navalio na četu Turaka, 
kamo li se ne bi ogledao s Mehmet-agom! Umiri se, dušo, 
jer Petar može svaki čas da dode, pa promisli, kako bi na 
njega djelovalo, da te nađe zaplakanu. 

Ivo zamukne. Jelka, licem naslonjenim Ivi na prsima, 
samo je jecala i suze brisala, dočim joj je on gladio kosu 
i vrat. On bi joj rado bio još govorio, da je posvema osvje¬ 
doči, da joj svaku sumnju rasprši, ali je bio toliko smeten i 
potresen da nije smagao riječi. Jelka se pomalo primirila. 


pa, kao da je nešto odlučna smislila, najedared ispravi glavu, 
pa će onako iz oka iz boka: 

— Misliš li, dragi moj Ivo, da bi Barbarigo mogao i 
večeras zabraniti Petru da izađe sutra na mejdan? 

— On to može, ako samo hoće. 

— Dakle, može i još večeras? 

— On može izdati zabranu ne samo večeras, nego i 
sutra rano, prije nego li krenemo put Solina. Dapače, on to 
može, ako hoće, i u samom Solinu da izda, prije mejdana. 
On je uvijek na vrijeme. Ali, kad nije došle, teško da on izda 
tu zabranu večeras, kamo li sutra. 

— Ali, ako on o tom nesretnom mejdanu ne zna još 
ništa? 

— Tko? Barbarigo da ne zna! On čuje, kako trava 
raste, kamo li ne bi znao to, što već znade i zadnje dijete 
u gradu! 

—■ A možda ipak ne zna! 

— Umiri se glede toga. Znade on, znade, i više nego 
li bi trebalo. 

— Ali, ja ipak nisam sigurna da znade! 

— Pa onda? 

— Ja bih pošla do njega, da mu razložim stvar, pa da 
ga zamolim, da zabrani Petru polazak u Solin! Sto misliš, 
bi li tada knez zabranio? 

— Sto mislim? Prije svega, golubice moja, ja mislim 
da se ne pristoji, da ti u ovo doba potražiš kneza Barbariga. 

Djevojka obori oči; ali ih brže i podigne k Ivi, te izlane: 

— Pravo kažeš. Ivo, ne bi se pristojalo. Ne, nikako, 
oprosti mi. 

— Ne samo, što se ne bi pristojalo, već ti ne bi toga 
smjela uraditi nikako bez Petrove privole. 

— Možda bi Petar ... 

— Ne bi ti on toga nikad i nikako dozvolio. On bi se 
time daleko više obružio, nego li da mu knez bez ičijega 
poticaja mejdan zabrani, i da se on tomu pokori. Obružio 
bi se i pred knezom i pred gradom i pred Turcima! 

— Vidim i sama, da je tako. 

—■ Drago mi je, što sam te osvjedočio. Tako valja. Vidiš, 
sada si ti opet ona moja pametna Jelkica! 

— Molim te, reci mi još samo jedno. Sto se govori po 
gradu, da knez nije zabranio Petru da izlazi na mejdan? 

— A što bi se govorilo? Ništa. Takova je gospodska 
kneževa volja! Tu nema nitko riječi. 

— A je li drugima u gradu ugodno, što će sutra Petar 
mejdan dijeliti? 

— Dapače. Sprema se sila svijeta sutra u Solin, i svi 
žele Petru sreću junačku ... 

— A znadu li ljudi, kako je aga izazvao Petra? 

— Sve točno. Doslovce! 

— I da je aga mene u izazov upleo? 

— Znadu i to. 

Djevojka zamukne. Bio se već spustio mrak. Ivo se 
nagne k prozoru, jer mu se pričinilo, kao da čuje nečije ko¬ 
rake. U sobi se je vidjelo tek toliko, koliko je mogao da 
rasvijetli onaj žižak na daščici pred slikom Majke Božje. 
Tada se je pojavio Petar na ulazu u vrtić. Ivo to brže pri¬ 
opći Jelki, a ona se požuri da napali svijeću i priredi stol. 

Petar je kod večere hinio najveći duševni mir. U tom 
pogledu kao da su se svi troje natjecali. O svome posjetu u 
Poljudu nije kazao drugo, već da je imao važna razgovora 
s ujakom. Barbariga nije spomenuo nitko. Jelka se uopće nije. 
uplitala u razgovor. Bila je odlučila, po Ivinom naputku, 
da ne smućuje brata uoči velikoga događaja. Ali je zato u 
njezinoj duši bjesnio užasan boj. S jedne strane, strah i 
strepnja za bratov život, a s druge, duboko uvriježeni ženski 
stid; s jedne strane strašne dvojbe, a s druge bojazan, da bi 
te dvojbe ipak mogle biti neosnovane. 

Žalibože, rijetko komu da se ne nametne u životu koja 
tajna, koje čovjek nikome na svijetu povjeriti ne može, a 
čestoputa i ne smije. S takvom tajnom u duši čovjeka obično 
i ledina pokrije! 

VI. 

SPLETKARI I ZLOCINCI 

Otkad su naši gradovi na istočnoj jadranskoj obali do¬ 
spjeli pod mletačko gospodstvo, a to je počelo god. 1420. 
i trajalo do 1797., svaki je dobivao iz Mletaka svoga vrhov¬ 
noga poglavara. Taj je pouzdanik Republike svetoga Marka 
nosio i naslov, prema važnosti, trgovačkoj ili strateškoj, 
dotičnoga grada. U Trogiru n. p. bio je samo knez »conte«; 
u Zadru i u Splitu »knez i kapetan«; u Kotoru »rektor« i 
»providur«; u Hvaru pak »knez i providur«. Zapovjednici 
tvrđava uživali su samo naslov »providura«. Ti pouzdanici 

Venecije nisu mogli ostati u svojoj službi dulje nego li je 
zakon određivao, a i to je bilo prema važnosti grada kojim 
su upravljali i njegovoj udaljenosti od Laguna. U Zadru je 
trajanje te službe iznosilo dvadeset i četiri, a u Splitu tri¬ 
deset i dva mjeseca. Razumije se samo po sebi, da dotičnik 
nije morao ostati baš toliko vremena na svome mjestu. Ako 
je državni razlog zahtijevao. Republika je opozivala te svoje 
pouzdanike mnogo prije, kao što je godine 1583. bio slučaj 
u gradu Splitu, kamo je već u rujnu prispio zamjenik knezu 
Juliju Bragadinu, koji je tek u svibnju bio preuzeo upravu 
grada. 

Gradski je knez bio zastupnik Republike u svim gra¬ 
nama uprave, a također i sudac, to u građanskim to u ka¬ 
znenim stvarima. Vlast mu je doduše bila zakonom ome¬ 
đena, te se je moglo protiv njegove presude prizvati u 
Mletke; ali u ono doba ne bi se lako bio odlučio svaki po¬ 
danik Lava sv. Marka na taj korak. Kako su u jednom dijelu 
hrvatskih zemalja ljudi govorili: »Bog je visoko, a car da¬ 
leko«, — tako se je i na hrvatskoj obali Jadrana moglo 
reći: »Bog je visoko, a svijetli dužde daleko!« Obzirom na 
to, može se vjerovati, da je u našim primorskim gradovima 
mletački knez bio gospodar života i smrti povjerenih mu 
podanika sv. Marka. 

Mudra Republika, iako je dozvoljavala toliku moć tim 
gradskim knezovima nad svojim podanicima, pobrinula se je 
također, kako se oni ne će uplitati u prihode državne bla¬ 
gajne. Knezu je bilo prosto da se, što no riječ, p o t k o ž i, 
ali nikako na štetu Republike. Za odmjerivanje i utjeravanje 
raznih carina i poreza imala. je država u svakom gradu 
svoga pouzdanika, koji se zvao »camerlengo«, komornik. U 
svojoj je službi camerlengo bio sasvim nezavisan od kneza, 
kojemu je on na određene rokove isplaćivao beriva. Splitski 
je knez primao u ime beriva šest stotina dukata u tromje¬ 
sečnim obrocima, iz gradskih prihoda. Ali od toga je imao 
da plaća svoga tajnika, ili, kako ga se onda zvalo, kancelara, 
pa ostalo uredsko osoblje, i još k tomu da uzdržava petero 
služinčadi i četiri konja. Razumijeva se po sebi, makar je 
u ono doba bila besprimjerno veća jeftinoća nego li ikad, 
da je knezu šest stotina dukata jedva moglo doteći za sve 
izdatke i za vlastito uzdržavanje. Ali, premda Republiku 
nije za to boljela glava, knezovi su si već znali, u svome 
djelokrugu, pomoći! 

Kancelar gradskoga kneza mogao je biti samo rođeni 

mlečanin. Zakon je naime izričito branio da netko drugi 
obnaša tu čast. Niže službe mogli su i naši ljudi obavljati, 
ali uz taj uvjet, da ostanu neženje, ili da ožene mlečanku. 
Dok bi takav činovnik uzeo ne-mlečanku, iz kojega mu drago 
našega primorskoga grada, ili inače naše krvi, smjesta je 
gubio svoju službu, koju je mogao natrag dobiti, ako se 
s takvom ženom raskrsti. 

U kaznenim je stvarima gradski knez krojio pravdu 
sasvim nezavisno. Tek kad je imao da sudi u građanskim 
parnicama, bio je obvezan da sasluša mnijenje gradskih su¬ 
daca. Ali nije bio obvezan da to mnijenje i uvaži. 

Gradske je suce biralo gradsko vijeće. Bila su trojica, 
a mogli su biti samo plemići. Građani i niži puk imali su 
svoj posebni zbor. Gradsko vijeće nije biralo samo suce, već 
i razne druge gradske časnike, kao; zapovjednike, istraži¬ 
telje, procjenitelje, upravitelje općinskih prihoda, općinske 
odvjetnike, mjernike, nadziratelje gradskih cesta i ulica, 
blagajnike, samostanske prokuratore, upravitelje solana, 
ovršitelje osuda, nadzornike zdravstva, te konačno gradsko^ 
ga liječnika i ranarnika. I građanski je zbor birao nekoje 
časnike, ali ti su imali neznatnu vlast, i još neznatniji dje¬ 
lokrug. 

Kako su gradski knezovi imali za svoj uzor uredbe 
glavnoga grada, ono što danas kažemo, središnje vlade, tako 
nisu oni propustili da uvedu u naše primorske gradove i 
omraženi sustav špijunstva. Dapače, izgleda, da nije špijun- 
stvo, za čitava stoljeća, nigdje tako cvalo, kao što je to bilo 
u Veneciji. Na tom je sustavu počivao najveći dio mudrosti 
mletačkoga senata, kojemu je uvijek svrha opravdavala 
svako sredstvo, pa stoga nije čudo, što su i gradski knezovi 
nastojali da upravljaju istim metodama. Dakako, među do¬ 
maćim ljudima nisu oni lako nalazili dovoljan broj nesret¬ 
nika, koji su čeznuli i za takvim službama, pa su tu nestašicu 
obično pokrivali iz kontingenta doseljenika. Bit će da su 
za to ovi bili i sposobniji od naših ljudi. Uživali su, naravski, 
neograničeno povjerenje svojih gospodara. Takvi nesretnici 
nisu služili samo za »državne«, već i za privatne, »svako¬ 
vrsne« svrhe. — 

Takovu propalicu doglavnika imao je i knez Marko Bar- 
barigo, koga već prilično poznajemo. Taj špijun Marka Bar- 
bariga nosio je doista nedužni naslov »oficijala« njegove 
ekcelencije gradskoga kneza. Inače se je zvao Luka Kolu- 
brin. Prezime mu odaje mnogo toga. Otac mu se doselio 

j prije četiri decenija u Split. Ponajprije bio je vojnik, a ka¬ 
snije je postao svakojakovič. Luka, očev jedinac, u punoj je 
mjeri baštinio i čak usavršio očeve vrline. Svoja prirođena 
odurna nagnuća odao je on odmah u prvoj mladosti, a ta 
nagnuća, nikad ničim neukroćena, stvorila su od Luke Kolu- 
brina ne samo uhodu i doušnika, već i zločinca, spremna na 
sve, ako je samo mogao slutiti, da će na bilo koji način 
ugoditi svome gospodaru, i time izvući materijalne koristi. 
A Barbarigo, red je da se prizna, bio je sretan u izboru svoga, 
»oficijala«. Dapače se je on sam morao kojiput diviti Luki- 
noj prepredenosti. I nije Barbarigo trebao da se uvijek pot¬ 
puno i opširno povjerava svome oficijalu: ovaj ga je odmah,^ 
kod prvih besjeda, potpuno shvaćao. Eto tako je, naravski,. 
Luka znao za sve najintimnije stvari i osnove Marka Barba- 
riga, kneza i poglavara grada Splita. — 

Marko Barbarigo bio je potomak odlične patricijske po¬ 
rodice mletačke. Po godinama, moglo se je reći, da je bio 
u najljepšoj muževnoj dobi, budući je istom pasao četrde¬ 
setu; ali njegova se vanjština potpuno podudarala s opisom 
časnoga oca Mikule. Barbarigo je bio, što no riječ, pravo 
čedo svoga vremena, pravi mlečanin druge polovice šestnae- 
stoga stoljeća. Među Lagunama tada je najbujnije evala ra¬ 
skoš i razuzdanost u svim slojevima gradskoga pučanstva.. 
Općenito se je provađalo načelo nametnuto od same države: 
»živi po miloj volji, uživaj koliko samo možeš, samo se kani 
uplitanja u bilo kakve političke stvari«. Posve je prirodno, 
što su samo plemenitaši mogli da provode svoj život u smislu 
toga pravila, ali samo dotle, dokle bi protepli imetak, što su 
im ga stariji stekli mlateći razna mora i trgujući po svim 
obalama poznatima tadanjim pomorcima. Kad su pak sred¬ 
stva za raskošan život presušila. Republika je slala takve 
izmoždene mlade starce kao svoje predstavnike, kako se je 
onda govorilo, »u provinciju«, bilo u svojstvu općih provi- 
dura, ili kao poglavare na čelo pojedinih gradova. Nije se 
pak teško domisliti, kakvi su mogli da budu ti poglavari, 
koji su imali u rukama svu vlast, koji su imali da budu ču¬ 
vari prava i pravice, a ostavili su Lagune, u prvom redu, da 
se potkože na račun podanika svetoga Marka. Za novac se' 
je moglo dobiti od njih sve! Tko je više nuđao, redovno je 
dobivao i pravo. Zakonik građanski u provinciji bila je gla¬ 
sovita »sprtica«, u koju čim si više usuo, tim si više oslabio 
pravo svoga protivnika. Ta: »Bog je visoko, a prejasni dužde; 
daleko«, pa tko će do njega, da mu se potuži! — 

Taj dan je Marko Barbarigo bio neobično uzrujan i za¬ 
mišljen. Veći dio jutra šetao je iz jedne u drugu odaju svoje 
kneževske palače, koja se je isticala na plokati svetoga Lo- 
vre. A čim se je više primicalo podne, kao da je i njegova 
uzrujanost rasla, pa je popostojao čas kod jednoga, čas kod 
drugoga prozora: nagnuo se, pogledao na plokatu, pa se opet 
uzšetao gore dolje. Vidjelo se očito, da nekoga očekuje. 

Još je zvonilo podnevno zvono na zvoniku svetoga 
Dujma, a za njegovim prvim glasom odmah su se javila 
zvona sa svih tornjeva i tornjića, samostanskih i varoških 
■crkava i kapelica u gradu Splitu, kad su se s hodnika otvorila 
'vrata sobe u kojoj je taj čas bio knez Marko Barbarigo. Na 
ulazu se je pojavio sav zaprašen, onizak, mlad, koštunjav 
čovjek, dugoljastih obraza, na kojima je stršila rijetko koja 
dlaka. Sitne zelenkaste oči nemirno su mu igrale, a na jabu¬ 
čici, ispod lijevoga oka, kočio se golem madež, poput naj¬ 
ružnije mrlje. Visoki ovratnik mu je zastirao nekoliko bra¬ 
zgotina na vratu. O bedru, prema tadanjem običaju, visio 
mu je obični mač. 

— Ljubim vam ruke, ekcelencijo — propenta došljak 
klanjajući se, dok mu je zadovoljni smiješak lebdio na usna¬ 
ma. — Napokon sam tu! Ipak je daleko od Solina do Splita, 
ako čovjeka ne nose tuđe noge, pogotovu kad na žegi vjetar 
vije prašinu. 

Barbarigo se ustuboči na sredini sobe i omjeri došljaka, 
kao da bi mu rado nešto na licu pročitao. 

— To si ti. Luka — odvrati mu. — Već sam bio ne¬ 
strpljiv. Je li prošlo sve u redu? 

— Izvrsno, ekcelencijo, da bolje nije moglo. Ja se doista 
ponosim, kako ... 

— Hm! Ti se ponosiš! A čime se to ti ponosiš? 

— Usuđujem se misliti, ekcelencijo, da je sve prošlo 
u najboljem redu. Tek se jednoj stvari nisam mogao da do¬ 
mislim. 

— Ja te. Luka, ne shvaćam. Govori jasnije! 

— Nisam mogao da se domislim, što bi se vašoj ekcelen- 
ciji bolje dopalo: da na mejdanu odnese vrag njega ili Meh- 
met-agu! 

— Zar su oba živa i zdrava? 

— U prvom bi slučaju sve ostalo tajno. Ali ni ovako 
nam ne će ptičica pobjeći. 

— Govori jasno. Luka. Zar je jedan poginuo? 

— Ako nije već izdahnuo, držim, da Mehmet-aga omrk- 
nuti ne će. Silu je krvi izgubio, a ranarnika ni blizu. K tomu. 
i konj mu je učinio svoju. 

Barbarigo se zamisli. Složi ruke otraga, korakne neko¬ 
liko puta zureći u pod. Tad se opet zaustavi pred Lukom,^ 
zagleda mu se u lice, pa reče: 

— Ipak bi mi bilo milije da je Mehmet-aga ostao živ i 
zdrav. Turci če se sad pritužiti u Mlecima, a to bi mi ipak 
moglo zadati brige. 

— Neka mi ekcelencija dopusti, da je upozorim, da je 
ona svoju dužnost izvršila! 

— Ali, možda to nije dosta. 

— Za taj slučaj imademo žrtvu već pripravljenu. 

— Znadem, Luka. Ali ipak onako bi bila stvar jedno¬ 
stavnija i ne bi bilo dosađivanja iz Mletaka. 

— Molim, ekcelencijo, da nešto primijetim. Makar se 
čovjek i s vragom bratio, kao što se bratim ja, ipak ne može 
da predvidi, kada se dvojica na mejdanu biju, koga će od 
njih vrag odnijeti. Ja sam vam u svoje doba predložio ovo 
sredstvo, jer mi se je činilo najprikladnije, da djevojku osa¬ 
mimo na svijetu, ispao mejdan ovako ili onako. Vi ste, ekce¬ 
lencijo, odobrili moj prijedlog, dapače, sjećam se, rekli ste: 
pogine li Tomić, on je vražji, a djevojka naša; ne pogine li 
on, on je naš, pa i ona! 

— To stoji. Meni se je tako cijela stvar pričinjala. Ali, 
to je bilo onda ... 

—• Da sam ja makar slutio, da vaša ekcelencija želi, da 
njezin brat pošto poto prestane gledati zvijezde na svodu 
nebeskom, bio bih ja izveo sve to mnogo laglje. Ali, u tom 
bi slučaju zlobni ljudi mogli ipak svesti u savez njegov nena¬ 
dani nestanak s vašom ekcelencijom, obzirom na djevojku. 

— Misliš li. Luka, da smo ovako sigurniji? 

■—• Svakako. Ta koji bi vrag mogao ikad da sanja, da je 
knez Barbarigo, koji je izdao onako oštru zabranu, ipak 
upleten u izazov kliškoga Mehmet-age! 

— Sanjati ne bi mogao; ali bi mogao doznati. 

— Doznati? Možda bi — nasmija se Luka Kolubrin — 
mogao gospodin aga doznati pravu istinu na drugom svi¬ 
jetu; ali na ovom, jok valaj! 

— Ipak je Luka Kolubrin kojiput naivan! 

—■ Luka Kolubrin naivan! Nikad! Neka mi vjeruje vaša. 
ekcelencija. Luka Kolubrin nije još nikad bio naivan! 

— Dakle, ti, Luka, misliš, da onaj tvoj posrednik — 
Lako se ono zove ... 

— On se je zvao Cicvarko! 

Barbarigo nije primijetio, da je Luka naglasio riječi »se 
je zvao«, pa dometne: 

— Da, Cicvarko. Ti dakle misliš, da će jedan Cicvarko 
za ono par žutaka, što si mu dao da zamiješa ovu kašu kod 
age, da će on šutjeti do sudnjega dana? Zar misliš, da ne će 
i on, kad vidi kako se budu stvari razvijale, bio priprost ko¬ 
liko mu drago, doći do spoznaje, da si ti bio moje, kao što 
je on bio tvoje ratilo? Opet ti velju, da mi se cijela ta stvar 
nekako ne dopada ... Bilo je daleko sigurnije, da smo mi 
Tomića onako jednostavno ... 

— Maknuli u bolji svijet! — naznači Kolubrin rukom 
prema nebu. 

— Dakako! Bolje bi bilo i sigurnije. Pa i ona ne bi 
mogla nikad da posumnja na nas. Ovako ... 

— Ako vašu ekcelenciju ne mori nijedna druga briga, 
može biti zadovoljna kako se došle stvar razvija. Vaš pre- 
odani Luka mislio je na sve ... 

— Bilo bi premalo, ako je samo mislio... 

— Mislio je Luka na sve i osigurao i vašu ekcelenciju 
i sebe protiv svakog iznenađenja. 

— Kako to. Luka? Da čujem. 

— Evo kako. Kad je ono Miško Cicvarko onako sjajno 
odigrao svoju ulogu kod Mehmet-age, premda mi je najsve¬ 
čanije prisegao da će čuvati tajnu naše spletke do zadnjega 
daha, ipak sam počeo dvojiti, da li takav lopov može uopće 
pojmiti, što je to svetost prisege. 

— Tvoja je bojazan bila opravdana. Ipak je Luka Kolu¬ 
brin pronicav čovjek! 

— Stao sam razmišljati, kako bi se dalo udesiti, da 
onakav razbojnik ipak ostane vjeran svojoj prisezi. Mogu 
vam, ekcelencijo, ponosno potvrditi, da mi je osnova u tom 
obziru divno uspjela! Miško Cicvarko ne će moći da nikad 
nikomu izda naše tajne! 

— Ja tako ne mislim. Luka, jer ne mogu da vjerujem 
čovjeku koji lako proda dušu za par žutaka. Dokle on bude 
gazio koru ove naše zemlje ... ... 

_ On je — nasmija se Luka, — tu koru već izgazio. 

-Ne će je više gaziti... 

— Ti si ga ... 


—■ Maknuo, kako ono kažu, iz ove suzne doline, u drugi 
bolji svijet... 

— Kako to, da se nije ništa pročulo? Nitko ni da bi 
pisnuo... 

— A molim, ekcelencijo, tko da se brine, da li je, ili 
nije na svijetu jedan Cicvarko! 

— Razjasni, Luka, kako si to izveo? 

— Kako sam izveo? Jednostavno sam pomogao Cicvar- 
ku da održi svoju prisegu! A ta je prisega glasila da će 
šutjeti kao grob ... I on je sada... 

— U grobu? 

— Nije baš u pravom grobu; ali je još dublje nego li u 
grobu. 

— Ti si vražji svat! Da čujemo! 

— Ekcelenciji je vašoj poznato, da mi je najmilija za¬ 
bava, kad me drugi važni poslovi u vašoj službi ne spreča¬ 
vaju, i kad su dulji dani, kao sad u ljetno doba, da se pod- 
večer provezem malo po moru. Neizmjerno mi godi ona 
tišina i samoća, kad se otisnem u čamcu. Tada razmišljam 
o raznim zadaćama, što mi vaša ekcelenicaja povjerava, 
Jkako da ih riješim na potpunije vaše zadovoljstvo . . . 

— Samo dalje. Luka. Da čujem sve! 

— Tako sam i ovom zgodom proveo u čamcu više od 
jedne večeri, daleko od luke, i još dalje od gradske buke. 
Obično veslam ja sam, ali ovoga sam puta htio da budem 
»gospodskiji«, pa sam uzeo sobom našega Cicvarka! 

— Pa onda? 

— Prve večeri, u onoj blaženoj tišini, podalje od su- 
stjepanskog rta, Cicvarko mi je sve potanko pripovjedio, 
kako mu je uspjelo osvjedočiti kliškoga Mehmet-agu, kako 
njegova čast i ugled zahtjevaju, da, poradi uvreda izrečenih 
u krčmi, izazove stratijotskog kapetana Tomića na mejdan 
junački. I dočim mi je o tom raspredao, obadva smo griskali 
ono što sam sobom ponio. Moj je veslač bio prezadovoljan, 
što je eto dočekao, da nešto založi u društvu oficijala kneza 
grada Splita! Pogotovu je bio sretan, kad sam mu ponudio 
da gucne iz moje ploške. Kad smo se vratili u luku, ja sam 
mu po stoti put stavio na srce, neka ne povjerava nikome 
ništa za žive oči, pa će biti prilike da i opet zasluži koji žu- 
tačić. Na to će mi on s velikim zadovoljstvom: — Ovih dva¬ 
naest, što ste mi dali, držim uvijek u njedrima zavezane u 
rupcu. — Samo tako. Miško dragi! — odvratim mu. — Samo 
ih drži uvijek kod sebe. Dokle su žutaci u njedrima, nije 

straha da promijene gospodara. A sutra — dodam —, bude ] 

li vrijeme povoljno, opet ćemo malo čamcem, u isto doba. j 

— I Cicvarko je sigurno bio točan! — nasmija se Bar- '> 

barigo. 

— Čekao me je na obali, pa smo opet zaveslali složno, 
da su vesla škripala. Ali, ovoga smo puta zašli malo dalje, 
tako da se je već lovio mrak, kad smo povukli vesla da zalo¬ 
žimo. Donio sam samih slanih riba, neka moj Cicvarko jače 
ožedni. Izvučem ja najzad dvije ploščice. Veću pružim svome 
veslaču. 

— Evo ti. Miško, veću. Ti možeš da jače potegnešl — 
rečem mu šaljivo. 

— Hvala, milostivi gospodine! 

— Kakva hvala, Miško, nagni, pa pij! — a ja nagnem 
iz moje prvi. 

— Ma da je u njoj otrov, ispraznit ću je u vaše zdravlje! 

— Samo ne naglo, Miško, još treba da veslamo na po¬ 
vratku , , , Ali, moj je Miško nagnuo, što no riječ, pošteno! 

A kad je plošku odložio, i rukom otro brkove, ja ću inu 
onako bezazleno: — Sad ćemo natrag, Miško, ali snažno, jer 
je već kasno! — I Miško moj nekoliko puta zavesla, pa klone. 

Upitam ga, što mu je, a on mi se siromah potuži, da osjeća 
nekakvu slabost u žilama, i da su mu nekakve maglice pred 
očima. Odmah sam priskočio k njemu, da mi se ne sruši u ča¬ 
mac i da ne izbljuje napitak. Nije prošlo dugo, kad se moj 
Miško odreče za uvijek ovop svijeta. Zaveslam pod sustje- 
panske hridine, te za jednu izbočinu privežem čamac, da mi 
se ne prevrne, a tada najvećim oprezom prevalim moga 
Miška preko ograde, u more. 

_ Vidim, da je oficijal Luka Kolubrin vraški do- 

sjetljivac! i i 

— Neka mi vjeruje vaša ekcelencija da nije bio bas lak 
posao! Jedva jedvice sam mu gornje tijelo do preko pasa 
izvukao preko krme, pa kad sam primijetio, da će gornji dio 
pritegnuti donji, otskočio sam na provu, da mi se čamac ne 
zaduši. Moj je Cicvarko najedared ispružio noge u vis i ne¬ 
stao za uvijek! 

— Opet ti velju, da si vraški dosjetljivac! 

— Moguće da i jesam. Eto, Miško Cicvarko ne će nikad 
izdati našu tajnu, a sva je prilika, da ni Mehmet-aga više 
ne divani. Eto ni on ne će moći da komu oda kako je došlo 
do dvoboja s kapetanom Tomićem. Sto se te dvojice tiče, 
može vaša ekcelencija da spava s uha na uho. 

— Dobro si sve to obavio. Luka. Doista te moram po¬ 
hvaliti. 

— Ja sam vrlo sretan, što vidim da sam ugodio vašoj 
ekcelenciji. Ali, kao čestit čovjek, prije nego izvijestim o 
mejdanu, moram da još nešto dodam. 

— Glede Cicvarka? 

— Da, glede vrijednoga Miška. Prije nego li sam mu 
potpisao putnicu za Neptunovo carstvo, htio sam se osvje¬ 
dočiti, da li su mu žutaci doista u njedrima. 

— Pa si ih našao? 

— U potpunom broju, zavezane u nekakvoj krpetini, ali 
sve, netaknute. I Luka posegne u džep, izvuče zamusanu 
krpu, što je predstavljala Cicvarkov rubac, razveže, pokaže 
dukate i strese ih na stol. — Barbarigo se lecne. 

— Ne bi li bila od Boga grjehota — nastavi Luka — 
da sam ih utopio s njime? Eto, tu su, pa neka vaša ekcelen¬ 
cija raspoloži. 

— Bilo bi pravo, da ih podijelimo. Ali eto neka budu 
tvoji. Luka. A kad sretno privedemo sve kraju, dobit ćeš 
ih još toliko. 

— Ljubim ruke, ekcelencijo. A sad da pređem na drugo. 

— Da, da. Luka. Da čujem kako je to prošlo danas kod 
solinske rijeke? 

Barbarigo sjedne, podboči se laktima o stol i upre svoj 
pogled u Luku. Ovaj otare znoj sa čela, pa počme: 

— Našao sam se kraj solinske rijeke među prvima. 
Sunce još nije bilo poskočilo ni za cijelo koplje; a znao sam 
da je mejdan zakazan, kada sunce za tri koplja poskoči. 
Malo pomalo počela je pridolaziti svjetina, to s naše, to 
s turske strane. Turska je posada prispjela na određenu li¬ 
vadu kad i naši stratijoti. Ja tu četu, ekcelencijo, ne volim 
nazivati, kako je u gradu zovu: hrvatska konjica. Sa obih 
cesta vijao se velik obla.k prašine. Bila je sila naroda, ne 
samo s Klisa i Poljica, nego i s Neorića, a da ni ne spome¬ 
nem, da je u gradu ostala manja polovica Splićana. Ljudi 
su se zanijeli time, što vaša ekcelencija nije zabranila mejdan 
kapetanu Tomiću, pa su držali, da je mejdan dozvoljen. Kad 
se je pak doznalo, da će se i turska posada spustiti s Klisa, 
da prisustvuje tome dvoboju između Krsta i Nekrsta, naši 
su imali opravdanu izliku, da izvedu do solinske rijeke i 
svoje konjanike. Meni je to ... 

—■ Ostavi sada to, pa mi reci, jesi ti, i kako si izvršio 
moju zapovijed? 

— Točno, u najtanje tančine, kako je to moj običaj, 
ekcelencijo. Netom sam primijetio, da su se jedni i drugi 
smjestili na određene im strane, vojnici i narod, stupio sam 
pred kapetana Tomića, te sam mu čvrsto i razgovijetno 
rekao: Dolazim po nalogu njegove ekcelencije Marka Bar- 
bariga, kneza i kapetana grada Splita, da vam saopćim, da 
zabranjuje svaki mejdan sa podanicima velikoga gospodara, 
otomanskoga cara, i to pod prijetnjom smrtne kazne na vje- 
šalima i nemilosti njegova gospodstva! 

— No, — lupne Barbarigo šakom po stolu — to nije 
glasilo baš premudro! Kako je mogao Luki Kolubrinu izmaći 
takav nesmisao, takva glupost! Najprije prijetim smrću na 
vješalima, a onda istom svojom nemilošću! To je moglo 
doista izgledati do kraja glupo svima, koji su slušali tu moju 
poruku! 

— Uviđam, ekcelencijo — skrušeno će Luka. — Izrazio 
sam se doista vrlo nespretno; ali to sam preuzeo iz starijega 
jednoga spisa, gdje je neki gradski knez zabranio nešto pod 
prijetnjom smrtne kazne, i onda pod prijetnjom nemilosti. 
Ja iz svoje glave nikad... 

— Da, da, ti. Luka, da bi ti iz svoje glave nešto pa- 
pametna izažeo! — nasmija se knez. 

— Neka mi vjeruje vaša ekcelencija, da nisam u onom 
svečanom času primijetio na ičijem licu, da je ona moja za- 
bunica pala komu u oko. To je i posve prirodno. Jer, neka 
se vaša ekcelencija udostoji uvažiti, da su svi oni, koji su 
slušali poruku, bili pod dojmom prijetnje smrti na vješa¬ 
lima, a u takvom trenutku čovjek ne istražuje, da li se jedan 
izraz slaže ili kosi s drugim. Moram pak na svoje opravdanje 
dodati još i to, da je prijetnja »nemilosti« postala nekakav 
posvećeni službeni zaglavak svih naredaba što se pišu i či¬ 
taju. Meni je pak ta službenost tako u krv prešla, da mi je 
onaj izraz o nemilosti izmakao a da nisam ni primijetio ... 

— Neka bude, neka bude tako — prekine ga Barbarigo. 
— A što je na tu moju poruku izjavio kapetan Tomić? 

—■ Saslušao me je do kraja, posve hladnokrvno, tako da 
sam se iznenadio. Da sam barem na njegovu licu mogao pri¬ 
mijetiti kakav dojam! Ali baš ništa! Kakva je to danas po- 
kvarenost, pa kod jednog vojnika! On časnik, u službi Repu¬ 
blike!. .. 

— Dobro, dobro. Da čujem dalje, što je odvratio taj 
gospodin kapetan stratijota? — 


— Kazao je jednostavno, da ne priznaje naredbe, ako 
nije pisana i pečatom proviđena, jer da mu sve izgleda kao 
nekakva golema spletka. Dodao je također, da je bilo vre¬ 
mena jučer i prekjučer da mu se zabrani mejdan. 

— A ti? Sto si mu na to ti, moj pametnjakoviću? Valjda 
nisi i opet... 

— Zaprijetio vašom nemilošću? — nasmije se Kolu- 
brin. —■ Ja sam mu smjesta odbrusio zašto se nije sam pobri¬ 
nuo za dozvolu. Ekcelencija se nije mogla domisliti, da li 
će se, ili se ne će odazvati izazovu gospodin kapetan Tomić! 
Nije se stoga mogla ni jučer ni prekjučer izdati zabrana. A 
on će mi na to kratko: Sad je prekasno, — pa se je jedno¬ 
stavno okrenuo na drugu stranu. Mjesto da na očinskoj za¬ 
brani ... 

— Dobro, dobro; što je bilo dalje? 

— Tomić je tada pristupio k Jerku Papaliću i Jurju 
Maruliću, te ih zamolio, neka budu sudijama i djeverima od 
njegove strane. Ti su odmah prihvatili taj poziv, i pristupili 
k sudijama Mehmet-age, da urede što treba. 

— Tko su bili Mehmetovi sudije? 

— Mislim, da su bili age, kao i on. Imena im se ne sje¬ 
dam, niti sam ih kad vidio u gradu. Valja da su iz Cetinske 
krajine pridošli. 

— Što su pak ti sudije imali da urede? 

— Najprije su izmijenili pozdrave i utanačili, da pobi¬ 
jeđeni, ne bude li smrtno ranjen, može otkupiti sebe, konja i 
oružje za dvadeset i pet dukata. Tada su zarežali granice 
mejdanu na sve četiri strane, a narodu su strogo zabranili, 
da se nitko ne usudi prekoračiti te crte. Međutim, ta je za¬ 
brana bila suvišna: na ovoj su strani naši, a na turskoj su 
kliški vojnici čuvali red. 

— Dakle, naroda je bilo mnogo? 

— Sva sila, koliko da je blagdan ili sajam. Neki su po¬ 
sjedali na travu, drugi su se naslonili na poljske zidane ogra¬ 
de. Dječurlija se popela, gdje je samo mogla, pa i na same 
mladice, budući da pravoga stabalja ni nema, otkad je ono, 
kako mi je pokojni otac pripovijedao, prejasna Republika 
dala posjeći sve po polju, i same mladice, da obrani ove 
barbare od turske poplave. Pravom se je mislilo, što bi Turci 
išli osvajati pustu zemlju, gdje nema ni paše za njihove 
konje ... 

— Samo dalje. Luka, o mejdanu; mene samo mejdan 
ovaj čas zanima. 

— Dočim su sudije to sve uređivali, kapetan Tomić i 
njegov protivnik Mehmet-aga mirno su čekali svaki na svojoj 
strani, dabome na konju. Kad su ih pak sudije pozvali k sebi, 
obadva su sjašila i pristupila k njima. Svaki je napose, na 
svoj način prisegao, da će se boriti na mejdanu viteški, tO' 
jest, da se ne će varkom poslužiti, da na sebi nema ni čudo¬ 
tvorna zapisa ni kakve čarolije na oružju, te da ne će upo¬ 
trijebiti u borbi nikakve druge do li svoje prirođene snage.. 
Te njihove izjave ponovili su sudije da su ih svi mogli čuti, 
a tada su se borci povukli svaki na svoju stranu. Narodu se; 
je strogo zabranilo, da nitko, dokle mejdan traje, ne smije 
očitovati svoje osjećaje niti glasom niti kakvim znakom. 

— Bilo je dakle sve tiho? 

— Vladala je na obje strane prava grobna tišina. Tad 
su borci zajašili konje od mejdana i pograbili koplja i štitove. 
Nije trebalo, već da se još trubljač do tri puta oglasi. Nape¬ 
tost je na obje strane bila na vršku, a bila bi se čula i mu¬ 
šica da leti. Ne mogu zatajiti, da je i mene bilo obuzelo 
neko čudno čuvstvo ... 

— Gle, gle, tko bi rekao, da se i Luka Kolubrin može 
raznježiti! Luka, pa nježan ... 

— Hm! Nježan! Neka bude! Ali, neka mi vjeruje vaša 

ekcelencija ... 

— Dalje, dalje. Luka, o mejdanu! 

— Kad je trubljač dao treći znak, borci su potjerali 
svoje vatrene konje. Oh, to je bio prizor! Da ga je samo 
mogla vidjeti vaša ekcelencija! Tko može da sve opiše!... 
Dugo su nasrtali jedan na drugoga; ali, junaci jedan dru¬ 
gomu dorasli, pa ne mogli jedan drugomu da nahude. Kad; 
su im se koplja prelomila, oni tad izvukli sablje iz korica! 

I nastalo sijevanje i zveka sabalja! Na obje strane, to se 
već zna, gledaoci do kraja napeti! Sad bi čovjek rekao: pobi¬ 
jedit će aga! Sada opet: ode aga do vraga! I kada je sveopća 
napetost na vrhuncu bila, naš kapetan, to jest kapetan To¬ 
mić, nekako sretno zamahnuo, a moj se aga odmah zako- 
lebao i srušio u travu zelenu! Odsječe mu naš, to jest, kape¬ 
tan, to jest Petar Tomić, desnu u ramenu! 

— No to je bio sretan udarac! Dugo će trebati da se 
oporavi. 

— Ali je aga još i gore sreće bio, jer mu noga o stremen 
zapela, a ljuti se konjić uzvirio, pa je agu dugo vucario, sve 
dokle nisu sudije bijesna konja zaustavili. Sad su i Turci 
brže bolje priskočili, da nesretnom agi budu od pomoćL 


Jedva jedvice, nekako su ga na konja posadili, da ga u Klis 
prenesu. 

— Kako se je sad držao kapetan Tomić? 

— Dočim su se Turci agom bavili, ja sam njega dobro 
promatrao. Stojao je postrance, donekle snužden, držeći 
svoga konja za uzde. Kad se je turska povorka uputila put 
Klisa, alalio se je sa sudijama i pristupio k narodu. 

— No, sad će biti palo poklika! Poznam ja ove ljude: 
rado galame! 

—• Nitko ni da bi pisnuo! Izgledalo mi je, da su svi 
bili svijesni težine Tomićeva prestupka. Tiskalo se, doista, 
malo i veliko, da mu stisne junačku desnicu; ali bez riječi! 
Ja sam tada tobože gledao, kako se Turci put Klisa vraćaju, 
ali sam i držao do kraja napeta oba uha, da čujem što će 
Tomić reći, kakve li će naloge svojim ljudima dati. To mi je 
sad bilo najvažnije. A kad su se stratijoti u red postavili, 
pristupio je on k svojima, a isto tako i kapetan Celić k svo¬ 
me odjelu. Tomić je odaslao dio svojih ljudi prema istočnoj 
granici, a Celić ih je nekoliko ostavio kraj solinske rijeke 
da propisanu stražu straže. Konačno je Tomić rekao Celiću: 
— Vratimo se, Ivane, sad u grad! Bit će što Bog dade! — 
To je meni bilo dosta. Rekoh sam sobom: ptičica nam ne 
■će i ne može uteći; ptičica se sama u krletku vraća! Bit će 
što Bog dade! Smiješno! Bit će onako, kako bude htio knez 
i kapetan Marko Barbarigo, ti glupa stratijotska glavo!. . . 

— Opet si. Luka, zastranio. Govori dalje, ali o stvari. 
Tvoje me misli ne zanimaju. 

— A što bih mogao da još kažem, ekcelencijo! Kad 
sam se osvjedočio, da oba kreću u grad, umiješao sam se i 
ja među narod, jer je Tomićeva četa zadnja stupala. Ja sam 
se pak žurio, kao da me krila nose, samo da čim prije izvi¬ 
jestim vašu ekcelenciju. 

Luka završi i s velikim zadovoljstvom izvali dugi uzdah, 
dok mu se na licu odrazivalo, da očekuje zasluženo prizna¬ 
nje. Ali, kao da se Barbarigovo raspoloženje nije slagalo 
s tim Lukinim očekivanjem. Barbarigo je ustao, prošetao se 
par puta gore dolje, pognute glave, stisnuvši bradicu desnom 
šakom. Bilo je očito, da ga Lukin izvještaj nije posve zado¬ 
voljio. Najedared stane, okrene se prema Luki, podigne 
glavu, pa će mu ozbiljno: 

—■ Ti si. Luka, osvjedočen, da je došle sve u redu i da 
■će nam osnova uspjeti. Meni se pak čini, da je još sve la¬ 
bavo. Ja ti kažem, da bih volio, da je aga Tomića preživio! 

—-Ja sam, što se toga tiče, vašoj ekcelenciji. . . 

— Da, da, ti si svoje kazao. Znadem što si kazao. Ali 
stoji i to: da je Tomić poginuo, Turci se ne bi nikako pri- 
tužili, jer ne bi imali zašto. Ja pak, s mojom službenom za¬ 
branom, koju si onako pametno zaglavio, bio sam pred sena¬ 
tom pokriven, lijepo da bi se onamo što i doznalo. A ko¬ 
načno, što je ipak najglavnije, bio bih danas sutra s izrazom 
najveće boli prošao preko onoga dragoga vrtića, stupio u 
onu čarobnu kućicu, naglasio kako sam s izdanom zabranom 
htio da joj spasim brata, pa bih joj izrazio svoju najdublju 
žalost nad gubitkom svoga najodličnijega vojnika i časnika. 
U isto doba, opet s izrazom najveće boli, požalio bih, što 
se je kapetan Celić nesmotreno iskazao prema meni nepo¬ 
koran, jer, mjesto da makar silom dade provesti moju za¬ 
branu, on je sa svojim ljudima ostao na licu mjesta, da uživa 
gledajući kako se starije naredbe nogom gaze. Djevojka bi 
se davila u suzama, vjerovala bi mojim riječima, začela bi, 
po prirodnom nagnuću, pouzdanje u me, osvjedočena da 
govorim iskreno, a ja, nakon stanovitog oklijevanja, konačno 
bih se smekšao i obećao, da ću Celiću suditi najblaže što 
bude moguće. Djevojka bi se tada još jače rasplakala. Ja bih 
Celića ipak dao zatvoriti, ona bi sama došla k meni da opet 
plaće, da moli milost i... bila bi moja! Ovako bi se stvar 
razvila, da je Tomić poginuo. Doćim sada? 

Barbarigo preuzme opet šetati gore dolje. Luka je samo 
buljio u pod. Konačno Barbarigo prihvati: 

—■ Sad je stvar daleko zapletenija! Tko zna, ne će li 
nam se još sva osnova rasplinuti! 

— To nije moguće, ekcelencijo — usudi se Luka i po¬ 
digne glavu. ■—■ Glavno je, da je naša ptičica ili, kako vi vo¬ 
lite kazati, ribica u mrežici. Sad treba postupati u smislu 
postojećih propisa protiv jednoga i drugoga. To je onaj pravi 
smisao Tomićevih riječi: — Bit će, što Bog dade! ■— Kad ih 
vaša ekcelencija dade oba zatvoriti, da, onda će biti što 
Bog dade! Djevojka će doći jednako rasplakana; sami će je 
nagon dopratiti pred vaše noge, a tada. .. eto, tad će biti 
što Bog dade! Bit će vaša, ekcelencijo! — veselo usklikne 
zločinac. 

— Bit će moja! Samo kad bi se to obistinilo!. .. To 
kažeš samo ti, a ja nisam naivan kao što je Luka Kolubrin! 

— Naivan!... Luka Kolubrin naivan! 

— Da, da, naivan! Tko ti jamči, moj pametni Luka, da 
su se oni uopće u grad povratili, predosjećajući, što ih čeka! 


Nije li kapetan Tomić navlaš izustio one riječi poradi tebe, 
kad je primijetio da si naćulio oba uha da nešto uloviš, a 
želio je da zametne svaki svoj trag? 

— To mi je teško vjerovati, ekcelencijo ... Ne može on 
zamesti svoj trag! 

— Ti si, moj Luka, trebao da ostaneš zadnji. Meni bi 
bilo mnogo ugodnije, da si i kasnije došao, samo da si mi 
mogao reći: eno, sad, ovaj čas; ili, malo prije su Tomić i 
Celić ušli u grad. Jer, ako nam je ptičica odletjela? 

— Ako je ptičica odletjela? — začuđeno ponovi Luka. 
— Kuda? usuđujem se pokorno upitati. K Turcima? To je 
isključeno. Tomića bi kod njih dočekao kolac! A kuda 
drugdje? 

— Toga ti ja ne znam; ali slutim, da nije Tomić tako 
glup, da bi se, nakon očite nepokornosti prema mojoj na¬ 
redbi, koja je uključivala prijetnju smrti na vješalima, jedno¬ 
stavno stavio meni na raspolaganje da mu sudim. Ja ne 
mogu ni časkom pomisliti, da je kapetan Tomić, onako daro¬ 
viti mladi čovjek, toliko glup! 

— A kuda bi nam on mogao umaknuti? Ja ne vidim 
kuda! 

— Opet ti, kuda! Kad se radi o koži, čovjeku može da 
dođe nadahnuće, kojemu se nitko na svijetu ne bi nikad i 
nikako domislio. 

— Ne poričem, ekcelencijo. Samo se usuđujem dodati, 
da, ako je Tomiću uspjelo, u što ja nikako ne mogu da ni u 
snu vjerujem, da umakne, možda je to za našu svrhu još 
bolje. 

— Kako? Ti bulazniš. Luka! 

— Turci nam ne će zanovijetati poradi njega... Lako 
ćemo naći izgovor ... 

— Idi, idi, budalino jedna! Kao da će se Turci pritužiti 
poradi Tomića! Briga njih za kapetana Tomića! Oni će se 
pritužiti poradi pogubljenog age; a ja ću biti pozvan na odgo¬ 
vornost, bio ne bio Tomić tu u gradu. 

— Oni su oba u gradu! Neka si vaša ekcelencija ne 
razbija za to glavu. Oni su tu, evo moje glave, da su tu oba, 
i oni čekaju, kako je Tomić rekao, što će Bog dati! Ha, ha! 
Straže će ih dovesti, kadagod to zapovjedi vaša milost. 

— Dobro, neka bude na tvoju. Ti odgovaraš! 

— Ponavljam: glavom, ekcelencijo! 

— Ako je tomu tako, kako me uvjeravaš, držim, da bi 
bilo uputnije, da se uhitbena zapovijed izvrši u noći, ne¬ 
čujno, bez najmanje buke. 

— Svakako, vaša milosti. Oni će još noćas ležati na 
dnu kule, a ja ću već pronaći način, kako će već sutra dje¬ 
vojka plakati pred koljenima vaše ekcelencije. 

— To ti tako misliš, naivni moj Luka! 

— Nije, da ja mislim, nego ja vjerujem. Vaša će ekce- 
lencija popuštati njezinim suzama onako, kako ona bude 
popuštala vašim željama. 

— Na primjer? 

— Prvi njezin popust može da se nagradi obećanjem, 
da ćete Tomiću smrtnu kaznu na vješalima zamijeniti doži¬ 
votnom robijom! Povesti ćemo protiv obojice istragu, koju 
ćemo zavlačiti po miloj volji. Ona će sigurno svaki čas dola¬ 
ziti, da moli i zaklinje da popustite od strašne nakane. A 
vi ćete. .. već prema prilikama. Malo danas, malo sutra, 
ali uvijek ustrajno u strogosti; pa kad se ona osvjedoči, da 
samo o njoj ovisi život i sloboda brata i vjerenika, postat 
će mekša nego li je gnjila kruška; a na koncu konca, kad 
je se zasitite, vaša će ekcelencija proglasiti osudu, kakvu 
bude htjela! Tko će protiv nje prosvjedovati? 

— Lijepo ti to kažeš. Luka. Ali, koliko sam ja mogao 
čuti od drugih, ovaj je narod čudan. Ovaj narod drži do 
nekakve svoje časti! Za čast žrtvuje sve! Tko tebi jamči da 
če ona, makar i za slobodu svoga brata i vjerenika, žrtvo¬ 
vati tu čast? 

Luka se zamisli. Barbarigo stane opet šetati gore dolje, 
pa kad se je opet zaustavio pred Lukom, ovaj se usudi uzvra¬ 
titi. — Doista, ekcelencijo, narod je ovaj čudan! Eto je mi¬ 
nulo preko stopedeset godina, što ga svojim imenom i svo¬ 
jom moći zaštićuje silni mletački Lav, pa ipak zazire od 
stranaca, kako ono krste nas, svoje gospodare, od preko 
mora. Pa ta njihova razvikana čast! Zar nije gotovo smi¬ 
ješno, kad se promisli, što smo sve morali poduzeti, kakvu 
li smo kašu morali skuhati, samo da omogućimo običnoj 
pučanki da dospije u zagrljaj vaše milosti. Svuda po svi¬ 
jetu, ovake bi si djevojke prste lizale, da ih pomiluje, kamo 
li ogrli, ruka gospodina, u čijoj je ruci život i sreća svakoga 
građanina. To je doista surovost i divljaštvo! To je puka 
tvrdoglavost ovoga divljega naroda! Bilo bi doista strašno, 
da nakon tolikoga naprezanja, tolikoga mozganja, konačno 
nam ne uspije stvar bez sile! 


— A tko ti jamči, da će nam uspjeti, da je i silom slo¬ 
mimo? 

— Ekcelencijo, ovi ljudi vele, da sila i kola lomi, kamo 
li ne bi jednu djevojku! 

— A da se ovaka djevojka prometne u lavicu?! 

— Gore po nju! Mi bismo lavicu u krletku radi... po¬ 
kušaja umorstva! 

—■ Ti si. Luka, vrag i sotona! Uzmimo, dakle, da će ići 
sve glatko. Poslije podne napiši uhitbenu zapovijed, a isto¬ 
dobno i nalog kapetanima Petru Tomiću i Ivanu Celiću, da 
se imaju smjesta predstaviti našemu gospodstvu. Razumijeva 
se po sebi, ako se oni odmah pokore nalogu, onda je uhit¬ 
bena zapovijed bespredmetna. Ne pokore li se smjesta na¬ 
logu, onda se vrši uhitbena zapovijed. Imadu se okovati i 
okovani zatvoriti u dno kule. Ja ću potpisati i naloge i 
uhitbenu zapovijed, pa ćeš na oba spisa udariti moj pečat, 
kad oni bez toga moje vlasti ne priznaju! 

— Komu imam da uručim uhitbenu zapovijed? 

— Kapetanu talijanske pješadije Aleksandru Zuliani. 
Neka on između svojih plaćenika izabere dvanaest najboljih 
momaka. Kad zamrači, ponijeti ćeš u stan Tomićev pa u 
Celićev moj nalog. Ako se oni do ponoći ne pokore nalogu, 
onda neka ureduje kapetan Zuliani. Ti ćeš ga pratiti. Lupat 
ćete na vratima, dokle ne otvore. Držim, da se opirati ne će. 
Zuliani će ih okovati. Jesi li me razumio. Luka? 

— Od slova do slova! 

Barbarigo se opet uzšeta gore dolje. Kad se je neko¬ 
liko puta okrenuo, ustuboči se, stisne bradicu u šaku, za¬ 
žmiri u Luku, pa prihvati: 

— Reci mi sad Luka, što ćeš poduzeti, ako ih ne nađeš 
kod kuće? 

— Pozvat ćemo njihove ukućane u ime zakona, neka 
oni kažu, gdje se nalaze i zašto ih nema kod kuće. 

— Dobro. Ali ako ukućani ne budu znali kazati ni 
jedno ni drugo? 

—• Oni to moraju znati. 

— Ali, ako djevojka ne bude htjela to znati? 

— Ja ću joj toliko govoriti i dokazivati, da će ona mo¬ 
rati znati, gdje joj je brat. 

— Eto, ja se pouzdavam u tvoju spretnost. Nadam se, 
da nisi ipak sve pokvario. A sada slušaj, što ću ti reći. 

—■ Na službu ekcelencijo! 


104 


105 



[ 


— Noćas je pod gradom spustila sidro galija »Stella«. 
Dugo se zadržati ne će, dva do tri dana. Možda nam je i 
ona u dobar čas stigla, jer ću moći jednoga ili drugoga pre¬ 
dati na galiju, a da ipak javnost bude mislila da su oba na 
dnu kule. Dakle, pođi na »Stellu«, izruči moj pozdrav Al- 
fonsu Bovini, njezinu nadkomesu, i zamoli ga, da mi dođe 
večeras u goste. Stari smo prijatelji. Vojevali smo mi dugo 
skupa... 

— Toga nisam znao, ekcelencijo! 

— Nismo mi, ludove, vojevali na kakvom bojištu, već 
onamo gore, među Lagunama .. . 

— Tako već! To sam se domišljao! — usklikne Luka. 

— Naravna je posljedica toga vojevanja bila, da su 
njega učinili nadkomesom, najprije u eskadri od Levanta, 
pa u ovoj Jadranskoga mora, a što mi kažemo Gulfa. Pro¬ 
tekla je koja godinica, što se nismo vidjeli. On će rado pri¬ 
miti moj poziv. 

— Vjerujem, ekcelencijo! 

— Kada to obaviš, napisat ćeš ona dva naloga i uhit- 
benu zapovijed. 

— Na službu, ekcelencijo! 

— Jesi li sve dobro zapamtio? 

— Od riječi do riječi. 

— I glede nadkomesa? 

— Na službu, vaša milosti! Ja se nadam . . . 

— Što se nadaš. Luka? 

— Da će kokoti u jutro kukurijekati na dnu kule! 

— A grlica? 

— Ona će ... to se već zna! 

— Ali... istom sutra! 

— Sutra, svakako! 

— U tom su slučaju za te žutaci pripravni. Ako si mi 
pak pomrsio račune ... 

— Vaša milosti! 

— Teško tebi. Luka! — 

Oficijal kneza i kapetana Marka Barbariga ponizno se 
nakloni i ode. 

VII. 

USKOČKE VEZE 

U povjesnici hrvatskoga naroda Uskoci zapremaju više 
časnih stranica. Djelovanje se njihovo ne može prosuditi 


kako treba, ako se ne uvaže i političke i gospodarske pri¬ 
like doba u kojem su oni vojevali na kopnu i na moru. Po¬ 
slije pada Klisa u turske ruke g. 1537. poziv im je bio četo- 
vanje, to jest osvećivanje Turcima. To im je bio zavjet, koji 
su oni ustrajno vršili svih osamdeset godina, što su protekle 
od propasti Klisa, do kraja t. zv. uskočkoga rata i mira u 
Madridu god. 1617. Uskoci se nisu ni za čas iznevjerili tome 
zavjetu, kamo li da bi se oni s Turcima kada sporazumijevali 
protivu kojega drugoga svoga neprijatelja. U tom pogledu 
dosljednost je njihova bila uzvišena! Oni su naprotiv, kad 
je to kršćanska stvar zahtijevala, zaboravljali svoje teške 
sporove s Venecijom, i njoj su pomagali uvijek kad ih je 
Venecija pozivala u boj za kršćansku stvar. Takav postupak 
senjskih Uskoka oprovrgava za sva vremena svako pakosno 
ocrnjivanje njihove uspomene od strane tuđinskih pakosnika, 
kao i domaćih naših farizejskih neznalica. Uskoci hrvatski,, 
prognani od Turaka s rođene grude, proganjani od Mlečana 
kadagod je sv. Marko živio u miru s carem u Stambulu, na¬ 
pušteni, jer neshvaćeni, od plitkih svojih gospodara u Beču 
i Gracu, sačuvali su uvijek svoju vedrinu i odanost zavjetnoj 
misli, tako da su oni bili u svojim brodicama na moru ono 
što su braća njihova u čardacima bila Hrvatskoj domovini 
na kopnu. 

Jasno je svakomu, koji svrne pogled svoj na geografsku 
kartu XVI. i XVIL stoljeća, da Uskoci nisu mogli vršiti 
svog zavjeta, osvećivati se naime Turcima, bez povrede mle¬ 
tačkoga teritorija, budući da je Venecija u to doba posje¬ 
dovala gotovo svu dalmatinsku obalu i sve naše otoke. Slo¬ 
bodan je bio samo onaj dio obale što je spadao Dubrov¬ 
niku, koji, malen i izložen udarcima s više strane, nije mogao 
ni smio zaštićivati naših Uskoka, koji su samo preko zem¬ 
ljišta sv. Marka mogli da provaljuju u tursku zemlju dolje 
na jugu. Kod tih svojih provala oni su uvijek poštedili 
kršćanske podanike mletačke, koji su dapače s njima prija¬ 
teljevali i pomagali im u svakom poduzeću koliko su samo 
mogli. 

Iz turske zemlje Uskoci su se redovno vraćali s velikim 
plijenom, koji nisu samo između sebe dijelili, već su dari¬ 
vali i svoje pouzdanike i pomagače, pogotovu pak svoje za¬ 
štitnike i zagovaratelje iz roda Zrinjskih i Frankopana. Njih 
je kojiput uzeo u zaštitu i sami carski gubernator grada Ri¬ 
jeke; ali imali su pokrovitelja i daleko od morske obale, u 
nutrašnjosti habsburških posjeda. A jer ti pokrovitelji nisu 

bili baš nesebični, to su im Uskoci slali skupe darove, da si 
sačuvaju njihovu sklonost i da ih u najvišim krugovima za¬ 
govaraju protiv objeda brojnih javnih i potajnih protivnika. 

Kad se je dijelio plijen nisu Uskoci zaboravljali ni 
svetih hramova ni samostana, u kojima su boravili redovnici 
njihovi prijatelji i pouzdanici. Eto tako je kojiput prispio 
koji njihov darak i za samostansku crkvu u Poljudu, gdje 
je boravio svoje stare dane časni otac Mikula, koga su oni 
smatrali najstarijim Uskokom, svojim pravim pravcatim 
drugom. — 

U prvom početku nisu Mlečani spriječavali Uskoke u 
njihovom vojevanju protiv Turaka, pogotovo kad bi se ra¬ 
spalio rat između Republike i silnoga otomanskog cara. Ali 
kad je poslije ratovanja zavladao mir, kao n. pr. poslije krva¬ 
voga ciparskoga rata, i kad su Mlečani htjeli da uz svaku 
cijenu održe taj mir, stali su zahtijevati od Uskoka da ne 
provaljuju, preko njihova teritorija, u tursku zemlju, i da 
ne smiju plijeniti na moru turske brodove; a Uskoci nisu 
ni mogli ni htjeli da se pokore takvom mletačkom skrbništvu 
nad sobom, pa su tako nastajali najprije hladni odnošaji, 
koji su se postepeno pretvarali u neprijateljstvo. Ipak su u 
Carigradu predbacivali Republici da je ona s Uskocima spo¬ 
razumna, i da se samo na oko s njima u javnosti ne slaže. 

Nisu Turci imali baš krivo, kad su nešta takova predba¬ 
civali Republici, jer ako nije ona, recimo, javno i službeno 
pomagala Uskocima, pomagali su im na svaki mogući način 
njezini podanici hrvatske krvi, pravi pravcati tajni njihovi 
ortaci. Tih ortaka bila je sva sila ne samo uzduž dalmatinske 
obale, već i po svim otocima. Ovi otočki ortaci imali su tu 
zadaću da obavješćivaju Uskoke o kretanju turskih i mletač¬ 
kih brodova u našem arhipelagu. Danju se je dojavljivalo 
dimom, a noću vatrom, na vrhuncima ili ispod vrhunaca 
naših otoka, tako da se je čestoput u Senju znalo već nakon 
24 sata, da je koji turski ili mletački brod s bogatim teretom 
isplovio iz Korčule ili mimoišao otok Hvar. 

Kad nije pomagalo Mlečanima ni prijateljsko nagova¬ 
ranje kod Uskoka, pa ni posredovanje najviših krugova u 
Gracu i Beču, oni su se laćali odlučnih mjera da prisile 
Uskoke na poštivanje mira sklopljena između Republike i 
Visoke Porte. Tada je znatan broj golemih mletačkih galija 
običavao zatvarati sve prolaze između kvarnerskih otoka; 
ali ni to nije uvijek pomagalo. Jer kad bi se uzbjesnili ele¬ 
menti i strašna bura zaurlala, a more čitavo zadimilo, mle¬ 


tačke su se galije morale žuriti u najbliže luke i zakloništa,. 
a tad su Uskoci, prkoseći bijesu boga Neptuna, nesmetano 
izlazili iz Kvarnera i postavljali se u određene zasjede, a da. 
ih Mlečani iz svojih zakloništa ne bi ni primijetili. A da su 
ih i spazili, ne bi se usudili da im zakrče put. Mletački nad- 
komesi na galijama u Kvarneru kojiput su bili osvjedočeni,., 
da su Uskoci negdje u lukama hrvatskog primorja, kad tamo 
oni su u to doba već opljačkali koji trgovački mletački ili 
turski brod onamo dolje daleko na jugu, ispod otoka Visa, 
gdje kršna bura prestaje, a njoj protivan vjetar nastaje. — 

U doba, kojim se bavimo, nekoji vođe Uskoka ostavili 
su veliko ime u povijesti Jadrana po svome junaštvu i ne- 
ustrašivosti. Nekoji od njih zadavali su strah i trepet Mleča¬ 
nima i u samim njihovim Lagunama. Tako Đuro Daničić i 
njegova tri sina ostaviše vječnu uspomenu u spisima mle¬ 
tačkoga senata. Uskoci, u njihovo doba, zadavali su Veneciji 
toliko jada i brige, da je gdjekoji senator ozbiljno počeo 
razmišljati, ne bi li bilo najuputnije, i za Republiku najpro¬ 
bitačnije, da se ona nagodi u Uskocima, te da se obveže da 
će im plaćati svake godine dvadeset do dvadeset i pet tisuća 
dukata, uz jedini uvjet, da puste na miru mletačke pomorce, 
koji su bili prisiljeni da plove duž naše obale, premda su je 
posjedovali Mlečani. Ali kad je takav prijedlog bio iznesen 
pred Vijeće, većina je senatora bila osvjedočena, da bi takav 
zaključak o obvezi plaćanja te vrsti danka sasvim oborio 
ugled i dostojanstvo Republike sv. Marka. Ako je Venecija 
čitavo deseto stoljeće plaćala hrvatskomu vladaru stanoviti 
danak za slobodnu plovidbu našim arhipelagom, to je razum¬ 
ljivo, budući da su tada i naša obala i taj arhipelag bili u 
vlasti hrvatskoga vladara, dočim u doba, kojim se bavimo, i 
nad tom obalom i nad tim arhipelagom vladao je krilati Lav 
sv. Marka. 

Između tajnih i najtajnijih ortaka senjskih Uskoka na 
mletačkom zemljištu nije bio zadnji naš časni otac Mikula. 
Imao je on nekoliko pouzdanih prijatelja koji su mu redo¬ 
vito dojavljivali sve što bi moglo zanimati Uskoke, a imao 
je i pouzdanih glasonoša i dogovorenih znakova, pomoću 
kojih je on te vijesti Uskocima priopćivao. Svoje je glaso¬ 
noše obično slao pouzdanicima u trogirskoj i omiškoj kra¬ 
jini, a prema prilikama i izravno na uskočke brodove, kad 
je znao, da će u noći mimo proći, jer su Uskoci ponajviše 
noću plovili s ugašenim fenjerima. 

Svaki saobraćaj između uskočkih pouzdanika obavljao 

se u najvećoj tajnosti, pismeno nikad, te Republika, uza sav 
svoj široki sustav uhoda i špijuna rijetko je kada mogla da 
nešto obazna. A i pojedine mletačke galije rado su se ukla¬ 
njale sukobu s Uskocima i njihovim brzoplovkama, koje su 
se danju zadržavale na pučini, a noću su isticale kakvo svi¬ 
jetlo kao ugovoreni znak, kad se je trebalo sporazumjeti s 
Tcojim ortakom. Ovi su pak običavali na stanovitim visovima 
upaliti jednu ili dvije vatre, koje su, već prema dogovoru, 
čas pritajivali, da ih opet rasplamsaju. 

One iste večeri, malo poslije odlaska kapetana Petra 
Tomića, nakon razgovora s časnim ocem Mikulom, pokucao 
je na vratima poljudskoga samostana prosjak. Fratri su taj 
čas večerali. Samostanski sluga skoči u dvorište, da vidi tko 
kuca; a kad je prepoznao tobožnjega prosjaka, otvorio mu 
je vrata. Prosjak uniđe i prišapne slugi, da bi rado govorio 
s časnim Mikulom, koji na taj glas ustane i požuri se u dvo¬ 
rište rasvijetljeno jednom jedinom uljenicom. 

Nije se teško domisliti da je taj prosjak bio jedan od 
uskočkih glasonoša. Otac Mikula odmah ga je prepoznao, 
po gotovu kad ga je pozdravio: 

— Hvaljen Isus i dobra vam večer, časni oče Mikula! 

— Na sve vijeke i Bog nam dao svima dobro, dragi moj 
Mirkoviću. Nosiš li mi što dobra? 

— Samo glas, časni oče. Šalje me vaš prijatelj iz Tro¬ 
gira, da vam kažem, da će, bude li Božja volja, slijedeće 
noći, od sutra na prekosutra, proći splitskim kanalom šest 
brodova naše senjske braće put Neretve. 

— Od sutra na prekosutra? — ponovi redovnik. 

— Da, časni oče, to sam dobro upamtio, jer mi je prija¬ 
telj te riječi tri puta naglasio. 

— Hvala ti, dragi Mirkoviču. Imaš li još koji glas da 
mi isporučiš? 

— Nikakav, časni oče. Vračam se odmah, jer mi je 
tako naloženo. Čamac iz Slatina, koji me je prebacio na rt 
Marjana, čeka me za povratak. 

— Pozdravi naše u Trogiru, i Bog bio stobom, dragi 
Mirkoviću! Dobro ti pristaju ti dronjci, ne bi te nitko pre¬ 
poznao! 

— Bog nam bio svima u pomoći, časni oče, i Blažena 
Djevica! 

Prosjak krene prema vratima dvorišta, a za njim pobrza 
samostanski sluga, da ih zatvori. — 

Kakogod je starac po prijašnjim vijestima slutio, da bi 
tih dana mogli biti na prolazu senjski brodovi na putu u Ne¬ 
retvu, ipak, sada, kad je o tom bio siguran, poradovao se 
silno, pa je legao na počinak mnogo mirnije, nego li je i 
slutiti mogao nakon razgovora s nečakom Petrom. U prosja- 
kovoj je vijesti pobožni redovnik nazreo odmah prst Provid¬ 
nosti, pa je počeo vjerovati u spas ljubljenoga svoga Petra. — 

Čitavo slijedeće jutro, kobno doista jutro, kad je Petar 
kraj solinske rijeke dijelio mejdan s Mehmet-agom, pobožni 
je starac proveo u samostanskoj crkvi. Na razmake bi molio, 
pa bi se zadubao u razmišljanje o svemogućnosti i milosrđu 
Božjem, i o velikoj istini koju mu je još majka, kao nestaš¬ 
nom dječaku, utuvljivala u pamet i srce: »Kad je nevolja, 
sinko, najveća; pomoć je Božja najbliža«! — Starac je istom 
oko podneva izašao pred crkvu, da šeta onim predvorjem, 
koje je južni zid još prilično zaštićivao od sunca. Tu je 
samostanski sluga, po naredbi oca Mikule, cijelo božje jutro 
cijepao drva, pa će ga časni otac upitati: 

—• Nije li tko prolazio od otrag jednu uru? 

— Ni živa duša, časni oče! 

Akoprem je već sunce pripicalo, sijedi je redovnik na¬ 
stavio svojom šetnjom gore dolje, zaklanjajući se koliko je 
mogao u sjeni onoga povišenoga zida, što je dijelio predvorje 
od samostanske bašće. Nije ni sada prestao da prebire kru¬ 
nicu. Cim se je više primicalo podne, bio je doduše sve 
uzrujaniji, ali njegova duboka vjera u Božju providnost nije 
ni za vlas malaksala. Pa i onda, kad je samostanske 
zvono oglasilo podne, ostali su se redovnici žurili u 
blagovalište, a otac je Mikula nastavio i svoju šetnju 
po predvorju, i svoju žarku molitvu. Srce mu je sad 
doista jače kucalo, jer je neizvjesnost trajala dulje nego 
li je računao, ali je za to njegova vjera bila jača. U taj 
par se oglasio od sjevero-istočne strane konjski topot. Kako 
se je taj topot sve to bliže javljao, zaklonio se starac za 
pritvorenu desnu vratnicu samostanske crkve, a odmah zatim 
projašilo je ispred predvorja nekoliko stratijota. Netom ih 
je časni otac ugledao, okrenuo se prema glavnom oltaru, 
uzdigao svoje zahvalne oči prema nebu, dočim mu se vinuo 
iz prsiju dubok uzdah, kao kad se čovjeku svali težak kamen 
sa srca. Tada on zatvori glavna crkvena vrata, da ne prodre 
kasnije odraz vrućine u crkvu, pa se kroz pobočna požuri u 
blagovalište. U času kad je prekoračio njegov prag, redovnik, 
na kojemu je bio red da čita preko objeda, izgovarao je iz 

Svetoga Pisma divne Spasiteljeve riječi: »Zaista vam kažem: 
ako imate vjeru i ne posumnjate, te ako i gori ovoj rečete: 
digni se i baci se u more, bit će. I sve što uzištete u molitvi, 
vjerujući, dobit ćete.« 

Iz blagovališta su se redovnici razišli, po običaju, na 
počinak. I otac Mikula se povukao u svoju ćeliju. Ali, kako¬ 
god je njegovo srce bilo donekle zadovoljno, jer je vjerovalo, 
da će mu Bog i nadalje štititi miloga mu nećaka, dugo nije 
mogao da s njim oblada san. Konačno je ipak čvrsto usnuo, 
pošto je prije dobro promozgao daljnju svoju osnovu. 

Istom kad je zvonce drugiput pozivalo poljudske redov¬ 
nike u crkvu na večernjicu, otac Mikula se probudio. Samo 
je protro oči i požurio se u kor, gdje je on inače bio uvijek 
prvi. Ali taj put mu je večernjica bila duga, tako da je jedva 
dočekao da svrši. Sto inače nije nikad uradio, ovoga je puta 
on prvi izašao iz kora i požurio se u samostansku bašću. Tu 
je kod zdenca našao staroga vrtlara Lovru, svoga pouz¬ 
danika. — 

Vrtlar je Lovro bio suh, nizak, pognut, potpuno obrijan 
starac, koji je cijeli svoj vijek dvorio poljudske redovnike. 
Nijedan mu nije znao prezimena. Zvali su ga Lovro, kako 
su čuli davno prije od drugih, pa su se time zadovoljavali 
svi. Netom je on ugledao oca Mikulu, nazva mu: 

—■ Hvaljen budi Isus i Marija, časni oče Mikula! 

— Na sve vijeke, dragi moj stari Lovro. 

— Sve je, hvala dragomu Bogu, prošlo u najboljem 
redu, časni oče! 

— Znadem već, dragi Lovro. Moj je nećak. Bogu budi 
stoput hvala, iznio živu glavu kraj solinske rijeke. 

— I prispio je sretno do crkvice presvetoga Trojstva. 
Tu je bilo obavljeno sve po vašem naputku, časni oče! 

— Sve, baš onako, točno, kako smo se sporazumjeli? 

— Na vlas onako, časni oče! 

— Bogu hvala i slava! 

— Tu je ključ od crkvice. 

— Samo ga čuvaj, dragi Lovro. A sad mi pripovjedi, 
kako si ti to sve obavio. 

— Kad sam došao do crkvice, ogledao sam se svuda 
naokolo. Ma nigdje žive duše, kao da je sve vuk pojeo. Tad 
sam oprezno otključao vrata i stupio unutra Položio sam 
hranu na određeno mjesto, pritvorio sam vrata, a tada sam 
se žarko Bogu pomolio, da sretno dočekam gospodina kape¬ 
tana. 


— Je si li dugo čekao, moj Lovro? 

— I nisam i jesam. A kad sam čuo da se približava konj¬ 
ski topot, oprezno sam otvorio vrata. Gospodin je kapetan u 
isti čas sjašio pred vratima. Odmah mi je prepustio konja i 
stupio bez riječi u crkvicu, koju sam u tren oka zatvorio i 
zaključao. 

— Hvala budi milostivomu Bogu! 

—• Tada sam još jednom ogledao sve naokolo. Pa i tada 
nigdje traga živoj duši. A kako da i bude, kad su mi jutros 
u gradu rekli, da se je sve živo otpremilo u Solin. Sve polako, 
niz onaj puteljak, odveo sam konja do morske obale, skinuo 
mu ormu, izuo se, pa s povišega jednog grebena bacio sam 
sve u morsku dubinu. 

— Je li sve odmah potonulo? 

— Kao da je od olova, časni oče. Tad sam se obuo i 
odveo konja u kućicu, što je u vinogradu vašega prijatelja 
Dvornika, i tu sam ga začas zatvorio. Ubogo je živinče bilo 
izmoreno. Nije šala: mejdan! Ali sam mu napripravio trave 
za tri dana, a i vode pun veliki kabao! 

— Hvala Bogu, dragi Lovro, A hvala i tebi, i neka ti 
dobri Bog naplati! 

— Svojom milošću, časni oče! — doda Lovro pružajući 
redovniku ključ. 

— Ključ, dobri moj Lovro, neka ostane kod tebe. Noćas 
ćeš ga opet trebati. 

— Na vašu zapovijed, časni oče. Vaš stari Lovro, dokle 
bude živ, služit će vas kao rob, a šutjeti će kao grob! 

— Neka ti sve, moj Lovro, naplati Bog i Majka Marija! 
A sad, čuj me, Lovro! 

— Slušam, časni oče. 

— Ti ćeš sada odmah krenuti obalom do brda Marjana. 
A kad dođeš do brda, požuri se puteljcima, kojima rijetko 
tko prolazi, do rta sv. Jurja. 

— Pomogao nas sv. Juraj vitez! 

— Odanle se lijepo najkraćom stazicom popni do špilje 
svetoga Jeronima. 

•—■ Našega zaštitnika! 

— Ti znadeš tko boravi svoje stare dane u postu i mo¬ 
litvi u onoj špilji? 

—• Kako ne bih znao? Znade ga cijeli Split i okolica! 
Vaš prijatelj, pustinjak Ilija. 

— Ti si već bio kod njega, toga se ja dobro sjećam. 

— Bio sam ja više od jednoga puta, časni oče; samo 
sam dolazio s druge strane. 

— Pustinjaku Iliji nazovi Božju pomoć i milo mi ga 
pozdravi. 

— Na službu, časni oče! 

— Tada mu potanko pripovjedi sve što se je danas do¬ 
godilo i što smo mi poduzeli. Onda dodaj, ali točno, da će 
noćas mimo proći šest brodova naše uskočke braće. Oni plo¬ 
ve put Neretve, da utjeraju dužni im danak. I odmah mu 
spomeni, da našim Uskocima treba pokazati znakove. 

— Kakve znakove, časni oče? 

— Pustinjak to već znade; ali treba da i ti znadeš. No¬ 
ćas, mislim, mjesečine nema. 

Ne će je biti cijele Božje noći! 

—- Kad dobro zamrači, treba upaliti jednu vatru pred 
špiljom svetoga Jere, a drugu koji sežanj niže. I to je poznato, 
mome Iliji. 

— Bit će po vašem naređenju. 

— Kod pustinjaka Ilije, ako ičega, uvijek ima dosti go¬ 
riva. On se domišlja svemu. 

—• Pa ne bude li dosta drva, lako mi dva naberemo 
granja. 

— Sad dobro zapamti, što ću da ti kažem, a to i mome 
prijatelju napomeni. 

— Slušam, časni oče! 

— Kad s one visine ugledate, da se je na moru pojavilo 
crveno svijetlo, koje će se redom na razmake, do tri puta 
javiti, pa onda će ga nestati, požuri se, da smjesta zemljom 
zaspeš donju vatru. 

—■ A gornju, odmah pred špiljom? 

— Ta neka gori i dalje. Glavno je da oba budnim očima 
pazite na more. 

— Ne trebate se brinuti. Pazit ćemo obadva skupa. 

— Ali uvijek jedan najbudnije što je moguće, jer se i 
oči mogu lako izmoriti, pa bi vam mogao izmaknuti kakav 
znak s brodova. 

— Pravo kažete, časni oče. Izmijenjivat ćemo se kao da 
smo na straži. 

— Tako, tako, moj Lovro. Kad zaspete donju vatru, 
oni će na brodovima razumjeti što to znači, pa će se požuriti, 
da, ili brodom ili čamcem, nekoliko njih pristanu uz obalu 
ispod Ilijine vatre, koja treba da i dalje gori. 

— Sve sam zapamtio, časni oče! 


— Pazi: jer sad dolazi glavno. Oni će vam s brodova 
dati znak, koji je Iliji poznat, a tada se ti spusti ravno k 
moru, i tu pri moru mirno čekaj dokle oni doveslaju. 

..—■ Ni disati ne ću! 

— Kad vidiš da su se toliko primakli, a udarci će ti 
vesala to odati, da čuju tvoj glas, dovikni im lozink.u: Sveti 
naš Nikola Putnik! 

.— A što će oni odvratiti? 

— Bio nam u pomoći! —• To ćeš, Lovro, lako upamtiti! 

—• Kako ne bih, časni oče, kad je to vaš sveti imenjak! 

— Kad oni pristanu uz obalu, ili, bude li zgodno, kad 
nasuću čamac na žalu, skoči ti k njima i zamoli ih neka te 
prevezu na brod svoga vojvode, koga ćeš od moje strane milo 
i lijepo pozdraviti. 

— To bih izvršio, da mi niste ni rekli. 

— Vojvodi ćeš najprije reći, da je pod gradom usidrena 
galija »Stella! 

— Vidio sam je jutros na svoje oči, kad sam pošao da 
nabavim u gradu sve što će trebati našemu sužnju u crkvici 
sv. Trojice. 

— Vojvoda već znade, koliko mu se je bojati toga bro¬ 
da. Još mu reci, ali dobro zapamti, da sam dobio pouzdan 
glas, da se u Neretvi sprema na polazak veliki jedan trgo¬ 
vački brod turski, ali da su pred ušćem rijeke usidrene i dvije 
mletačke galije. 

— Koliko ja dosižem, ni te dvije ne će im, časni oče, 
zadati puno brige. 

— Kada sve to isporučiš, u kratko razloži, što se je da¬ 
nas zbilo, i da moj nećak, kapetan stratijota, očekuje od njih 
svoj spas. 

— Zapamtio sam sve, časni oče, da bih vam mogao od 
riječi do riječi ponoviti. Pouzdajte se vi u staroga Lovru. 
Sve će on u potpunom redu obaviti. 

— Tako, tako, dobri moj Lovro. Ti ćeš, kad vojvoda 
odluči, poći s njihovim čamcem da pokažeš put; ali ne u ovu 
našu uvalu, već ravno u Luku, ispod svete Trojice. 

— To se već po sebi razumije. Znao bih ja zavezanih 
očiju dovesti brod onamo! 

— Kad budete prolazili mimo ove naše uvale, pazi na 
pličinu! 

— Bit će moja briga, časni oče, da je obiđemo. 

— Na četiri vesla, kakvi su oni veslači, za dobra pola 
sata bit ćete na cilju. 

— I ja se tako nadam. Ja ću kormaniti, to će mi oni 
prepustiti. 

— Ti znadeš, gdje je najzgodnije da se pristane. Tu se 
iskrcaj, pa žurno k crkvici. 

— U dva ću se skoka stvoriti kod nje! 

— Putem, nadam se, ne ćeš sastati ni žive duše. 

— Za to bih se mogao okladiti, časni oče. Nema u gradu 
muškarca koji ne vjeruje, da se u blizini sv. Trojice javljaju. 
u noći sablasti! 

— Ne zaboravi pokucati na vratima do tri puta, da moj 
nećak pozna prijateljski znak. Tako sam ja njega upozorio. 

— Kako mi zapovijedate, tako ću izvršiti. 

— Tada otključaj, izvedi moga sužnja, pa s njim ravno^ 
na obalu, k braći u brodicu. Ali, da nisi ostavio vrata 
otvorena! 

— Ne bojte se, časni oče. 

— Kad se čamac otisne, a ti krišom u Dvornikov vino¬ 
grad i pusti konja da luta po miloj volji. Već u rano jutro 
netko će na konja nabasati, prepoznat će ljudi živinče, prosut 
će se gradom bogzna kakva glasina, a mojemu će se nećaku 
međutim zamesti svaki trag. 

— Bog će dati, da će se tako desiti, časni oče! 

— A kad sve to obaviš, uputi se k našem samostanu. 
Preskoči ogradu gdje je najniža, dobaci koji kamenčić u moj 
prozor, a ja ću se požuriti da ti otvorim. 

—■ Sve sam dobro zapamtio. Ne preostaje mi već put 
pod noge! 

— Samo pametno, dragi moj Lovro! 

— Budite bez brige, časni oče. Koliko je do mene, makar 
poginuo, izvršit ću sve po vašoj zapovijedi, a i dragi će nam 
Bog pomoći! 

— Neka te Božji blagoslov prati, dobri moj Lovro! 

— I Blažena Djevica, zaštitnica našega samostana! 

Lovro se požuri iz samostanskog vrta, da se opremi i 
da krene obalom prema brdu Marjanu. 


VIII. 

GOSPODSKA VEČERA 

Godine 1584. eskadra jadranskog mora sastojala se oc£ 
šest galija. Glavna joj je zadaća bila, da štiti trgovinu i bro¬ 
dove mletačke. Neko su vrijeme bile te galije na okupu, a 

onda su se odijelile na razne strane. Jedna je ostala pod 
Visom, dvije su otplovile prema jugu, da krstare između Krfa 
ii Boke, dvije su stražile pred ušćem Neretve, a šesta je imala 
da krstari uzduž cijele obale, od Kvarnera niže. Ta se je 
šesta galija zvala »Stella«. Bila se usidrila pod Splitom, a 
treći je dan imala da nastavi put između nizova sjevernih 
naših otoka. 

Nadkomes »Stelle«, Alfonso Bovini, bio je još mlad čo¬ 
vjek, kakvih pet godina stariji od Barbariga. Visoka stasa, 
donekle pognut, dugoljasta lica, zelenkastih očiju, bio je već 
dobrano ćelav. Oči su mu neprestano nesigurno igrale. Na 
vanjštinu je svoju pomno pazio, pripisujući baš toj pažnji 
velik dio svojih brojnih uspjeha kod kćeri republike svetoga 
Marka. Bio je prilično i načitan, a doživio je svega i svašta, 
pa mu je razgovor bio zanimljiv. Ne bi se moglo reći, da je 
bio zanešen za morem, pa se stoga nije rado primio zapo¬ 
vjedništva na »Stelli«, koliko niti njegov prijatelj nije rado 
došao u Split; ali, što no riječ, sila kola lomi, pa je i on ne¬ 
kako od nevolje postao prvi na ratnom mletačkom brodu. 
Naravski, u svojstvu nadkomesa nije se dalo bogzna kako 
potkožiti, jer »sprtice« na galijama nije bilo, ali ipak, bilo je 
tu uzdržavanje broda, pa hrana časnika, vojnika, mornara i 
nesretnih galijota. Bilo je dakle načina da se zaštedi u svoti, 
kojom je nadkomes raspolagao tijekom godine. Samoga baš- 
kota trebalo je svaki mjesec 11—12 tisuća komada. Za po¬ 
trebe galije, ne računajući uzdržavanje njezina korita, trebalo 
je svakog mjeseca kakvih osam stotina dukata. Od te je svote 
otpadalo na plaću nadkomesa ciglih dvadeset dukata. Kad se 
s jedne strane to uvaži, a s druge ako se ne zaboravi, da se 
doznačena svota za uzdržavanje galije nije smjela prekora¬ 
čiti, ali da nije o njoj trebalo niti računa nikomu polagati, 
nameće se sama po sebi misao, da su nadkomesi već po pri¬ 
rodi stvari bili upućeni na svoje vrste »štednju«, da ne ostanu 
kod golih svojih dvadeset mjesečnih dukata! — 

Još se nije bio počeo loviti mrak, kad je uz splitsku 
obalu, uz mali muo, pristao čamac »Stelle«, iz kojega je isko¬ 
čio, ali ne baš lagano, nadkomes Alfonso Bovini. Na mulu se 
okrenuo prema svojim ljudima, te im je mrka lica kratko 
odrezao: 

— Prije pola noći čekajte me na istom mjestu! 

Momci su ga iz čamca pozdravili i odmah se otisnuli 
prema galiji. — 

Marko Barbarigo, prema vladajućoj ceremoniji, dočekao 

je svoga gosta na ulazu u palaču, okružen dakako od par 
namještenika i svoje služinčadi. Prijatelji su se srdačno ruko¬ 
vali i sami krenuli u blagovaonicu, gdje je bio prostrt stol 
krcat svakoga Božjega dara. 

Marko Barbarigo mogao je i znao je raskošno udesiti 
svoja gošćenja, a uživao je također glas gostoljubiva čovjeka. 
Uistinu pak to nije bila nikakova njegova vrlina, nego u pr¬ 
vom redu zadovoljenje njegove sebičnosti i taštine. On, kao 
da bi jedva dočekao priliku, da se, u ma čijem društvu, što 
no riječ, naljoska; pa je radosno pozivao i zaustavljao kod 
svoga stola znana i neznana, ako je samo dolazio taj prido- 
šlica iz Mletaka, iz nezaboravnih Laguna, te ako je bio nje¬ 
govih epikurskih nazora. U samom Splitu teško je nalazio 
takova društva; a nije se trudio ni da ga potraži, budući da 
je pred onim građanskim »krdom« — kako je običavao po¬ 
vjerljivo se izraziti u četiri oka —, trebalo da uvijek, i u 
sitnicama spasava dostojanstvo gradskoga kneza i kapetana. 
Povrh svega, pridošlice iz Mletaka, pri čaši vina bi istresli 
sve novice iz glavnoga grada, kojih inače nije mogao doznati, 
jer novine bijahu u ono doba još prava nepoznanica; a njega, 
mletačko dijete, zanimale su i najsitnije stvarce, najneznat- 
niji događaji u Veneciji. Naravski, za političke stvari nije 
puno mario; ali su ga zato tim više zanimale bilo kakve 
pustolovine, galanterije i pikanterije mletačke gospode. 

Bovini je bio večerom vrlo zadovoljan, preko svakoga 
svoga očekivanja. On je i spadao u kategoriju ljudi koji uži¬ 
vaju čim više i čim dulje kod tuđega stola, ali uzvraćati ne 
vole. Bovini je pohvalio svako jelo, i kovao je u zvijezde ku¬ 
hara. Ali treba i priznati da je, prema ukusu onoga doba, bilo 
doista sve savršeno priređeno. Zakusaka i poslastica bilo je; 
kako pomorci običavaju reći, more; a osim toga počelo se je 
redati iz kuhinje i peto i šesto, sve po mletačku, »alla vene- 
ziana«. U prvom su redu donešene kamenice, što no cijeli 
svijet cijeni pod imenom oštriga. Za njima juha, ali sladorom 
posuta; pa golem zubatac, i taj posut sladorom; onda lijepa 
mlada kokica pečena na ražnju, lie samo sladorom već i 
zlatnim praškom posuta, jer se je u ono doba vjerovalo, da 
zlatni prašak srce jača, a kad je srce jako čovjek može da i 
gucne bolje. 

Da su uz ova i druga razna jela prijatelji također i pili 
junački, razumije se samo od sebe. Barbarigo je savjesno 
upozorio svoga gosta na razne vrste domaće kapljice: 

— Ovo ti je, moj dragi Bovini, omiški muškat; ovo je 


bračka vugava; a ovo je splitski prošek! Sve je izvrsno! Ku¬ 
šaj od svake vrste, pa izvoli birati, ja ću ti pokorno natakati. 

Bovini se pokorio nagovoru, okusio od svake vrste po¬ 
malo, pa se konačno odlučio za muškat. Barbarigo se napro¬ 
tiv držao vugave i prošeka: prva, reče, razblažuje mi dušu, a 
drugi mi pomlađuje srce. 

Kapljica je vrijedne prijtelje lako udobrovoljila, pa su 
brzo počeli odgaljivati jedan drugomu dušu i postavljati na 
dlan srce. Uslijed toga i Barbarigo je odmah zaboravio na 
svoje dostojanstvo kneza i kapetana, a Bovini na svoje nad- 
komeštvo i svoju galiju; dapače, a to je najvažnije i najzna¬ 
čajnije, jerin vino veritas, počeli su posve iskreno 
rešetati državne propise i mudre uredbe stare Republike 
sv. Marka. 

— Moj dragi Marko — počeo je Bovini —, da nisam, 
kao što jesam tvoj gost, dakle smo si naizmjence p e r s o- 
nae sacrae; pa da nas ne veže, kao što nas već dugi niz 
godina veže naiskrenije prijateljstvo; i k tomu, da ne uživam, 
kao što u istinu uživam, sve ove Božje darove, što su već 
došli, što no lijepim redom pridolaze, i što će još doći na 
tvoj stol; pa da sam, kao što nisam, član vijeća »desetorice«, 
pogotovu onoga »trojice«, ti bi bio unesrećen za sve vijeke! 

— Kako to, za ljubav Božju, Alfonso! Sto ti to na um 
pada?. . . Reci mi, molim te, da li se ti ne šališ? 

— Sala? Kakva šala? Stvar je dapače vrlo ozbiljna . . . 
Radi se o gaženju najfundamentalnijih zakona prejasne repu¬ 
blike krilatoga lava! 

— Deder, Alfonso, razjasni mi sve to potanje, jer mi 
tvoje uzvišene riječi nisu na dohvatu ... Samo te molim da 
uvažiš, da ti. Bogu hvala, još nisi član ni vijeća »desetorice« 
kamo li onoga »trojice«. .. Sama ta pomisao sili me da sav 
uzdrhtam. .. od smijeha! Alfonso, član »desetorice«! da¬ 
pače »trojice«! Ha, ha, ha! 

Barbarigo doista prasne u smijeh. 

— Ti se, moj dragi Marko, smiješ! Dobro. Poslušaj što 
ću da ti kažem! 

— Slušam, Alfonso! Znam već sve unaprijed!... Ali 
prije, dotaknimo rubove ovih divnih čaša i njihove sadr- 
žine... 

— Prihvaćam! Objeručke prihvaćam i kličem živio! 

— Živio! Živio! budući član vijeća »dei dieci«! 

— Najprije »dei dieci«, pa onda »dei tre«! 

— Dakle i »trojice«! 

Kad su prijatelji ispraznili čaše, Barbarigo, jedva su- 
sprežući smijeh, tobože ozbiljno dometne; 

— Sad, Alfonso, imaš riječ, da nastaviš optužbe! 

— Eto — počme Bovini, ližući usne prije no što će ih 
obrisati, — moj dragi Marko, ti u punoći, to je premalo! ti, 
u poplavi prijateljskog osjećaja za tvoga staroga Bovini-a, 
sasvim si zaiboravio, dapače svrgao si s uma, a to je ono 
najstrašnije! da spadaš medu tako zvane »čuvare zakona«! 

— Ja, da sam svrgao s uma! ja da sam zaboravio da 
spadam medu čuvare zakona! Moj zlatni Bovini, kako se 
samo varaš! Ti ćeš se okameniti, kad ti ja i dokažem, da se 
kruto, najkruće varaš! 

— Van s dokazima! da čujem! baš sam radoznao! 

— Zakon o postupku prema prijatelju — gostu strogo 
zabranjuje da čašice budu prazne, osobito kad se sastanu 
ovako vjerni i odani prijatelji, pa stoga, kao savjestan čuvar 
i vršitelj zakona, evo odmah tebi natačem divnoga nektara, 
iz našega skromnoga Omiša, glasovitoga gnijezda negdašnjih 
gusara, koji nisu kojiput neprijateljima ostavili ni toliko vi¬ 
nove loze, da bi mogli iscijediti onoliko kapljica koliko ih 
treba svećeniku u kalež samo kod jedne službe božje, — a 
sebi, moj jedini druže i prijatelju, prst vugave ... znaš vu- 
gava je ipak ženskoga roda, a ja sam tomu rodu odan dušom 
i tijelom!.. . Šta veliš na to, Alfonso! Ne znam li ja čuvati 
i opsluživati zakonske propise! 

—■ U tom pogledu, svaka ti čast. Ali to nije baš državni 
zakon! 

— Državni! Užasna je to riječ!. .. Državni!.. . Na samu 
tu riječ mene oblije smrtni znoj ... Državni! Alfonso moj . . . 

— I može da te polije znoj!... Slušaj, Marko!... Ti 
si knez i kapetan ovoga drevnoga grada, kojemu je temelje 
položio veliki jedan car, koji je svoje najbliže dao smaknuti 
jer nisu poštovali državne zakone, pa ti kao .. . nije to nika¬ 
kva šala!... kao pravni nasljednik toga mrtvoga cara, po¬ 
zvan si prvi, da najstrože opslužuješ sve, što su ikad naši 
premudri stariji, onamo gore, među Lagunama, zaključili i 
zakonom proglasili... jer to su oni pravi, oni mudri za¬ 
koni ... 

—■ Što se tih zakona tiče, moja je savjest čista kao 
zlato! 

—■ Polako, Marko. Meni se čini da se kruto varaš . .. 

— Pa, molim te, daj kaži mi povjerljivo, koji sam ja 
to mudri zakon prekršio? 


— Koji zakon? Vidim, da tebi zakoni naše drevne pro¬ 
šlosti nisu nimalo poznati! Ti, na primjer, nemaš ni pojma 
o premudrom zakonu, kojim se zabranjuje potrošiti na svoga 
gosta više od pola dukata svetoga Marka! 

— Pa kako bi se nešta takova moglo smatrati zakonom! 

— Onako kako je Car Klaudije proglasio zakonom na¬ 
čin kako treba prirediti bačve za novo vino; i još k tomu, 
kako da se čovjek liječi od ujeda zmije! 

— Polažem oružje, to su doista porazni dokazi! Sad 
izvoli dalje! 

— Eto, priznaješ, da zakon propisiva da se ne smije 
prekoračiti pola dukata troška kad je gost u kući, a ti si, 
moj dragi Marko, moj divni čuvaru zakona, potrošio više na 
same zakuske! Je li tako. Marko? 

— Nisam! ne stoji! poričem! Na zakuske bit će da sam 
potrošio pola dukata, ali na tvoj dio, kao moga velecijenje- 
noga i predragoga prijatelja, koliko otpada? No, što veliš 
na to? 

— Dobro si se preda mnom izvukao! Neka bude na 
tvoju. Ali, ti, moj Marko, ni ne slutiš da si se još teže ogri¬ 
ješio o propise jednoga drugoga zakona! 

— Oho! Iz zla u gore! To će biti, dopusti mi da rečem, 
nešto užasna! 

— Da, da, dobro si kazao; nešto užasna! Ti si, moj 
divni prijatelju, baš nogama pogazio još jednu premudrost 
naših predaka, jednu državnu svetinju, ili, da se točnije izra¬ 
zim, dvije premudrosti, za njihove repove privezane, naših 
premudrih otaca među Lagunama! 

—- Za repove! — prasne Barbarigo u smijeh. — Za re¬ 
pove privezane! 

■—■ Ti se. Marko, smiješ! Vidim, da ni pojma nemaš, 
kako od tih dviju premudrosti jedna natkriljuje drugu! 

—■ Moguće! ne znam! ne poričem!.. . Evo, Alfonso, 
više se ne smijem!. .. Ha, ha, ha! 

— Jest, vidim, ti o svemu tomu ni pojma nemaš! Inače, 
oblio bi te smrtni znoj! Eto, pogledaj: meni skoro naviru 
suze na oči na samu pomisao, kakovoj si se katastrofalnoj 
opasnosti izložio, samo da iskažeš svoju ljubav prema mojoj 
malenkosti... 

—• I meni, Alfonso, naviru suze, pa da se ne obore niz 
junačka lica, ispraznimo najprije čašice u slavu našega pri¬ 
jateljstva, a onda neka se rone suze našega prijateljskoga 
osjećaja . .. Da, utješimo se!... Pijmo! 

— Živilo naše iskreno staro prijateljstvo! 

— Zivilol A sada, kad smo se donekle oboružali protiv 
bujice prijateljskih osjećaja... sad, Alfonso dragi, možeš 
nastaviti; ali, molim, samo ozbiljno ... jer sam večeras ra¬ 
spoložen samo za ozbiljne stvari! Ha, ha, ha! 

— Sjećaš li se. Marko, kako smo, i jedan i drugi, naj¬ 
prije kidali meso s onoga golemoga zubaca, člana dinastije, 
koja u ovom dijelu našega mletačkoga mora suvereno kra- 
Ijuje? 

— Pa što je u tomu zla, Alfonso? 

— Ništa, Marko, ne predleže doista znakovi kakova 
prekršaja. Ali, ti si potpuno zaboravio, da se je poslije zu¬ 
baca kočila na stolu ona prekrasna, pretečna, kano ambro¬ 
zija božanstvena kokica ili purica, ne znam pravo! 

— Nisam zaboravio, Alfonso! Kako da to zaboravim, 
kad eno onamo ostanci i zubaca i divne pečenkice . . . Kad 
nam se opet javi tek, mi ćemo nastaviti!... 

— A ne znaš li, moj Marko, da je skrb naših mudrih 
otaca, gore u Lagunama, u svoje doba stvorila zakon, naj- 
premudriji, kojim se baš vama, upraviteljima i zastupnicima 
vrhovne vlasti u provinciji, pod prijetnjom globe od četiri 
stotine zlatnih dukata, ni više ni manje, zabranjuje, da ne 
smijete iznijeti pred svoga gosta, poslije ribe meso, i obratno? 

— Priznajem svoju neupućenost, dragi Alfonso, glede 
tih premudrih zakona! Da nije ništa drugo stvorila, već sami 
taj zakon, osigurao bi se Republici naslov »premudre« za 
sva vremena! — prasne Barbarigo u smijeh. — Koji bi vrag 
mogao da ni u snu pomisli, da bi mogao nekakav zubatac, 
ili obratno, pečena jedna purica, tako upropastiti svoga zako¬ 
nitoga gospodara, jedino stoga, što ih je iznio na stol pred 
svoga gosta pri istom obroku! Pa onda, molim te lijepo: ni 
više ni manje nego ravne četiri stotine zlatnih dukata globe! 
Očito je, da su premudri naši predaci, kad su stvarali taj 
premudri zakon, imali pred očima kneza i kapetana grada 
Splita, kojemu godišnji »službeni« prihod jedva dosiže četiri 
stotine dukata sv. Marka! Ne, dragi moj Alfonso, to već 
nije ni premudrost; tu se ispoljuje gotovo bezdan, ili bolje,, 
nebeska visina premudrosti naših otaca medu obožavanim 
našim Lagunama! Misliš li ti, da ne će buduća pokoljenja 
znati ocijeniti kolika se premudrost cakli u tim našim zako¬ 
nima! Ja osjećam, to ti mogu priseći, neizrecivo uživanje, 
što ti, moj Alfonso, nisi još postao član ni »desetorice«, ni 
»trojice«, već lijepo mirno obadva opslužujemo onu divnu 


lozinku: de Deo pauca, de rege nihil, o Bogu go¬ 
vori malo, o državi ne pisni! 

—■ Živio! Tako je! Pijmo brate, da se okrijepimo, jer 
ono što moram još da ti kažem, možda je najstrašnije! 

— Za Boga, što si to rekao, Alfonso. Treba da se una¬ 
prijed ogradimo protiv toga najstrašnijega što ima da sad 
na dođe! Dopusti mi, da opet napunim nektarom naše ča¬ 
šice. Makar se u državi našoj, u slavnoj Republici sv. Marka 
vlada pomoću ona tri kobna »f«, a to znaš: »fame«, »fari- 
na«, »forca«, dakle gladom, koritom i vješalima, ipak kod 
ovake božanstvene kapljice, sve se to zaboravlja, pa neka 
se i potomci nasmiju, kakvi su glupani stvarali stanovite 
»zakone« u Vijeću među Lagunama! Dakle, molim te, Al¬ 
fonso, što si to htio da jošte rečeš. 

— Moj dragi Marko: prvi si se put stresao, kad sam ti 
spomenuo zakon od pola dukata troška na gosta; onda onaj 
o oboritoj ribi i finoj pečenki pernatoga stvora, i obratno; 
a sad ćeš čuti kako glasi treći zakon, koji vrijedi za sve 
provincijalce bez razlike! 

— Da čujem! 

— Da si ti, moj ljubljeni Marko, poslije zubaca dao izni¬ 
jeti na stol obično kakvo meso, bilo to goveđe, svinjsko, te¬ 
leće, janjetinu, ovnovinu, ili nešto slično, još, još! Ali, ti si 
dao nemilosrdno zaklati, i na ražnju ispeći, te na stol doni¬ 
jeti nešta nalik purici, a time si prekršio još jedan zakon, 
što je poput iskre vrcnuo iz premudrih glava naših otaca 
među Lagunama, upravo onako, kako je, kažu, nekoć iz Jupi- 
trove tikve vrcnula božica mudrosti! A taj zakon, — šala. 
na stranu! — izričito zabranjuje svima vama u provinciji,, 
uživanje fine peradi, koju i nabraja, a to su: fazani, pauni, 
purice i purani, te svi ostali plemeniti njihovi srodnici! 

— Do vraga, Alfonso, s tako temeljitim poznavanjem 
mletačkih zakona, ti si bio dostojan katedre na našem pa- 
duanskom sveučilištu! 

— Nisam ti ja sveučilišta ni vidio! U ostalom, zar mi¬ 
sliš, da su nešto bolji od nas oni, koji su u Padovi grijali 
klupe u doba kad smo mi u Veneciji udvarali lijepim i boga¬ 
tim gospođama? 

— Tako je, Alfonso, ja se potpuno slažem s tobom! 
Ali je ipak šteta, što se ona lijepa i prebogata tvoja »Flama« 
nije dala na lijepak! Šteta, golema šteta! Ne bi te sada, oni 
koji vedre i oblače, bacali amo pa tamo! Nasuprot, naši bi 
uspjesi.. . 

— Ne govorimo o tom! Još i sada za njom uzdišem 
kadagod je se sjetim; a uzdisat ću dokle budem živi Takve 
su mi uspomene u ovom času neugodne ... 

— Pa dobro. Samo sad ti meni, Alfonso, reci, kako su 
vraga mogli ljudi, kao što su mletački senatori, stvarati i 
proglašivati zaključke poput onih, što si mi malo prije naveo? 
Ne mogu da si protumačim takvu premudrost! 

— Ne možeš da protumačiš, a ipak je to jednostavna 
stvar. Uzmimo zadnji onaj zakon, što sam spomenuo. Ključ 
premudrosti, koja je na sramotu našega zakonodavstva ro¬ 
dila one propise, sastoji se u tome, što, kad bi se ljudi u pro¬ 
vinciji mogli gostiti po miloj volji, i kad bi im bilo slobodno 
žrtvovati napomenutu plemenitu perad, ne bi uopće dolazilo 
nešto takova na mletačko tržište! Eto, to ti je ključ njihovoj 
premudrosti! Nisu tu po srijedi bili nikakvi plemeniti razlozi, 
već puka sebičnost! 

— Ja se, dragi moj Alfonso, samo divim tvome oštro- 
umlju i lakoči, kojom si taj ključ našao. Vrijedi da i opet 
pijemo u tvoje cijenjeno zdravlje. Živio Alfonso! 

— Živio Marko! Dao Bog, da se i opet skoro sastanemo 
pod ovim tvojim gostoljubivim krovom! 

— Vrlo rado! Ali, u interesu tvoga i moga ugleda, bilo 
bi poželjno da nešto ovakova udesimo jednom i na tvojoj 
galiji. Znaš, ljudi su ljudi, pa rado sumnjiče .. . 

— Jest, pravo veliš! Ja ću te već pozvati! Oh, ja te 
moram pozvati!... Svakako te moram pozvati! Ali, vidiš, 
ja ovako divne večere, ne bih ni znao ni mogao da ti pri¬ 
redim na brodu! Ti, i tvoja družina razumijete se u to kao 
pravi majstori. .. 

— Ne treba, Alfonso, bogzna što! Toliko da zatučemo 
zajedno jednu večer ... 

— Znam, shvaćam te ja dobro. Ja te dapače već sada 
pozivam za onaj dan, kad će moji mornari, jer itako nemaju 
drugoga posla dok smo na sidru pod gradom, izvući iz utrobe 
morske kakvu oboritu plemenitu ribu. Vrše su već u moru! 

— Valjda se ne nadaš da će plemenitu ribu privući u 
vrše guba, koju stresaju svako jutro tvoji galijoti! 

— Bog s tobom. Marko! Nisu vrše odmah do galije. 
One su spuštene podalje, izvan luke ... A ja te ozbiljno po¬ 
zivam već sada, i ti ćeš me uvelike počastiti, ako dodeš . .. 
Imam vrijedna kuhara na »Stelli«. Ali, kad će to biti, zavisi 
o prilikama, u prvom redu o lovu ... 

— Dobro, dobro, Alfonso. Glavno je da imaš plemenitu 
namjeru! 

— To je izvan sumnje, izvan svake sumnje, moj dobri 
prijatelju! Pijmo! Živio! 

— Živio Alfonso! Živilo naše prijateljstvo! naše staro 
prijateljstvo! 

Prijatelji su sad bili dobro ugrijani plemenitom kaplji¬ 
com, osobito Barbarigo. I Bovini je bio crven, ali njega ne 
bi ni rijeka napojila! Na njemu nisi mogao poznati, da li je 
ili nije pripit; dočim se je Barbarigu pomalo i jezik pleo. 
Razgovor je, kako je bilo i za očekivati sada prešao na gla¬ 
sovite mletačke »kurtizane«. Bovini je u tom predmetu 
pružio svome prijatelju najopsežnije obavijesti. Pohvalio 
se, kako je baš posredovanjem jedne kurtizane stekao prija¬ 
teljstvo rnlađega duždeva sina, koji mu je pak više puta 
obrekao, da će se, iz zahvalnosti, zauzeti za njega kod svoga 
oca kadagod mu ustreba. 

— To je vrlo lijepo — primijeti Barbarigo, — ako se 
samo gospodin otac dugo održi na duždevoj stolici! Ali, pu¬ 
stimo obične kurtizane; pa mi radije pripovijedaj ob onom,, 
što se u zadnje doba pronosi o glasovitoj Blanki? 

— Blanki Cappello? 

— Pa da, to je jedina, što bih ja znao, glasovita Blanka, 
premda mi njezin životopis nije u tančine poznat. 

— Početak valjda ti je poznat? Nije moguće da ga ne 
bi znao! 

— Hm, znam nešto, žnam da je krasna, ali vražja žena. 
Nešto sam još čuo; ali potankosti mi nisu poznate. Ti nje¬ 
zinu historiju sigurno poznaš podrobnije, pa bi rado da mi 
je pripovjediš. Ona je, to znam, kao djevojka s nekim bila. 
pobjegla. 

—• Da, pred više godina bila je nestala s jednim siro¬ 
mašnim mladićem iz Firenze. Zvao se taj mladić Pietro Bo- 
naventuri. Pobjegli su ravno, kako se je i predmnijevalo, u 
mladićevu otadžbinu. 

— Da kamo će! Vidiš, to je bila prvorazredna pusto¬ 
lovina! U ovakim bi pustolovinama ja uživao! 

—• Oni su, moj dragi Marko, uživali kratko vrijeme. 
Možeš se lako domisliti, kako je planula čitava patricijjska. 
porodica Cappello, kad se je pročulo za taj bijeg! Podigla se 
za bjeguncima prava hajka. Vijeće »desetorice« odmah je 
raspisalo tjeralicu i ucjenu za zavodnikom kćeri toli odlična 
roda, a Blankin je otac, povrh svega, obećao još šest tisuća 

onomu, koji mu zavodnika kćeri preda živa ili mrtva! 

— Sad mi oživljuju u pameti razne potankosti. Blanka 
je bila rijetka krasotica, zar ne, Alfonso? 

— Krasotica prvoga reda, dotle neviđena. Kažu da se 
u Mlecima nije nikad rodila ljepša žena! 

— I nestala je s tim Bonaventuri! Eto, Alfonso, to ti 
je uspjeh! Kamo Ii naši uspjesi! 

— Ja mu, dragi moj Marko, ipak ne zaviđam. Stvorovi 
kao Blanka, naglo planu, pa naglo i ugasnu! Njihova je 
ljubav dapače prenaglo ugasnula. 

— Kako to? 

— Lijepo, to jest vrlo jednostavno. Moj dragi Marko, 
kraj hladnoga ognjišta, — a Bonaventurijevo izgleda da je 
bilo često mrzlo, — i Blankina je ljubav počela brzo hlad- 
njeti, dokle se najzad nije smrznula. 

— Siromašni Bonaventuri! Ali, za nas dvojicu, takvo 
smrzavanje ženskog srca nije ništa nova! Meni se je, na 
primjer to dogodilo nebrojeno puta! Ja sam dapače uvijek 
na vrijeme predvidio približavanje tih ledenih santa, pa sam 
u pravi čas uzmaknuo. — A što je dalje bilo s Blankom? 

— Sad ti istom počima pravi njezin roman. Nije Blanka 
žena da se utopi u čaši vode! Svijesna svojih čari, kojima ju 
je priroda izvanredno obilno nadarila, prepustila je siroma¬ 
šnoga Bonaventuri-a njegovoj sudbini. 

— A ona? 

— Ona? Ona ti je bacila svoju mrežicu ... — nasmije 
se Bovini. 

— Da ulovi oboritu ali i zlatnu ribicu, da joj ognjište 
ne bude nikad više mrzlo, zar ne? — dometne Barbarigo. 

—■ I ulovila je ona ribicu doista zlatnu, bisernu dapače, 
i još više! Osnova joj je divno uspjela! Pomisli, koga joj je 
uspjelo da ulovi? 

— Koga bogataša? 

—■ To bi za nju bio premalen zalogaj! Ulovila je samo¬ 
ga Velikoga Vojvodu Toskanskoga Franju! Jesi li dobro 
upamtio? 

— Franju Toskanskoga! — klikne Barbarigo. 

— Da, njega, Franju Toskanskoga! Njega, glavom! 

— Hm! Vojvodu Franju Toskanskoga!.— opet će Bar¬ 
barigo. — Čekaj čas. Ja sam toga velikoga vojvodu vidio 
jednom u Veneciji. Čekaj! Domislit ću se odmah! Kad je 
ono bilo ...? 


— Malo poslije njegova vjenčanja s krasnom Ivanom 
Austrijskom. 

— Jest; točno; pravo imaš; to je bilo poslije vjenčanja 
s onom nadvojvotkinjom. 

—■ I ja sam ga onom zgodom vidio. A sjećaš li se ti 
Ivane? 

— Kako je se ne bih sjećao! Krasota, koju čovjek lako 
ne zaboravlja ... 

— Sad promisli, molim te, da je Blanki ipak uspjelo 
istisnuti onako divnu ženu iz srca velikoga vojvode...! 

— Vražja žena! A što je na to siromašni Bonaventuri? 

— Bonaventuri! On ti je najedared postao rušničar na 
dvoru velikoga vojvode! 

— No, sad njegovo ognjište nije sigurno bilo nikad ni 
mlako, kamo li mrzlo! 

— Doduše, ognjište toga siromaka sad je bilo toplo, ali 
je za to i osnova, kako će se on kratko grijati na svome 
ognjištu, bila je već gotova! 

— Da se ukloni Bonaventuri...? Onako, je li — i učini 
Barbarigo rukom znak. 

— Da, da ga se ukloni. 

— Pa jesu li ga uklonili? Kako su to izvršili? 

— Slušaj. Kad .se je Bonaventuri u svojstvu novoga 
rušničara uselio u Dvor, njegova se Blanka odmah stala 
šepiriti, ne kao rušničarova supruga, nego kao da je već 
velika vojvotkinja. 

— A Ivana? 

— Nesretna je Ivana morala na svoje oči gledati, kako 
se Blanki svi klanjaju, jer su svi znali da uživa potpunu mi¬ 
lost njezina supruga ... 

— Blanku ne će bit za to boljela glava! 
f — Ni brige nju! Blanki je bilo sada najteže to, što je 

službeno bila žena običnoga rušničara; pa sve misli u jednu 
^ smisli, i moga ti Bonaventuri-a ... 

— Nestade! 

— Tako, točno: nestade ga! Ali ga nestade bez traga; 
tako da se nikad nije doznalo tko ga je umorio. 

— Vražja žena! Vidiš, Alfonso, meni se baš takva ener¬ 
gija silno sviđa! Najsigurnije ti je sredstvo maknuti s puta 
one koji smetaju! 

— Toga se načela držim i ja, gdjegod mi je moguće. 
Naravski, ja ne ubijam ljude, ali udesim sve tako, da mi se 
nitko na putu ne isprsi. 

— Jesu li pak istraživali, kako je mogao poginuti lijepi 
Bonaventuri? 

— Našli su ga umorena; pa su ga jednostavno pokopali 
u crnu zemlju! Svi su se domišljali da je samo Blankin prst 
tu po srijedi, i stoga je istraga morala da izostane! 

— Vražja, stoput vražja žena! Vidiš, to mi se sviđa! 
Pijmo, Alfonso, u njezino zdravlje! 

— Pijmo, tim više što ona danas nije vaša Blanka udo¬ 
va Bonaventuri! 

— Nego? 

— Slušaj. Kad je Blanka obudovjela, tad je istom veliki 
vojvoda počeo da gotovo luduje za njom. Kako pak on nije 
imao od nesretne Ivane nasljednika, očitovao je Blanki želju, 
neka ga ona obraduje muškim djetetom. Blanka, naravski 
nije oklijevala da mu tu želju ispuni... 

— Tu čednu želju! 

— I počela je malo zatim hiniti trudnoću. 

— Bez dvojbe: savršeno je hinila? 

— Najsavršenije! i po simptomima i vanjskim oblicima. 

— Vražja žena! Pijmo Alfonso! Vidim: ništa nema nova 
pod suncem! Blanka nije bila prva, a ne će biti ni zadnja 
takva komedijašica! 

— Sad slušaj! Kad su se navršili .oni stanoviti mjeseci, 
počela je ona hiniti one stanovite boli, trudove, i... 

— Tobože je dala na svijet čedo! 

— Da, čedo, isti onaj dan u susjedstvu rođeno i za 
skupe novce kupljeno! 

— Sjajna glumica! 

— I tako ti je, moj veliki vojvoda postao najsretniji 
otac! 

— A, je li se znade, tko je prava majka toga čeda? Ne 
će ni njoj biti zlo ... 

— Prava je majka brzo netragom nestala. I u tom poslu, 
valja da je Blanka sve udesila... 

— Vražja žena! Pijmo Alfonso! 

Kad su prijatelji još jednom ispraznili čaše, Barbarigo 
će opet: 

— A šta je, molim te, na sve to poduzela velika vojvot¬ 
kinja, Austrijanka? 

— Ona? Nije imala vremena da se izjavi u predmetu. 

— Zar su i nju? — i Barbarigo učini znak pod vratom. 

— Govorilo se i ovo i ono. Sigurno je samo jedno: i 
njezina je smrt Blankino maslo! 

— Gle! gle! To je kao na primjer: treća žrtva. Pijmo 
Alfonso! Vražja je to žena! ta Blanka! Sad je bila sigurna! 

— Varaš se. Marko. Sad je istom dospjela u golemu 
nepriliku. 

— Je li moguće?! 

—■ Moguće, i te kako! Našao se netko, kojemu je bilo 
već previše tih zločina, pa je priopćio velikomu vojvodi 
tajnu o podmetnutom djetetu! 

— A on? kao da je pao iz oblaka! Je li povjerovao? 

— Bio je osvjedočen da je sve Blankina varka, pa je bio 
ozbiljno odlučio da se raskrsti s tim opasnim stvorom. 

— I raskrstio se? 

— Bijesa se raskrstio! Blanka ti ga je poslije svega tako 
majstorski zaplela u svoje mrežice, da se on ne samo nije 
raskrstio, već ju je, na sveopće iznenađenje . .. 

— Vjenčao! — klikne Barbarigo. 

— Tako je, pogodio si! Ali, što je najzanimljivije, kažu, 
da ga je ona prisilila da je vjenča ... 

— Divna je to žena! Pijmo Alfonso! Dakle, naša sugra¬ 
đanka Blanka Cappello sad je prava pravcata velika vojvot¬ 
kinja toskanska! Živila! 

Kad su prijatelji i taj, recimo, deseti put istrusili čaše 
u Blankino zdravlje, prihvati opet Barbarigo: 

— Sada mi reci, dragi Alfonso, kakav je utisak pro¬ 
izvelo sve to u našoj divnoj Veneciji? Što su na te vijesti 
rekli »kreposni« članovi Vijeća »desetorice«, i oni još kre- 
posniji. Vijeća »trojice«, a da ni ne spomenem najkrepo- 
sniji senat na svijetu, pogotovu pak Blankinu obitelj? 

— No, ne će ti biti teško da se odmah domisliš! 

— Nije joj valjda senat čestitao?! 

—■ Čestitao! i te kako! Moj dragi, ne samo što joj je 
senat čestitao, već ju je posebnim svojim zaključkom pro¬ 
glasio »pravom i osobitom kćerkom Republike«! 

— Sjajno! Znadu, bolan, naši kreposni senatori što se 
pristoji! 

—■ Da su pak i ostali kod toga zaključka! Nego, krepo¬ 
sni je mletački senat izdao naredbu, da se imaju uništiti svi 
spisi, koji se tiču Blankina bijega i tjeralice! 

—■ Gle! gle! Nije ni to bez vraga! Bit će da su imali 
nešto u izgledu! 

— Pa da! Govorilo se, da je Blankinim uplivom sretno 
riješen važni jedan spor između Republike i velikoga voj¬ 
vode. 

— Eto! — odmah dometne Barbarigo. — Pa kad ljudi 
vele, da »zlo rodi zlo«! Čovjek treba da je odvažan, ener¬ 
gičan, smion, onda mu uspijeva sve! Sto bi se čovjek zgražao 
pred sredstvima! Glavno je da se postigne za čim se ide, 
pogotovu za čim se čezne! Sredstva su sporedna stvar! Živila 
naša sugrađanka Blanka! Pijmo u njezino zdravlje! 

— Pijmo! Živila! 

— Za njezinim bi se primjerom povele još mnoge Mle- 
čanke! 

— Na tisuće, samo kad bi im se zajamčio uspjeh! 

— Njezina ću se primjera držati uvijek. Doista su sred¬ 
stva sporedna stvar! Tako je napisao i slavni fiorentinac 
Macchiavelli, kažu ljudi. 

— Oho! Zar i ti imaš nešto u izgledu? 

— Imam, Alfonso, imam i te kako! Ali, prijatelju moj 
zlatni, to će biti zalogaj samo za njegovo gospodstvo, kneza 
i kapetana grada Splita, mletačko dijete. Marka Barbariga! 
Drugo ti ne kažem... 

— No, no! Slobodno ti od moje strane, slobodno! Sto 
se mene tiče, ja ti od svega srca želim najbolji i najljepši 
uspjeh. 

— Bravo! to je vrlo lijepo od tebe! Ti si mi pravi pri¬ 
jatelj! Živio! 

— Živio, Marko! Živili mi oba i ona treća! 

— Tako, tako, Alfonso! Neka živi uz nas i ona, treća! 

Prijatelji su savjesno i opet istrusili svoje čaše. Poslije 
toga »važnoga« čina, Barbarigo je prignuo glavu i kao da se 
je zamislio. Nakon par časa opet je upiljio krvave svoje oči 
u Bovini-a, koji ga začuđeno upita: 

■—■ A šta me, molim te, tako gledaš. Marko? 

— Eto te gledam! Sto ćeš, gledam te!... A znaš... 
vidiš, ti bi mi mogao pomoći... 

— Do uspjeha? Vrlo rado. Marko. 

—■ Ti bi mogao uzeti na galiju jednoga ili dva okovana 
galijota? 

— Vrlo rado! Kažem ti: vrlo rado! Ja ti najvolim oko¬ 
vane veslače! Otpustit ću dva plaćena, a uzet ću tvoja dva. 

— Hvala ti, moj Alfonso, od srca ti hvala! 

— Kakva hvala! To je napokon moja korist! Prije sve¬ 
ga okovane ne trebam plaćati, a moraju jesti što im se daje; 
dočim »plaćeni« nisu nikad zadovoljni. Sad će trošak za dva 
plaćena ići u moj džep! 

— Dobro, dragi Alfonso. To mi je još milije! 

—■ Vrlo rado, vrlo rado — ponovi Bovini ustajući. — 
Ti, moj Marko, meni činiš uslugu, a ne ja tebi. 

— Dobro, Alfonso moj predragi. Istrusimo još kapljicu 
prije nego li se rastanemo, jer vidim da se spremaš na brod. 
Živio, Alfonso, i da se sastanemo opet čim prije! 

— Hvala, od srca ti hvala, prijatelju! To želim i ja. Onu 
dvojicu samo ti pošalji. 

— Poslat ću ili jednoga ili dvojicu. Moguće već sutra. 

—■ Kakvo sutra! Reci danas. Znaš da je ponoć minula! 

—■ Zbilja! Nisam ni primijetio. U društvu takova prija¬ 
telja vrijeme leti! 

— Laku noć. Marko! 

— Alfonso, laku noć, i sretan ti put na galiju! 

Međutim, dok su se prijatelji opraštali, Barbarigovi su 
sluge napalili fenjere, da isprate na obalu nadkomesa Al- 
fonsa Bovini. Naručeni čamac čekao je već dugo kod ma¬ 
loga mula. 


IX. 

) SPAS! 

Na zapad gradu Splitu, zatvarajući s jedne strane ubavi 
kaštelanski zaliv, podiže se brdo Marjan, kao pravi pravcati 
poluotok. Na tom su brdu dva glavna vrha, s kojih se uži¬ 
vaju najveličanstveniji vidici. S prvoga, istočnoga vrha, vidiš 
cijeli Split, s brojnim zvonicima, prostranom obalom i lije¬ 
pom lukom, koju je koncem šestnaestoga stoljeća zatvarao 
čedni lukobran, dočim je danas velika splitska luka često 
preuska za pomorski promet. U doba jedrenjaka, osobiti je 
utisak pravila šuma njihovih jarbola, djelomice pred južnim 
zidom Dioklecijanove palače, a djelomice pred samostanom 
i crkvom franjevačkih trećoreda, u kojoj snivaju vječni san 
mnogi zaslužni sinovi grada Splita. 

S drugoga, zapadnoga vrha brda Marjana, a taj se penje 
na više od istočnoga, vidik je jednako veličanstven i mnogo 
dalji, jer obuhvaća cijeli kraj, koji se stere od Biokova nad 
Makarskom s jedne, pa još dalje od grada Trogira s druge 
strane. Klisu u jugo-istok protegao se goli Mosor s krasnim 
dolinicama, gdje no su se prostrla znamenita Poljica, hrvat¬ 
ska Andora, prastara općina od devetnaest sela. Ta su sela, 
' sve do godine 1806., kad je Dalmacija s Kvarnerskim oto- 

131 



cima pripala caru Napoleonu, sačinjavala neku vrstu se¬ 
ljačke republike s vlastitim zakonikom. Tu je sitnu republiku 
omeđivala s istoka rijeka Cetina, kojoj se na ušću koči drevni 
grad Omiš, nekoć na glasu po smionosti njegovih gusara i 
krvavili zadjevica sa susjedima, to na kraju, to na otocima.. 
Spram Mosora, omeđujući djelomice splitski kanal, protegao 
se otok Brač, najveći od hrvatskih otoka. Obala je bračka 
sve naokolo posuta bijelim varošicama, koje su od uvijek u 
najživljem saobraćaju sa Splitom. Na Braču su i oni glasoviti 
kamenolomi, odakle su vadili veći dio gradiva za veličan¬ 
stvenu carsku Dioklecijanovu palaču. Nedaleko Brača, u 
istom smjeru, prema zapadu, polegla je Šolta, otok poznat u 
svijetu po izvrsnom medu, a u prošlosti po vječnim razmi¬ 
ricama sa splitskom općinom. Kroz prolaz što no dijeli Brač 
od Šolte, može se nazreti zapadni rt otoka Hvara; a još dalje 
nekadašnji jadranski Gibraltar, glasoviti Vis, pod kojim se 
je zadnjih sto godina triput prolijevala krv na ratnim bro¬ 
dovima četvero država. Kad se na ovom istom vrhu okreneš 
prema zapadu, gledaš protegnut pred sobom, nalik golemoj 
guji, otok Čiovo, ponajviše goli kamen i vrlo rijetko nasta¬ 
njen. Između Ciova i kopna, onamo daleko u dnu kaštelan¬ 
skog zaliva, niče ti iz mora, na čednom otočiću, drevni Tro¬ 
gir sa svojim krasnim zvonikom. Mostovi vežu, na obje 
strane, grad Trogir i s kopnom i s otokom Čiovom. Konačno, 
kad se okreneš prema sjeveru, pogled ti obuhvata lijepo ka¬ 
štelansko polje, opjevano od Andrije Kačića, što no omeđuje 
s jedne strane mrki Kozjak, a s druge morska obala, koja se 
uvija tako da podaje cijelomu kraju amfiteatralni oblik. Na 
sjevernoj obali toga zaliva izdiže se sedam ponosnih gra¬ 
dića, sedam Kaštela, poput sedam bijelih labudova, ili sedam 
u kolu uhvaćenih moma; ili pak, kako napisa zanešeni jedan 
pjesnik, sedam kristalnih kapljica na lisnatoj ruži! Nešto 
podalje od zadnjega Kaštela, koji su, po crkvici svetoga 
Jurja, prozvali Sućurac, prosule se kuće skromnoga hrvat¬ 
skog Solina, dijelom duž ceste, koja u Klis vodi, a dijelom po 
ruševinama nekoć sjajne i bogate rimske Salone. Nad Soli¬ 
nom pak, a na dohvat starcu Mosoru, izdigla se kliška tvr¬ 
đava, a pod njom selo istoga imena. Za Klis pjesma narodna 
veli: »Teško Klisu, jer je na kamenu, a kamenu, jer je Klis 
na njemu«! 

Sav taj prekrasni kraj hrvatske zemlje uživaš s najvišega 
vrha brda Marjana, a pod vrhom lako nađeš, u svoj njihovoj 
romantičnoj ljepoti, špilju svetoga Jerolima i Betlehemsku: 

crkvu. U Jeronimovoj je špilji često boravio svoje dane po 
koji pustinjak, nakon što se je zasitio bučnoga života u svi¬ 
jetu, da pred Bogom okaje mladenačke svoje prekršaje. Ne¬ 
koji su tvrdili da je tu boravio i Nestor hrvatskih pjesnika, 
dika i ponos grada Splita, Marko Marulić. — 

U doba kojim se bavimo živio je u špilji svetoga Jero¬ 
lima pustinjak Ilija, koga je narod samo pod tim imenom 
poznavao. Je li to bilo pravo njegovo ime, i je li on doista 
bio samo isposnik, toga nije znao nitko; kao što nitko nije 
znao, kako ni odakle je došao. Narod ga je vrlo štovao po¬ 
radi njegova isposničkog života i prilazio je k njemu za du¬ 
hovnu pomoć, vjerujući u izvanrednu moć njegove molitve. 
Romantične svoje špilje Ilija nije ostavljao nikad, osim u 
ranu zoru blagdana, da pribiva službi Božjoj u crkvi poljud- 
skih fratara, ili da inače, u duhovnom poslu, pohodi časnoga 
oca Mikulu. O drugim kakvim njihovim vezama nitko nije 
ništa ni slutio, osim njih dvojice i gdjekojega rijetkoga po¬ 
uzdanika senjskih Uskoka. — 

Nije se još bio prostro ni prvi suton, kad je vrtlar Lovro, 
kao da su ga vile nosile, dospio do pustinjakove špilje, ve- 
rući se po phstim puteljcima, kako mu je bio naložio otac 
Mikula. Dok je pustinjak Ilija razabrao, da je Lovro poslanik 
časnoga Mikule, primio ga je vrlo srdačno. Lovro mu je od¬ 
mah razložio o čemu se radi, pa su se oba požurila da napri- 
prave suhadi i drva, da im vatre, kako je odredio otac Mi¬ 
kula, budu veselije plamsale. 

Kako one večeri mjesečine nije bilo, a bio se nadvio i 
tanak oblak, da se nije vidjelo zvijezdama traga, mrak se 
je brzo ulovio, da nisi lako razabirao na nekoliko koračaja 
tamne predmete. Pustinjak se je najprije Bogu pomolio, da 
im bude u pomoći pri velevažnom poduzeću; pa kad je bilo 
doba, kresnuo je o kremen, zapalio gubu, koju su podmetnuli 
pod drva, pa su vatre lako zaplamtjele. Kako se je pak od 
istočne strane osjećao lagani lahorić, to su oba, i pustinjak 
Ilija i Lovro, posjedali na tu stranu otkud se je lahorić osje- 

f ćao. Tako su bili zaštićeni i od dima i od topline, pa su 

I . laglje mogli poticati vatru i slobodno promatrati morsku 

1 pučinu. 

' Vrijeme im je sporo protjecalo, kao što se pričinja sva¬ 

komu koji čeka. Ali se je ipak nizala ura za urom, te nije 
j .i mogla biti daleko ponoć, kad su oba ugledali na moru sitno 

j! crveno svijetlo, koje se je do tri puta pomaljalo, da se nakon 

■ i par časa opet sakrije. Lovro je bez daha zurio u daleko ono 

svijetlo, pa netom mu je sasvim iščeznulo, stao je veselo 
zemljom zasipavati svoju vatru, da je čim prije zaguši. Tada 
se je strelimice spustio k moru, i zaustavio se baš nad onom 
točkom, gdje se je u moru odrazivala vatra pustinjaka Ilije. 
Tu je sjeo na niski jedan kamen, koji kao da se je bogzna 
kada odronio, da sad stari Lovro uzmogne na njem udobno 
sjediti. Mogao je dapače prekoračiti na taj kamen, a da i ne 
zagazi u vodu, što ga je svega naokolo okruživala. Lovro 
sjedne, okrene leđa Marjanu, podvije noge, pa naćuli uši, da 
mu ne izbjegne ni najsitniji šum. 

Nije Lovro mogao da izmoli ni pet očenaša, kad mu 
dopre do uha jedva zamjetljivi pljusak vesala. Taj je pljusak 
bivao sve izrazitiji, i najedared se približi obali, upravo u 
duljini odraza pustinjakove vatre, jači brod, poput brigan- 
tina, a pod krmom mu je bilo zapisano ime »Nehaj«. Brod 
se je zaustavio na nekoliko sežanja udaljenosti, a tada jaki 
muški glas upita: 

— Tko si božji? 

— Sveti naš Nikola putnik! — odvrati Lovro također 
čvrstim glasom, kao da se je bojao ne će li ga oni u brodu 
prečuti. 

— Bio nam u pomoći! — odmah doda isti muški glas 
s broda. 

Od »Nehaja« se odmah otisne čamac s dva čovjeka. 
Čamac je lagano pristajao uz kamen na kojem je Lovro 
sjedio, pa je on i pomogao, da čamac ne udari o kamen. 
Lovro skoči s kamena unutra, a veslači se, koliko bi dla¬ 
nom o dlan, stvorili uz »Nehaj«. Lovro se popne na palubu, 
gdje je stojao, okružen od svojih drugova, Đuro Daničić, 
sin glasovitoga, istog imena vojvode senjskih Uskoka. Lovro 
mu mahom isporuči pozdrav i razloži poruku oca Mikule, i 
glede mletačkih galija i glede sudbine kapetana splitskih 
stratijota Petra Tomića. Vojvoda je slušao sve najvećom 
pozornošću, a kad je svršio, mladi Daničić rukom udari po 
balčaku svoga mača, pa zapovjedi: 

— Četiri oboružana druga u čamac s našim gostom! 
Želja časnoga oca Mikule nama je zapovijed! On je najsta¬ 
riji živući Uskok! Veslajte po uputi ovoga dobroga starca i 
učinite sve kako vas on naputi. »Nehaj« će međutim obići 
rt svetoga Jurja i čekati vas pri ulazu u kaštelanski zaliv. 
Sad je tek prošlo ponoći, pa vam se nadamo prije drugoga 
sata. Ti pak, dragi prijatelju, ako se ne povratiš k nama na 
brod, izruči moj pozdrav časnomu ocu Mikuli, i reci mu, da 

će dobiti od nas glasa iz Neretve, običajnim putem i na¬ 
činom. 

— Na službu, vaša milosti, odvrati stari vrtlar i spusti 
se u čamac, gdje su se već bila smjestila četiri do zubi oboru¬ 
žana Uskoka. Lovro sjedne na krmu da kormani, a Uskoci 
skladno zagrabiše veslima, da su se samo svijala. Čamac je 
odmicao kao da ga vile nose. U tili su čas obišli Marjanski 
rt, pa je Lovro upravio pramac prema rtu maloga poluotoka 
ispred poljudskoga samostana. On je vrlo vješto kormanio, 
te je, kad su prošli poljudsku siku i rt, upravio čamac prema 
tako zvanoj brodarici, koja gleda zadnji kaštel, biskupov 
Sućurac. Sve dotle cijelim putem nitko ni da bi slova izustio, 
te je samo skladni odmjereni pljusak vesala mutio noćnu 
tišinu. Istom kad su se primakli brodarici, jedan od Uskoka, 
upita vrtlara: 

— Misliš li, prijatelju, da nas ne će nitko iznenaditi na 
obali, kad pristanemo? 

— Jamčim vam svojom glavom — odvrati Lovro. — Od 
ponoći pa do zore svaka krštena duša izbjegava ovaj kraj. 

— Kako to? — upita drugi Uskok. 

— Eh, kako! Ljudi vjeruju da u to doba izlaze dusi iz 
crkvice presvetoga Trojstva, pa da se skiću sve naokolo do 
mora. 

— Ali ti se, prijatelju, toga ne bojiš? — opet će onaj 

prvi. 

— Čega bi se bojao? Nekoć sam se i ja plašio duhova, 
dokle me časni otac Mikula nije glede toga razuvjerio. 

— A kako te je razuvjerio? 

— Rekao mi je, da se ne trebamo bojati mrtvih, već 
živih! 

— To ti je rekao otac Mikula? — dometne onaj prvi. 

— Da, da, on mi je tako rekao. Dapače je dodao, kad 
bi to stalo, da pokojnici u noći ostavljaju svoje grobove, 
onda bi ih naš samostan bio pun, krcat. 

— Zašto baš vaš samostan? — opet će onaj drugi. 

— Jer u našoj crkvi i dvorištu imade sva sila grobnica; 
a ima ih i u predvorju samostanskom. A ja sam nebrojeno 
puta u svako doba noći bio i u crkvi i oko nje, ali nikad 
nisam vidio traga duhovima. 

— Pravo kaže otac Mikula — umiješa se treći Uskok. 
— Da je istina ono što babe pričaju glede sablasti, ne bi se 
u noći smjelo nikamo poći, a da ih se ne sastane na stotine, 
dapače na tisuće. 

— To je posve prirodno, — potvrdi onaj drugi. — Došle 
je neizmjerno više ljudi pomrlo, nego li ih ima živih, pa da 
nam u noći ti nebrojeni gosti dodu u pohode, sve bi vrvielo 
od njih. 

— Tako je — ozva se opet onaj prvi. — Da bi mrtvi 
mogli obračunavati sa živima, teško da bi itko prošao gore 
od nas Senjana! 

— Zašto baš Senjani? — začudi se Lovro. 

— Eh, moj dragi prijatelju — odvrati mu isti Uskok; 

promisli samo, koliko smo, otkad vojujemo, potopili i 
Turaka i Mlečana! Pa da sad svi ti iz mora poskaču, bilo 
bi nam zlo i naopako. Došle ... 

— Laganije, braćo, — prekine ih Lovro. — Blizu smo 
kraja. Dovoljno je da veslaju dvojica. Tako ... laganije, la¬ 
ganije ... Stanite i vi zadnji!... Tako ... Eto smo baš lijepo 
zadrli u pijesak!.. . Dobro je! 

Lovro skoči prvi iz čamca, a za njim dva Uskoka s 
puškama. Okrene se tada prema drugoj dvojici u čamcu, pa 
im reče: 

— Vi ostanite tu. Da bi došlo do nevolje, zazvat ću vas. 
Ja se nadam, da ću se povratiti za koji čas. Vi pak, — okrene 
se prema dvojici što su se iskrcala — pratite me do puteljka, 
koji vodi k crkvici. Ne bi možda ni trebalo; ali, gusti je mrak, 
pa ne će biti suvišno .... 

Odmah se zatim Lovro s pratiocima uputi obalom. Kad 
su se pak uspeli na proplanak, s kojega vodi puteljak do 
crkvice presvetoga Trojstva, reče im: 

— Vi stanite tu. Ja ću dalje ravno, sam. U dva skoka eto 
mene natrag s vašim novim drugom. 

Lovro pobrza puteljkom, i koliko bi dlanom o dlan, 
stvori se pred crkvicom. Tmina je sveudilj bila gusta, a sve 
naokolo grobna tišina. Pokuca do tri puta na vratima, a tad 
otključa. 

—• Tko si božji? — javi se kapetan Tomič iz tamne 
crkvice. 

— Samostanski vrtlar, koji vas je i zaključao u ovom 
svetom mjestu. Izvolite, gospodine kapetane, samnom, ali 
žurno. Dolje na proplanku nas čekaju senjski drugovi, s ko¬ 
jima ćete na brod. 

—• Bogu hvala, dragi starče! — odvrati Petar. — Ne 
smijemo časa da počasimo. Samo da nađem sablju i kalpak. 

Lovro kresne nekoliko puta o kremen, a to je bilo do¬ 
voljno, da Petar nađe što je tražio. 

Odmah su izašli. Lovro je pomno zaključao vrata, pa 
su se oba spustila puteljkom prema obali. Lovro je u kratko, 
na oduške, obavijestio Petra o svemu, a nije propustio ni da 
se pohvali, kako je vješto kormanio od Marjana do Luke. 
Dodao je pak odmah, kako sad njega u čamcu više ne treba, 
jer će gospodin kapetan na povratku do Marjanskog rta kor- 
maniti još vještije od njega. 

—■ Kako će se radovati časni otac Mikula, kad mu pri¬ 
povjedim, da nam je. Božjom pomoću, sve lijepo za rukom 
pošlo — završi Lovro kad su izašli na proplanak. — 

— Ona dva Uskoka sad su pristupila k Petru. I dočim 
su se oni rukovali s njime, oglasi se u onoj mrtvoj tišini 
konjski topot. Uskoci odmah trgnuše handžare, ali ih Petar 
umiri, jer na konjima ne mogu da budu neprijatelji, već po 
svoj prilici njegovi stratijoti, dakle prijatelji. Ali, i ona dva 
Uskoka u čamcu, dok su zamijetili konjski topot, poskakali 
su na kraj i potrkali prema proplanku, da pomognu braći, 
bude li od nevolje. Uspeli su se na proplanak isti čas, kad su 
se, na kraju zapadnoga puteljka pojavila dva konjanika. 

— Tko si božji? — upita kapetan Tomić. 

— Prijatelji, dragi moj Petre! — odazove se kapetan 
Celić, skoči s konja i zagrli svoga pobratima. — Sa mnom je 
tvoj vjerni Dujam. 

— Zdravo Ivo! Zdravo Dujme! — zadovoljno će Petar. 
Sam Bog vas je poslao, da ipak saznate nešto o meni. Samo, 
ne pojmim. Ivo, kako si se mogao domisliti, da ću baš u ovo 
doba noći ostaviti svoj sveti zatvor? 

— Slučajno, dragi Petre. Kad smo se ono rastali na so¬ 
linskoj cesti, rekao si mi, da ćeš po svoj prilici noćiti gore u 
crkvici, ali da nitko ne smije blizu doći. Kasnije sam promi¬ 
slio, da bi bilo najbolje, ako ja glavom preuzmem noćnu 
službu na ovoj strani. Stoga sam uzeo sobom samoga Dujma. 

—■ Dobro si se sjetio. Ivo. I nabasali ste u pravi čas. jer 
da ste došli malo kasnije ... 

—■ Nabasali smo, kako rekoh, slučajno. Križali smo dov¬ 
de, i puteljcima i oputinama, od Marjana pa sve do Broda¬ 
rice; ali uvijek daleko od crkvice. I kad smo se, iza ponoći, 
na Brodarici odmarali, pričinilo nam se kao da čujemo plju¬ 
sak vesala. Kako se nije vidjelo ama baš ništa, spustili smo se 
na žalo i dalje prisluškivali. Izgledalo nam je kao da se plju¬ 
sak gubi prema istoku. Kad je opet nastala mrtva tišina, stao 
sam razmišljati, pa sam došao do osvjedočenja, da je onaj 
brod ili čamac, što mu drago, sigurno amo u Luku zakrenuo. 

Sto sad? Tvoj je nalog bio, da se k crkvici ne prilazi; ali sam 
ipak promislio: ako su doplovili prijatelji, dobro; ako nisu 
prijatelji, vršit ćemo svoju dužnost! I tako, sve misli u jednu: 
poklopili smo konje, pa evo nas sretno ovdje. 

— Doista, u sretan čas, Ivo . . . Bog zna, kad ćemo se 
opet vidjeti . .1 Ovo su naša senjska braća i ja ću sad na 
njihov brod. 

—■ Kod rta Svetoga Jurja — tiho doda vrtlar. 

— Eto Petre, sad znadem, zašto me je srce neprestano 
vuklo na ovu stranu. Ni sam ne znam, kuda smo sve noćas 
projašili, ali nije mi se dalo daleko odavle. 

— Ah, moj Ivo, koliko mi je laglje ostaviti ovu svetu 
rođenu grudu, kad je Bog dopustio, da te u ovom času vidim. 
Reci mi. Ivo . . . Sto je od moje sirotice? 

—■ Petre, . . . možeš se domisliti. Strepi za te . . . Ne 
može da se primiri . . . Samo bunca o vješalima, otkad je 
doznala za kneževu zabranu. 

— No, utješi je. Barbarigo me ovoga puta vješati ne će! 
Kaži joj sve, da se umiri. 

— Ja se nadam, da će se primiriti, kad dozna, kako si 
krasno umaknuo. 

— U ostalom, dragi moj Ivo, što ćeš ... da ti rečem. 
Ti si joj odsele i brat... i sve .. . Suvišno je, da ti je pre- 
poručam . . . 

— Petre, ti znaš, koliko ja Jelku ljubim! 

Štiti je. Ivo, proti svakomu! Slutim da će se sve urotiti 
protiv sirote ... 

— Ne će je se nitko ni dodirnuti, osim preko moje 
Iješine! 

—■ I moje! —■ doda Dujam; a oči su mu, sve u tami, 
bljesnule. 

—■ Ne smijemo gubiti vremena, gospodine kapetane — 
izjavi jedan od Uskoka. — Naši na brodu bit će nestrpljivi. 

— Pravo veliš, prijatelju. S Bogom, moj dragi Ivo; po¬ 
tresnim će glasom Petar i zagrli svoga pobratima. — Reci 
Jelki, da će moja misao biti uvijek kod nje . . . Pozdravi mi 
starca ujaka i tvoju majku. 

—■ Časnom ocu Mikuli taj ću pozdrav još noćas ja ispo¬ 
ručiti — oglasi se Lovro jedva susprežući suze. 

— S Bogom, Dujme! S Bogom, Lovro! Bog vas oba 
čuvao! 

— Bog nam bio svima na pomoći! — doda Lovro, pa mu 
se uz jecaj odronile dvije krupne suze niz staračko lice. 


— Vama dragi Lovro, neka Bog naplati. Vaša je velika- 
zasluga, što je sve ovako lijepo doslije prošlo — završi Petar 
i živo stisne Lovrinu desnicu. 

— Časni otac Mikula i ja molit ćemo se Bogu za vas.. 
Inače stari vrtlar Lovro šutjet će uvijek kao grob, makar ga 
na muke stavili! 

— S Bogom, braćo! — doda kapetan Celić rukujući se s- 
Uskocima. Možda se jednom opet sastanemo zdravi i veseli! 

— Bog dao! — odvrate složno Uskoci. 

Pošto su se svi još jednom izrukovali, Petar se spusti s 
Uskocima na žalo. Ivo i Dujam poklopili konje, pa vrčem 
na protivnu stranu, prema istoku. Vrtlar Lovro zakrene pre¬ 
ma Dvornikovu vinogradu, da oslobodi drugoga sužnja, Pe¬ 
trova konja. — 

Nakon nekoliko časova već se je u daljini gubio topot 
stratijotskih konja, a gubio se i pljusak vesala. Kad je čamac 
izašao iz one drage, javila se iza oblaka sjajna jedna zvijezda, 
da malo zatim opet nestane. A kad je čamac plovio ispred 
poljudske uvale, Petru se vinuo dubok uzdah. Sjetio se on 
taj čas svoga dobroga ujaka, koga, slutio je, nikad više u 
životu vidjeti ne će . . . 

Malo zatim čamac je pristao kod rta svetog Jurja uz 
»Nehaj«, koji je odmah obišao taj rt, da se pridruži ostalim 
uskočkim brodovima u kanalu. 

Taj čas je dogarala i vatra pred pustinjakovom špiljom 
na Marjanu, a Marko Barbarigo, teturajući, opraštao se s 
gostom, nadkomesom na galiji »Stella«. 

X. 

JURIŠ 

Marko Barbarigo, knez i kapetan grada Splita, nije obi¬ 
čavao ostavljati kreveta ni rano, ni lako, pogotovu ako je 
lijegao na počinak kasno, i ako je dublje u čašu zavirio. 
Poslije takvih prigoda, netom bi u jutro protro oči, spopadala 
ga je takva zijevalica i rastezavica da je u ložnici sve ozva-- 
njalo. Pa kad bi se kod tih napora nategli i nabrekli njegovi 
mišići i živci, onda mu je po sebi ružno lice postajalo go¬ 
tovo odvratno. 

Tako je eto, on izgledao, u kasno jutro, kad se je pro¬ 
budio poslije one veselice s nadkomesom Alfonsom Bovini. 

Glava mu je htjela da pukne od silnoga mamurluka, a žile 
kao da će mu sad provaliti iz kože. Rastezavica i zijevalica 
mučile su ga neprestano, tako da mu se je od silne napetosti 
na časove iz očiju po koja suza odvalila. Kad se je donekle 
primirio, podmetnuo je obje ruke pod glavu na jastuk, pa je 
stao prekapati po uspomenama iz prošle noći. Ponajprije, 
kao da sam sobom razgovara, izlanuo je: 

' No, Bovini je mogao doista da bude zadovoljan! 
Sjajna večerica! 

To je doduše bio općeniti, ali možda i jedini bistri uti¬ 
sak njegov iz prošle noći. Od svega drugoga nečega se je 
sjećao kako tako, ali veći mu je dio bio zastrt kao nekakvom 
maglom. Sjećao se je dobro, da mu je gost bio sjajno raspo- 
ložen, da je pripovijedao same zanimljivosti, a sve opet za¬ 
činjeno pijanom duhovitošću. A kad se je sjetio koje od onih 
duhovitih pripovijesti, spopadao ga je nekakov ludi smijeh, 
koji mu je samo umnažao mamurluk u glavi. Dapače, trza¬ 
vica smijeha znala je na časove biti toliko neodoljiva, da se 
je, rastegnut na krevetu, počeo grozničavo tresti, a žile u glavi 
kao da će mu popucati. Tada nije mogao da dulje drži ruke 
pod glavorn, već bi ih žurno izvukao, složio na čelu prste, a 
sljepočice čvrsto stisnuo među dlanove. Takav mu je stisak 
prijao: krv mu je časkom slabije šumila po žilama, pa mu 
trzavica nije uzrokovala tolike boli. 

Prekapajući tako po uspomenama iz prošle noći i boreći 
se s vlastitim živcima i žilama, najedared ga spopade takav 
smijeh, da je morao skočiti s kreveta, te onako go kao mah¬ 
nit glavinjati po sobi brzim korakom, držeći sveudilj dlano¬ 
vima stisnute sljepočice. Sjetio se on taj čas prefriganke 
Blanke Cappello, te kako je ona obradovala velikoga vojvodu 
toskanskoga tuđim čedom. 

— Divna je to žena! — klikne Barbarigo, kad se je ko¬ 
načno zaustavio pred velikim zrcalom. Ali u isti taj čas sjetio 
se on i Jelke Tomićeve, sjetio se mejdana, pa Luke i svojih 
odredaba. 

— Do bijesa! Eto sam skoro zaboravio onu krasnu 
gusku! . . . Da, da . . . Krasna je! . . . Luka je valjda sve do¬ 
bro udesio ... On je vražji svat! Boji me se kao žive vatre, 
ali bi za novac izdao i rođenoga oca, da mu je živ . . . Izdao 
bi možda i mene! . . . No, da je pravi lopov . . . onaj pra¬ 
vi... i da se može svemu domisliti... on bi sada ... da .. . 
ne, to nije moguće . . . 

Barbarigo se izvali u naslonjač. Misao mu se ni za čas 


nije otkidala od Jelke. On je nastavljao svoje umovanje O' 
Lukinoj zadaći... —■ Ne, nikako! — zaključi konačno svoje 
umovanje. —■ Sad nije još mogao .. . Ne, ne, treba najprije 
vidjeti, da li su oni kapetanići u hladovini . . . Istom tada 
ona treba da dođe k meni ... To bi moglo ... da moglo bi 
biti još danas. Da, danas bi moglo biti... Doći će!... Oh, 
doći će ona k meni! . . . Da, da, doći će . . . kako je ono 
Luka rekao ... da plače, da mi padne pred koljena, da me 
moli za milost ... A tada? . . . Ha, ha, tada će početi ono, 
kako je ono Luka kazao, izmjenično popuštanje!. . . Ha! 
ha!.. . Da, ona će prva početi popuštati.. . Kako ne bi! Pri- 
silit će je uzvišena, sveta bratska ljubav!. .. Ipak je lijepo, 
što na svijetu postoji ta sveta bratska ljubav!... Ha, ha, 
ha!... Ja te ljubavi ne poznam ... Ja ću joj tu svetu bratsku 
ljubav ostaviti neozlijeđenu; ja ću joj u lice pohvaliti tu svetu 
ljubav, to sveto čuvstvo ... ali konačno .... da, da, ... to 
će biti zalogaj!, . . . Napokon, to je i pravo! Ha, ha! . . .Njoj 
neka ostane poezija svete bratske ljubavi, a meni, kako ono 
kažu, proza . . . Da, da, izvrsno! ... To je prema onomu po¬ 
svećenomu načelu: do ut des! . . . Da, da: ja tebi bratov 
spas ... a ti meni . . . Divno! Dakle, danas, ... da danas 
moramo s time na kraj ... Sramota je, grdna sramota, što 
jedan Barbarigo, knez i kapetan grada Splita, mora da to¬ 
liko čezne za jednom pučankom .... 

Sad Barbarigo potegne uzicu zvonca, a u ložnicu uniđe 
sluga, koji mu je obično pomagao kod odijevanja. Sluga se 
ustuboči pred gospodarom .. . 

—■ Keko, samo žurno! Danas imam vražjega posla, a već 
je i prilično kasno ... Je li što nova u gradu? 

—■ Ima, ekcelencijo, mnogo toga nova — odgovori Keko 
natežući knezu čarape. 

—■ Mnogo? Na primjer? 

—• Prva je novost, da je nestao kapetan stratijota Tomić, 
i to netragom. 

— Nestao? —• začudi se Barbarigo. 

— Da, ekcelencijo, netragom. Ljudi kažu, da je kapetan 
Zuliani pretražio noćas svaki kutić u gradu, ali Tomiću ni 
traga ni glasa. 

—- Dakle, nestao! ... A od koga si to, Keko, čuo? 

— Kazao mi je jutros rano gospodin oficijal Luka. 

— A gdje je sada Luka? 

—■ Bit će da još čeka dolje pred kancelarijom. 

— Pa što ti je još kazivao Luka? 


— To, da je nestao kapetan Tomić, i da su u zoru ljudi 
našli njegova konja bez sedla. 

— Gdje su ga našli? 

—- To ja ne znam. Luka je kazivao, da je konj lutao po 
vinogradima. 

—• A nije li ti Luka kazivao, što on misli, kako je nestao 
kapetan Tomić? 

— Nije ni slova, ekcelencijo. Zašto bi on baš meni kazi¬ 
vao što misli! 

•—■ A nije li ti Luka još što drugo kazivao? 

—• Da su konja ulovili i doveli u grad. Konj je i tako 
vlasništvo države. 

-—• Samo to? Bit će da ti je Luka još nešto govorio . . . 
Jeste li dugo brbljali? 

— Da, ekcelencijo . . . Rekao mi je . . . No, ne znam 
kako da se izrazim . . . povjerio . . . 

—■ Kako to? povjerio ti je! 

— Da, ekcelencijo, budući da je to stvar tajna, a ja 
tajnu čuvam. 

— Govori, Keko, kaži mi sve! 

— Luka je tražio da mu prisegnem, da ne ću odati ni¬ 
komu niti slova. 

—■ Kakvo je to odati ili ne odati! Preda mnom ne smije 
biti tajne! Govori! 

— Ekcelencijo, ja sam Luki rekao, da mu prisižem, da 
ne ću . . . 

— Govori i ne budali! — srdito će Barbarigo. — Ja ti 
zapovijedam da govoriš! 

— Dakle, ja ne gazim prisegu, kad mi ekcelencija zapo¬ 
vijeda? 

— Kakva prisega! Na što si prisegao? 

— Na ništa; samo sam rekao da prisižem! Eto, tako 
sam prisegao .... 

— Dosta mi je toga! Govori! 

—- Odmah, ekcelencijo. Molim samo vašu milost, da se 
pridigne, da mogu straga zakopčati . . . 

Barbarigo ustane. Keko čučne iza njega i nastavi svoj 
posao. 

— No, Keko! Poemi! 

— Jest, vaša milosti. Luka mi je povjerio, da je kapetan 
Zuliani tražio čitavu božju noć ne samo Tomića, već i kape¬ 
tana Celića. 


— Pa zar nije ni njega našao! — oštro će Barbarigo, 
okrenuvši se naglo prema Keku, koji je ostao u istom polo¬ 
žaju, tupa lica, držeći u ruci jednu podvezu. 

— Što si se zabezeknuo, Keko! Što buljiš tako glupo, 
kao pravo tele! Govori! 

Keko se uspravi, stane prevrtati podvezu s prsta na prst, 
pa počne: 

— Kapetan Zuliani je ipak ulovio Celića . . . Tražio ga 
je dugo, pa ga je i ulovio! 

— Je li to sigurno, da ga je ulovio? Govori! 

— Jest, ekcelencijo. Luka mi je i to povjerio kao tajnu, 
a ja sam mu prisegao . . . 

— Što ti je još povjerio Luka kao tajnu, koju ne ćeš 
odati nikomu?! 

— Eto, to, što sam rekao, ekcelencijo . . . Da . . . rekao 
mi je, da su našli Celića istom u zoru, i to blizu Pojšana, 
onamo, znate . . . 

— Pa onda? 

— Da su ga svezali ... to jest . . . Zuliani ga je svezao 
i odveo u podzemni zatvor. 

— Da li je Celić bio sam? 

— Nije bio sam. 

— Dakle su s njime bili i njegovi ljudi? 

—'Ne, nisu bili, ekcelencijo . . Eh, da su oni bili s nji¬ 
me, ne bi to tako glatko išlo! .... 

— Rekao si, da kapetan Celić nije bio sam? 

— Da, bio je s njime samo jedan od stratijota.. . 

— Njegov čovjek? 

— Mislim, da nije. 

— Onda je Tomićev; iz Tomićeve čete? 

— To vam ja ne znam, ekcelencijo . . . 

— Ti si, moj Keko, prava pravcata bena! Je li tako? 

— Na službu, ekcelencijo; ali to će najbolje kazati 
on sam . . . 

—■ Tko? pametni Luka? 

—■ Ne; Luka ne; već onaj stratijot. 

— Opet ti kažem, Keko, da si bena! Zar nisam i prije 
znao, da će mi reći sve, ako ga pozovem. 

— Vaša ga ekcelencija ne treba pozvati .... 

— Kako to? . . . Valjda ne namjerava i on nestati! 

— Ne, ekcelencijo, on je dolje, pred kancelarijom, čeka. 

— Kažeš, da je onaj stratijot dolje i da čeka pred kan¬ 
celarijom? 

— Da, ekcelencijo .... 

■ Dakle, obadva čekaju: i oficijal Luka i onaj stratijot, 
što je bio s kapetanom Celićem . . . 

— Čekaju oba vašu ekcelenciju . . . 

To si mogao odmah reći! Nikad iz Keka pametna 
čovjeka! Je li tako? 

— Jest, ekcelencijo! Ja se nisam sjetio, da bi to morao 
reći odmah. 

—■ Čekaju li dugo? 

—■ Od osme ure, vaša milosti. 

— A sad je? 

— Blizu podne. 

— 2urno, Keko, pomozi mi da se operem. 

Barbarigo se žurno oprao. Tad se je opet uvalio u naslo¬ 
njač, a Keko ga je počeo češljati. Barbarigo, kao da je nešto 
razmislio, pa će najedared Keku: 

— Je li čeka još netko pred kancelarijom? 

— Čeka, vaša milosti. 

— Tko to? 

— Ne poznam . . . nisam nikad prije vidio . . . 

— Je li muško ili žensko? Toliko valjda poznaš? 

— 2ensko je, ekcelencijo. 

— Žensko! — klikne Barbarigo. — Djevojka? 

— Mogla bi biti još djevojka . . . Da, da, sigurno je 
djevojka . . . 

— Mlada? 

— Kao kaplja. 

— Lijepa? . . . Ružna? 

—■ Krasna, ekcelencijo. Ali je ne poznam. Još nikad nije 
bila u palači. 

— Crnka? 

— Prava, pravcata crnka! 

— I ona čeka od osme? 

— Nije, ekcelencijo, ona je došla kasnije, ... da, da: 
znatno kasnije. 

Sama? 

— Bit će da je došla sama. Nisam vidio nikoga s njome, 
a Luka i stratijot su došli mnogo prije. 

— O sveta bratska ljubavi! — klikne Barbarigo iro¬ 
ničnim posnijehom. 

— Ja nisam tO rekao, ekcelencijo! — ogradi se Keko, 
odloživši gospodarev češalj. 

— Sto nisi rekao, Keko? Opet ti ponavljam: ti si prava 
pravcata bena! 

Keko je sad još glupije buljio u svoga gospodara. 

—• Navuci mi, Keko, haljinac. Ti, moja beno! Zar nisi ti 
bena, Keko moj glupi? 

— Ja ne znam. 

—• Kako ne bi ti to znao? . . . Ah, Keko, Keko! — 
nasmiješi se Barbarigo. 

Taj gospodarev smiješak kao da je osokolio sobara, da bi 
ipak smio da nešto odgovori. 

— Onako je, kako kaže vaša milost. 

— No, hvala Bogu, da i sam uviđaš . . . 

— Ja sve uviđam, ekcelencijo. 

— Kad sve uviđaš, mogao si mi odmah sve i reći, a da 
te ne natežem ovako . . . 

— Da sam bena, vaša milosti? 

— Ne to; već ono zadnje. 

— Ono zadnje? — ponovi Keko smeteno. 

— Da, da čeka pred kancelarijom ona djevojka • • • 

— Neka mi oprosti vaša milost . . . Smijem li u kuhinju, 
da donesem zajutrak? 

— Ne treba, Keko. I onako je blizu objed. 

— Na službu, vaša milosti. 

— Možeš otići, Keko. 

Sobar se nakloni i ode. 

Marko Barbarigo opet pristupi k zrcalu, pomno se ogle¬ 
da, naravna bolje rijetku kosu i pogladi bradicu. Lice mu je 
odavalo, kao da je zadovoljan svojim vanjskim izgledom i 
s razvitkom stvari. Uzme šešir, pa se uputi k vratima. Tu 
popostane čas, pa se povrati do naslonjača. Položi šešir na 
najbliži stolac, sjedne i stane razmišljati. 

Sto je taj čas razmišljao Marko Barbarigo? Nije li mu se 
možda pojavila pred očima sva grozota zločina, što ga je 
tolikim cinizmom zasnovao, poradi čega su dva nedužna čo¬ 
vjeka već poginula: Cicvarko i turski aga, bez obzira na sve 
ostalo zlo što je imalo da se još rasplete? A zašto? Samo da 
bude do kraja zadovoljena njegova pohota na ^ nedužnoj 
djevojci, sirotici bez oca i majke, od koje je već jedinoga 
brata otkinuo, a zaručnika joj ni kriva ni dužna u dno kule 
strpao! Nije li se on sad na te pomisli zaprepastio? Nipošto! 
Marko Barbarigo ne bi bio plemić, kad ne bi ostao kod za¬ 
čete osnove, kad je ne bi do kraja izveo; pa neka se izniže 
još i više nedužnih žrtava na koje nabasa pri ostvarenju svoje 

osnove. Tek je dvoumio: da li bi imao saslušati stranke, što 
mu je^ sobar spomenuo, dolje u kancelariji, ili pak u svojoj 
ložnici; hoće li svoj juriš na djevojku poduzeti sad odmah, 
ili će odgoditi na drugi dan. Odluči li se za odmah, ložnica 
mu je bila najpodesnija. 

Nekoliko je časova nijemo buljio u pod. Konačno se 
trgnuo i opet povukao uzicu zvonca. 

Na vratima se pojavi Keko. 

-— Vaša milost zapovijeda? 

— Čeka li još dolje oficijal Luka? 

— Na službu, vaša milosti. 

Neka dođe. Reci mu, ali glasno, da ne ostavljam 
danas ložnice, jer se ne osjećam najbolje. 

Keko se nakloni i ode, a odmah zatim pojavi se oficijal 
Luka Kolubrin. — 

— Ljubim ruke i dobro jutro želim vašoj ekcelencijil 
— uz duboki će naklon Luka. 

7 - Dakle, kapetan se Tomić povratio iz Solina odmah 
poslije oficijala Luke Kolubrina! — ujedljivo će Barbarigo, 
uprijevši pogled u svoga pouzdanika. 

— Zar vaša ekcelencija već znade? — bojažljivo će 
Kolubrin. 

— Ne znam, ali se domišljam, da je kapetan Tomić 
sjajno odmaglio. Nije li tako. Luka? 

— Na žalost, istina je! 

— Domišljam se također, da je kapetan Zuliani uza¬ 
ludno cijelu Božju noć tražio svuda po gradu i kapetana 
Tomića i kapetana Celića. 

— Celić je zatvoren, ekcelencijo! 

— Da, zatvoren, istom u zoru! Nije li tako moj odani 
i pouzdani oficijale? 

— Na službu, vaša milosti. 

— S kapetanom Celićem bio je samo jedan jedini stra- 
tijot. Nije li tako. Luka? 

— I taj dolje čeka. 

— Znadem da čeka. Osim njega, čeka još netko dolje 
pred kancelarijom. 

— To je ona. Jelka Tomićeva. 

— I to znadem. A nije isključeno da to znade već ci¬ 
jeli grad! Moj oficijal misli, da moje lične stvari moraju 
znati čak i sluge! Dakako, uz prethodnu prisegu! 

Luka duboko ponikne glavom, a Barbarigo stane šetati 
gore dolje po ložnici. 


— No, — nastavi Barbarigo, zaustaviv se pred Lukom, 
— nadam se da će moj oficijal u buduće opreznije čuvati 
tajne svoga gospodara... 

— Neka mi vjeruje vaša ekcelencija, da osim što sam 
rekao Keku ... 

— Dobro, dobro — prekine ga Barbarigo. — Dakle, 
čeka i Tomićeva sestra? 

— Na službu, vaša milosti. 

— Je li došla od svoje volje, ili ju je netko nagovorio? 

— Da nije sama došla, ja bih joj bio savjetovao da 
dođe svakako danas. 

—• Neka bude. Sto sada? 

— Sad, moje je skromno mnijenje, da se počme onako, 
kako je dogovoreno. 

— S popuštanjem? je li? I ti misliš, da će ona ... 

— Satrta je od tuge. Ja se usuđujem misliti, da će ići 
lako i glatko. 

— To misliš ti; ali ja se bojim, da ne će baš tako glatko 
ići.. . 

— Samo treba da se vaša milost u početku pokaže stro¬ 
ga i neumoljiva! 

— Dobro; vidjet ćemo. A zašto čeka onaj stratijot? Ja 
njega... 

— Treba ga preslušati, ekcelencijo. On ipak mora da 
nešto znade. Zatečen je s Celićem, i od njegove je čete. On 
treba da opravda, zašto se je skitao cijelu Božju noć s Ce¬ 
lićem, kad nije od Celićeve čete, i kuda su se sve skitali. 
Nije isključeno, da se njegove izjave budu kosile s Celiće- 
vima, pa da se tako otkrije i Tomićev trag. 

— Gle, gle, to nije baš bedasto mišljeno! Vidim, da se 
ipak znadeš domisliti, kad pametno misliš. Ali, stratijota 
mogu preslušati i kasnije. Napokon, ne može se dogovarati 
s nikim. 

— To je isključeno, vaša milosti. 

— Stratijota ti otpremi. Reci mu, da će već biti prizvan. 

— Tako ću mu reći. A djevojci? 

— Hm!. .. Misliš li, da bi već sada bio zgodan čas? 

— Zašto ne, vaša milosti! Njezina će tuga kasnije popu¬ 
stiti, a to bi bilo opasno. 

— I to je istina. Dakle, stratijota otpremi, a nju do- 
vedi gore, jer, zapamti Luka: Njegova se ekcelencija danas 
ne osjeća najbolje, pa stoga ne ostavlja ložnice. 

— Razumijem potpuno, vaša milosti. 

Luka pobrza stubama, te priopći Dujmu, da će ga knez 
kasnije preslušati; a Jelki, da je i nju njegova milost htjela 
da kasnije sasluša, jer se ne ćuti dobro, pa danas po svoj 
prilici ne će ni doći u kancelariju; ali on, Luka Kolubrin, 
molio je kneza, neka bi nju odmah primio, jer ga je ganula 
njezina velika tuga, pa bi želio, da bude čim prije utješena 
od milosti njegove ekcelencije. 

Kako je Dujam polagano silazio, čuo je dobro svaku 
Lukinu riječ. Osobito su mu se usjekle one Lukine, da se 
je on, gadni Luka Kolubrin, založio, da knez primi Jelku! 

— Sumnjivo mi je sve to! ■—- propenta Dujam kao sam 
za sebe kad je dospio do izlaza iz palače. Tad se, ispod onih 
svodova zaustavi, pogladi svoj mrki brk i sjeti se obećanja 
što je prošle noći zadao svome kapetanu, da se nitko ne će 
ni dodirnuti Jelke, osim preko njegove Iješine. On sve misli 
U jednu smisli, okrene se, uniđe kroz ista vrata, popne se 
do kancelarije i sjedne na zadnju od stepenica, što su vodile 
na gornji kat. Barbarigova je ložnica bila točno nad kance¬ 
larijom koja je bila dolje. 

Zadnja dva prepaćena dana ostavila su vidljivih tragova 
na ubogoj Jelki. Bila je blijeda, ali ta bljedoća nije kvarila 
njezine ljepote ni dražesti. Dapače, kao da je ta bljedoća 
umnažala prirođene njezine čari. Ona se je lagano penjala 
za Lukom, poput ovčice koju vode na klaonicu. Srce joj je 
kucalo, kao da će provaliti grudi. Kad je pak primijetila, 
da Luka posiže za kvakom, da otvori vrata na kneževoj 
ložnici, u sirotici kao da je taj čas stinula krv; ali je ipak, 
kao po nagonu svrnula svoje divne oči k nebu, te je mišlju 
svojom zazvala zaštitu Svemogućega Boga i Nebeske Majke 
sirota. Kad je pak stupila u sobu, sva se je stresla, pogo¬ 
tovu kad se je ogledala naokolo i zamijetila u naslonjaču 
Marka Barbariga. Luka brže bolje prinese stolac do u sre¬ 
dinu sobe. Ona sjedne, a Luka se postavi iza njezinih leđa 
blizu prozora. 

—■ Vi ste — počme tobože nehajno Barbarigo — sestra 
kapetana Petra Tomića? 

— Vaša milost to već znade —■ tiho uzvrati Jelka. 

— Je li vas tko nagovorio da dođete danas k .meni? 
Je li vas tko naputio? 

— Nije nitko, vaša milosti. Sama sam se odlučila da 
dođem. 

—■ Sigurno ste, ako je tako, došli, da mi priopćite gdje 
vam se sada nalazi brat. Jer, on se skriva, da ga moja ruka 

ne dosegne ... A vi ste pametna djevojka, pa uviđate, da 
je najbolje reći svome poglavaru svu istinu. Ako vas je ta 
nakana amo dovela, moram da vas pohvalim. 

— Ja niti ne slutim, vaša milosti, gdje se sad nalazi 
moj brat. 

— Vi niti ne slutite? — naglasi Barbarigo svaku slovku. 

— Doista ne slutim, niti mogu slutiti. Mene je iznena¬ 
dilo što sam jutros čula. 

— Da vi ništa ne znate, to mi je teško vjerovati! Nije 
moguće, da baš ništa ne znate, kada, kuda i kako je nestao 
vaš brat? 

— Baš ništa, vaša milosti. Ja još nikad nisam lagala! 
Da što znadem, rekla bih: znam gdje mi je brat, i evo moje 
glave, ali ga odati ne mogu! Ja ga od jučer ujutro nisam više 
vidjela. 

— To vjerujem. Ali ste se i oprostili s njime prije nego 
što je krenuo u Solin? 

— Jesam, vaša milosti, onako kao što smo se opraštali 
svaki dan, kad je imao na gradskoj međi službu. On se u 
grad nije više povratio, jer bih ga ja svakako vidjela. 

— Ali, kad se je s vama opraštao, nije vam zatajio, si¬ 
gurno vam nije zatajio svoje namjere. 

— Svoje namjere? Ja ne znam uopće ništa o kakovim 
bratovim namjerama. 

— Ipak vam je nešto rekao u času oproštaja, kad je 
pošao na mejdan? 

— Ništa, vaša milosti. Na pragu naše kućice rekao mi 
je; — Sestro, neka te Bog čuva! — I kad je izgovorila te 
riječi, briznula je sirotica u grčevit plač. 

Barbarigo je čekao, da se bijednica isplače, a međutim 
je izmijenjivao značajne poglede s Lukom. Kad se je dje¬ 
vojka malo primirila, Barbarigo nastavi: 

— Je li vam poznato, da sam bio uvijek sklon i milostiv 
prema vašemu bratu? 

— To mi je poznato, vaša milosti. 

— Momak mi se sviđao, pa mu ni ja nisam tajio svoje 
naklonosti. 

— Brat mi se je opetovano pohvalio naklonošću vaše 
milosti. 

— To mi je ugodno čuti! Ali baš stoga ne mogu da 
dovoljno požalim, što se nije pokorio mojoj zabrani, koju 
sam izdao, kad sam doznao, da je pošao i poveo svoju četu 
do solinske rijeke, da dijeli mejdan s kliškim agom. 

— Da je taj mejdan vaša milost odmah zabranila, ne 
bi bilo došlo do svega ovoga. On je vašu zabranu očekivao; 
ali sam, kao junak, nije smio da je od vas izazove. Vi to 
shvaćate... on je vojnik... i nije smio pokazati da se boji 
mejdana. 

— Ja sam zabranu izdao, kad sam doznao što namje¬ 
rava. Priznat ćete, da mi to prije nije bilo moguće. Uosta¬ 
lom, bila zabrana izdata kada mu drago, on joj se je smjesta 
morao pokoriti. Zar nije tako? Vojnik i posluh, to je nera- 
združivo! 

Djevojka nije slova uzvratila. Ona je samo nijemo u pod 
buljila. 

— Moja zabrana, — nastavi Barbarigo, — to ćete mi 
priznati, omogućivala mu je da se časno izvuče iz nemiloga 
zapletaja. Nije trebao već da se pokori, i nitko živ mu ne 
bi toga zamjerio. On je morao poslušati stariji nalog! Ali 
on, mjesto da se pokori, on je prezirno uskratio posluh meni, 
svome poglavaru! Znate li vi, što je to, kad vojnik uskrati 
posluh? Pa k tomu na očigled mnoštva naroda? Nesreća je 
pak htjela, da je na mejdanu pogubio Mehmet-agu! Da ga 
je srećom samo ranio! Bilo bi se dalo sve izgladiti! Ali ova¬ 
ko, mrtva je glava po srijedi! Sad će Turci tražiti od pre- 
jasne Republike zadovoljštinu za mrtvoga svoga agu! Uslh 
jed toga, vaš me je brat rinuo silom u položaj, da moram 
protiv njega postupati svom strogošću zakona. Njegova je 
krivnja dapače još veća, što je umaknuo, misleći da ga ruka 
Republike ne će doseći i da će umaći svojoj osudi! Ali, on 
se kruto vara! A varaju se i svi oni, koji su u nečasnu ovu 
stvar upleteni, i koji bi vrlo pametno uradili da mi otkriju 
njegovo sadanje boravište. U tom biste se slučaju mogli svi 
još nadati u moju blagost, pa da smrtnu kaznu na vješa- 
lima zamijenim kojom drugom, blažom! 

Zadnje je riječi Barbarigo oštro naglasio, a Luka mu 
je, iza Jelkinih leda, samo kimao glavom, zadovoljan, što 
mu je gospodar pogodio pravu žicu. Ali djevojka je taj tre¬ 
nutak protrnula i zalomila rukama, kao da ju je otrovnica 
za srce ugrizla. 

— Smilujte se! — vrisnula je sirota, klonuvši na kolje¬ 
na. — Smilujte se, milostivi kneže!. .. Smilujte se ubogomu 
mojemu bratu!... Evo moje glave za njegovu!... Smilujte 
se, tako Bog bio milostiv vama na zadnjem času!... Smi¬ 
lujte se, oprostite mu prvu i jedinu zabludu!... Sto ću ja 


sirota bez njega!... On mi je sve: i otac i majka!.. . Smi¬ 
lujte se, jer će me bol ubiti! 

— Da se smilujem! — cinički će Barbarigo. — Lako 
je to reći! Ali tu je po srijedi zakon! A zakon je meni sve i 
nad svakim! 

— Smilujte se! — ponovi opet djevojka sveudilj na 
koljenima, upirući svoje divne oči u zlotvora. — Vaša mi¬ 
lost može sve, ako samo hoće! Smilujte se, a Bog će vam 
dobrotu naplatiti!... 

—- Da se smilujem!... Kad bi se radilo samo o njemu! 
Ali on je zaveo i kapetana Celića, da odvede i on svoje ljude 
do solinske rijeke, pa da tako svi prisustvuju mejdanu. A 
taj gospodin Celić, kad je čuo za moju zabranu, i za poslje¬ 
dice, kojima sam zaprijetio, ne samo što je propustio, makar 
ga života stajalo, da je provede, već se je nehajno i dalje 
zadržao kod solinske rijeke, da uživa sa svojim ljudima, gle¬ 
dajući kako se prezirno gaze moje naredbe i zakoni pre- 
jasne Republike! Ali, on mi nije umakao! On je... to već 
znate... 

— Kapetan Celić!.... prigušeno će djevojka. 

— On je već okovan na dnu kule... 

— Jao! Jao! meni tužnoj siroti!... Bože, Bože, da nije 
sve to samo ružan san ... Da li sam ja bijedna pri sebi... 
Bože! Bože moj! 

Barbarigo je međutim samo izmijenjivao značajne po¬ 
glede s Lukom, koji se je raspadao od zadovolzstva gleda¬ 
jući, kako njegov gospodar sjajno glumi ogorčena čuvara 
državnih zakona. 

— Zar vas i Celićeva sudbina zabrinjuje? — licemjerski 
će joj, tobože naivno, Barbarigo. 

— Kapetan Celić je njezin zaručnik! — umiješa se 
Luka, kao da pripovijeda svome gospodaru nešto nova, nje¬ 
mu dotle nepoznata. 

— Tako, dakle!... Kapetan Celić je vaš zaručnik? 

— Jest, vaša milosti!... Oh, moj Ivo, moj dobri, ple¬ 
meniti moj Ivo! Okovan si u dnu kule! To je strašno! Smi¬ 
lujte se, ako Boga znate ... Mene će sirotu um ostaviti!... 

—■ Da se smilujem, da se smilujem! Po pravu i pravici, 
morao bih, kao i sve sumnjive glede bijega vašega brata, 
ponavljam, morao bih zatvoriti i vas. Ali ja toga ne ću. 
Znam, da ste vi dobra i pametna djevojka. Doista, i od 
drugih sam čuo da ste dobra i pametna djevojka. Vama je, 
vidim, iskreno na srcu bratova i vjerenikova sudbina. Ne 

ću da vas zatvorim! Želim, dapače, da mi pomognete, da im 
po mogućnosti olakšamo neminovnu sudbinu. 

Jelka taj čas skoči na noge, uspravi se, raskolači oči, 
te pokazujući prstom na Barbariga, ponovi: — Da im olak¬ 
šamo neminovnu sudbinu!... Da vam ja u tom pomog¬ 
nem?!. .. Ja vama da pomognem! 

— Da, da, vi! Vi možete da za obadva učinite mnogo, 
vrlo mnogo, ako samo hoćete .. . 

Luka je iza Jelkinih leđa zadovoljno kimao glavom, kao 
da mu je htio reći: — Dobro glumite! samo dalje tako! 

— Ako samo ja hoću?! Sto ja ne bih učinila za moje 
mile, za moje jedine na svijetu! 

— Eto, vidite, to mi je nov dokaz da ste pametna dje¬ 
vojka. Tako i valja! 

Barbarigo sad pristupi bliže Jelki. Ona ga je promatrala 
raskolačenih očiju. On joj se zagleda u oči, pa segne za nje¬ 
zinim licem. Ona odstupi korak dva, neprestano buljeći u 
njega. 

^Barbariga kao da je taj otpor pogotovu dražio. On po- 
kroči još bliže, a ona uzmakne čak do protivnoga zida, a u 
očima kao da su joj bljesnule dvije munje. Barbarigo se 
nagne prema njoj, a ona se ustuboči poput lavice, pa će mu 
dršćućim glasom: 

— Sto hoćete od mene sirote? 

— Ništa, draga. Ne bojte se! Naslađujem se gledajući 
te vaše divne oči! Rekli ste, da pristajete pomagati mi, da 
olakšamo sudbinu vašega brata i vašega vjerenika . .. 

— Da, milostivi knežel... Ali... 

— Kakav ali? Sto znači taj ali? 

— Ali... 

— Znajte, da im ja mogu sve oprostiti! Sve! Razumi¬ 
jete li, sve!.. . A to ovisi o vašoj volji!... Dakle? 

— Ja sam spremna da i svoj život žrtvujem, ali. . . 

— Opet ali! Sto biste htjeli reći, a neda vam se nado¬ 
vezati na taj ali? 

— Ali u poštenju samo — izlane sirotica. 

— U poštenju! Ha, ha! U poštenju! Sto hoćete da time 
kažete? 

— Vi to znate, milostivi gospodine! 

— Kako da ja znadem, što je to vaše poštenje, poštenje 
običnih ljudi! Kakvo poštenje može da bude tu po srijedi! 
Ne, ne, vi se varate, draga! Tu poštenje ne ulazi! Vi ćete 

za svakoga ostati najpoštenija, makar vas vaš knez stiskao 
u svome zagrljaju. 

I Barbarigo smjelo pokroči i obujmi joj gornje tijelo. 
Ona ga snažno odrine, ali on je tada još čvršće pograbi. Luka 
u tom trenutku priskoči u pomoć svome gospodaru, te je 
zgrabi za obje noge, dočim joj je Barbarigo držao čvrsto 
obujmljeno gornje tijelo i obje ruke. Ali u taj par ona očajno 
vikne: 

— Pomoć! Pomoć! Ljudi, pomoć! 

— Začepite joj usta, ekcelencijo! — vikne Luka. Ali 
prije nego li je dorekao, otvorila se vrata, kroz koja provali 
golom sabljom u ruci Dujam. Htjede da zamahne na Barba¬ 
riga, ali isti čas primijeti da bi mogao pogoditi i Jelku. 
Kako je Barbarigo, neprestano stišćući djevojku, leđima bio 
okrenut prema ulazu, mislio je valjda, da je na Jelkinu viku 
doletio njegov Keko, pa je sveudilj držao čvrsto obujmljenu 
Jelku. Luka pak, kad je ugledao Dujma, otskočio je od Jelke, 
ali u isti tren Dujam mu zabode svoju sablju u trbuh, da se 
je odmah srušio. Odmah zatim, ostavivši sablju zarinutu u 
nesretnom Luki, udari Barbariga šakom u čelo tolikom sna¬ 
gom, da se je i on srušio. Tad je, a da nije riječi izustio, 
primio djevojku za ruku, izvukao sablju iz Lukine utrobe, 
i ostavio s njome kneževsku palaču prije nego li je Barba¬ 
rigo došao k svijesti. — 

Već je Dujam s Jelkom prolazio plokatom svetoga Lo- 
vre, kad je Keko stupio kroz rastvorena vrata u ložnicu 
svoga gospodara. Keko je izmjenice promatrao, neko vrije¬ 
me, krvavu lokvu na podu i Luku koji je izdisao. Barbarigo 
se istom tada osvijestio i podigao, te stao vikati prema 
Keku: 

— Žuri se, trči do kapetana Zuliani-a! Neka smjesta 
pronađe i okuje onoga stratijota!.. . Znaš, onoga, što si mi 
rekao da čeka. .. Neka ga okuje i baci na dno kule s onim 
drugim!.. . Trči, žuri se! 

Keko prestravljen iščezne, a Barbarigo svrne pogled na 
lokvu krvi oko napola mrtvoga Luke. U prvi se čas zgrozio; 
ali bijes kao da ga je odmah opet spopao, i on stane užur¬ 
bano koracati gore dolje i urlikati: 

— Evo: ubio je ovoga ubogoga čovjeka!... Ja ću po¬ 
učiti pristojnosti ovu gamad, ove razbojnike!... Čekajte, vi 
gadovi!... Baš je dobro došla »Stella«!... Dva galijota 
više!... Vidjet ćemo već!... Luda i glupa curetina!... Je 
li joj trebalo svega ovoga!... Što ona misli: tko sam ja! Tko 

je Marko Barbarigo!. .. Ja ću joj već pokazati... U pošte¬ 
nju?. . . Da, u obrani toga gamadskoga poštenja onaj je raz¬ 
bojnik ubio nedužna čovjeka, koji je samo poslušao moje 
naloge i vršio ih .. . i onda se usudio, što je najgore, podići 
ruku na svoga gospodara!... U poštenju!... Dakako: po- 
draga li gradski knez prostu jednu pučanku, odmah uboj¬ 
stvo!... Počekaj ti, ohola curo!... Vidjet ću ja tebe, prije 
nego li sanjaš, pred mojim nogama kao crva... Nuđat ćeš 
se ti meni!... Da, sama ćeš mi se nuđati, ali tad ću biti ja 
gazda!... I ja ću te tada grliti, koliko samo bude moja go¬ 
spodska volja, a pitat ću te nadama, neprestano ću te pitati, 
da će oni tvoji zločinci biti pomilovani ... I ti ćeš, luda 
curo, povjerovati; a ja ću te milovati, dokle mi ne dosadiš . .. 
Pa kad te se zasitim, onda ću te odbaciti kao izažeti limun; 
a tvoji robijaši ostat će i nadalje okovani za svoju klupu na 
galiji!. . . Vidjet ćeš, luda curo, što sve može Marko Bar¬ 
barigo!. .. 

Međutim je pridošla služinčad i podigla nesretnoga 
Luku, koji je, uslijed silnoga gubitka krvi, brzo izdahnuo. 
Kad su njegovo truplo iznašali iz ložnice gradskoga kneza, 
iz jednoga mu je džepa ispao u lokvu krvi zamusani rubac 
s dukatima! Cijena krvi!... 

Bio je rubac Miška Cicvarka. Podigao ga je i spravio 
s dukatima u džep Marko Barbarigo, koji, kao za se, izlane: 
— Mogli bi mi donijeti sreću u igračnici!. . . 

XI. 

BRODOLOM! 

Temelj bogatstvu Venecije bila je njezina od davnine 
silno razgranjena trgovina, koja se je naglo razvila osobito u 
doba tako zvanih križarskih vojna, to u Crnom moru, to u 
istočnom bazenu Sredozemnog mora. Vrhunac moći i bogat¬ 
stva postigla je Venecija u četvrtoj križarskoj vojni, kad su 
križari, po njezinu nalogu, pomogli razoriti grad Zadar, koji 
se je neprestano otimao ispod šape krilatoga Lava svetoga 
Marka. Moć i sjaj Venecije bili su tada toliki, da, kad su, 
poslije osvojenja Carigrada, godine 1204. križari ponudili 
krunu istočnoga carstva mletačkomu duždu, devedesetgo- 
đišnjem starcu Henriku Dandolu, on ju je odbio, jer da voli 
biti duždem u Mlecima nego li car u Bizantu! Ali, iako tada 

nije mletački dužde primio ponuđene mu carske krune. Re¬ 
publika je svetoga Marka svejedno ugrabila više gradova u 
Trakiji i na obalama Marmarskoga mora, kao što je i zau¬ 
zela glavnije otoke u Egejskom moru, i posula svojim skla¬ 
dištima sve obale Crnoga mora i još dalje, preko Kavkaza, 
na delti Volge. 

Ovaki silni trgovački uspjesi podigli su u Mlecima veliki 
i mali obrt, pa su za svoje proizvode Mlečani tražili i nalazili 
uvijek nova tržišta, ne samo u Levantu, već i na zapadnim 
obalama Sredozemnoga mora, a zalijetali su se i u Atlantik, 
čak do Londona, pa i do Nizozemske. — 

Osvajalački uspjesi Turaka u XVI. stoljeću, pa otkrića 
Španjolaca i Portugalaca u Novom Svijetu, potisnuli su znat¬ 
no mletačku trgovinu. To je bio za Mlečane golem udarac i 
preteča konačne njihove propasti; ali, i to je bila historijska 
njihova odlika, oni ipak nisu klonuli u svojim pregnućima. 
Diplomacijom svojom, i žutacima iz kovnice svetoga Marka 
znali su oni podržavati povoljno za sebe raspoloženje kod 
Visoke Porte baš onako, kako su to znali i podanici republike 
svetoga Vlaha; a nisu klonuli ni onda, kad je neodoljiva sila 
utisnula mač među šape Lavu svetoga Marka; kao ni onda, 
kad je ratna sreća na moru odlučivala, da li će na oceanima 
zagospodovati engleska ili španjolska kruna. Ta je odluka 
značila za Veneciju zatvaranje Gilbratarskih vrata, jer će sve 
atlanske države poduzeti protiv nje najžešću utakmicu, ne 
samo na vlastitom teritoriju, već i na svim inostranim tržiš¬ 
tima, gdje se je tijekom stoljeća vijala zastava svetoga 
Marka. 

Eto tako, zahvalivši međusobnom neprijateljstvu i tak¬ 
mičenju atlanskih država s jedne, a vlastitoj prevejanosti s 
druge strane, Venecija je mogla još i krajem XVI. stoljeća 
opremati u inozemstvo svojih običajnih šest trgovačkih es- 
kadra. Prva je polazila u Crno more, druga u Carigrad i luke 
Rumunije i Grčke, treća u Siriju i gradove na južnoj obali 
Male Azije, četvrta u Egipat, peta u sjevernu Afriku, a šesta 
u Englesku i Nizozemsku. — 

Koncem lipnja 1584. godine opremali su u Mlecima baš 
ovu zadnju trgovačku eskadru. Sastojala se od sedam gole¬ 
mih galija, što su se onda zvali »galeoni«, a nakrcanih svim 
mogućim obrtnim proizvodima. Te su galije imale malen broj 
veslača, koji nisu bili okovani, toliko da u doba posvemašnje 
tišine ne ostanu kao pričavlane na istom mjestu, te da uz¬ 
mognu lakše ulaziti i izlaziti iz luke. Ali za to su ti »gale- 

oni« imali golema jedra, koja su ih, kod povoljna vjetra, 
mogla pomicati po moru brže nego li su to mogle ratne ga¬ 
lije, ni kad su na njima uzveslali svi mnogobrojni veslači 
svih veslačkih redova. Ti su »galeoni« bili donekle i oboru¬ 
žani, ali ne toliko da bi se mogli uspješno oprijeti navali 
gusarskih brodova, pa stoga, da im plovidba bude sigurnija. 
Republika bi uvijek dodijelila barem jednu ratnu galiju, da 
prati takvu trgovačku eskadru. Tako je ovom prilikom za¬ 
palo galiju »Gloria«, da prati eskadru Atlantika sve do Nizo¬ 
zemske. Nije nadkomes Zuane Balbi bio baš oduševljen za tu 
plovidbu, koja se je mogla protegnuti i na više mjeseci, a 
možda i na cijelu jednu godinu; ali nalogu se je trebalo po¬ 
koriti; pa stoga i on sam, kao i njegov komes šior Beppo, 
svaki u svome djelokrugu, imali su pune ruke posla, da 
galiju opskrbe svim onim, što je na toj dugoj plovidbi moglo 
trebati. Božo i Marko, naši poznati kormilari, veselili su se 
što će imati u inozemstvu veću plaću i što će »vidjeti svi¬ 
jeta!« — 

Uoči polaska eskadre Atlantika doplovila je u Mletke 
galija »Stella«, jer je trebala znatnih popravaka. Među oko¬ 
vanim njezinim veslačima, kako je uvjeravao njezin nadko¬ 
mes Alfonso Bovini, i kako je glasio službeni izvještaj kneza 
i kapetana grada Splita, bila su dva vrlo opasna galijota. 
Jedan od njih, »u svojstvu kapetana stratijotske ćete, potak¬ 
nuo je na bunu svoje ljude i pomogao ubiti jednoga turskoga 
agu«; doćim je drugi ubio oficijala kneza splitskoga u času 
kad se je vodila istraga protiv ubojice turskoga age. Stoga je 
knez Marko Barbarigo osudio ubojicu na doživotnu robiju 
na galijama, doćim je prvi, obzirom na razne olakoćujuće 
okolnosti, imao ostati okovan uz veslo samo deset godina. 
Ali, »— ovako je Marko Barbarigo završio popratni izvještaj, 
— »budući da ova dva robijaša imadu mnogo prijatelja, koji 
bi mogli vrebati na zgodan čas, i pokušati da ih oslobode, 
preporuća se uzvišenomu Vijeću »desetorice«, da odredi, 
neka se okuju na kojoj od galija, koja ima da otplovi u da¬ 
leka mora«. I »vlastita opažanja nadkomesa Alfonsa Bovini, 
za vrijeme plovidbe od Splita do Mletaka, podudarala su se 
s mnijenjem kneza Barbariga, pa je on od svoje strane svoj¬ 
ski podupro svoga prijatelja. Obzirom na te razloge Vijeće je 
odredilo, da se ta dva robijaša imadu okovati na galiji 
»Gloria«. 

Galijotima i momčadi »Glorie« upravo se je dijelio 
objed, kad se je sa »Stelle« otisnuo čamac, koji je pod jakom 


stražom prenašao svezana ta dva robijaša. Za objed, jer se je 
boravilo u luci, taj je dan, na galiji, dobio svaki vojnik i mor¬ 
nar: juhu, komadić mesa, komad kruha i mjericu vina; a ga¬ 
lijoti: varivo od boba, komadić pržena i pouljena kruha i 
k tomu sedamnaest unća baškota. Galijoti nisu imali prava na 
vino, već su, ako je nadkomes bio veledušan, mogli dobiti 
koju kapljicu, kad su se preko reda izmorili dugim veslanjem, 
ili prije okršaja s neprijateljem. 

Čamac »Stelle« pristao je uz »Gloriu« kad je momčad 
bila gotova s objedom. Iz čamca je prvi iskočio jedan »ple¬ 
mić od krme«. Taj je potražio u kvadratu nadkomesa Balbi-a, 
i predao mu spise glede »dvaju opasnih galijota«. Malo zatim 
izašli su dostojanstveno iz kvadrata nadkomes, njegovi časni¬ 
ci i taj »plemić od krme«, koji s palube zapovjedi straži u 
čamcu da prekrcaju galijote. Međutim je brodski trubljać 
zatrubio, a tada su se sabrali na palubi svi mornari i vojnici, 
doćim su veslači samo ustali sa svojih klupa. Kormilari, naši 
stari znanci. Marko i Božo, odmah su prepoznali oba nova 
galijota, pa su se od čuda ukočili, kao da im je krv stinula. 
Nadkomes Balbi primi — prema službenom izrazu — »u po¬ 
sjed« oba galijota, te ih preda »kapu« Vincencu Pocaterra, 
koji ih dade odmah okovati za jednu »raspoloživu« klupu, 
nekako u sredini palube. Jedina prtljaga, što su bijednici so¬ 
bom imali, bila je kabanica, koju su složili na klupi i prive- 
zali remenom po »propisu«. Međutim se čamac »Stelle« otis¬ 
nuo od »Glorie«, s plemićem od krme i sa stražom. Kad su 
jadnike okovali, pristupi k njima jedan od kapovih poma¬ 
gača i utisne svakomu na desnu mišicu, ispod ramena, 
robijaški žig. Na taj prizor i Marko i Božo jedva su suspregli 
suze. 

Kad su jadnici dobili robijaški žig, nadkomes Balbi pruži 
jednomu od svojih plemića od krme naredbu Vijeća »dese¬ 
torice«, da je glasno pročita. U toj naredbi je Vijeće potvr¬ 
dilo u cijelosti osudu kneza i kapetana grada Splita proti 
Dujmu Tvrdi i Ivanu Celiću, naređujući u isto doba nadko- 
mesu Zuanu Balbi, da ih dade okovati na svojoj galiji i naj¬ 
strože čuvati, uz primjedbu, da »ako bi ta dva opasna galijota 
nestala na nerazjašnjen način, platit će za svakoga od njih, 
u ime globe, dvadeset i pet zlatnih dukata nadkomes Zuane 
Balbi i glavar veslača Vinčenco Pocaterra; a vojnik i mornar, 
na kojima je bio red da straže u doba, kad su dotićnici mogli 
nestati, bit će doživotno okovani na njihovom mjestu.« Bilo 
je pak napose u naredbi naglašeno, da »najbliži susjedi —■ 

galijoti —- imadu najbudnije paziti, da ne bi ti njihovi novi 
■drugovi ma bilo kako umaknuli. Stoga im se nalaže, da bez- 
odvlačno prijave svaki i najsitniji sumnjivi znak glede takova 
pokušaja. U slučaju, da bi oni to propustili učiniti, a ta dva 
opasna galijota bi umakla s broda, to će se susjedima klupe, 
uz koju budu okovani zločinci, Dujam Tvrde i Ivan Celić, 
odmah odsjeći nos i oba uha.« Naredba je svršavala oštrom 
zabranom, da, ako bi ta dva galijota ipak pobjegla »nitko im 
ne smije pružiti utočišta ni u posvećenom, ni u privatnom 
mjestu.« Ne će se uvažiti nikakova isprika, »budući da se 
galijota može na prvi mah prepoznati po sasvim obrijanoj 
glavi i bradi, po žigu na ruci, i po znaku okova na nozi«. — 

Već je slijedeći dan otplovila cijela eskadra Atlantika 
niz zapadnu obalu Jadrana put Manfredonije. Ako ne bi na¬ 
stupila nepredviđena nužda, da se skrene kamo drugamo, 
tu je imala da bude prva postaja. Kako je već bio uveden na 
brodove kompas, moglo se je ploviti i podalje od obale. Na 
kormilu su bili Božo i Marko, jer je šior Beppo postavljao 
za »prvu stražu« uvijek njih dvojicu, kao najvještije i naj¬ 
pouzdanije. — Jutro je bilo divno, a mrtva je tišina vladala 
sve do desete ure. Tada se istom počeo javljati vjetrić od 
sjevero-zapada, ali samo toliko, da je u početku tek namrskao 
onu krasnu veličanstvenu plavu površinu. Istom kad je 
vjetrić ojačao, maleni su se valići počeli odbijati od bokova 
mrke eskadre, ali teretne su galije tek lagašno odmicale, jer 
im je vjetrić bio preslab za jedra, pa je i veslačima pratilice 
»Glorie« trud bio manji, budući da su lako podržavali svoj 
brod u propisanoj udaljenosti od eskadre. Nadkomes Balbi 
zadržavao se na palubi poradi sparine što je vladala u kva¬ 
dratu. Setajući hodnikom, između veslačkih klupa, nekoliko 
se je puta zaustavio kod Tvrde i Celića, i pozorno ih pro¬ 
matrao. Konačno je sjeo blizu kormila, gdje je šior Beppo ne¬ 
pomično stajao, pa se je odmah između njih razvio razgovor, 
koji nije izbjegao uhu naših kormilara. 

— Koliko više promatram — počme Balbi — onu dvo¬ 
jicu Barbarigovih galijota, nikako mi ne ide u glavu, da su 
oni zločinci, kako su nam ih opisali. 

—■ I ja sam ih promatrao, ekcelencijo, — odgovori šior 
Beppo —, pa mi se onaj viši čini nekakav krupni dobričina, 
dočim mi onaj niži odviše plemenito izgleda, a da bi mogao 
biti zločinac. 

— Ali, tu je osuda; a »Vijeće« ju je potvrdilo. Bit će 
da su ipak krivi... 


To je moguće; ali mi je teško vjerovati. Pogotovu mi 
je to teško, nakon onoga što sam sinoć, poslije kazališne 
predstave, čuo u jednom društvu. 

— Kakva je to bila predstava? 

— »Gelosi« su dali u Gjudeki jednu komediju. Glumila 
je glasovita Izabela. 

— Andreini? »Gelosi« su i tako prva suvremena glu¬ 
mačka družina u Veneciji, a tek s Izabelom! 

Da, Izabela Andreini, ekcelencijo. Kad se danas spo¬ 
mene Izabela, to može da bude samo Andreinka! Divna je to 
žena! Zanijela je svu publiku. 

— Ona je danas slavna umjetnica, a krasotica da joj 
nema para! 

— K svemu tomu: u cvijetu mladosti! 

— Istom su joj dvadeset i dvije godine, a već je šesta 
godina što se je udala za Franju Andreini. Dakle, vi ste se 
ugodno zabavljali? 

— Da bolje nisam mogao. Poslije predstave nije nam 
srce dalo da se rastanemo, pogotovu kad sam se sjetio da 
sutradan putujemo, pa nas je nekoliko zašlo u jednu igrač¬ 
nicu kod Rialta. 

— A je li bilo sreće? 

—' Nismo se kartali, tek smo u susjednoj sobi jeli i pili. 

— I došli ste u razgovor glede ovih dvaju galijota? 

^— Slučajno. Ja sam pripovjedio, kakva smo dva opasna 
zločinca dobili na brod. Ja sam naime vjerovao, da su oni 
doista krivi. 

—■ Kao što ja još i sad vjerujem! 

^ — Na to me jedan od nazočne gospode upita, da li se 
sjećam imena tih galijota. Ja mu na to odvratim onako po 
prilici, jer se nisam točno sjećao kako se zovu. On tada izusti 
njihova prava prezimena. Taj je gospodin došao prije dva 
dana iz Splita, a zove se, ako se dobro sjećam Papalić. 

— Pa što je on rekao glede tih galijota? 

—■ Rekao je, da su oni baš toliko krivi koliko i on! Na¬ 
ime, da su krivo osuđeni. 

— To mi je teško vjerovati, šior Beppo! 

— Molim, ekcelencijo. On nam je u kratko pripovjedio 
o čem se radi. 

— Svaka čast tome gospodinu Papaliću, ali ne mogu 
dozvoliti, da bi se knez Barbarigo, kakav je da je, usudio za¬ 
vesti krivom osudom i lažnim izvještajem Vijeće »deseto- 

riče«! Ta napokon, i on bi se morao bojati, da bi kakvim god 
slučajem mogla isplivati na površinu istina. 

— Onaj gospodin tvrdi, da se je Barbarigo morao uteći 
krupnoj neistini. 

— Kako to? 

—Barbarigo, čitalo se na brodu, znademo kako je stvar 
prikazao. A onaj gospodin tvrdi, da je po srijedi nešto sa¬ 
svim treće. 

— Tako? 

— Da, tako, ekcelencijo. Da li se sjećate, što sam ja 
samo onako bubnuo, kad smo prošle jeseni vozili Barbariga 
u Split, baš glede njegovih pustolovina? 

— Da, da, sjećam se. Pa je li zar kakva pustolovina po 
srijedi? 

— Kad bi bila pustolovina, još, još! 

— A radi se ...? 

— O zločinu, ekcelencijo! 

— Da bi Barbarigo počinio zločin? 

— Nasilje na jednoj djevojci. 

—• Tako? A u kakvom bi savezu mogla da bude ta dje¬ 
vojka s ovim galijotima? 

— Djevojka je, reče Papalić, sestra onoga što je ubio 
turskoga agu. 

— A gdje je taj? 

— Sretno je umakao. Onaj manji galijot mu je pomogao 

da umakne. ... 

—■ A onaj visoki? Nije li on ubio Barbarigova oficijala, 

i to u službi? 

— Kakva služba, ekcelencijo! Sestra onoga bjegunca 
došla je k Barbarigu da isprosi milost za svoga brata. A taj 
čas je bio kod njega njegov oficijal. 

— Pa onda? 

— Barbarigo je htio da siluje krasnu djevojku, najljepšu 
u Splitu, a oficijal mu je njegov pomapo da je svlada. Onaj 
visoki slučajno se desio u palači kad je djevojka počela va¬ 
piti pomoć. To je onaj čuo, provalio je u sobu, i kad je vidio 
o čemu se radi, trgnuo je sablju i proburazio oficijala. 

— A Barbarigo? 

. : _ Izgleda, da je i on dobio svoje! 

— Ako je doista tako bilo, bogme se je i Barbarigo na¬ 
šao u škakljivom položaju! 

— Pa je izvijestio »desetoricu« kako je mislio da će naj¬ 
bolje zaštititi sebe! Eto, tako vam je to bilo, ekcelencijo. 

Balbi se zamisli. Sior Beppo se obazre prema obali, pa 
dometne: 

— Istočna je struja danas prilično jaka. Malko nas za- 
naša. — A tad se okrene prema kormilarima i zapovjedi: 

— Kormilo, malo lijevo! 

— Malo lijevo, šior! — odvrate mu oba. 

— Da, da — nastavi odmah komes, — Barbarigo se nije 
usudio da istinski izvijesti »desetoricu« o prigodi, u kojoj je 
onaj viši ubio oficijala. 

— Ako je tako stvar prošla, Barbarigo se našao u vra¬ 
žjem škripcu. 

—■ Ja vjerujem, da je bilo tako. 

— A djevojka? — upita Balbi. — Sto je bilo dalje s tom 
sirotom? 

— Papalić reče, da je poslije nekoliko dana nestala. 

— Pobjegla iz Splita? 

— Nestala netragom. 

— Siromašni Barbarigo! Prevario se u računu! 

— Tako izgleda, ekcelencijo! — 

— Ja ću da malo počinem u kvadratu do objeda. Do 
viđenja, šior Beppo ! 

— A ja ću malo po palubi, gore dolje, ekcelencijo. Vi 
— okrene se prema kormilarima — pazite da ostanemo u 
ovom smjeru. 

Tako su naši kormilari ostali sami na krmi. 

— Jesi li što ulovio od njihova razgovora? — potiho će 
Marko. — Ti razumiješ njihov govor. 

— Od riječi do riječi. 

— Izgaram od želje ,da mi barem glavno rečeš. 

— Strpi se. Oni ne znaju da ja nešto razumijem kad go¬ 
vore po mletačku. Kazat ću ti sve, ali kasnije. Mogli bi drugi 
primijetiti da razgovaramo. 

— Je su li govorili o njima? 

— Da. 

I —Dobro ili zlo? 

— Čut ćeš kasnije. 

— Jesu li doista krivi? 

— Oni su nedužni. 

— Nedužni? 

—Tako sam shvatio. 

Božo škrine zubima i izvi mu se iz prsiju značajan 
uzdah. 

— Sad, Božo, dušu u se! 

— Dakle, Dujam nije ubio? 

— Ubio je; ali u obrani poštenja jedne djevojke. 

— Koje djevojke? 

— Toga ti ja ne znam. 

Božo se zamisli. Poslije male stanke, na uho će Marku: 
— Sjećaš li se razgovora one večeri kod »tete Mande«? 
— Sto misliš reći? 

— Da je Celić bio zaručen sa sestrom kapetana Tomića. 
— Jest, sjećam se. 

— Da nije ona ta djevojka? 

— To je moguće. 

— Pa tko je htio oskvrnuti djevojku? 

— Gradski knez. Sjećaš li ga se? 

— Ona kukavica! Ništarija! 

— Da, on. 

— A što je s djevojkom? 

— Komes je rekao, da je nestala. 

— Je li umakla, ili su je... 

— Umakla bez traga! 

Sior Beppo se primicao krmi, pa su oba umukla kao zali¬ 
veni. A kad se je komes opet uputio prema pramcu, i upustio 
se u razgovor s »kapom«, Božo prihvati: 

— Mi im moramo pomoći! 

— Ako Bog da! nastojat ćemo. 

— Moramo! makar nas života stalo! 

— Ja sam kajel! 

— Čekaj ... Izgleda mi, da nas struja zanosi... Obr- 
nimo malo lijevo . . . Prazni smo pa nas lako zanosi.... 

Kad je brod bio opet u pravom smjeru, Božo prihvati: 
— Sreća božja, što se nismo iskrcali! 

— Ti si htio, ali meni nije srce dopuštalo da ostavimo 
»Gloriu«. 

— Ali sam odmah pristao na tvoju, kad sam doznao da 
ćemo u daleki svijet. 

— Sad me dvostruko veseli, što smo ostali... 

— I mene. Bog mi je svjedok! 

— Ja mislim, da je dragi Bog tako htio ... 

— Bog će pomoći, da pravedni ne stradaju! 

— Da smo se mi dva iskrcali, možda bi oni bili iz¬ 
gubljeni! 

— Bog je htio da ostanemo. 

— Hvala mu budi i slava! 


— I ja velju! — završi Božo i dotakne se desnom svoje 
mornarske kape . 

U to glas brodskoga zvona oglasi podne i da se »straže« 
mijenjaju, pa su i naši prepustili kormilo drugoj dvojici. — 

Eskadru je pratilo najljepše vrijeme. Nije bilo dana, a 
da se nije na dulje ili kraće po onoj silnoj morskoj pučini 
prostrla najveća tišina, ali opet bi se javljao i pogodni vjetrić, 
koji je eskadru nosio prema njezinu cilju. Božo bi znao 
češće reći Marku, kad je bio njihov red na kormilu: 

— Prelijepo nas vrijeme prati. Ne sviđa mi se. 

— Ne sviđa se ni meni, jer kad nastupi tišina vruće je 
kao u paklu; pogotovu pod palubom. 

— Znaš, Marko, što ću ti reći: u svakom zlu ima nešto 
dobra. Promisli, molim te, da nam je vjetar u krmu, kako bi 
se morali napinjati naši veslači da im teretne galije ne 
umaknu. 

— Vidiš, na to nisam ni mislio. Pravo kažeš! 

— Bog vidi, i on upravlja svima i svačim na svijetu. — 

Sukao se tako dan za danom, pa je istom pod večer pet¬ 
naestoga dana, otkad su krenuli iz Mletaka, eskadra spustila 
sidro pod Manfredonijom, malenim gradom na podnožju 
brda Gargano. Uvala Manfredonije je vrlo prostrana, ali nije 
duboka. Manfredonija je bila prva postaja, gdje je trebalo 
iskrcati robe ne samo za taj grad, već i za obližnje: Barlettu, 
Trani i Molfettu, odakle su razni trgovci poslali manje bro¬ 
dice, na kojima se roba prevažala. Kad se je iskrcalo što je 
bilo određeno za te gradove, krcala se je ona roba, koju su 
odanle trgovci slali u dalje luke. Eskadra je naime imala da 
pohodi Brindisi, Otranto, pa sve važnije luke na Siciliji, gdje 
je pak čekao velik teret razne robe. Od Sicilije trebalo je 
krenuti put Sjeverne Afrike i zaustaviti se pod Tunisom, Al¬ 
žirom, Oranom, i konačno pod Tangerom. U tim su se lukama 
zamijenjivali obrtni proizvodi mletački sa sirovinama, što su 
oni narodi, navikli na periodični dolazak mletačkoga bro¬ 
dovlja donašali iz unutrašnjosti Afrike. A kad se obave po¬ 
slovi pod Tangerom, eskadra je imala nastaviti plovidbu duž 
obale Spanije, Portugala i Erancuske, pa onda dalje u Engle¬ 
sku i Nizozemsku. — 

Prije nego li je sunce slijedeći dan granulo, razlijegao se 
s »Glorie« zvuk trublje čitavom uvalom Manfredonije. Bilo 
je naime propisano, da se galijoti »imadu svaki osmi dan 
valjano oprati i očistiti; a također da im se imaju obrijati 
glave i brade. Onoga, koji bi se ugnuo kojemu od tih propisa, 

osobito glede pranja, imalo se žestoko išibati, ali šibama koje 
se ne upotrebljavaju za djecu.« 

Tek što je trubljač svršio s budilicom, galijoti su već bili 
uspravni na svojim ležajima. Kreveta oni nisu imali, a ni po¬ 
sebnoga mjesta kao spavališta. Ona tvrda klupa, uz koju je 
bio okovan, to je galijotu bila i soba, i blagovaona i sve, to 
zimi to ljeti. Iznošena kakva kabanica, na kojoj je kod vesla- 
nja sjedio, ili kakvo pokrivalo, što je možda slučajno donio 
sobom na brod, bilo je sve što ga je zaštićivalo od vlage i 
studeni. Niti je između klupa bilo prostora, da se čovjek 
opruži, jer razmak između njih ne bijaše veći od tri stope. 
Na klupi pak, na kojoj je sjedio i uz koju je bio okovan, nije 
raspolagao ni tolikim prostorom, tako da je na pojedinca ot¬ 
padao obilat četvorni metar prostora. Tu se je nesretnik 
morao zguriti i počivati. Nitko se pak nije brinuo, da li imade 
čime da se pokrije, pa se nije baš rijetko događalo da je, 
u zimsko doba, ako galija nije bila raspremljena i ležala u 
luci, osvanuo koji galijot smrznut uz svoju klupu. 

Lanci, kojima bijahu okovani galijoti, nisu bili jednako 
dugački. Galijoti, koji su bili okovani odmah do brodske 
ograde, imali su lanac toliko dug, koliko im je trebalo da 
mogu prekoračiti brodsku ogradu i stupiti na podić, što no su 
podržavali potpornji vesala; a držao se taj podić jednoga i 
drugoga brodskoga boka. Galijoti pak, koji su sjedili podalje 
od brodske ograde, imali su lanac razmjerno dulji, jer su se 
i oni morali čistiti na spomenutom podiću. — 

Na prvi su se znak trublje uspravili galijoti »Glorie« 
svaki na svojem mjestu. Na drugi su znak svi prekoračili 
brodsku ogradu i stupili na podić. Tu je svaki hitro svukao 
svoje haljine, da ih pomno pretraži, očisti i otrese, tako da je 
odmah svaka guba padala u more. A kad su s time bili gotovi, 
odmah je svaki navukao žurno na se svoje dronjke i vratio 
se na svoje mjesto. 

Sad je pristupio brodski brijač, koji je vršio i službu ra- 
narnika, da im obrije glave. Ne treba ni spomenuti, da kod 
toga brijanja nije bilo nježnosti! A osim toga, nije mu bio baš 
ni lagan posao obrijati stopedeset galijotskih glava, pa je on 
stoga redovno zamolio koga spretnijega mornara da mu po¬ 
mogne. A mornari, iz samilosti prema ubogim galijotima, 
rado su mu pomagali. Eto, tako su se ovaj puta odazvali nje¬ 
govu pozivu i oba naša kormilara koji su zaredali brijanje 
na onoj strani palube, gdje su bili okovani Celić i Tvrde. 


Kad su dospjeli do njih, orosile su se oči svoj četvorici. 
Ali, akoprem je »kapo« još spavao pod palubom, trebalo je 
suspregnuti svaki osjećaj. Stoga su se pred drugima držali kao 
da su međusobno sasvim nepoznati. Samo u zgodan trenutak, 
kada nitko nije mogao da čuje, Božo je izmijenio koju riječ 
s Dujmom, dočim je Marko brijao glavu kapetanu Ivi 
Celiću. 

—• Znate li, kako smo dospjeli ovdje? 

— Sve znamo, dragi Dujme. 

Poslije nekoliko časaka, u zgodan trenutak, opet će 
Dujam: 

— Nedužni smo. 

— Znademo. Bog će pomoći! 

— Je si li čuo što za djevojku? 

— Jesam. 

Tad će Ivo pod glas: 

— Je li spašena? 

■— Umakla je na sigurno mjesto. 

— Bogu hvala! — izvi se iz srca Dujmu i Ivi. 

— Čvrsto vjerujemo u Božju pomoć — dometne Dujam. 

— I vas dvojice! — uvjereno će Ivo. 

— Do prigode, učinit ćemo više nego li da ste nam ro¬ 
đena braća! 

— Bog vam platio! — odvrate im oba. 

Dok je pojedini galijot bio obrijan, dodavali su mu u 
kablu vode, da se opere. Nakon pranja, svaki je metlicom 
imao da očisti i klupu i palubu pod sobom. — 

Eskadra se je pod Manfredonijom zadržala puna tri 
dana, jer je bilo dosti robe za iskrcati a i za ukrcati. Ta su 
tri dana bijedni galijoti na »Gloriji« počivali. Kapo i njegovi 
pomagači strogo su pazili na Ivu i Dujma. Premda su sje¬ 
dili jedan od drugoga, nisu smjeli razgovarati. Jednom se je 
kapu pričinilo da su izmijenili koju riječ, pa im se je zagro- 
zio bičem i kaznio ih »čepom« za debela tri sata. — 

»Cep« je bila naoko laka, ali u istinu teška kazna 
za nesretne galijote. Osim vanjskih znakova užasne nji¬ 
hove sudbine, kao što je bio onaj nedostojni žig na mi¬ 
šici, pa okovi i obrijana glava, o vratu im je jošte visio čep, 
i to pravi čep iz pluta. Na kapovu su zapovijed galijoti mo¬ 
rali stisnuti taj čep među zube i držati ga dokle ne bi kapo 
zapovjedio da ga ispuste. Ta se je kazna zadavala i pojedi¬ 
nom galijotu i svima skupa, ako su se, za vrijeme šutnje, 
usudili da kojom riječi pomute grobnu tišinu, kakva je imala 

da vlada u njihovim redovima. Razumije se po sebi, da je 
svaki galijot bio i odgovoran za svoj čep. Znalo se je koliko 
vremena čep traje; a galijotu se nije opraštalo ni onda, kad 
ga je od muke pregrizao, i tim nanio galiji štetu! — 

Ivo je mnogo laglje privikao na taj prisilni muk nego li 
Dujam. Ivina je misao bila uvijek vrlo daleko, onamo preko 
mora. Ne samo što je neprestano mislio na sirotu majku, 
glede koje mu kormilari, prigodom sedmičnog brijanja, nikad 
nisu znali da išta kažu, on je neprestano mislio i na svoju 
Jelku, koja mu je, premda spašena, ipak uvijek lebdjela pred 
očima. On se je domišljao, da je dobro zaštićena, daleko od 
Splita, možda čak u dalekom kamenom Senju; ali se je tako¬ 
đer domišljao, da sirotica užasno trpi, ne znajući da li joj je 
on živ ili mrtav. Istom u gluho doba noći, kad je sve naokolo 
od umora kao zaklano spavalo, a »kapo« i njegovi pomagači 
bili pod palubom. Ivo je mogao da izmijeni koju riječ s Duj- 
mom, ali sasvim tiho, da ih straža ne čuje. 

—■ Dujme, — rekao je Ivo jedne noći svome drugu — 
sad vidim koliko je blago sloboda. Makar čovjek najljuće 
stradao, makar se korom i korijenjem drveća hranio, u slo¬ 
bodi sve laglje podnese. 

— Tako i ja mislim. Ali me ništa toliko ne tišti, koliko 
što sam ostavio živa Barbariga! 

— Ne budi ti žao, Dujme. Meni je sad cijela stvar jasna. 
Ja vjerujem, čvrsto vjerujem, da ga ne će minuti zaslužena 
kazna za njegova zlodjela. 

— Pravo kažeš. Ne će ga minuti kazna! 

— Ja vjerujem u Božju pravdu. 

— Vjerujem i ja. Da nije te vjere, držim da bih šenuo, 
ili bi se skončao. 

— Pomoći će nam Bog i njegova pravda! 

—■ Samo se bojim, da ćemo još dugo bit okovani za 
klupu. 

— Meni pak kao da srce sluti, da to ne će potrajati 
dugo. 

— Dao Bog; ali gdje smo mi sad, a gdje je naše more, 
naša otadžbina! 

— Bog je velik i svemoguć! On nas može osloboditi i 
na tuđem dalekom moru! 

Dujam je zašutio; znak, da je u njemu sve kipjelo. Ivo 
se je tomu domišljao, pa, da ga ublaži, reče mu: 

—■ Dujme, meni je najteže što sam ja skrivio tvoju go¬ 
lemu nesreću. 


— Kako? 

— Da te one kobne noći nisam sobom uzeo, ti bi danas 
bio slobodan. 

— Ne bi! 

— Kako ne bi? Barbarigo ne bi imao razloga da po¬ 
stupa i protiv tebe. 

—■ Ali, da sam ostao u Splitu, netom bih doznao za cijelu 
paklensku spletku, ja bih Barbariga sigurno rastavio sa živo¬ 
tom, pa makar me objesili... A da nije slučajno bilo mene 
u palači, što bi se bilo dogodilo ono kobno jutro s Jelkom? 

— Pravo veliš, možda ne bi ona ostala živa! 

— A ja bih itako poginuo! 

—• Hvala ti, moj Dujme. Veće žrtve nisi ni mogao do¬ 
prinijeti. Stavio si na kocku svoj život, stradaš koliko i ja 
sam, a osuđen si gorje od mene. 

— Ne govorimo o tom. Sto sam uradio za Jelku, to sam 
kao pošten čovjek morao. Nema ništa na svijetu, što bi me 
moglo sklonuti da pogazim riječ što sam zadao svome kape¬ 
tanu. Imam li poginuti, neka bude i to, ali kao pošten čovjek. 

— Ti si, Dujme, neizmjerno plemenit! Pravi hrvatski 
plemić! Kako ću ti ja uzvratiti za toliku ljubav... 

— Kad čovjek vrši ono što mu poštenje nalaže, ne može 
biti govora ni o hvali ni o uzvraćanju. — 

Koraci straže, što su se približavali, prekinuli su im 
razgovor. 

Tako im je eto prolazio dan za danom i tjedan za tjed¬ 
nom. Vrijeme uvijek jednako; uvijek isti red, ista dosada. Baš 
na stoti dan plovidbe, pošto je eskadra obišla sve spomenute 
luke u Sredozemnom moru, eskadra je ranim jutrom ulazila 
u Gibraltarski tjesnac. Držala se, naravski, lijeve obale, da 
prije i zgodnije zaokrene u uvalu Tangera, a to je bila nje¬ 
zina zadnja postaja u Africi. 

Već na ulazu u tjesnac počelo se javljati debelo more. 
Vjetar, u početku slab, neprestano je jačao, pa su teretne 
galije počele krstariti u tjesnacu, ne bi li ih zgodan poriv 
vjetra iznio na drugu stranu. Obično su ti brodovi podrža¬ 
vali između sebe razmak od jedne, ili najviše dvije milje; ali 
sad su ti razmaci postajali sve to veći. 

Nadkomes Balbi i šior Beppo bili su neprestano na pa¬ 
lubi »Glorie«. Oko podneva je more postalo olujno. 

— Naših jedrenjaka ja više ne vidim — počme Balbi, 
pošto je razgledao sve naokolo. 

— Možda nisu daleko od nas, ali je nevrijeme zamutilo 
obzorje, pa se ne vidi. 

— Je li uputno, da mi nastavimo plovidbu, bez obzira 
na teretne galije? 

— Sasvim uputno, ekcelencijo. Ovo je tako zvana »vis 
major«, slučaj jače sile, a u ovakom slučaju neka se svaki 
brod brine za se. 

— Ali, moglo bi se desiti da mi izađemo iz tjesnaca, a 
da njih vjetar prikuje na ulazu. 

— Mi nešto takova možemo nagađati, ali predvidjeti ne 
možemo. Može se dogoditi i to, da poslije podneva vjetar 
okrene, a tada bi njima bio u krmu, pa bi prije nas bili pod 
Tangerom. 

— Je li moguće? S tolikim našim veslačima! 

— Poznam ja ove vode. Prošao sam ih ja nekoliko puta, 
kako se ono veli, uzduž i poprijeko. 

— Ako se pak razbijesni oluja? 

— Ni to nije isključeno. 

—■ Sto bismo u takvom slučaju? 

—• Mi možemo predvidjeti takav slučaj i poskrbiti se 
za ono što je najsigurnije. 

— Dakle, što bi bilo najuputnije da uredimo? 

—■ Da potražimo odmah sigurnu zaklonicu. 

— A ta bi bila? 

— Sama uvala Tangera, ako je ulovimo. Na ovoj lijevoj 
obali tjesnaca tri su rta, a sva su tri opasna. To vam je Alca- 
zar, Alboassa i Malabata. Od prvih dvaju treba se držati da¬ 
leko. U njihovoj blizini nema zgodna zakloništa. 

— A Malabata? 

— To je možda najopasniji od sva tri rta, ali je na ulazu 
u sigurnu uvalu Tangera. 

—- Dakle rt Malabata je vrlo opasan? 

— Španjolci ga se ljuto boje. Oni vele da je »Punta de 
Malabata« uništila mnogo brodova i podavila mnogo ljudi. 

Balbi se zamisli. 

— A što mislite, dragi šior Beppo — prihvati Balbi na¬ 
kon kratke stanke, —• ima li nade da bi nevrijeme moglo 
jenjati? 

— Teško, jer u tjesnacu preveć kuha. Bojim se da bi 
se mogao razviti mali orkan. 

— Pa što da uradimo? 

— Bježati! 

— Obići Malabatu? 




— To je jedini spas. 

— Neka uzveslaju svi veslači! 

— To je lako reći. Ali, ako iznemognu prije nego što 
obiđemo Malabatu? 

— Dakle? 

— Pokušajmo! 

Komes dade znak kapu. Njegov rog odjekne i prvi odio 
prestane veslati. Tada kapo zagrmi: 

— Svi na vesla! — I kad se je opružilo svih stopedeset 
vesala, odmah doda: — Veslaj! 

Sva su vesla odmah zadrla u vodu. »Gloria« se je pomi¬ 
cala nešto brže, ali i more se je nadimalo sve to jače. Guste 
su se oblačine nadvijale i silnom brzinom dostizale jedna 
drugu od zapada prema istoku. Za čas su tako prekrile nebo, 
da se je gotovo zamračilo. U to su se počele javljati česte 
munje i silna grmljavina. 

— Sad trebam na kormilu najvještije i najjače ljude — 
reče komes Balbi-u, te odmah naloži Boži i Marku da pre¬ 
uzmu kormanjenje. 

— Veslačima bi trebalo dati okrepe! — doda odmah 
zatim. 

— Vina? — upita nadkomes. 

— Drugo im ne možemo dati. 

Balbi naloži da mornari odmah iznesu na palubu vina 
i da nataču koliko tko bude želio. Bio je to jedan od rijetkih 
slučajeva kad se je i galijotu davala okrepa. Takova pira 
moglo je za njih biti samo prije bitke i prije orkana. 

Vrijeme je prolazilo, mrak se sve jači lovio, a oluja sve 
bjesnija. 

—■ Je li na vidiku koji od naših brodova? 

— Ništa se ne vidi — odgovori šior Beppo silazeći vr- 
zama, po kojima se bio popeo do blizu koša. — 

Mogla je biti četvrta ura minula, kad se je oluja izrodila 
u pravi orkan. More se užasno razbijalo o bokove galije i 
prelijevalo po palubi. Galijoti su bili mokri do kože. Uz to 
je vjetar kroz užeta jarbola tako zviždao, kao da su se oko 
njih smotale sve zmije svijeta, pa da sve zajedno sikću. 

— Jesmo li blizu Malabate? — upita Balbi. 

— Morali bismo sad već biti. Sudim po sili valova, koji 
su kod rtova uvijek najbjesniji. 

— Još vina veslačima! —■ zapovjedi Balbi, ali se njegova 
zapovijed nije mogla izvršiti, jer je galija sad užasno posr- 
tala, lomila se i škripala, kao da će se sad na raspasti. U 

to golema munja tako rasvijetli obzorje, da je komes jasno 
razabrao rt Malabate. 

' smo pred Malabatom! — vikne komes. — Kor¬ 
milo desno! 

Božo gurne laktom Marka. Oba odvrate: 

Desno šior! — ali zaokrenuše lijevo. U tami se to 
nije moglo primijetiti. 

»Gloria« je sad bila čitava izložena udarcima mora 
svojirn desnim bokom. Brod se nagnuo na lijevi bok. Veslači 
na toj stra,ni mogli su da zagrabe veslima, ali onima na de¬ 
snoj strani to nije bilo moguće. U to se golemi jedan val 
surva na galiju i prelomi joj kormilo. Netom su naši kormi¬ 
lari ustanovili da kormilo ne osjeća okretanja, stadoše vikati: 

— Sior, kormilo je slomljeno! 

Gotovi smo! —• klikne komes. 

Sto sada? — upita Balbi drhtavim glasom. 

_ Taj čas jaki bljesak rasvijetli užasni položaj. »Gloria« 
]e bila pred rtom Malabata. Isti se čas surva na nju golem 
val, da se je brod sav stresao. 

Salva chi salva! (Neka se spasi tko može!)-— vikne 
sior Beppo; a Božo će za njim: 

— Bože pomozi! 

— I svi Sveti! — doda Marko. 

Taj isti čas kao da se je galija nasadila na podvodnu 
pećinu. 

— Žurno u oružanu po turpije i pile! — vikne Božo. 

Prije nego što bi dlanom o dlan, već je Božo pilio lanac 
Dujrnov, a Marko Ivin. S njima su bili brzo gotovi. Sad su 
sva četiri preuzela piliti okove ostalim galijotima. Kako su 
kojemu spali okovi, taj je potrčao u oružanu po turpiju, pilu 
ili sjekiru, da oslobađa ostale drugove. Pililo se i sjeklo gro¬ 
zničavo. U to se survao novi jedan val na galiju i oštetio joj 
čitavu prednju stranu. Kad je veći dio galijota bio oslobođen 
Božo vikne: 

— Svaki neka se oboruža kako može! 

Galijoti su svi potrčali u oružanu i svaki je zgrabio do 
čega je došao. Nadkomes, komes, plemići od krme, mornari 
i vojnici odmah su poskakali u more i doplivali do obale, 
koja nije bila udaljena više od par sežanja. Vincenco Poca- 
terra nije znao plivati, pa se je utopio. 

Kad je zadnji galijot bio raskovan, prvi Dujam skoči 
u more. Imao je privezano oko pasa uže, koje su drugovi na 
brodu odmatali kako je odmicao. Kad je dospio na obalu. 


I privezao je kraj užeta za stršeću hridinu. Oni su na galiji 
rastegli to uže, drugi su kraj privezali za donji dio jarbola, 
pa su se redom po njemu stali spuštati oni galijoti, koji nisu 
bili vješti plivanju. Zadnji se je spasio Božo. 

— Jesmo li svi na broju? — gromkim će glasom Dujam. 
—: Svi smo spašeni! — odvrate galijoti u jedan glas. 

— Bog nam je, braćo, dao slobodu, čuvajmo je! — klikne 
Dujam. 

— Svi za jednoga, a jedan za sve! — doda Celić. 

— Tako nam Bog pomogao! — odvrate svi galijoti. 

—■ Naša je vlast nad vama prestala. Bog vas je oslo¬ 
bodio! — vikne šior Beppo. 

— Živio dobri naš komes! — kliknuše svi skladno, a 
tad se je čitava povorka uputila put Tangera. Predvodio ih 
je šior Beppo, kojemu je onaj kraj bio otprije poznat. 

XII. 

FRANKOPANSKI BROD 

Koncem mjeseca kolovoza godine 1586. bio je usidren 
blizu »Riva degli Schiavoni« u Mlecima lijep brigantin, ko¬ 
jemu se pod krmom čitalo, naokolo pozlaćenoga grba kne¬ 
zova Frankopanskih, ime: »Sveta Margareta — Bakar«. 

Taj je brigantin još pred koji dan bio iskrcao svoj teret, 
izvrsno bakarsko vino, što se je u Mlecima skupo plaćalo, 
osobito u poodmaklom ljetu. Brigantin je stoga mogao da 
po volji izvuče sidro i da razapne jedra za povratak. Da¬ 
pače, za tu je svrhu bilo već sve pripravno; ali ipak, da je 
tko upitao zapovjednika, kad će ostaviti Mletke, ili pak, ko¬ 
liko se još namjerava zadržati pred »Riva degli Schiavoni«, 
ne bi mogao dati siguran odgovor. — 

Jedno popodne vladala je iznimna sparina. Nad čita¬ 
vom palubom »Svete Margarete« bio je razapet veliki čvrsti 
šator. Sa njegovih rubova, ali to samo na krmenoj strani, 
visjeli su dugi zastori, da taj krmeni dio broda bude pot¬ 
puno zaštićen od sunčanih zraka. U toj debeloj sjeni bio 
je namješten obični brodski stol, a naokolo nekoliko brod- 
y skih sjedalica na sklop. 

Momčad »Svete Margarete« odmarala se u sjeni šatora 
na prednjoj strani broda. Zapovjednik, čovjek uviđavan, 
nije svojim ljudima nikad uskraćivao odmora, kad su sve 

svoje poslove uredno obavili. Stoga ih je većina počivala 
protegnula na palubi, gdje je sjena bila najbolja, a smotali 
su, mjesto jastuka, ili mornarsku kapu, ili dugački pojas, ili 
što mu drago, samo da nije tvrdo pod glavom. 

Kod spomenutog stola na krmi sjedila su dva, i po vanj¬ 
skom izgledu, odlična gospodina. Mlađi je bio knez Stjepan 
Frankopan, a stariji, brodski zapovjednik Bono Uršić. 

Knez Stjepan bio je rođeni brat knezu Gašparu, naj- 
starijem članu kneževske porodice. Stjepan je bio neženja, 
dočim je Gašpar imao više djece. Gašparov najmlađi sin 
bio je knez Vuk, otac nesretne hrvatske banice Katarine 
Zrinjske i kneza Frana Krste, koga su godine 1671. smaknuli 
u Bečkom Novom Mjestu. 

. brata, Gašpar i Stjepan, kao i njihovi predaci, za¬ 
štićivali su Uskoke, osvjedočeni da su oni još jedini branič 
hrvatskoga Primorja proti svakog neprijatelja. Baš stoga, 
nije bilo Uskoka samo u Senju, nego i po ostalim većim 
primorskim mjestima. Ali svi su ti Uskoci nazivani »senjski«, 
buduć da je grad Senj bio prvo i najveće njihovo gnijezdo. 
Razumije se samo po sebi, da knezovi Frankopani nisu 
preveć upadljivo zaštićivali Uskoke, jer im je ipak bilo do 
toga, da podrže prijateljske odnošaje s Venecijom, kuda su 
ponajviše otpremali svoje brodove, nakrcane proizvodima 
s prostranih svojih imanja. — 

Knez je bio još mlad čovjek, uvijek veselo raspoložen 
i rado se je zabavljao. Kadagod je otplovila put Mletaka 
»Sveta Margareta«, nije propustio da s njome otplovi i on. 
U Mlecima pak svuda je zalazio, samo ako se je nadao 
ugodnoj zabavi. Stoga je bio rado viđen u krugovima mle¬ 
tačkih patricija, pogotovu što je bio otmjen u društvu i vrlo 
ugodna razgovora. Uz to, što no riječ, prava muška ljepota. 
Visoka i vitka stasa, vrane kose, prostrana čela, crnih očiju, 
lijepa pravilna lica, uvijek u odori hrvatskih velikaša, koju 
su samo zloba i glupost mogle proglasiti tuđinskom, 
nije čudo, što je taj mladi velikaš kojiput i zavrtio mozgom 
kojoj patricijki divne Venecije. Ali, kolikogod mu nisu bile 
neugodne te pobjede ženskih srdaca, ipak se nijedna kćerka 
svetoga Marka nije mogla pohvaliti, da je barem zaplela u 
svoje mrežice, kamo li osvojila toga željkovanoga hrvat¬ 
skoga velikaša. — 

Zapovjednik Bono Uršić sjedio je sučelice knezu Stje¬ 
panu. Bio je to vrlo simpatičan starac. Nije bilo mnogo 
pomoraca, između Senja i istočne Istre, koji su uživali onako 


općenit ugled, kakav je uživao on. Bio se od malih nogu 
posvetio moru, pa se je onom strmom ljestvicom teško pe¬ 
njao od časti do časti, dokle nije postao zapovjednikom na 
brodovima »vekovečnih gospodara grada Bakra«. Knezovi 
Frankopanski redom su ga svi poštivali i gojili prema njemu 
neograničeno povjerenje, ne samo poradi njegove rijetke 
sposobnosti, već i poradi njegova zlatnoga poštenja. A bio 
je šior Bona —- kako su ga njegovi sugrađani običajno zvali, 
— i vrlo otmjena ponašanja; salonski član u društvu po¬ 
morskih vukova! Tomu se pak ni ne treba čuditi, ako se 
uvaži, da je pomorac Bono malne cijeli svoj vijek probo¬ 
ravio ili na dvoru ili na brodovima knezova Frankopana, 
Pa i vanjština mu je bila ugodna. Bio je srednjega stasa, 
donekle krupan, zdravih rumenih obraza. Imao je oveću, 
ali pravilnu i malne sasvim ćelavu glavu. Dva zdrava plava 
oka veselo su mu titrala i podavala i onako zdravomu licu. 
daleko mlađi izražaj, nego li bi to njegovih sedamdeset go¬ 
dina bilo dozvolilo. — 

To je sparno popodne mladi knez prikraćivao vrijeme 
u razgovoru sa šior Bonom. Konačno su prešli i na javne, 
prilike u Veneciji. 

— Doista, — prihvati knez — Venecija je prekrasna. 
Druge Venecije na svijetu nema! 

— To stoji, ali ne znam da li će mi vaša milost vjero¬ 
vati — odgovori starac, — mene ipak ne privlači ovaj grad,, 
i čini mi se, da se ne bih nikad sprijateljio sa životom nje¬ 
govih građana. 

— Kako to? Zašto? Nije moguće da se ne biste snašli 
u divnoj Veneciji! — začudi se knez. 

— Izgleda mi sve preveć raspušteno, sve naopako. 

— Ima i ovdje zla. Bože moj! Ali, gdje ga nema? Gra¬ 
dovi su u tom pogledu, svi jednaki. 

— Razvraćenost je ovdje, po onom što vidim i što ču¬ 
jem, golema, nevjerojatna. A ta je razvraćenost sad zarazila 
sve slojeve, dapače sve krugove. Nema staleža, koji bi ovdje 
toj zarazi odolio. A razvraćenost vodi do propasti poje¬ 
dinca i narode. 

— Vi vidite, dragi šior Bono, sve crnije nego li je 
uistinu. No, to je već običaj kod starijih ljudi. Moguće, da 
ću i ja stroži]e suditi kad ostarim, ako ostarim! Priznajem, 
Venecija je doista okužena nebrojenim porocima, ali ona će 
ipak odoljeti svemu. Venecija, kraljica mora, cvasti će. 
uvijek! 

— Dvojim, vrlo dvojim, vaša milosti. Mletačka je trgo- 
vina znatno popustila u ovom našem vijeku; kažu da je i 
broj^ žitelja spao za više tisuća. Otkriće Novoga svijeta, pa 
novi morski putevi u Indije, sve je to obalilo cijene indij¬ 
skoj robi, koju je Venecija uvijek karavanama prevažala na 
obale Crnoga i Sredozemnoga mora. Portugize prijevoz iz 
Indije oko Rta Dobre Nade, makar je plovidba dugotrajna, 
ne stoji ni za polovicu troška što Venecija snaša od Indije 
do Laguna. A Venecija živi samo od trgovine! 

— Sve je to istina, jer svuda može da nadode doba 
nazadovanja, pa i zastoja u poslovima, i u svemu. Ali Vene¬ 
cija može da izdrži svako poslovno nazadovanje i svaki 
zastoj. Stoga se je ona u svim nepogodama, koje su je ikad 
snašle, održala divno; a kad su nepogode minule, odmah se 
]e sve brzo popravilo i napredovalo se je kao nikad dotle. 
A opet, reći ću vam i to: da li je sve baš onako kako ljudi 
pripovijedaju? Venecija nije samo trgovac, već je ona i bo¬ 
gatun, koji sam ne zna koliko blaga posjeduje! Venecija je 
^vala još prije pola milenija vlastiti zlatni novac, a mi 
Hrvati, izgleda, da svoga vlastitoga zlatnika nismo nikad ni 
imali. Kod nas je doista kolao i zlatni novac, ali bizantinski 
i onaj svetoga Marka! Venecija je gavan, s kojim ne može 
nijedna država da se mjeri. Ta znate i sami, kako razni vla- 
dar^ i knezovi pridolaze u Lagune, da se nadive sjaju i ra¬ 
skoši Kraljice mora. 

~ jp’ ipak dvojim, da bi samo bogatstvo moglo da 
održi moć i snagu bilo koga naroda i države. Kad su stari 
Rimljani bili najbogatiji, bili su najslabiji. 

- Od bogatstva nije još ni jedan narod propao, već 
od siromaštva, moj šior Bono! 

— Ili od bezumlja, kao mi Hrvati. 

To ste dobro rekli. Da nije bilo bezumlja, ne bi se 
nikad hrvatskom krunom okrunio čovjek tuđe krvi i tuđeg 
jezika. Da se oci naši s njim razume, morali su se uteći la- 
tiriskom jeziku. Nije li to sramota! Niti su oci naši razu¬ 
mjeli govor svoga kralja, niti on govor svojih hrvatskih po¬ 
danika! Da nisu oci naši bili bogati, bili bi se lako među 
sobom sporazumjeli i postavili hrvatsku krunu na glavu 
jednoga Hrvata. Ovako smo mijenjali ne samo kraljeve već 
i dinastije: u XH. i XHL stoljeću imali smo Arpadoviće, u 
XIV. Anžuvince, u XV. razne vladarske rodove, dok nisu 
ti XVI. došli Habsburgi, koji su nam priuštili gubitak gole- 


I mih teritorija, tako da je slavna naša Croatia brzo postala 
»ostanak ostanaka«! 

Sve je to istina, vaša milosti, ali ja ću vas upozoriti 
na danas općenito poznatu istinu, da su »galeoni« dopremili 
u Španjolsku zlata i srebra koliko ga nemaju sve ostale dr- 
žave ^zajedno, pa ipak je dobro poznato kakve gospodarske 
i društvene prilike vladaju sada u onoj zemlji pa i na samom 
i ' Dvoru Filipa II.; a vaša milost znade sve to bolje od mene. 

— Spaiiija je još sveudilj vrlo moćna država. 

’ ~ ljudi precjenjuju. Ali stoji, da je crv nekakav 

I rastače, i da je zlato američko donijelo u nju nesreću. Po 

mojem sudu, u Veneciji je pak pojedinac čovjek, kao takav, 
vrlo ponižen, jer se u njoj strogo opslužuje načelo »o Bogu 
govori rijetko, a o vladi ni da si pisnuo«! ako ti je draga 
na ramenu glava! 

— Ne će biti baš tako strašno — nasmije se knez. 

— Spijunstvo je u Veneciji rašireno kao nigdje na svi¬ 
jetu. Kao vladini špijuni služe sve propale žene, a tih, vele, 
da ima kakvih deset tisuća! Dapače su me uvjeravali, da 
takve žene ne mogu da dobiju obrtnice za svoj bijedni zanat, 
ako se ne obvežu, da će svakom prilikom ubadati ljude! I 
kad jedna takva žena turi prijavu u razvaljene ralje onoga 
poznatoga lava na trgu svetoga Marka, ta prijava dospije 
; odmah na stol članova poznatih mletačkih vrhovnih Vijeća, 

V pred kojima nije sigurna ni glava samoga dužda. 

— Znam, to je bio i slučaj dužda Marina Faliera, koji 
i je jedne te iste noći bio prijavljen, suđen i smaknut, na¬ 

vodno jer je kovao urotu protiv vladajuće oligarhije; dočim 
je pravi uzrok bio taj, što je dužde, kao stariji čovjek, bio 
vjenčao krasnu djevojku iz patricijske kuće, pa da mu se 
osvete, mladi su mu patriciji podmetnuli urotu protiv države. 
Ne, ne može biti ni čvrsta ni jaka država, koja na trulim 
stupovima počiva, pogotovu na špijunstvu. 

— Sve opravdava »državna nužda«, moj šior Bona. 

— Zaludu, ne mogu se sprijateljiti s mišlju, da je naj¬ 
veći dio naše obale podložan i takvoj državi. 

— Jer je sve centralizirano u Veneciji. I ja to osuđu¬ 
jem. Ali opet, Venecija dava sve što našem čovjeku treba. 
U Veneciji se štampaju svake godine stotine primjeraka 
raznih djela i molitvenika hrvatskih; štampaju se knjige za 
hrvatsko bogoslužje; u Veneciji se štampaju i književni ra¬ 
dovi dubrovačkih pjesnika, budući da republika dubrovačka 
ne dopušta da se na njezinom teritoriju osnuje štamparija; 


iz tvornica mletačkih dobivaju se svi obrtni proizvodi, pa 
Venecija skrbi i za obranu onoga ruba dalmatinske obale 
što nisu Turci mogli da podjarme. Možda je sreća za dalrna- 
tinske gradove što ih je podvrgao sebi mletački lav. Da u 
njima vladaju nesložni naši velikaši, tko jamči da ih ne bi 
stigla sudbina Like i zagorske Dalmacije? Moj dragi šior 
Bona, svoj nesreći našega kraljevstva je bila kriva nesloga 
naših velikaša! Ta je nesloga naša velika rak-ranal Na maču 
i na bojnom polju mi smo nepobjedivi; ali što se nutarnje 
sloge tiče, mi smo veliki siromasi! I sam Bog znade kakva 
žalosna budućnost nas Hrvate čeka, baš poradi naše ne¬ 
sloge! Ja sam osvjedočen, da, kad bi sutra koji naš čovjek 
razvio barjak narodne slobode, da bi naišao kod mnogih na¬ 
ših velikaša i plemića na protivštinu, kod drugih na nerazu¬ 
mijevanje, a treći bi se s vanjskim neprijateljem složili protiv 
svoga čovjeka! Nekoč su se tuđi dvorovi otimali za našu 
krunu, a sada niti nema posebne krunidbe s tom našom 
krunom! Nekoč smo postavljali i skidali kraljeve, a sad 
moramo trpjeti da se poznati budalina^^) već deset godina 
prči naslovom kralja hrvatskoga, a da možda ni ne zna na 
kojoj strani svijeta leži ta zemlja Hrvatska. Tješi me misao, 
što su Frankopani, poslije Mohačkog poraza, bili protivni 
kandidaturi Habsburgovaca za našu krunu, a opet me koji- 
put spopada bojazan, ne će li se ti Habsburgi jednom krvavo 
osvetiti baš Frankopanima, za ono protivljenje. Guje su oni; 
njima se ne žuri, a svaki od nas je svaki dan slabiji. 

— Ali ni pod ovim režimom ne cvatu ruže našoj braći 
u Dalmaciji. Jeste li čuli kakve ljude šalju na upravu onih 
gradova. Marko Barbarigo, o kojem se pričaju grozote, nije 
bio ni prvi, a ne će biti ni zadnji takav mletački emisar. 

— Jeste li čuli što potanjega o njemu? 

— On je sad već mrtav! To je sigurno. Ali potanje ni¬ 
sam čuo ništa. 

— Dakle stoji, da je neke noći zakartao sve i onda ki- 
disao svome životu? 

— Koliko mi je poznato, to stoji. Naš kapetan Tomić 
preduzeo si je da se točno obavijesti. On će doznati, pa će 
nas potanko izvijestiti. 

— Toga Barbariga čovjek ne treba žaliti. Bolje smrti 
on nije zaslužio. Ali, čini se, da u Veneciji nisu rijetke ovake 
posljedice kartaške strasti. Ja dvojim, da je još negdje u 

2^) Car Rudolf II., astrolog i alkemist. 

svijetu strast kartanja zavladala u svim slojevima pučanstva 
kao bas u Veneciji. 

— I ja sam toga mnijenja. 

— Vaša milost ne zna, kakvih sve kartašnica ima među 
Lagunama! 

. . Znadetn, znadem. Jednom sam, iz puke radoznalosti, 
1 ja zavirio u jednu takvu špilju. 

. ~ vidjeli, kako je sve to sjajno u njima ure¬ 

đeno? 

— I te kako! 

— Ah, čini se, da nije bilo uvijek tako kao što je danas. 
Kepubhka je u boijim vremenima izdala strogih zakona pro¬ 
tiv kartanja. 

— Bit će protiv hazardnog kartanja? 

— Ne, uopće protiv kartanja. Bila jfe dapače zabra¬ 
njena 1 sama prodaja igračih karata. 

— To mi je čudnovato! 

Najprije se je svakomu, koji upriličuje igrače sa¬ 
stanke, zaprijetilo golemim globama. Kad to nije pomoglo, 

1 kad se je osobito mlađarija podala toj strasti, oblasti su 
obećale nagrade prijaviteljima, a zakupnicima igračnica za¬ 
prijetilo se, budu li samo dvaput prijavljeni, da će im se odre¬ 
zati nos 1 oba uha! 

— I sve to nije pomoglo? 

— Ne samo što nije pomoglo, već su se u kratkom 
razmaku vremena hazardne igre y igračnicama samo poja¬ 
čale. rako vam danas nema staleža, a da nije zaražen tim 
ludilom. 

— To sam i sam primijetio. 

^ i® vaša milost mogla i sama vidjeti, u 
Veneciji se karta, i danju i noću, po krčmama i gostionama, 
na cesti, ispod mostova, u gondolama, u dućanima i svuda! 

— Ja sam dapače na svoje oči vidio, kako se ljuto 
kartaju u samom predvorju duždeve palače, pa čak i u Bo¬ 
žjim hramovima! 

Eto, toga nisam znao. Ali one strašne, kobne, kako 
se ono veh, hazardne igre, te se drže u navlaš uređenim 
igračnicama. 

“7 ®3.š takvu sam jednu razbojničku špilju sam na svoje 
OČI vidio. 

— Ali najglasovitije vam se igračnice nalaze u društvi¬ 
ma što no nose nedužni naslov »kazina«, ili pak imaju svoje 
poduzetnike. Takve se igračnice sastoje od više prostorija. 

do desetak, a noću u njima sve vrvi od igrača. Tu vam je 
sve sjajno, sve raskošno, a pridolaze ne samo gospoda iz 
najuglednijih krugova, već i gospođe. 

^ Mletačke matrone? Ne bih nikad pomislio! 

— Bilo je i takvih posjetitelja u tim igračnicama, koji 
su kasnije obnašali i čast dužda! 

—■ No, još i to! 

— Takav jedan, potonji dužde, dolazio je sa svojom 
suprugom. Sada pak smatraju te igračnice tako otmjenim 
mjestom, da je gdjekoji aristokrat predstavio patricijima 
svoga sina baš pri kartaškom stolu! 

— To je nevjerojatno! 

— Vjerujte mi, da sam na svoje oči vidio, kako je jedan 
od odličnijih patricija svoga sina doveo baš u igračnicu, da 
mu priušti čast, da ga na tom mjestu predstavi prviput naj- 
otmjenijim patricijima, pa da tom prilikom zaigra do tri, 
pa i do četiri tisuće dukata. 

— Je li moguće! 

— Vidio sam i patricijskih žena, koje su u jednoj jedi¬ 
noj noći zakartale do tisuću, a i više, dukata. Pripovijeda se 
dapače, da su nekoji sretni igrači u kratko vrijeme dobili 
kartanjem koju stotinu tisuća! 

— Pa kad se sve zakarta, svrši se kao i Barbarigo. 

— Ako je istina! 

— Držim, da je. 

— Šior Bona se digne, i pogleda daleko preko prove, 
nadnese ruku nad oči da bolje vidi, pa reče: 

— Evo našega čamca od obale. Bit će fra Anđeo i ka¬ 
petan Tomić. — 

Sior Bona pobrza na onu stranu broda gdje je imao da 
pristane čamac, da pričeka goste. Iz čamca se je prvi popeo 
redovnik franjevac, srednjih godina, a za njim negdašnji 
kapetan stratijota Petar Tomić, sada kapetan bakarskih 
Uskoka, preodjeven kao mornar brigantina »Sveta Marga¬ 
reta«. — 

Kapetan Tomić, kad je ono sretno umaknuo iz Splita, 
doplovio je još sretnije u Senj s »Nehajem«, na povratku 
iz Neretve, gdje su Uskoci pobrali danak od turskih poda¬ 
nika. Ali u Senju nije se zadržao dugo. Kad je naime doznao 
za sudbinu svoga pobratima kapetana Celića i prijatelja 
Tvrde, ishodio je od svoga poglavara, da bude dodijeljen 
uskočkoj četi u Bakru, gdje je ipak mogao da prije dozna 
nešto o svojim nesretnim drugovima. I kad je on prispio u 

Bakar, knez Stjepan ga je odmah zavolio, te kad je doznao 
za nesreću njegovu i njegovih drugova ovlastio ga je, da, 
svaki put, kada koji kneževski brod pođe u Mletke poslovno, 
može poći i on, preodjeven dakako kao prosti mornar, ne 
bi li što doznao. Tako je u Mlecima, prigodom jedne plo¬ 
vidbe sa »Svetom Margaretom«, Petar čuo da je nastradala 
galija »Gloria«, ali kasnije ništa više. — 

Franjevački redovnik, što je sad s Petrom stigao na 
brod, bio je u ono doba glasoviti fra Anđeo Trogiranin. Bio 
je on redovnik sveta života, koji nije ni o čemu toliko 
razmišljao koliko o tom, kako bi se oteo Turcima Klis, i 
obližnje mu tvrđave, te kako bi se onda redom nastavilo 
osvajanje brojnih gradova i utvrda, što su još u prvoj polo¬ 
vici onoga stoljeća pripadali hrvatskomu kraljevstvu. Za 
takvo poduzeće trebalo je i moćnih pomagača, pa je sad baš 
dolazio iz gornjih krajeva, i navratio se u Mletke, da malo 
ponjuši, kako je on volio reći, »oko lonaca u kuhinji slavne 
Republike«! 

Netom je koraknuo na palubu, fra Anđeo se rukovao sa 
zapovjednikom, pa s njime odmah krenuo na krmu. Petar 
ih je slijedio. Knez Stjepan je srdačno dočekao redovnika, 
i onda svima ponudio da sjednu oko stola. 

— Dragi fra Anđele, — počme knez, — kako sam vam 
već rekao, moj vam brod stoji na raspolaganje. Prije nego 
li vi budete gotovi s vašim poslom, mi otploviti ne ćemo. 

— Zahvaljujem vašoj milosti na dobroti. Sto se mene 
tiče, mogli bismo otploviti i odmah. 

— Prema tomu, vi ste već opremili sve, i ne biste tre¬ 
bali vraćati se u grad? 

— Što sam imao da opremim, to sam. Bogu hvala, opre¬ 
mio. Sto se mene tiče, mogli bismo odmah izvući sidro. 

— Pa dobro. A što veli naš zapovjednik — okrene se 
knez prema šior Boni, — je li na brodu sve što smo trebali 
nabaviti? 

— Sve je priskrbljeno, vaša milosti. 

— Kad je tomu tako, izvolite izdati naloge. 

Sior Bona pozdravi i udalji se. Nekoliko se mornara 
odmah latilo posla da izvuku sidro, dočim su ostali počeli 
skidati zastore i savijati šator. Kad je sidro bilo pričvršćeno 
na pramcu, četiri su kršna mornara skočila u čamac. S bri¬ 
gantina su im spustili kraj dugačkoga užeta, što su oni čvrsto 
privezali za čamac, a tada su zagrabili veslima da odtegle 
brod na otvoreno more, s onu stranu tvrđave svetoga Ni- 

kole. Pa da se čim prije izađe iz kanala svetoga Marka, i 
preostali su mornari ispružili nekoliko dugačkih vesala, ko¬ 
jima su veslali po dva na svakom veslu. 

Međutim se je knez upustio u razgovor sa svojim dru¬ 
štvom. 

— Dragi kapetane, — obrati se najprije Petru, — jeste 
li danas nešto doznali, ili ste i opet uzaludno lutali po gradu 
i vozili se gondolama po mletačkim kanalima? 

— Sigurna nisam, vaša milosti, čuo ništa, već onako 
općenite vijesti. Galija »Gloria«, vele, da se je poslije bro¬ 
doloma raspala na hridini gdje se je i nasadila. Njezini ča¬ 
snici i ono nekoliko vojnika da su se prekrcali na drugi jedan 
mletački brod, koji je mimo plovio. Glede galijota doznao 
sam samo to, da su voljeli ostati u Tangeru i čekati Božju 
sreću, nego li se dati opet okovati na mletačkim galijama. 

— Dakle, onim dvama vašim prijateljima nikakova 
traga? 

— Došle, žalibože, nikakova. Sam Bog znade, što se je 
s njima dogodilo! Na mletačkim ih galijama nema; to je 
sigurno. A, nije nemoguće, da nisu više ni živi. 

— Vrlo = žalim, osobito zbog sirote vaše sestre. 

— Jelka se ne će nikad utješiti. Previše ju je žalost 
shrvala. 

— Bog je velik! Moglo bi se dogoditi, da vam povrati 
vaše drage, kad se najmanje budete nadali. 

— Dao Bog! Ali sad je već proteklo predugo vremena. 
Na izmaku je druga godina. 

— Bog je velik i milostiv! — usklikne redovnik i uzdigne 
oči prema nebu. 

Svi su zamukli, par časa, dokle nije Petar preuzeo: 

— Ako nisam doznao, vaša milosti, ono što sam najviše 
želio, čuo sam nešto, čemu se nisam nadao baš sada. Danas 
je u samostanu časni fra Anđeo doznao, da je moj ubogi 
ujak, najstariji Uskok, preminuo. 

— Vaš se je ujak zvao Barić? 

— Jest, vaša milosti. On je bio veliki zaštitnik i velika 
nada nas Uskoka. 

— Bog mu dao duši lako! — pridometne fra Anđeo i 
učini rukom znak križa. On će pred prijestoljem Višnjega 
moliti za svoju nesretnu otadžbinu. 

Nasta opet muk. Petru su se odvalile niz lica dvije 
krupne suze. Odmah je ustao i pošao na protivnu stranu, 
prema pramcu, da sakrije svoje ganuće. U to je i brigantin 


bio već na otvorenom moru. — S kopna se osjećao lahorić. 
Sior Bona sad zapovjedi, da se razapnu sva jedra, a momci 
iz čamca da se vrate na brod. Kad je šior Bono došao na 
krmu, da upravlja manovrom mnogobrojnih jedara, upita 
ga knez: 

—■ Nadate li se vjetru, šior Bono? 

— Počeo je lahorić s kraja, a to je dobar znak. Bude 
li noćas i malo vjetra, mogli bismo, pomoću naših četrnaest 
jedara, sutra biti u Kvarneru. 

— Bit će vjetra, ako Bog da! — doda fra Anđeo. 

— Ako Bog da! — ponovi zapovjednik i ode prema 
pramcu. 

U to se je i Petar vratio na krmu, pa je knez nadovezao 
razgovor. 

-— A je li istina, što se je pročulo za Marka Barbariga? 

— Jam judicatus est! Već mu je Bog sudio! — 
odgovori fra Anđeo. 

— Dakle, ipak . .. 

— On je već pod zemljom — prihvati Petar. — Doznao 
sam slučajno sve od njegova gondoliera. Barbarigo je neku 
večer pošao u igračnicu u San Moise. Zadržao se do zore 
slijedećega dana. Pratila ga je nesreća, pa je zakartao čitavi 
svoj imetak. Izgleda, da je ostao i dužan golemu svotu, koju 
je obrekao platiti do slijedeće večeri. Njegov ga je gondo- 
liere čekao kao obično. Marko Barbarigo bio je vrlo poti¬ 
šten, pa na gondolierov upit: »Kuda, ekcelencijo?« odvratio 
mu je: »odvezi me k vragu!« Gondoliere se odmah dosjetio 
što je na stvari, pa nije više niti obijelio. Iskrcao ga je pred 
vratima kuće, u kojoj je stanovao. Barbarigo mu nije dao 
ni prebite pare; znak, da su ga u igračnici odrli do kože. 
Sutradan su našli Marka Barbariga gdje se bori sa smrću. 
Kad se je nesretnik probudio, valja da je odmah ispio otrov. 
Prizvani liječnici nisu mogli da mu pomognu, jer je bio već 
mrtav. Jutros su ga zakopali. 

— Jam judicatus est! — ponovi fra Anđeo. — Bog mu 
je sudio; mi mu više suditi ne smijemo! — 

Nakon kratke stanke knez upita redovnika: 

— Jeste li, časni oče, zadovoljni s vašim putovanjem 
u Grac? 

— Nisam ja bio samo u Gracu, vaša milosti. Bio sam 
ja i u Beču, a zaletio sam se i do Ugarske. 

— A sad dolazite? 

— Ravno iz Beča. 

— Dakle se s gradačkim nadvojvodom niste mogli spo¬ 
razumjeti? 

— Nadvojvoda Karlo samo je sladak. Kod njega lijepih 
riječi na pretek; ali, kako ono vele Talijani, od lijepih riječi 
nikad kupus mastan! 

— To je istina, — nasmija se knez. — 

— A pametni car, što je pak on odlučio? 

— Car mi je po nadvojvodi poručio, neka se strpimo 
još koju godinu, dokle mine primirje s Turcima. 

—• Mudri je Rudolf to u zvijezdama pročitao, ili našao 
na dnu svojih alkemijskih lonaca! Bože dragi, kakvi nas jadi 
biju od 1527. godine! Iznizali se na prijestolju sami zločinci 
ili luđaci! — razljuti se knez. 

— Nadvojvoda se je domišljao, kako će djelovati na me 
takav odgovor. Stoga, da me tobože otšteti za trud i za 
silne troškove što sam podnio, ponudio mi je ispražnjenu 
biskupsku stolicu u Senju. 

— A vi ste pristali? 

— Da sam mogao, bio bih najradije smjesta odbio! Ali, 
promislio sam: ako odbijem, uvrijedit će se, pa ću naškoditi 
samoj stvari. Utekao sam se lukavštini, pa sam odgovorio: 
»Visosti! biskupska stolica u Senju može čekati, ali pitanje 
Klisa ne može«! 

— Sto ste pak dalje poduzeli? 

— Kad sam se osvjedočio, da kod nadvojvode ne ću 
opremiti ništa, obratio sam se na Nuncija s molbom da po¬ 
dupre našu stvar kod Svetoga Oca. Nuncij ili zapravo njegov 
opunomoćenik Pietro Calvucci, bio je otprije upućen u stvar 
po samom nadvojvodi. Ali to zauzimanje nadvojvodino ima 
se shvatiti samo tako, da je nadvojvoda, pod izlikom oslobo¬ 
đenja Klisa, želio izmusti od Pape novaca! Calvucci, svaka 
mu čast, odmah se je svojski zauzeo za stvar. Opširno je 
pisao ne samo državnom tajniku u Rim, već i samom Sve¬ 
tom Ocu. 

— Je li pak Sveti Otac pristao? 

— Odmah! Važnost Klisa shvaća se svuda bolje nego 
li kod onih, koji su prvi pozvani da se za Klis zauzmu, a to 
su Habsburgi! Calvucci je nakon malo dana dobio odgovor, 
te mi nije preostalo, već da se dogovorim s njime glede svih 
potankosti; i mi smo se glede svega točno sporazumjeli. 

— Papa će dakle poslati pomoć? 

— Zasad samo u hrani i zairi. Papinske će čete doći 
istom poslije nego osvojimo Klis. 


— A čemu? 

— Da u ime Svetoga Oca zaposjednu tvrđavu. Prema 
ugovoru što sam utanačio, ne samo Klis, već i sve ono što 
otmemo Turcima, postat će svojinom Svete Crkve, i mi po¬ 
stajemo tim časom podanici Svete Stolice. 

— Tako? To mi zvuči nekud čudnovato! Bojim se da 
će se tomu oprijeti ne samo Venecija, nego i car! 

— Uviđam i sam da bi moglo biti tako. Ali nama žali¬ 
bože drugo ne preostaje. 

— A što će biti s biskupskom stolicom? 

—■ Senjskom? 

— Da. 

—• Papin punomoćnik me je nagovorio, da se na onoj 
nadvojvodinoj ponudi zahvalim, jer da će me Sveta Stolica 
kud i kamo sjajnije nagraditi i odlikovati. 

— A što ste vi na to? 

— Nisam imao čega da se odrečem! 

— Dakle, sadanji vaš put u Senj nije u nikakvom save¬ 
zu s tim imenovanjem? 

— U nikakvom, vaša milosti. Ovdje sam se osvjedočio 
da Republika ništa ne sluti o kakvoj našoj osnovi u pogledu 
Klisa. I ja sam s time zadovoljan. A sad ću da skočim do 
Senja samo da se sporazumim s uskočkim vođama. Kad 
sam otklonio pomoć papinskih četa, valja da se pobrinem 
za pomoć naših Uskoka. 

— Ja vam, časni oče, želim najbolji uspjeh, samo se 
bojim da ćete slabo što polučiti u Senju. 

— Kako to, molim? 

— Jer Uskoci, bez pristanka i privole gradačkoga nad¬ 
vojvode, ne će se uopće upustiti u tako zamašno poduzeće. 

Sad je brodsko zvonce oglasilo doba večere. Sior Bono 
je predao zapovijed brodskomu vođi, dokle se on zadrži kod 
stola s gospodom u salonu. Kod stola je bio i kapetan Tomić, 
ali ne u mornarskoj, već u svojoj viteškoj odori. Fra Anđeo 
je neumorno pripovijedao o svojim putnim doživljajima. Po¬ 
slije večere knez i redovnik povukli su se u svoje kabine. 
Petar je pošao na palubu, da prikrati vrijeme zapovjedniku. 
Noć je bila krasna. Osjećao se tek vjetrić, ali brojna jedra 
»Svete Margarete« pobirala su svaki dašak, pa je brigantin 
ipak prilično odmicao. 

Kad je bilo oko ponoći, Petar se usmjelio da predloži 
šior Boni, neka pođe na počinak, a on će ga zamijeniti na 
straži. Na to mu starac odvrati: 

— Ne bih ja u noći ostavio svoje straže, da mi daruju 
Bakar! Dan je dosta dug da čovjek i počine. Kad bude tamo 
u zoru, ne bude li što nova, kušat ću da se malo protegnem, 
ali ne pod palubom, već ovdje gore, u tugi.“) Danju nije 
služba tako zapletena, da se čovjek ne bi mogao pouzdati 
u svoga zamjenika, ali u noći, barem kod mene, to pouzda¬ 
nje malaksa. 

Nije niti Petra privlačilo na počinak. A to je šior Boni 
bilo svakako milije, nego li da je ostao sam s mornarskom 
stražom, pa su oni dva, na oduške, pročevrljali sve do zore. 

Kad je počelo daniti, vjetrić, što se je osjećao cijelu božju 
noć, počeo je, čemu se šior Bona nije nadao, jačati. 

— No, hvala Bogu! —■ klikne starac. — Valaj sam se 
bojao, ne ćemo li, kad sunce grane, još uvijek vidjeti zlatno¬ 
ga anđela na tornju svetoga Marka! Ma nismo noćas preva¬ 
ljivali više od dva uzla na uru. Ako nas ovaj vjetrić ne izda, 
mogli bismo o podne obići istarsku glavinu. 

—■ Brod na vidiku! — javi se taj čas mornar na straži 
u košu. 

— U kojem smjeru? — upita zapovjednik. 

— Plovi od juga. Sva su mu jedra razapeta. 

—• Izgleda kao da strigu vjetar! — dometne Petar, koji 
se je međutim popeo za nekoliko vrza i odmah sišao. 

— Slaba je pomoć protivan a slab vjetar! — primijeti 
starac. 

— Držim da ćemo se izbliza minuti s onim brodom — 
dometne Petar. 

— Ako nas naš smjer nanese. Inače »Sveta Margareta« 
niti koga traži, niti se komu ugiba na moru. Za obranu časti 
Frankopanske zastave naši su topovi uvijek nabijeni, a Sveta 
Barbara^®) čestito opskrbljena. 

—- Nisam ja o tom ni časa podvojio, dragi šior Bona. 

—■ U ovim našim vodama došle je prijatelj i neprijatelj 
poštovao Frankopansku zastavu. 

— Zar se gusari ne zalijeću u ove strane? — primijeti 
Petar, samo da obrne razgovor. 

— Sto ja pamtim, vrlo rijetko. Ja ih nisam nikad sastao. 
Otkad plovim s brodovima naših gospodara, mogu reći, da 
nisam nikad, koliko se sjećam, susreo druge brodove do li 


”) »Tuga« od latinske riječi »tugnrium« = kolibica. Tomu je do¬ 
nekle nalik drvena kućica na krmi broda. 

-®) »Sveta Barbara« zove se skladište municije na brodu još i danas. 


mletačke ili dubrovačke. Rijetko kada koji brod iz Crkvene 
Države. Ali gusare nikad! Njima je do Kvarnera predaleko! 

— Držim, da je u Veneciji od prvoga početka poznato 
da knezovi Frankopani zaštićuju Uskoke. 

— Znadu oni to, i te kako znadu. Ali u Veneciji dobro 
računaju, da je iza Frankopana uskočka sila. — 

U to se pojavio na palubi knez Stjepan. Zapovjednik 
i Petar smjerno ga pozdrave, a on se srdačno rukova s obo¬ 
jicom. Zatim, razgledajući po obzorju, upita: 

— Kakav je ono brod, što nam se približuje? 

— Baš se o tom i razgovaramo, —• odgovori starac. — 
Doslije nam je bilo teško to ustanoviti. Bio je predaleko. No, 
sad smo blizu. Ja bih rekao, da je dubrovački brod. 

— Po čemu sudite, da je dubrovački? 

— Jer se dubrovački u nekojim sitnicama razlikuju od 
mletačkih brodova. A sudim i po tom, što vidim da brod 
smjera ravno put Trsta. 

— Zar drugi brodovi ne polaze tršćansku luku? 

— Rijetko koji. Pomorski saobraćaj s Trstom podrža¬ 
vaju ponajviše Dubrovčani. 

— Ali, i Mlečani plove u Trst. 

— To je istina, vaša milosti; ali oni ne plove u Trst 
izravno iz drugih luka, već jedino iz Mletaka. 

— To mi je čudnovato. Ne razumijem. 

— Takovi su vam mletački zakoni. Svaki brod, koji 
vije zastavu svetoga Marka, mora da svoj teret iskrca u Ve¬ 
neciji. Tu Mlečani udaraju robi cijenu, pa se ona, sva ili 
njezini dijelovi, raznaša u druge strane. Ako dakle mletački 
brod vozi robu put Trsta, on kreće iz Mletaka. Da, da, to 
je dubrovački brod! Raspoznajem mu zastavu. Bit će sto 
godina što dubrovački brodovi viju svoju vlastitu zastavu. 

— A koju su prije vijali? 

— U četrnaestom i petnaestom stoljeću njihovi su bro¬ 
dovi vijali zastavu našega kralja, koji je i štitio njihovu 
državu. 

— Sad izgleda da im jedra nekud klapaju. Kasno će 
oni u Trst, ako vjetar ne promijeni. 

— Slab, a protivan vjetar ne pomaže a ma baš ništa, 
— ponovi stari zapovjednik. 

— Minut ćemo se sasvim blizu — opet će knez. 

— Po svoj prilici. Tako nekako izgleda. 

— Brod je dubrovački! —- Oglasi se straža iz koša. — 
Zadušuju jedra! 

— Jest, zadušuju jedra — potvrdi zapovjednik. 

— Što bi to imalo da znači? — upita knez. 

— Bit će da su prepoznali vašu zastavu, pa nam se, iz 
poštovanja, žele ukloniti s puta. 

— Nije li moguće da žele govoriti s nama? 

— I to bi moglo biti. Valjda ljudima nešto treba. 

— Ne bi bilo zgorega, da i mi krenemo prema njima? 

— Ako vaša milost zapovijeda, odmah! 

»Sveta Margareta« upravila se ravno prema dubrovač¬ 
kom brodu. Kad je dospjela na nekoliko sežanja udaljeno¬ 
sti, momčad je izvrsnom manovrom zadušila jedra, to jest, 
svako je jedro bilo tako obrnuto da je bio osujećen upliv 
vjetra. 

Eto, tako su ostala oba broda malne nepomična, svaki 
na svome mjestu. Sior Bona naloži najbližemu mornaru, da 
mu donese trublju (doglašalo), što se u magli upotrebljava. 
U to, kroz takvu cijev, odjekne s dubrovačkoga broda: 

—Zapovjednik dubrovačkoga broda »Lokrum« časti se 
pozdraviti zapovjednika susjednoga brigantina i njegovu 
zastavu! 

Na to šior Bona uzvrati: 

— Zapovjednik brigantina Frankopanskih knezova 
»Sveta Margareta« svesrdno uzvraća pozdrav zapovjedniku 
»Lokruma« i zastavi svetoga Vlaha! 

— »Lokrum« plovi put Trsta. Smijem li znati, kamo je 
upravljen brigantin »Sveta Margareta«? 

— Vraćamo se iz Mletaka u Bakar! 

—- U Bakar? Ne u Senj? 

— Ravno u Bakar. Želite li što od nas? 

— Imali bismo za one strane dva putnika. Vozimo ih 
do Trsta; onda im je odanle dalek put do Senja. 

Sad će knez potiho zapovjedniku: 

— Pitajte, od kuda su ti ljudi i kako se zovu? 

— Odakle su ti putnici? — oglasi se šior Bona. 

— Rodom su iz Splita. 

— Bože! Je li moguće! Da nisu moji! — klikne Petar. 

— A odakle dolaze? — opet će Sior Bona. 

— Lutali su po svijetu, dokle ih nije ukrcao jedan naš 
brod u Barceloni. Mi smo ih preuzeli u Dubrovniku. 

— Molim, njihova imena! 

— Jedan se zove Ivan Celić, a drugi pak Dujam Tvrde! 

— Bože! Hvala Ti budi i slava! — klikne Petar u naj¬ 
većoj uzbuđenosti i pade na koljena. 

— Primamo ih rado! Šaljemo odmah naš čamac po njih! 

—■ Zahvaljujem od srca, — završi zapovjednik »Lo¬ 
kruma«. 

Mornari brže dovuku k brigantinu čamac što je bio pri¬ 
vezan za krmu. Dvojica skoče unutra, ispruže vesla i naglo 
zaveslaju prema »Lokrumu«. Petar nije znao od puste sreće, 
što bi počeo. Srce mu još nikad u životu nije kucalo kao taj 
čas. Kako ne bi? Eno, sad, gleda svojim očima, njegov po¬ 
bratim Ivo, pa prijatelj Dujam, spuštaju se u čamac! Prepo¬ 
znaje ih po stasu. Eno, mornari su snažno zaveslali. .. Sad 
su mnogo bliže... Već im razabire lica! Još par zaveslaja, 
pa su njegovi mili uz »Svetu Margaretu«! 

Nije Petar mogao da dočeka, kad će se oni prekrcati iz 
čamca, već je uzdigao svoje oči prema knezu, položio desnu 
ruku na svoje srce, bacio se knezu pred koljena, pa mu stao 
cjelivati ruku. I tako, kad su Ivo i Dujam stupili na palubu, 
ugledaju Petra u onom položaju, pa su se odmah i oni spu¬ 
stili na koljena, i klečeći se zagrlili. — 

U taj trenutak pojavio se na palubi fra Anđeo. U prvi 
se mah zapanjio, na pogled one trojice zagrljene, a na kolje¬ 
nima! Ali, odmah mu je bilo sve jasno. Svrne pogled na kne¬ 
za, koji je bio ganut do suza, pa uzdigne ruke u vis i klikne: 

— Bog je velik i milostiv! To sam jučer rekao, a danas 
ponavljam! Evo najrječitijeg dokaza! Hvala Mu budi i 
slava! 

Zapovjednici sad opet izmjene pozdrave, dadu obrnuti 
jedra, a mornari kapama stanu mahati jedni drugima. 

Nije prošlo ni par časaka, »Lokrum« je proslijedio za 
Trst, dok je frankopanski brigantin nastavio put Kvarnera. 

Treći dan poslije dolaska u Bakar obavilo se vjenčanje 
Ivana Celića s Jelkom Tomićevom. Obred je obavio fra 
Anđeo, a kumovali su knez Stjepan i bivši galijot Dujam 
Tvrde. 

XIH. 

GORKA ČAŠA JE ISKAPLJENA! 

Godina je za godinom izmicala, pa ih je tako proteklo 
ništa manje od deset. — 

Godine 1596. Jurjev-dan je osvanuo divan. Svuda na¬ 
okolo nad plavim Kvarnerom nebo je bilo vedro kao riblje 
oko: ni traga najtanjem oblačiću, odnikle ni ćuha: sve je 

bilo tiho u veličanstvenoj prirodi. 

U ubavoj bakarskoj uvali morsko je plavilo bilo toga 
jutra još zagasitije nego li obično, pa se je u tom divnom 
plavom ogledalu mirno odrazivao cijeli grad s okolnim br- 
dinama. Nigdje nisi vidio ni srha na moru, osim što bi, na 
mahove, koja zlatna ili srebrna ribica navraskala koji sitni 
dio one mirne kristalne površine, kad bi baš na njoj zapli- 
vala ili veselo poskočila. Iz daleke pak i bliže šumice, s desne 
i lijeve strane dopirao je čisti srebrni glas gdjekoje nestašne 
djevojke, koja je jedva dočekala divni Jurjev-danak, da s nji- 
halke pripijeva onu poznatu primorsku: 

Ja se zibljem, Jurjevdan, 

Svako leto, po vazdan! 

Zlatno je sunce već bilo poskočilo iznad Hreljina, kad 
se je u Bakru, na frankopanskoj kući, u kojoj je bila sudnica 
»vekovečnih gospodara Bakra«, na gradskom trgu, rastvorio 
jedan prozor. U toj je kući stanovao i podkapetan bakarskih 
Uskoka, Ivan Celić sa ženom i sinčićem. — 

Na prozoru, što se je taj čas rastvorio, pojavila se divna 
žena, crnka, kojoj je moglo biti tridesetak godina. Kad je 
rastvorila na prozoru krila, dobro ih je pričvrstila uza zid, 
da ne bi lupala ako okrene vjetar. Tad se je krasna žena 
laktima naslonila na prag, pa je nijemo buljila sad u vedro 
nebo, sad u zelenu prirodu na desnom i lijevom brijegu 
krasne bakarske uvale, da se konačno zagleda u tiho morsko 
plavilo, što no je s tri strane okruživalo razapetu golemu 
mrežu za lov tune, i to na sjevernoj strani crkve svete Mar¬ 
garete. Izgledalo je, da ta divna žena doista uživa u kraso- 
tama najljepšega proljetnoga dana. 

Je li pak ta divna žena doista uživala u tim prirodnim 
krasotama, ili je nesvijesno buljila u prirodu, dok su njezine 
misli bile daleko, vrlo daleko i od samoga grada Bakra? — 

Kad se je ona povukla s prozora, primaknula mu je sto¬ 
lac, na koji je sjela. Taj je čas dotrčao k njoj iz druge sobe 
rumen plavokos dječak. 

— Majčice zlatna! — usklikne dječak skrivajući lice u 
njezino krilo. — Brzo me počešljaj, majčice! 

Mlada žena utisne žarki cjelov u raskuštranu kosu svoga 
zlata, pogladi mu lijepu glavicu, pa ustane da donese što je 
trebalo. Kad je opet sjela na isti stolac, počela je češljati 
zlatnu dugu dječakovu kosu. Ovaj je u tom uživao, pa će 
odmah prpošno: 


— Znaš li, majčice, što mi je obećao porkulab Andre? 

— Znadem, dušo, znadem. 

— Porkulab je rekao, da ću danas s njim na more! 

— Ako bude lijepo vrijeme. 

— Pa danas je lijepo, majčice! 

— Jest, lijepo je, dušice moja. I tebe će majčica urediti, 
da joj budeš lijep. 

— Porkulab će sigurno do Kraljevice, jelde majčice? 

— Po svoj prilici. On ima uvijek da obavi kakav posao 
u Kraljevici. 

— Da ne zakasnim, majčice zlatna! 

— Ne ćeš, dušo. Ima još vremena. Hoću da lijepo ure¬ 
dim ovu tvoju zlatnu kosu. Pazi, da u čamcu budeš miran, 
da se ne bi porkulab ljutio. 

— Hoću, majčice. Ja sam uvijek miran, kad me porku¬ 
lab uzme sobom. 

— Ali ti treba da si i inače miran i dobar. Tatica tvoj bi 
se jako žalostio, kad se s vojne povrati, kad bi doznao, da 
nisi bio uvijek dobar. 

— A kuda je ono tatica pošao? 

— Na vojnu je pošao tvoj tata, dušo. 

— Zašto nas je naš tata ostavio? Mogao je mene uzeti 
sobom. 

— Tatica je morao sam poći. To je njegova dužnost. 
Tvoj je tata podkapetan, a ujak je kapetan naše čete, pa su 
oba morali na vojnu. 

— Nije li tatici bilo ljepše ovdje? Da je ostao, danas bi 
s nama išao u Kraljevicu. 

— Tata nije smio da ostane. On je morao poći na vojnu. 

— A što je to vojna, majčice? 

— To je rat protiv Turaka. 

— Rat! Je li lijep rat, majčice? 

— Rat nije, dušice moja, lijep. Rat je veliko zlo! 

— Pa zašto je tata pošao u rat, kad rat nije lijep? 

— Morao je. To mu je bila dužnost. 

— A što će tatica u tom ratu? 

— Pomoći će Turcima oteti jedan grad; naš grad; krš¬ 
ćanski grad. 

— Koji je to grad, majčice? 

— Taj se grad zove Klis. 

— A što je to Klis? 

— To je jaki grad, što se inače zove i tvrđava. Taj su; 
nam grad davno Turci oteli. 

— Je li daleko taj grad? 

— Daleko je; vrlo je daleko. To je blizu Splita. 

— A, blizu Splita! Rekla si mi, majčice, da si se ti rodila 
u tom Splitu. 

— Jesam, zlato moje. Tvoja se je majčica baš u tom 
Splitu rodila. 

— A jesi li vidjela Klis, gdje je sad naš tata? 

— Jesam, dušo, mnogo puta ga je vidjela tvoja majčica. 

— Je li Klis kao Bakar? 

— Veća je ona tvrđava nego li je Kaštel naših knezova, 
gore u gradu. 

— Ima li Klis topove kao naš Kaštel? 

— Ima, dušo, više topova nego li ih je gore u gradu. 

— I ti će topovi pucati, je li majčice? Ja se uvijek vese¬ 
lim, kada pucaju topovi. Kao da grmi, je li, majčice? 

— Jest, dušo, kada topovi pucaju, čini se da grmi. 

— Zašto svaki dan ne pucaju topovi? 

— Ne smiju pucati svaki dan. Toga ne treba. Prije, kad 
su naši stari knezovi bili na životu, topovi su često pucali. 

— Zašto su onda pucali često? 

— Jer su dolazili velikaši u goste, pa je bilo veselo u 
gradu. 

— A kad velikaši nisu dolazili? 

— Onda su topovi pucali samo na Božić, kad se je mali 
Isus rodio, pa kad se je slavio rođendan ili imendan naših 
knezova. 

— A zašto, majčice, i sada ne pucaju na njihov imen¬ 
dan i rođendan? 

— Jer je dragi Bog stare knezove pozvao k sebi. Oni su 
sad u raju, kod dragoga Boga. 

— Je li kod dragoga Boga i tata maloga kneza Vuka? 

— Pa da, to je bio naš stari knez. 

— Zašto nije tata uzeo sobom svoga maloga Vuka? 

— Ne smije tata uzeti svoju dječicu sobom u raj. 

— Ali Vuk je tako dobar, majčice! 

— Jest, knežević Vuk je vrlo dobar, kao i njegova dva 
starija brata. 

— A gdje su braća maloga kneza Vuka? 

— Oni su oba u školama; daleko od našega Bakra. 

— Da nisu oni u Kraljevici? 

— Kraljevica nije od nas daleko. Kraljevica nam je 
blizu, vrlo blizu. 


— Znaš, li majčice, kako se zovu braća maloga kneza 
Vuka? 

— Najstarijemu je ime Juraj. 

— Koliko mu je godina? 

— Petnaest, dušo. 

— A drugi brat maloga Vuka? 

— Ime mu je Nikola. Njemu je deset godina. 

— A malomu Vuku? 

— Kneževiću Vuku je istom sedam godina. 

— Zašto su maloga Vuka oni ostavili sama? Mogli 
bismo se svi lijepo skupa igrati! 

— Ne bi se, dušo, oni s tobom igrali. 

— Zašto se ne bi igrali sa mnom, majčice? 

— Oni su stariji od tebe. Ti si, moje zlato, nešto mlađi 
od kneževića Vuka. No eto, sad si počešljan, sad si mi lijep 
— završi mlada žena ponosno promatrajući svoga dječaka. 
Zatim ga privine k sebi, i utisne mu u oba rumena lica po 
jedan žarki cjelov. 

Dječak kao da je uživao u razgovoru s majkom, pa je 
obujmi oko pasa, i nasloni krasnu glavicu na njezino krilo. 

—• Ti si mi, majčice, — preuzme dječak — govorila jed¬ 
nom, da sam i ja imao dva brata. 

— Jesi, zlato. 

— Pa gdje su ta dva moja brata? 

— Kod dragoga Boga, sinko. 

— U raju? 

— Da, u raju. 

— Onda su oni s našim knezovima. Je li, majčice? 

— Jesu, dušo, s našim pokojnim knezovima. 

— Knezovi su ih uzeli sobom? 

— Nisu, zlato. Dobri Bog je uzeo k sebi oba tvoja brata. 

— Hoće li i mene dobri Bog uzeti k sebi? 

— Hoće, dušo, kada bude njegova sveta volja. 

— Kako bih se rado igrao s mojom braćom u raju! Mi 
bismo samo gledali naše knezove! 

— Bit će i to, kada dobri Bog odredi. 

Mlada žena ustane kao da će se uputiti k vratima. 

— Sad lijepo tu čekaj, dokle se porkulab ne javi. 

Dočim je ona izgovarala te riječi, čula se velika žurba 
ljudi, žena i djece, koji su svi trkom bježali na obalu, i to na 
onu stranu luke, gdje su pristajali veći brodovi. Premda nije 
mogla niti da sluti koji je povod tolikoj buci, ipak je mladoj 
ženi srce počelo silnije da kuca, i ona kao da se je ukočila na 


sredini sobe, objesila skupljene svoje ruke i prignula glavu 
kao da su je napale najcrnije misli. Nekoliko časaka slušala 
je onaj silni štropot i žamor, pa najzad, mjesto da se uputi k 
vratima, kuda je prije kanila, povrati se k prozoru, da vidi, 
što je i zašto je sva ona strka na obali. Taj čas je ispod pro¬ 
zora prolazila jedna starica, koju upita: 

— Sto se to ljudi žure na obalu, draga susjedo? 

— Vraćaju se naši, gospa Jelko. Mi smo odozgo odmah 
prepoznali brod. 

— Bogu hvala! 

— Bog s njima, gospa Jelko! 

— Bog, draga susjedo, — odvrati Jelka i povuče se sa¬ 
svim u sobu. 

Kad se je mlada žena spustila na isti stolac, s kojega je 
malo prije ustala, napale su je najstrašnije slutnje. Duša se 
njezina bila uzrujala netom je začula onu žurbu ljudi prema 
obali; a sada, poslije odgovora starice susjede, mjesto da se 
primiri, jer se eto s onim brodom po svoj prilici vraćaju i 
njezini najmiliji, muž i brat, njezina je uzrujanost dospjela 
do vrhunca: ona je slutila nesreću. 

Maleni sinčić, zlatni Nikica, neko ju je vrijeme nijemo 
promatrao, pa kad je primijetio da njegovu majčicu svladava 
silna tuga, obujmi je svojim ručicama, i upita je: 

— Sto je rekla stara Mare, majčice? 

— Rekla mi je, da ljudi na obali čekaju jedan brod. 

— Je li to tatin brod, majčice? 

— Da, naš je tatica s njim otplovio. 

— A sad se tata vraća, je li majčice? — snuždeno će 
dječak. 

— To Bog znade, zlato moje. Možda se vraća. 

— Ja bih volio, majčice, da sada naš tatica ne dođe... 

— A zašto, dušo moja? 

— Tata me ne bi pustio s porkulabom u Kraljevicu! 

Dječakove su riječi užasno smutile i potresle ubogu Jel¬ 
ku. Pričinilo joj se kao su je one zadnje riječi ugrizle za 
srce. Nešto joj je stislo prsa i vrat, i ona nije mogla da dulje 
suzdrži suze, koje su joj najedared provalile kao dva potoči¬ 
ća. Kad je dječak na svojoj kosi osjetio majčine suze, časkom 
se je zagledao u majku, ovio joj se jače oko struka, pa je i 
sam briznuo plač, a uz to je kroz suze upitao: 

— Majčice zlatna, zašto plačeš? 

— Ne plačem, dušice moja. Same su mi suze navalile. 

— I meni, majčice. 

Dječak se opet otrgne od majke, uspravi se, čas kao da 
se je zamislio, pa je upita: 

Je li majčice, da naš tatica. nije došao danas? 

■ Život tvoga tatice i tvoga ujaka u Božjim je rukama,, 
sinko moj zlatni! 

— A zašto me porkulab još ne zove u čamac? 

On sad ima važnijega posla. Treba da dočeka onat 

brod. 

— Ako porkulab ne će u čamac, najvolio bih da sad 
dođe tatica naš. 

Jelka ne odvrati slova. Otare suze, ustane, pristupi k 
prozoru i nagne se da bolje pogleda. Brod je već bio pristao' 
uz obalu, i ljudi su se vraćali u grad. Nekoji su veselo stu¬ 
pali, jer su pratili kojega od svojih, drugi su pak zabrinuto' 
koracali; ali jedni i drugi, dok su ugledali ženu podkapetana 
Celića na prozoru, a do nje glavu njezina djeteta, snuždeno 
su prignuli glave, i kao da su pospješili svoje korake da brže 
prođu mimo one kuće. Nekoliko je žena također mimo pro¬ 
šlo, ali te nisu mogle da se svladaju pa su pregačom otirale 
suze, a pod Jelkinim su prozorom dublje poniknule. Ona pak 
nije smogla toliko odvažnosti, da koju što upita. One su joj 
poniknute glave rječito kazivale, da se je zbila velika ne¬ 
sreća. Zašto joj nije nitko upravio ni cigle riječi, baš ni slova? 
Pa čemu sve one pognute glave, baš pod njezinim prozorom?' 
Inače su je građani uvijek rado pozdravljali! Sto je bilo pri¬ 
rodnije već da joj je kojigod od onih prvih doviknuo: — Eto. 
i vaših, gospa Jelka! — Ali baš nitko da bi se javio! 
— Ona se tiho povuče s prozora, a malo zatim odjeknu 
u predsobi nečiji koraci, koji su se pred vratima njezi¬ 
nim zaustavili. Sirotica se odmah sva stresla, svrnula oči 
k nebu, pa ih odmah oborila i sklopila ruke na koljenima. I 
dječak je čuo one korake u predsobi, pa upita majku, ne bi li 
otvorio. Kada mu je ona glavom naznačila da može, on 
skokne k vratima, ali prije nego li je mogao da ulovi kvaku,, 
vrata su se otvorila, a u sobu je stupio Uskok Dujam Tvrde. 

Netom je Jelka ugledala Tvrdu, naglo se je digla i potr¬ 
čala k njemu; ali se je odmah i zaustavila, raskolačila oči, 
uprla prstom u došljaka, pa mu prigušenim glasom izlanula: 

— Dujme! ... ti. .. sam? 

Mrki Uskok prigne glavu, ali ne uzvrati slova. 

Njegov je muk Jelki otkrio svu grozotu nesreće što ju 
je snašla. Sklopljenim rukama stisne prsa, kao da se boji ne 
će li joj srce provaliti. Tada još jače raskolači oči, svrne po- 

gled na dijete, obujmi mu zlatnu glavicii, pa se spusti na 
stolac. Kad je izrazom zdvojne tuge smogla toliko snage da 
svrne svoj pogled na Dujma, poeme isprekidano: 

— Dujme,... reci, Dujme ... reci mi, da li je ... živ 
otac moga djeteta? ... Reci, Dujme... da li je živ njegov 
ujak? ... moj ljubljeni brat? ... 

— Jelko! — izlane Dujam, da ga je orla jedva mogla 
čuti. — Jelko, budi hrabra! 

— Jao! Dujme, ^ vrisne uboga mlada žella. — Dujme, 
prijatelju, kume, reci, ako Boga znadeš, reci, zaklinjem te ... 
gdje si ostavio Ivu moga?... Reci, Dujme... gdje. je ostao 
brat moj jedini...? Reci... Dujme... molim te... zakli¬ 
njem te .. V svc; mi reci! 

■ Uboga se žena svijala od muke. Desni je lakat uprla u 
koljeno, i tako podbočila glavu, a ljevicom je obujtnila svoje 
dijete, koje nije prestalo jecati na majčinom krilu. 

Dujam je stojao kao ukočen. Kakogod se bijaše pripra¬ 
vio da odoli strašnomu prizoru, ipak .mu je pogled na Jelku 
i njezino siroče parao srce. Konačno su se i njemU počele 
odvaljivati niz obraze krupne suze. 

To je potrajalo nekoliko časa. Kad je pak mlada žena 
podigla glavu i ugledala Dujmove krupne suze, kao da joj je 
odlanulo. Ona upre svoj pogled u mrkoga Uskoka, pa će mu 
neizrecivo'bolnim glasom: 

— Dujme! zaklinjem te.. . reci mi, da li su fanjeni'? . .. 
da li se možda sa smrću bore? ... da pohitini tužna... da 
im boli ublažim ... da ih spasim ... da mi ne umru bez zad¬ 
njega ćjelova . . . neoplakani!. Dujme, reci... 

Dujmu je srce htjelo da pukne, ali je šutio .. . 

Jelka ga je čas nijemo promatrala, ali odmah zatim oči 
su joj sjevnule, počela se tresti kao u najljućoj groznici, pa 
će mu jedva čujno, ali ubrzanim glasom: 

— Reci mi, Dujme, da li ih barem crna zemlja pokriva? 
Smiluj se, Dujme, sve mi reci! 

— Jelko, budi hrabra ... žena si bila ... sestra si bila 
najvećim junacima... odvrati Dujam, buljeći u pod. — Sve 
ću ti potanko kazati. .. 

—- Sve ćeš mi kazati! — ponovi ona zalomivši rukama. 
— Eto si mi kazao .. .!Bože moj, zar je zbilja nad nama ne¬ 
kakvo prokletstvo!. ..Bože, kad će biti kraj našim patnja¬ 
ma?... Dujme, ne, ne kazuj mi ništa!... Što ćeš mi kaza¬ 
ti?... Src'e mi je moje već prije kazalo!. .. Nikad jošte, svih 
ovih deset godina, što sam udata, nisam se tako teško opro¬ 


stila s mužem i s bratom. .. Da je moglo biti na moju, bila 
bi ih zadržala, bila bi ih otela okrutnoj smrti!... Srce je moje 
meni kazivalo, da dobro biti ne će!... I otkad su otplovili, 
nije ljuta bol prestala pritiskati dušu moju... Pa i danas, 
kad je svanuo krasni ovaj Božji dan, moje je srce možda više 
nego ikad očajavalo . ..! Dujme moj, svi mi kao da smo se 
pod nesretnom zvijezdom rodili!... Ukorio me jednom ljuto 
naš ujak Mikula, duša mu se raja naužila, poradi sličnih ri¬ 
ječi; ali mi izgleda, kao da je zla kob srasla s rodom i naro¬ 
dom našim!.. . Nesreća naša kao da nema kraja . . . Oci naši 
valja da su ljuto sagriješili, kad mi, potomci njihovi, ovako 
dugu i strašnu pokoru podnosimo!. .. Eto, sinko, Nikica moj 
zlatni... taticu svoga nikad više zagrliti ne ćeš! . . . Niti će 
te ujak tvoj ikad više milovati!... Ubogo dijete moje .. .! 

—■ Majčice! — živo usklikne dječak grleći majku. — 
Mila moja majčice,... ne plači. .. doći će tatica!... i ujak 
će moj doći!. .. Ja ću biti dobar, pa će oni doći!. .. Tatica 
se ne će nikad srditi na me!... 

— Ne, ne će, dušice moja, tvoj se tata ne će srditi... 
Nikad više ... Tvoga su tatu . .. kleti Turci ... Siroto mo¬ 
ja! ... Klise! Klise! .. . ljuta rano naša! ... koliko je krvi 
naše, najplemenitije krvi hrvatske oškropilo tvoje zidine!. .. 

— Klis je pao. Jelko; Klis je naš! 

— Veliš, Dujme, da je Klis naš!... A Sto ima od toga 
sirotno dijete, kojemu je otac pod onim živcem kamenom 
izdahnuo . . .? Sto li ima bijedna udovica, koja je poradi Klisa 
izgubila sve ... sve što je na svijetu imala!. .. Ah, ti pro¬ 
kleti Turci. . . ima više od sto godina što djedovi i oci naši, 
pa djeca njihova, prolijevaju krv da se obrane od kletih 
Turaka... 

— Makar da su Turci! ... — dometne Dujam. 

— Zar ih . .. nisu Turci? — iznenadi se Jelka. 

— Nisu, ne. 

— Zar niste pošli na vojnu protiv Turaka? 

— Jesmo. 

— A kažeš mi. . . da ih nisu Turci? .. . 

— Ne . . . 

— Dakle je bila izdaja? ... Drugo ne može da bude! . . . 
Ivu moga i jedinoga brata moga nisu Turci pogubili? .. . 
Dujme!... A tko ih je ...? Dujme!.. . Nisu li ih možda Mle¬ 
čani ulovili, i sad... poslije dvanaest godina, namijenjenu 
hn smrtnu kaznu izvršili!.,.. Bože moj, zar nisu naši pravo 
radili, kad su im se osvećivali...? 

— Počeka], da ti ispričam ... 

—• Ako nisu Turci... ako nije bila izdaja . . . ako nije 
bila kasna mletačka osveta.. . Bože moj, pa što je onda mo¬ 
glo da bude? ... Dujme, govori, kako se je survala ta nesreća 
na naše glave .. .? Ja slušam, Dujme, govori! 

— Mi smo pod vodstvom junaka i plemića splitskoga 
Ivana Albertića u osvit Cvijetne Nedjelje zauzeli Klis. Da¬ 
kako, da nam to ne bi baš lako uspjelo, da nam ga nisu, tako 
Tekuć predali nekoji od kliske posade. Ipak sa svom tom 
pomoći trebali smo još tri dana krvave borbe, da redom 
osvojimo sve kliške utvrde. Uz Božju smo pomoć sretno us¬ 
pjeli. Zaplijenili smo više turskih zastava i dragocijenosti 
mnogo. Domišljajući se da Turci ne će lako pregorjeli gu¬ 
bitak Klisa i da će čim prije sabrati u Bosni veliku vojsku, 
da nam oduzme tu važnu tvrđavu, naši su vođe odlučili, da 
izvijeste potanko o tom našem uspjehu generala Jurja Lenko- 
viča u Senju, ne bi li se on požurio s jakom vojskom u pomoć 
Klisu, prije nego što stigne turska vojska iz Bosne. U brodu, 
što je otplovio da odnese tu vijest u Senj bilo je i nekoliko 
turskih zastava, caru na dar, pa dvije turkinje i dio plijena. 
Određeno je bilo, da će s tim brodom otploviti tvoj Ivo i 
Petar. Pri odlasku broda, na ušću solinske rijeke, mi smo se 
troje srdačno oprostili. Licem na Veliki Četvrtak zatekla ih 
je kod Zlarina silna oluja. U onom su kanalu bila četiri obo¬ 
ružana broda, a na njima sami divlji Sćipetari. Naš brod nije 
mogao da odoli tolikoj sili. Naši su se junački borili, dokle ih 
neprijatelji nisu tako stisnuli, da im nije preostalo već da svoj 
brod nasuću. To je bilo blizu Vodica. Bio je izgubljen i brod, 
i one turske zastave i čitavi teret. Veći dio naših ljudi pribje¬ 
gao je na tursko zemljište, ali Ivo i Petar ostali su u brodu . . . 

— Mrtvi! — vrisne uboga žena. 

—■ Mrtvi — potvrdi Dujam. — Pogođeni od neprijatelj¬ 
skog zrna! 

— Ivo moj, druže moj . . . kako si mi tužan poginuo! — 
gorko zarida sirota Jelka. Ivo moj, brate, Petre moj .. . zašto 
ste me jadnu ostavili! .. . Nitko vam nije trudne oči zaklo¬ 
pio ... Ni crna vas zemlja pokrila nije . .. već su vas bezduš- 
no u more bacili! .. . Ivo moj, Petre, brate moj . . . zašto ste 
me tužnu ucvilili!... Nikica, zlatno dijete moje, siroto moja, 
nikad više tvoga tate ti vidjeti ne ćeš ...! Tvoj te ujak nikad 
više milovati ne će...! Bože, Bože... strašne li su te kuš¬ 
nje . . .! Hoće li ikad prestati ljute patnje naše? . . . Hoće li 
kada stići kazna zatornike naše? ... Ni sveta zemljica eto ne 

pokriva svete kosti branitelja naših...! Bijedno dijete moje, 
jadna li je sudbina naša ... 

— Sudbinu svoju svaki narod sam sebi kroji — upadne 
joj u riječ fra Anđeo, koji se je tih dana zadržavao u Bakru 
kod kneza Stjepana Frankopana. On je među prvima doznao 
za nesreću što je snašla Celićevu Jelku i njezino dijete, pa se 
je požurio da im blagom riječi ublaži gorku bol. 

— Vi ste, tužna ženo, iskapili do dna gorku čašu živo¬ 
ta... Sve ste izgubili, osim zlatnoga djeteta svoga . . . Bog 
zna, kakav i njega u budućnosti život čeka ... Ali, treba sve 
kušnje muževno podnašati, jer drugačije ne može da bude ... 
Istočni je grijeh upropastio cijeli ljudski rod, a naš su istočni 
grijeh oci naši sagriješili prije pet stotina godina, kad su hr¬ 
vatski mačevi osvajali hrvatsku zemlju za tuđinca . . . Taj su 
teški grijeh oci naši, u stoljetnim razmacima, bezumno po¬ 
navljali, a posljedice te okorjelosti njihove u neslogi, eto mi, 
potomci njihovi, već toliko stoljeća podnašamo . .. Neka 
nam se dragi Bog smiluje, neka koljenovićima hrvatskim na- 
dahne čežnju za slogom, pa će prestati i preteške kušnje 
naše... 

Konac 

